
[bookmark: _Toc228892912]UVOD
Vlada Republike Slovenije (v nadaljnjem besedilu: vlada) je na podlagi Zakona o izenačevanju možnosti invalidov (Uradni list RS, št. 94/10, 50/14, 32/17, 95/24 in 112/25; ZIMI) na svoji 97. redni seji 14. oktobra 2021 sprejela Akcijski program za invalide 2022–2030 (v nadaljnjem besedilu: API 2022–2030). 
Minister za delo, družino, socialne zadeve in enake možnosti je 30. marca 2022 izdal Sklep o imenovanju Komisije za spremljanje uresničevanja Akcijskega programa za invalide 2022–2030, št. 012-8/2022/25. Komisija je bila večkrat dopolnjena, nazadnje s petim sklepom z dne 24. februarja 2025, št. 012-8/2022-2611-50. 
Komisijo sestavljajo predstavniki resornih ministrstev, strokovnih organizacij, Nacionalnega sveta invalidskih organizacij Slovenije (v nadaljnjem besedilu: NSIOS), drugih invalidskih organizacij in Zveze društev upokojencev Slovenije (v nadaljnjem besedilu: ZDUS). 
Namen API je spodbujati, varovati in zagotavljati polnopravno in enakovredno uživanje človekovih pravic invalidov ter spodbujati spoštovanje dostojanstva invalidov. Program se nanaša na obdobje 2022–2030 in obsega 13 temeljnih ciljev in 120 ukrepov, ki celovito urejajo vsa področja življenja invalidov.
Poročilo je pregled uresničevanja API 2022–2030 za leto 2025. Prispevki članov komisije so bili zbrani do konca marca 2026. Vsa resorna ministrstva in strokovne institucije so oddala svoja poročila. Med predstavniki invalidskih in nevladnih organizacij Zveza društev za cerebralno paralizo Slovenije »Sonček« svojega prispevka ni poslala, zato za področja, za katera je določena kot poročevalec, podatki niso na voljo.
Struktura poročila sledi API 2022–2030, zato so poglavja razdeljena po posameznih ciljih. Dodano je poglavje o raziskavah in objavah, ki se nanašajo na več ciljev API 2022–2030. Sledita poglavje z ugotovitvami in seznam spremenjenih, dopolnjenih in sprejetih predpisov na področju invalidskih politik v letu 2025. Posamezna poglavja so strukturirana tako, da se najprej navajajo cilj, nato ukrepi in nosilci, kot so določeni v API 2022–2030. Poročevalci so organizacije, katerih predstavniki so člani Komisije za spremljanje izvajanja API 2022–2030 in so do vključno 14. aprila 2026 poslali informacije o izvajanju posameznih ukrepov. Pri navajanju poročevalcev so upoštevana imena ministrstev in javnih zavodov, veljavna v aprilu 2026. 
Poročilo zajema novosti in dejavnosti, ki so se izvajale v letu 2025. Dejavnosti so predstavljene po naslednjih kategorijah:
· [bookmark: _Hlk33774679][bookmark: _Hlk164758882]sprejeta zakonodaja – sprejeti zakoni, pravilniki in drugi podzakonski akti oziroma njihove spremembe, ukrepi, sklepi, nacionalni programi in drugi strateški dokumenti in podobno;
· zakonodaja v pripravi – v prvi alineji tega odstavka navedeni tipi dokumentov, ki so se pripravljali leta 2025;
· programi – dlje časa trajajoče dejavnosti in projekti;
· raziskovalna dejavnost – raziskave, študije, preizkusni programi oziroma raziskovalni projekti in podobno;
· dogodki – enkratne dejavnosti, kot so konference, kongresi, srečanja, razstave, seminarji, delavnice oziroma drugi dogodki;
· kvantitativni podatki – podatki, na primer število uporabnikov določenih storitev in programov, delež prilagoditev, finančna sredstva, porabljena za določeno dejavnost, in podobno;
· težave, opozorila, komentarji, predlogi – morebitne težave in opozorila pri uresničevanju ukrepov ter komentarji in predlogi za v prihodnje.
Posamezno poglavje vsebuje le tiste kategorije dejavnosti, o katerih so poročali poročevalci. Če določena kategorija dejavnosti pri posameznem cilju ni navedena, to pomeni, da o njej ni bilo poročano. Poročevalci so bili pozvani, naj poleg navedbe dejavnosti zapišejo tudi številko ukrepa, na katerega se dejavnost nanaša, kar je zapisano v oklepaju na koncu posamične dejavnosti.
Zaradi večje preglednosti so v poročilu ločeno predstavljeni podatki ministrstev in strokovnih institucij ter podatki nevladnih organizacij (v nadaljnjem besedilu: NVO). 
Sestavni del poročila o uresničevanju API 2022–2030 za leto 2025 je priloga, v kateri so zaradi večje preglednosti zbrani obsežnejši seznami, preglednice in podrobnejši prispevki posameznih institucij.
V osnovnem besedilu poročila so predstavljene ključne informacije o izvajanju ukrepov, medtem ko priloga vsebuje podrobnejše podatke, zlasti prispevke različnih institucij, ki delujejo v okviru posameznih poročevalcev.
Poročilo o uresničevanju API 2022–2030 v letu 2025 je namenjeno pregledu novosti in kontinuiranih dejavnosti za invalide ter kaže stanje invalidskega varstva v Republiki Sloveniji.
V preglednici 1, ki je v Prilogi D, je prikazan pregled poročanja o izvajanju API 2022–2030 za leto 2025. Poročevalci (člani komisije) morajo od nosilcev (svojih proračunskih uporabnikov in drugih podizvajalcev) pridobiti podatke o opravljenih dejavnostih pri navedenih ukrepih za preteklo leto. 
[bookmark: _Toc138571315][bookmark: _Toc228892913]
PREGLED IZVAJANJA DEJAVNOSTI V LETU 2025 PO CILJIH AKCIJSKEGA PROGRAMA ZA INVALIDE 2022–2030
[bookmark: _Toc228892914][bookmark: _Hlk33734767]1. CILJ: OZAVEŠČANJE IN INFORMIRANJE
Ukrepi
0. opravljanje dejavnosti za ozaveščanje javnosti o invalidih, ki so usmerjene proti stereotipom, predsodkom in škodljivim praksam, tudi tistim, povezanim s spolom in starostjo, obenem pa ozaveščati o dobrih praksah na vseh področjih družbenega delovanja;
0. ozaveščanje strokovne javnosti s področij zaposlovanja, izobraževanja, javne uprave, zdravstva in druge strokovne javnosti, ki se ukvarja z invalidsko problematiko (rehabilitacijski in socialni delavci, delodajalci, arhitekti, učitelji, medicinsko osebje, osebni asistenti, odločevalci (na primer poslanci, pripravljavci aktov na ministrstvih in na ravni lokalne samouprave) in drugi);
0. zagotavljanje več prostora, namenjenega tematiki življenja invalidov, v medijih in prikazovanje invalidov kot dejavnih članov družbe;
0. izdajanje strokovnega in informativnega gradiva za ozaveščanje širše in strokovne javnosti;
0. ozaveščanje in obveščanje invalidov o pravicah, dolžnostih in možnostih na vseh področjih njihovega življenja, še posebej glede sprememb priporočil, odločb, pravilnikov in zakonodaje; 
0. v kriznih razmerah je treba sistematično nameniti pozornost informiranju invalidov in zagotoviti informacije v različnih oblikah in formatih, prilagojenih vsaki skupini invalidov. Posebno pozornost je treba nameniti tudi izvajalcem podpornih storitev (osebni asistenti, družinski pomočniki, oskrbovalci na domu in tako dalje), ki so pomemben vir informacij za invalide.
Uresničevanje prvega cilja
V letu 2025 je bil v strokovno in medresorsko usklajevanje poslan osnutek novele Zakona o varuhu človekovih pravic.
Na področju kulture, medijev in javnega obveščanja se krepita dostopnost vsebin in vključevanje invalidov, tako v zakonodajnih usmeritvah kot tudi v praksi (na primer podnaslavljanje, tolmačenje, lahko branje). Programi in kampanje pomembno prispevajo k ozaveščanju javnosti, zmanjševanju stigme in spodbujanju enakopravne vključenosti invalidov v družbo.
Raziskovalne in strokovne dejavnosti so usmerjene v izboljšanje dostopnosti, razvoj podpornih storitev ter vključevanje invalidov na trg dela in v družbeno življenje. Pomembno vlogo imajo tudi mednarodni projekti in sodelovanja, ki prinašajo nove pristope in dobre prakse.
Kljub napredku ostajajo ključni izzivi, predvsem na področju dostopnosti (zlasti digitalne in grajenega okolja), visoki stroški prilagoditev in nezadostna ozaveščenost družbe. Pomembna je tudi potreba po sistemskem pristopu, večji finančni podpori in doslednem uresničevanju pravic invalidov v praksi.
Nosilci 
Ministrstvo za kulturo Republike Slovenije (v nadaljnjem besedilu: MK), Ministrstvo za zunanje in evropske zadeve Republike Slovenije (v nadaljnjem besedilu: MZEZ), Ministrstvo za naravne vire in prostor Republike Slovenije (v nadaljnjem besedilu: MNVP), Univerzitetni rehabilitacijski inštitut Soča (v nadaljnjem besedilu: URI Soča), Skupnost organizacij za usposabljanje oseb s posebnimi potrebami (v nadaljnjem besedilu: SOUS), Nacionalni inštitut za javno zdravje (v nadaljnjem besedilu: NIJZ), Združenje izvajalcev zaposlitvene rehabilitacije v Republiki Sloveniji (v nadaljnjem besedilu: ZIZRS), NSIOS, Zveza društev upokojencev Slovenije (v nadaljnjem besedilu: ZDUS), Društvo za teorijo in kulturo hendikepa (v nadaljnjem besedilu: YHD), Zveza Sonček


Poročevalci ministrstev in javnih zavodov
Ministrstvo za delo, družino, socialne zadeve in enake možnosti Republike Slovenije (v nadaljnjem besedilu: MDDSZ), Ministrstvo za digitalno preobrazbo Republike Slovenije (v nadaljnjem besedilu: MDP), Ministrstvo za javno upravo Republike Slovenije (v nadaljnjem besedilu: MJU), MK, Ministrstvo za pravosodje Republike Slovenije (v nadaljnjem besedilu: MP), Ministrstvo za solidarno prihodnost Republike Slovenije (v nadaljnjem besedilu: MSP), MZEZ, NIJZ, URI Soča
Zakonodaja v pripravi
[bookmark: _Hlk195521181]MP, Direktorat za kaznovalno pravo in človekove pravice, poroča, da je v letu 2024 pripravljalo osnutek novele Zakona o varuhu človekovih pravic (Uradni list RS, št. 69/17; ZVarCP), v skladu s katero se varuhu podeljuje pristojnost za spremljanje Konvencije o pravicah invalidov (v nadaljnjem besedilu: MKPI) po drugem odstavku 33. člena MKPI. To vključuje tudi naloge ozaveščanja o tematikah, povezanih z invalidi. V marcu 2025 je bil osnutek poslan v strokovno in medresorsko usklajevanje (MP, ukrepi 1.1, 1.2, 1.4 in 1.5). 
Programi
MDDSZ, Direktorat za invalide, poroča o projektu Vseslovenska akcija ozaveščanja o socialnem vključevanju invalidov (2024–2025, ESS+), katerega izvajalec je bil NSIOS s projektnim partnerjem Urbanističnim inštitutom Republike Slovenije (v nadaljnjem besedilu: UIRS). Projekt je prispeval k večji socialni vključenosti invalidov ob hkratnem ozaveščanju širše družbe o različnosti. 
V okviru ozaveščanja družbe je NSIOS v letu 2025 pripravil 12 objav na družbenih omrežjih, šest objav v Novičniku ter objave v nacionalnih in lokalnih medijih. Posnetih je bilo osem podkastov in trije TV oglasi, ki so se predvajali na POP TV. Oglaševalska kampanja se je nadaljevala z oglaševanjem na mestnih avtobusih in s potujočo fotografsko razstavo Nič drugačno življenje. 
V okviru aktivnosti za mlade je bilo izvedenih 14 delavnic za ozaveščanje v šolah in vrtcih in izpeljan umetniški natečaj za mlade. Ves čas trajanja projekta je potekala tudi mini šola nastopanja, v kateri so slušatelji invalidi na zanimiv in kreativen način odkrivali področja nastopanja, komunikacije, gledališča, ustvarjanja. Projekt se je končal s končno prireditvijo v Kinu Šiška.
Kazalniki, ki so bili doseženi: 1) 14 izvedenih delavnic v vrtcih ter osnovnih in srednjih šolah, 2) ena izvedena medijska kampanja, 3) 45 novih ponudnikov ugodnosti za imetnike EU kartice ugodnosti za invalide.
UIRS je nadaljeval ocenjevanje dostopnosti ponudnikov EU kartice ugodnosti za invalide. V letu 2025 je ocenil 44 ponudnikov ugodnosti (MDDSZ, ukrepi 1.1, 1.2, 1.3, 3.3 in 9.2).
MDDSZ, Direktorat za družino, poroča, da v skladu z določbami Zakona o celostni zgodnji obravnavi predšolskih otrok s posebnimi potrebami (Uradni list RS, št. 41/17 in 85/25 – ZVrt-H; ZOPOPP) od leta 2021 izvaja institut predstavnika družine.
Predstavniki družine so praviloma starši otrok s posebnimi potrebami z lastno izkušnjo na področju zgodnje obravnave. Njihova naloga je, da v skladu z načelom zagotavljanja največje koristi za otroka staršem sporočijo vse pomembne informacije, jim nudijo psihosocialno podporo in krepijo njihove kompetence za aktivno sodelovanje v postopkih obravnave. S tem se staršem zagotavljata učinkovitejša uveljavitev pravice do informiranosti o obravnavah in napredku otroka ter večja vključenost v delo strokovnih delavcev s področja zdravstva, vzgoje in izobraževanja ter sociale. Predstavnik družine pomembno prispeva k premagovanju ovir in težav, s katerimi se družine srečujejo, in jim je opora v stikih z zdravstvenimi, vzgojno-izobraževalnimi in socialnimi delavci ter drugimi državnimi organi v postopkih vključevanja otroka v predšolskem obdobju. V letu 2025 je bilo vključenih 23 družin. Na seznamu je šest predstavnikov družine (MDDSZ, ukrepi 1.2, 1.4 in 1.6).
MDP, Direktorat za digitalno družbo, v letu 2025 poroča o izvedeni kampanji, osredinjeni na ozaveščanje o medvrstniškem nasilju in spodbujanju pozitivnih sprememb v šolah ter na spletu Odpikajmo nasilje. Simbol kampanje so štiri pike, ki predstavljajo zaveze proti nasilju nad vrstniki. Kampanja je vključevala več televizijskih in radijskih postaj ter člankov na portalih (MDP, ukrep 1.1).
MK, Direktorat za razvoj kulturnih politik, poroča, da je bil v letu 2025 sprejet Akcijski načrt do leta 2027 za izvajanje Resolucije o nacionalnem programu za kulturo 2024–2031 (v nadaljnjem besedilu: AN 2027 k ReNPK24–31) in da oba dokumenta skupaj posredno skrbita za ozaveščanje in prepoznavnost tematike, hkrati pa vključujeta tudi konkretne aktivnosti (MK, ukrepi 1.1, 3.4, 8.1 in 8.2).
MK, Direktorat za kulturno dediščino, Sektor za muzeje, arhive in knjižnice, poroča, da so arhivi tudi v letu 2025 ozaveščali javnost o problematiki invalidnosti in z lastnim zgledom (zaposlovanje invalidov, objavljanje strokovnih člankov, predstavitev tem na konferencah in izobraževanjih – teme so predstavljali tudi zaposleni invalidi) javnost spodbujali k sodelovanju z invalidi z namenom zmanjševanja in preprečevanja predsodkov in diskriminacije invalidov (MK, ukrep 1.1).
Na področju varstva kulturne dediščine 2. člen Zakona o varstvu kulturne dediščine (Uradni list RS, št. 16/08, 123/08, 8/11 – ORZVKD39, 90/12, 111/13, 32/16, 21/18 – ZNOrg in 78/23 – ZUNPEOVE; ZVKD-1) določa omogočanje dostopa do dediščine ali do informacij o njej vsakomur, še posebej mladim, starejšim in invalidom. Na tej podlagi je zagotavljanje dostopnosti razstav, spremljevalnih programov in spletnih strani na področju muzejske dejavnosti že utečena praksa. Muzeji v programih, namenjenih javnosti, sledijo vključevanju ter presegajo stereotipe in predsodke o ciljni skupini kot manj zainteresirani za spoznavanje kulturnih in dediščinskih vsebin (MK, ukrepi 1.1, 3.3 in 3.4).
V skladu z neposrednim pozivom za financiranje državne javne službe v državnih in pooblaščenih muzejih iz sredstev državnega proračuna, ki ga MK vsako leto pošlje izvajalcem muzejske javne službe, predlagani programi muzejev vključujejo tudi delo z ranljivimi skupinami. MK podpira številne aktivnosti in objave na spletnih straneh in družbenih omrežjih, ki informirajo splošno javnost o dostopnosti gradiva, delavnicah in drugih načrtovanih ali izvedenih dogodkih, namenjenih ali posebej prilagojenih invalidnim osebam (MK, ukrepa 1.3 in 3.4). 
Na področju muzejske dejavnosti invalide na spletnih straneh in ob vstopu v muzej praviloma ustrezno informirajo o možnostih dostopa na primer v posamezne prostore, orodjih za lažje spremljanje vsebine razstav ter dostopu do gradiva in spremljevalnih pedagoških in andragoških programov (MK, ukrep 1.5).
MK, Direktorat za kulturno dediščino, Sektor za nepremično kulturno dediščino, poroča o zagotavljanju dostopnosti razstav, spremljevalnih programov in spletnih strani na področju varstva nepremične kulturne dediščine, kar je že utečena praksa. Muzeji v programih, namenjenih javnosti, sledijo vključevanju ter presegajo stereotipe in predsodke o ciljni skupini kot manj zainteresirani za spoznavanje kulturnih in dediščinskih vsebin (MK, ukrepi 1.1, 1.2, 1.3 in 1.5).
MK, Direktorat za medije, povzema prispevke zunanjih javnih (kulturnih) ustanov in javnih zavodov, ki so v Prilogi A1.
MP, Center za izobraževanje v pravosodju, poroča, da je v letu 2025 izvedel sedem izobraževanj oziroma dogodkov, na katerih je bilo izvedenih 13 predavanj, ki so se nanašala na invalidsko problematiko. Podrobnejši podatki so v Prilogi D v preglednici 2 (MP, ukrep 1.2).
MSP, Direktorat za starejše, dolgotrajno oskrbo in deinstitucionalizacijo, poroča, da je v letu 2025 uspešno izvedlo Javni razpis za sofinanciranje Centra za zagovorništvo na področju deinstitucionalizacije. Center za zagovorništvo, ki se je vzpostavil v letu 2025, bo odraslim ljudem z oviranostjo, ki živijo v instituciji ali v skupnosti, nudil neodvisno podporo zagovorništva na multidisciplinaren način (MSP, ukrepa 1.1 in 2.9).
MZEZ, Direktorat za multilateralno sodelovanje, poroča, da je leta 2025 sodelovalo pri naslednjih dogodkih v okviru Združenih narodov (v nadaljnjem besedilu: ZN) in Evropske unije (v nadaljnjem besedilu: EU): 
1. Stalno predstavništvo Republike Slovenije pri Uradu ZN in drugih mednarodnih organizacijah v Ženevi redno sodeluje v Skupini držav prijateljic oseb z invalidnostjo in se v okviru zasedanj Sveta OZN za človekove pravice (v nadaljnjem besedilu: SČP) udeležuje pogajanj o resolucijah, ki vključujejo invalide:
· Slovenija je na 58. zasedanju SČP marca 2025 v Ženevi podprla resolucijo Kulturne pravice in zaščita kulturne dediščine; ta med drugim poudarja pomen ustrezne digitalizacije kulturne dediščine, ki omogoča enakopraven dostop za vse invalide, vključno z osebami z intelektualnimi in psihosocialnimi motnjami.
· Slovenija se je na 58. zasedanju SČP pridružila skupni izjavi Skupine prijateljev Konvencije o pravicah invalidov. Izjava se je osredinila na digitalne in podporne tehnologije, boj proti spletnemu ustrahovanju ter digitalno vključenost in je bila predstavljena v okviru letne interaktivne razprave o pravicah invalidov. 
· Slovenija se je na 60. zasedanju SČP septembra 2025 pridružila skupni izjavi o kulturnih pravicah invalidov. Izjava je poudarila pomen zaščite in spodbujanja kulturnih pravic invalidov, ki se še vedno soočajo z znatnimi ovirami pri polnem uresničevanju svojih človekovih pravic. Države je pozvala k skupni zavezi za zagotavljanje enakega dostopa do kulturnega življenja in dediščine v skladu s 30. členom MKPI ter s splošnimi načeli in zavezami Agende 2030.
2. Stalno predstavništvo Republike Slovenije pri ZN v New Yorku se je junija 2025 v New Yorku udeležilo 18. zasedanja Konference držav pogodbenic Konvencije o pravicah invalidov. 
3. Stalno predstavništvo Republike Slovenije pri ZN v New Yorku je na zasedanju 3. odbora Generalne skupščine OZN (oktober–november 2025) sodelovalo pri pogajanjih o resoluciji na temo izvajanja MKPI in njenega izbirnega protokola, ki jo je Slovenija podprla. 
4. Slovenija je kot nestalna članica Varnostnega sveta ZN posebno pozornost namenjala zaščiti civilistov, še posebej najbolj ranljivih, med katere spadajo tudi invalidi.  
5. Stalno predstavništvo Republike Slovenije pri EU v Bruslju poudarja pravice invalidov v kontekstu človekovih pravic na področju skupne zunanje in varnostne politike EU ter se zavzema za pravice invalidov.
6. Republika Slovenija v okviru mednarodnega razvojnega sodelovanja in humanitarne pomoči namenja posebno pozornost ranljivim skupinam, tudi z zagotavljanjem nujne pomoči v času humanitarnih kriz in zagotavljanjem pomoči po humanitarnih krizah s programi rekonstrukcije in rehabilitacije:
· V letu 2025 so se v ta namen prek strateškega partnerja za nujni humanitarni odziv Slovenske karitas izvedli naslednji projekti: (1) 120 otrokom s posebnimi potrebami in njihovim staršem sta bila omogočena rehabilitacija in psihosocialno okrevanje v dveh 14‑dnevnih taborih v rehabilitacijskem centru Nadiya v Zaričanih; (2) letovanje mladih iz Ukrajine v Sloveniji. 
· Poleg nujnega humanitarnega odziva so v letu 2025 prek Ustanove za krepitev človekove varnosti ITF potekali projekti, ki so zagotavljali fizioterapevtske storitve za ženske in moške ter psihoterapevtska svetovanja za ženske in deklice v Afganistanu, psihosocialno pomoč žalujočim materam in očetom svojcev pogrešanih ali umrlih v spopadih v Armeniji, psihosocialno rehabilitacijo armenskih otrok – žrtev oboroženega spopada, čebelarjenje za invalidne osebe z namenom opolnomočenja žrtev min iz BiH, zdravstveno in psihosocialno pomoč ukrajinskim begunskim otrokom v Moldaviji, usposabljanje strokovnjakov iz Zahodnega brega v URI Soča, duševno zdravje in psihosocialno pomoč otrokom in njihovim družinam v Ukrajini, zdravstveno rehabilitacijo žrtev oboroženega konflikta v Ukrajini. 
· Prek slovenskih nevladnih organizacij so se v letu 2025 izvedli projekti o preventivnem ozaveščanju ter hitri in celostni podpori žrtvam nasilja in izkoriščanja na podlagi spola in psihosocialni podpori ženskam v Libanonu (Slovenska karitas). V Libanonu so leta 2025 podpirali projekt Zavoda Krog, ki nudi strokovno psihosocialno pomoč ženskam žrtvam nasilja. Prek Foruma Fer so v Ugandi podprli projekt, ki se ukvarja s spolnim in reproduktivnim zdravjem ter psihosocialno pomočjo. V letu 2025 so prek Fundacije Danila Türka z uporabo mehanizma EU na področju civilne zaščite (UCPM) v URI Soča podprli tudi rehabilitacijo sedmih otrok iz Gaze (MZEZ, ukrep 1.1).
NIJZ poroča o različnih aktivnostih:
· strokovnjake, uporabnike storitev in splošno javnost ozavešča o pomenu izboljšanja dostopnosti, storitev in komunikacij za boljšo dostopnost in vključenost vseh prebivalcev Slovenije do storitev duševnega zdravja na primarni ravni (NIJZ, ukrep 1.2);
· priprava spletne učilnice; modul WHO Quality rights, ki je na voljo na spletni strani https://zadusevnozdravje.si. Prav tako bo del izvajanja modula vseboval predstavljanje spletne učilnice za zainteresirano javnost (NIJZ, ukrepa 1.3 in 1.5);
· strokovnjaki, ki delujejo na področju duševnega zdravja, strokovno izobražujejo in nudijo podporo pri premoščanju ovir, s katerimi se srečujejo pri svojem delu. V svoje izobraževalne programe so vključili tudi učitelje z oviranostmi (NIJZ, ukrep 1.2);
· z namenom izboljšanja zdravja prebivalcev Slovenije je vsem odraslim na voljo preventivni program Skupaj za zdravje, ki nudi strokovno podporo pri skrbi za bolj zdrav življenjski slog in bolj kakovostno življenje (NIJZ, ukrep 1.5);
· ozaveščanje različnih organizacij (društvo slepih in slabovidnih, gluhih in naglušnih, društvo paraplegikov, oseb z duševnimi motnjami in drugih ranljivih skupin) o virih pomoči in podpore v zdravju (NIJZ, ukrep 1.2);
· opozarjanje in ozaveščanje o invalidskih politikah v lokalni skupnosti s projektom Zdrava mesta (NIJZ, ukrep 1.2).
Raziskovalna dejavnost
MK, Direktorat za kulturno dediščino, Sektor za muzeje, arhive in knjižnice, poroča, da na področju varstva kulturne dediščine Služba za premično dediščino in muzeje (SPDM), ki deluje kot notranja enota državnega javnega zavoda Narodni muzej Slovenije, izvaja aktivnosti, namenjene zaposlenim v muzejih, ki skrbijo za dostopnost programov invalidnim osebam. SPDM je skupaj s strokovnimi sodelavci v letu 2025 pripravila in objavila prispevke: Spoznajte osebe z okvaro vida, sluha in gibalno oviranostjo: Video pripovedi o dostopnosti za muzejsko osebje, ki dela z obiskovalci; Analiza stanja dostopnosti v slovenskih muzejih in galerijah – poročilo; projekt Premična e-Dediščina 2023–2025. Pripravili so analizo stanja dostopnosti v slovenskih muzejih in galerijah – izvedba anketiranja na portalu 1KA. Anketirani so bili nacionalni in pooblaščeni muzeji. V muzejih so bili opravljeni razgovori, anketni podatki pa prečiščeni v končnem poročilu. Na portalu 1KA je SPDM izvedla anketo med državnimi in pooblaščenimi muzeji (MK, ukrepi 1.2, 3.1, 3.3 in 3.4).
URI Soča poroča o več projektih: 1) BEO – Business Engagement Odyssey, 2) HRIC, 3) IRECOVER, 4) HR4ALL in 5) BURNOUT BLUEPRINT. Podrobnejši opisi projektov so v Prilogi B1.
Dogodki 
MDDSZ, Direktorat za invalide, poroča, da so se na podlagi Zakona o osebni asistenci (Uradni list RS, št. 10/17, 31/18 in 172/21; ZOA) nadaljevala usposabljanja za osebne asistente, strokovne vodje in usklajevalce osebne asistence. Skupnost centrov za socialno delo (v nadaljnjem besedilu: Skupnost CSD) usposablja koordinatorje invalidskega varstva o pravicah s področja invalidskega varstva ter postopkih in načinih spremljanja izvajanja pravic. 
Predstavnice MDDSZ so 24. oktobra 2025 sodelovale na delavnici Osnovno izobraževanje koordinatorjev invalidskega varstva, ki ga je organizirala Skupnost CSD, v okviru katere je bila koordinatorjem invalidskega varstva predstavljena zakonodaja s področja invalidskega varstva. Prav tako je 11. novembra 2025 potekalo izobraževanje koordinatorjev invalidskega varstva o tehničnih pripomočkih za premagovanje komunikacijskih ovir.
Predstavnice MDDSZ so 29. oktobra 2025 v URI Soča v okviru intervizije predstavile Zakon o socialnem vključevanju invalidov (Uradni list RS, št. 30/18, 196/21 – ZDOsk, 206/21 – ZDUPŠOP, 84/23 – ZDOsk-1 in 60/24 – odl. US; ZSVI) in aktivno sodelovale v razpravi (MDDSZ, ukrep 1.2).
Na podlagi Pravilnika o storitvah socialnega vključevanja invalidov (Uradni list RS, št. 58/22) izvajalci storitev usposabljajo laične podporne osebe, izvajalce aktivnosti storitev vseživljenjskega učenja, prebivanja s podporo in ohranjanja socialne vključenosti starejših invalidov (MDDSZ, ukrepa 1.1 in 1.2).
V letu 2025 je bilo izvedenih več usposabljanj in izobraževanj gospodarskih subjektov v zvezi z začetkom veljave Zakona o dostopnosti do proizvodov in storitev za invalide (Uradni list RS, št. 14/23; ZDPSI) (MDDSZ, ukrepa 1.2 in 3.1).
V letu 2025 so se zaposleni na Direktoratu za invalide udeležili enodnevnega izobraževanja na Zvezi gluhih in naglušnih Slovenije (MDDSZ, ukrep 1.2).
Zavod invalidskih podjetij Slovenije (v nadaljnjem besedilu: ZIPS) je izvedel Konferenco invalidskih podjetij 2025 (MDDSZ, ukrepi 1.2, 5.2 in 5.4).
Javni štipendijski, razvojni, invalidski in preživninski sklad Republike Slovenije (v nadaljnjem besedilu: JŠRIPSRS) je v sodelovanju z MDDSZ izvedel več spletnih delavnic, v okviru katerih so bili predstavljene vzpodbude, ki jih lahko delodajalci prejmejo iz naslova zaposlovanja invalidov, način pridobitve vzpodbud, nameni porabe državnih pomoči in poročanje o državnih pomočeh. Ob mednarodnem dnevu invalidov je bil izveden spletni dogodek, namenjen predvsem predstavitvi navdihujočih primerov dobrih praks zaposlovanja invalidov (MDDSZ, ukrepi 1.2, 5.2 in 5.4).
Podjetje CRI Celje je za izobraževanje strokovnih delavcev na podlagi področnega zakona posebej pripravilo in organiziralo obravnavo naslednjih tem: 1) mišično-skeletna obolenja, 2) pomen prepoznave smisla v delovnem okolju ter načini za preprečevanje kronične utrujenosti in izgorevanja pri delu z invalidi, 3) psihološka varnost na delovnem mestu, 4) krepitev moči zaposlenih invalidov, 5) omejitve in učinkovitost oseb s statusom invalida, 6) predstavitev projekta Prehod mladih +, 7) slog navezanosti kot kompas vodenja oseb z invalidnostjo, 8) soočanje z invalidnostjo (MDDSZ – CRI Celje, ukrepi 1.2, 5.2 in 5.4).
Podjetje Papilot, zavod, Ljubljana, je 14. decembra 2025 izvedlo izobraževanje strokovnih delavcev v invalidskih podjetjih in zaposlitvenih centrih z naslovom Vrste invalidnosti ter smernice za ustrezno mentorstvo in podporo. 
Izvajali so tudi naslednje projekte:
· »Optimizacija delovnih procesov in dvig kompetenc zaposlenih« v sklopu »Uvajanje prožnejših načinov dela, prilagojenih potrebam invalidov, v invalidskih podjetjih in zaposlitvenih centrih« za IPIL, D. O. O.;
· »Posodobitev delovnih procesov in izboljšanje delovnih mest« v sklopu »Uvajanje prožnejših načinov dela, prilagojenih potrebam invalidov, v invalidskih podjetjih in zaposlitvenih centrih« za BROLINE, D. O. O.;
· »Izboljšava procesov, kompetenc in uvedba prožnejših načinov dela v invalidskem podjetju« v sklopu »Uvajanje prožnejših načinov dela, prilagojenih potrebam invalidov, v invalidskih podjetjih in zaposlitvenih centrih« za BLISK TRGOVINA, IP, D. O. O.;
· »IZB-DIG« v sklopu »Uvajanje prožnejših načinov dela, prilagojenih potrebam invalidov, v invalidskih podjetjih in zaposlitvenih centrih« (MDDSZ – Papilot, zavod, Ljubljana, ukrepi 1.2, 5.2 in 5.4).
Izvedeni so bili vsakoletni izobraževalni dnevi na področju poklicne/zaposlitvene rehabilitacije – REHA, ki so namenjeni ozaveščanju strokovne javnosti. Pri organizaciji sodelujejo ZIZRS, Zavod Republike Slovenije za zaposlovanje (v nadaljnjem besedilu: ZRSZ), Zavod za pokojninsko in invalidsko zavarovanje Slovenije (v nadaljnjem besedilu: ZPIZ), URI Soča in MDDSZ. REHA dnevi so potekali 23. in 24. septembra 2025 na temo Zaposlovanje invalidov in družbena odgovornost (MDDSZ, ukrep 1.2).
Predstavnice Direktorata za invalide so sodelovale na okrogli mizi Zaposlovanje pod posebnimi pogoji – 20 let kasneje, ki je bila izvedena 17. oktobra 2025 v okviru mednarodne konference Učenje, iz šole v življenje in jo je organiziral Center Janeza Levca Ljubljana. Dogodek je združil več kot 120 strokovnjakov z različnih področij – raziskovalce, pedagoge, druge strokovne delavce, delodajalce ter predstavnike nevladnih organizacij in državnih institucij na področju izobraževanja in zaposlovanja oseb z motnjo v duševnem razvoju ter tudi starše in sorojence otrok s posebnimi potrebami (MDDSZ, ukrep 1.2).
Projekt Prehod mladih + je bil predstavljen na Izobraževalnih dnevih v organizaciji Društva specialnih in rehabilitacijskih pedagogov Slovenije marca 2025, na strokovnem srečanju Izzivi študentov z disleksijo in specifičnimi učnimi težavami v študijskem procesu v organizaciji Skupnosti višjih strokovnih šol Republike Slovenije maja 2025 ter na Dnevu za socialno ekonomijo v organizaciji Ministrstva za gospodarstvo, turizem in šport Republike Slovenije (v nadaljnjem besedilu: MGTŠ) novembra 2025 (MDDSZ, ukrep 1.2).
V septembru 2025 je MDDSZ gostilo delegacijo Severne Makedonije (2.–3. september 2025), na dvodnevnem študijskem obisku so predstavnice MDDSZ, JŠRIPSRS in ZRSZ predstavile zaposlovanje invalidov v Sloveniji. Drugi dan je potekala predstavitev dobrih praks na URI Soča in Zavodu Papilot. 
9. in 10. septembra 2025 je minister, pristojen za invalidsko varstvo, gostil vladno delegacijo Črne gore, katere cilj je bil seznanitev s sistemom zaposlovanja invalidov v Sloveniji. Predstavnice MDDSZ, JŠRIPSRS in ZRSZ so predstavile zaposlovanje invalidov v Sloveniji. Drugi dan je potekala predstavitev dobrih praks v URI Soča, Želvi, d. o. o., in invalidskem podjetju CSS, d. o. o. (MDDSZ, ukrep 1.2).
V okviru Nacionalne svetovalne in informacijske točke za dostopnost objektov v javni rabi je bilo izvedenih več izobraževanj za študente arhitekture (UL FA) in urbanizma (UL FA) (MDDSZ, ukrep 3.9).
V sklopu Načrta za okrevanje in odpornost, ukrepa Uvajanje prožnejših načinov dela, prilagojenih potrebam invalidov, v invalidskih podjetjih in zaposlitvenih centrih je bilo financirano izobraževanje invalidov, zaposlenih v zaposlitvenih centrih in invalidskih podjetjih, ki so bili izbrani na Javnem razpisu za invalidska podjetja in zaposlitvene centre s svetovalci za uvajanje prožnejših načinov dela, prilagojenih potrebam invalidov. Izobraževanj s tematiko digitalizacije, usklajevanja poklicnega in zasebnega življenja ter prožnejših oblik dela se je skupaj udeležilo več kot 500 invalidov (MDDSZ, ukrep 1.5).
MDDSZ, Direktorat za družino, poroča, da je za potrebe ozaveščanja širše in strokovne javnosti pripravilo informativno gradivo v obliki plakatov in zloženk o pravicah, dolžnostih in možnostih v postopkih vključevanja otroka v predšolskem obdobju. Predstavniki okrepijo starše pri zagotavljanju njihove pravice do informiranosti o otrokovih obravnavah in napredku ter pri njihovi aktivni vlogi v stikih s strokovnimi delavci na področju zdravstva, vzgoje in izobraževanja ter sociale, s čimer se povečuje zmogljivost družine pri skrbi za otroka (MDDSZ, ukrep 1.4).
MK, Direktorat za ustvarjalnost, Sektor za umetnost, povzema prispevke zunanjih javnih (kulturnih) ustanov in javnih zavodov, ki so v Prilogi A1.
URI Soča poroča o aktivnostih, ki so jih v letu 2025 pripravili za ozaveščanje strokovne javnosti s področja zaposlovanja invalidov. Te so obsegale sodelovanje na strokovnih dogodkih, izvedbo izobraževanj in delavnic ter pripravo strokovnih gradiv. Ključne ugotovitve poudarjajo pomen kakovosti storitev, zadovoljstvo uporabnikov ter potrebo po nadaljnjem razvoju strokovnih pristopov in izboljšavah sistema. Podrobnejši opis aktivnosti je v Prilogi B1 (URI Soča, ukrepa 1.2 in 1.4).
NIJZ poroča o diseminaciji prispevka Izzivi v merjenju neenakostih v zdravju invalidov v IV. poročilo za področje neenakosti v zdravju, ki bo izdano v obliki strokovne monografije, in v Povzetek za politične odločevalce. Prispevek obravnava pregled možnosti za spremljanje neenakosti v zdravju za osebe, ki živijo z invalidnostjo.
Sodelovali so z gradivi, promocijo na dogodkih/stojnicah v lokalni skupnosti ter pripravili dva prispevka o inkluziji v javnem zdravju za občinske časopise. V letu 2025 je bila izdana publikacija Inkluzija v javnem zdravju in izvedeni sta bili dve predavanji za javnozdravstvene delavce o inkluziji (NIJZ, ukrepi 1.1, 1.2, 1.4).

Poročevalci nevladnih organizacij
NSIOS, SOUS, YHD, ZIZRS, ZDUS
Programi
NSIOS je v letu 2025 kot nosilec projekta nadaljeval izvajanje Vseslovenske akcije ozaveščanja o socialnem vključevanju invalidov, v okviru katere so s projektnimi aktivnostmi ažurno obveščali javnost in z različnimi dogodki opozarjali na pomen socialne vključenosti invalidov. Invalidi imajo tudi sicer aktivno vlogo v projektu.  
Z namenom ozaveščanja so izvedli celovito medijsko kampanjo, ki je vključevala objave na družbenih omrežjih, v lokalnih in nacionalnih medijih, snemanje različnih kratkih filmov na temo dostopnosti, pripravo več podkastov, v katerih so invalidi predstavili svoje življenjske zgodbe. Bili so gostje v različnih TV in radijskih oddajah, v katerih so opozorili na izzive, s katerimi se soočajo invalidi. Pripravili so TV oglase v okviru medijske kampanje Vseslovenske akcije ozaveščanja o socialnem vključevanju invalidov. Nagovarjali so vključevanje invalidov z veleplakati in reklamnimi panoji na mestnem avtobusnem prometu po Ljubljani. V okviru mini šole nastopanja za invalide so pripravili predstavo Ladja pluje, ki je bila premierno uprizorjena na končni prireditvi projekta oktobra 2025 v Kinu Šiška. NSIOS sodeluje kot projektni partner v projektu CE-Spaces4All, s katerim opozarjajo na pomen enakovredne vključenosti invalidov v turistične ponudbe in storitve (NSIOS, ukrepi 1.1, 1.3, 1.4 in 1.5).
SOUS je skupaj z Društvom specialnih in rehabilitacijskih pedagogov Slovenije (v nadaljnjem besedilu: DSRPS) in založbo Centerkontura pripravil dvojno samostojno številko revije Specialna in rehabilitacijska pedagogika, osrednje in edine znanstvene in strokovne revije za področje specialne in rehabilitacijske pedagogike. 
Revija je edina skupna strokovna in znanstvena revija za različna področja specialne in rehabilitacijske pedagogike, in sicer za vzgojo, izobraževanje, usposabljanje, delo in varstvo oseb z motnjami v duševnem razvoju, za gluhe in naglušne, slepe in slabovidne oziroma z okvaro vidne funkcije, gibalno ovirane, dolgotrajno bolne, osebe z govorno-jezikovnimi motnjami, avtističnimi motnjami, čustvenimi in vedenjskimi motnjami ter s primanjkljaji na posameznih področjih učenja
(SOUS, ukrep 1.4).
YHD poroča o programu Informiranje in podpora hendikepiranim osebam. Cilji programa so:
· zagotavljanje informativne dejavnosti in ozaveščanje,
· informiranje članov in drugih hendikepiranih oseb, strokovne in širše družbene javnosti,
· obveščanje o pomembnih dogodkih, dejavnostih, dosežkih, novostih, veščinah ter dobrih praksah in pomembnih raziskavah,
· vzpostavitev zbirk informacij s pomembnimi dokumenti, strokovnimi publikacijami in drugim gradivom s področja človekovih pravic in socialnega varstva,
· podpora hendikepiranim osebam pri uresničevanju in uveljavljanju pravic pri enakopravnem vključevanju v družbo.
Namen programa je seznanjanje zainteresirane in širše javnosti s stanjem in izzivi, s katerimi se srečujejo pri izvajanju programov, namenjenih hendikepiranim, uveljavljanje pravic in načel neodvisnega življenja in enakih možnosti za vse ter informiranje hendikepiranih, njihovih svojcev, izvajalcev programov, prostovoljcev, strokovne in druge zainteresirane javnosti o novostih s področja socialnega in invalidskega varstva in deinstitucionalizacije.
Mnogim hendikepiranim je dostop do ključnih in specifičnih informacij zaradi hendikepa otežen, zato je neprekinjen dotok in pretok informacij bistvenega pomena. Informativna dejavnost YHD s svojo vsebinsko zasnovo omogoča širši javnosti približati življenje hendikepiranih ter odpravljati ustaljene postopke in stereotipe.
Program se izvaja vse leto in neprekinjeno poteka že več kot 24 let (prej v okviru programa Neodvisno življenje hendikepiranih; v nadaljnjem besedilu: program NŽH). Vse leto posodabljajo spletno stran društva z aktualnimi informacijami in vsebinami na način, da so dostopne za vse vrste in oblike hendikepa. Informacije in obvestila člani, uporabniki in drugi zainteresirani hendikepirani po potrebi prejemajo tudi po drugih informacijskih kanalih in medijih vse leto (YHD, ukrepi 1.1, 1.3, 1.4, 1.5).
ZDUS poroča, da so se v ZDUS, v pokrajinskih zvezah društev upokojencev in v društvih upokojencev v letu 2025 izvajali programi, projekti in dejavnosti, ki zagotavljajo vključevanje starejših invalidov, z namenom, da bi čim dlje ohranili svojo samostojnost. Posebna pozornost je bila namenjena sprejemanju invalidov kot enakopravnih članov družbe ter odpravljanju stereotipov in predsodkov. V okviru programa Starejši za starejše prostovoljci ZDUS obiskujejo tudi starejše invalide in jim nudijo pomoč pri različnih aktivnostih (spremstvo na sprehode, k zdravniku, za ureditev osebnih dokumentov, za ureditev e-oskrbe, za opravo nakupov in podobno) (ZDUS, ukrep 1.1).
Dogodki 
NSIOS poroča, da so izvedli več delavnic za zaposlene na upravnih enotah. Bili so soorganizatorji konference DIGIN z naslovom Digitalna vključenost v informacijski družbi. Sodelovali so kot soorganizator GAAD konference. NSIOS je v letu 2025 izdal 20 številk digitalnih novic – Novičnik NSIOS, vsako številko so razposlali več kot 340 naslovnikom. Redno so objavljali aktualne novice na spletni strani NSIOS in vseh družabnih omrežjih NSIOS, kot tudi na YouTubu. Večina video vsebine na YouTubu je podnaslovljena. Predstavnik NSIOS v Svetu RTV Slovenija je opozarjal na potrebo po povečanju števila oddaj RTV SLO s tolmačem znakovnega jezika in podnapisi ter z zvočnimi zapisi za slepe in slabovidne. Pripravili so elektronsko in fizično izdajo Poročila o delu NSIOS 2024 in Plana dela NSIOS 2025 ter ju razposlali različnim ministrstvom, vsem invalidskim organizacijam, medijem in preostali zainteresirani javnosti. Organizirali so posvet NSIOS in izobraževanje vseh članic NSIOS na temo vodenja (NSIOS, ukrepi 1.1, 1.2 in 1.5).
SOUS poroča, da je z namenom ozaveščanja strokovne javnosti skupaj z DSRPS izvedla vsakoletne izobraževalne dneve. Strokovno srečanje je potekalo v Portorožu od 25. do 27. marca 2025. Kot soorganizator se je pridružil Zavod Republike Slovenije za šolstvo. Izobraževalni dnevi so prva dva dneva potekali na temo Vključujoč pristop: izzivi in rešitve. Tretji dan je potekalo srečanje vodilnih in vodstvenih delavcev na področju vzgoje, izobraževanja in usposabljanja otrok in mladostnikov s posebnimi potrebami. Seznam vprašanj, na katera je odgovarjala osrednja tema, je v Prilogi B1.
Na koncu izobraževalnih dni je bilo poudarjeno, da je raznolikost cenjena kot edinstvena lastnost vsakega posameznika ter da je povezovanje ključni korak k uresničitvi cilja vključujočega vzgajanja, izobraževanja in usposabljanja. S spodbujanjem socialne vključenosti, izboljšanjem učnih dosežkov in strokovnim sodelovanjem med različnimi pomembnimi deležniki je mogoče ustvariti varno in spodbudno okolje za vse (SOUS, ukrep 1.2).
YHD poroča o različnih dogodkih, ki so jih sami bodisi organizirali bodisi so se jih samo udeležili:
· Deinstitucionalizacija ll: Kaj potrebujemo, bomo povedali mi!, 27. november 2024.
· Ne boste varčevali na naših življenjih!, 21. januar 2025: Opozarjali so na to, da je osebna asistenca ključna za življenja uporabnikov in da je zaradi ukrepov pristojnih ministrstev ogrožena.
· Predlog sistemske ureditve financiranja osebne asistence, 13. nujna seja Komisije za človekove pravice in enake možnosti, 12. februar 2025.
· Problem pomanjkanja ustreznih zaposlitev v osebni asistenci in drugih storitvah podpore, 8. december 2025: Obravnavali so pomanjkanje kadra za redno izvajanje in nadomeščanje osebne asistence, grožnjo prisilne institucionalizacije zaradi pomanjkanja storitev v skupnosti, izziv dojemanja osebne asistence kot podpore neodvisnemu življenju in avtonomnosti posameznika.
· Kaj so storitve v skupnosti? Uporabniška perspektiva, 12. december 2025 (YHD, ukrepi 1.1, 1.2 in 1.5).
ZIZRS poroča, da je z namenom ozaveščanja strokovne javnosti skupaj z MDDSZ, ZRSZ, ZPIZ in URI SOČA organiziralo vsakoletna izobraževalna dneva na področju poklicne/zaposlitvene rehabilitacije – REHA, ki sta bila v Portorožu 23. in 24. septembra 2025 na temo Zaposlovanje invalidov in družbena odgovornost. 
V okviru REHA dnevov so bile na podlagi javnega natečaja MDDSZ devetič podeljene letne nagrade za dobro prakso na področju zaposlovanja invalidov. Prejemnikom letne nagrade so podelili listino, s katero so pridobili pravico do uporabe promocijskega logotipa INVALIDOM PRIJAZNO PODJETJE.
Nagrade za dobro prakso na področju zaposlovanja invalidov za leto 2024 so prejela podjetja, organizacije in zaposlitveni centri: Zarja Elektronika, d. o. o., Arcont, IP, d. o. o., Most Ljubljana, proizvodnja in storitev, d. o. o., in Zavod Radela, zavod za usposabljanje in zaposlovanje invalidov. Nagrade za dobro prakso sta podelila generalna direktorica direktorata za invalide MDDSZ in predsednik Odbora za izvedbo javnega natečaja Invalidom prijazno podjetje. Več podrobnosti o dogodku je pri poročanju ZPIZ pri cilju 5 na strani 55.
ZIZRS je za izobraževanje strokovnih delavcev poleg strokovnega srečanja REHA na podlagi področnega zakona posebej pripravilo in organiziralo tudi obravnavo naslednjih tem v okviru enodnevnih seminarjev:
· Proces kariernega odločanja ter povezava teoretičnega in praktičnega kariernega coachinga;
· Postavljanje ciljev v delovnoterapevtski obravnavi v procesu zaposlitvene rehabilitacije;
· Vračanje na delo (brezposelnih) oseb s kronično bolečino;
· Tehnike vedenjsko-kognitivnega pristopa, uporabne za delo v zaposlitveni rehabilitaciji;
· Odvisnost od psihoaktivnih substanc, alkohola, zdravil ter nekemičnih odvisnosti;
· Čuječnost (kot tehnika svetovalca in upravnika), tehnike sproščanja, skrb zase.
Na enodnevnih seminarjih je bilo skupaj udeleženih 175 strokovnih delavcev iz različnih okolij (izvajalci zaposlitvene rehabilitacije, invalidska podjetja, zaposlitveni centri, državni organi).
Poleg tega je ZIZRS v dogovoru z MDDSZ, v skladu s Pravilnikom o zaposlitvenih centrih (Uradni list RS, št. 8/18, 11/22, 129/23 in 4/26), izvajalo osnovno strokovno izobraževanje strokovnih delavcev in strokovnih sodelavcev v zaposlitvenih centrih. Osnovno tridnevno strokovno izobraževanje po modulih A, B, C in D je izvedeno strnjeno v treh enodnevnih seminarjih. Izvedeni sta bili dve ponovitvi tridnevnega izobraževanja za skupaj 66 udeležencev strokovnih delavcev in sodelavcev iz zaposlitvenih centrov (ZIZRS, ukrep 1.2).
ZDUS poroča, da ne izdajajo namenskih informativnih gradiv samo za invalide, širšo javnost pa redno informirajo prek revije ZDUS Plus, njihove spletne strani in družbenih medijev, gradivo je namenjeno vsem starejšim in upokojencem, med njimi so tudi invalidi. Člane invalide sproti informirajo o njihovih pravicah, dolžnostih in možnostih na vseh področjih njihovega življenja, prav tako vse ostale starejše in upokojence. Primeri informiranja in obveščanja so v prilogah (ZDUS, ukrep 1.4).
Količinski podatki
NSIOS poroča o naslednjih količinskih podatkih:
· 6800 poslanih Novičnikov NSIOS,
· 50.000 doseg objav na FB in Instagramu NSIOS,
· 34 objavljenih novic na spletni strani NSIOS,
· 140 objav v nacionalnih in lokalnih medijih,
· štirje podkasti,
· tri TV reklame,
· objave na Youtubu.
Za medijske storitve so v letu 2025 porabili približno 70.000 evrov brez stroškov dela, število uporabnikov je težko določiti, njihova ocena pa je, da si je objave v različnih medijih ogledalo 100.000 oseb z enim medijskim izvodom (NSIOS, ukrepa 1.3 in 1.4).
Težave, opozorila, komentarji, predlogi
NSIOS je vse leto 2025 opozarjal na pomen dostopnosti, in sicer tako v grajenem kot tudi v digitalnem okolju. Največji izzivi so pri slabi ozaveščenosti javnosti, nezavedanju potrebe po vključevanju invalidov v vsakdanje življenje in enakovredni obravnavi. Hkrati ugotavljajo, da je na trgu veliko dobrih rešitev za odpravo nedostopnosti informacij in komunikacij v digitalni obliki, vendar je zaradi visokih stroškov nakupa opreme nedostopnost še vedno velika.
NSIOS poudarja, da se pri dostopnosti vse prevečkrat navajajo in obravnavajo le grajeno okolje in digitalne vsebine. Za populacijo oseb z motnjami v duševnem razvoju pomeni dostopnost tudi dostopno podajanje predvsem tiskanih vsebin v njim dostopnem načinu – lahko razumljivi tehniki. Tak način podajanja informacij se, razen v sporočilih njihovih organizacij, skoraj ne uporablja.
NSIOS je redno opozarjal na kršenje Zakona o ratifikaciji Konvencije o pravicah invalidov in Izbirnega protokola h Konvenciji o pravicah invalidov (Uradni list RS – Mednarodne pogodbe, št. 10/08; MKPI) ter s pobudami, predlogi in pozivi opozarjal na odpravo neenakovredne obravnave invalidov in morebitno diskriminacijo. Ugotavljajo, da različna ministrstva na invalide še vedno gledajo kot na strošek.

2. CILJ: BIVANJE IN VKLJUČEVANJE
Ukrepi
2.1 zagotavljanje možnosti invalidom, da samostojno izbirajo obliko svojega bivanja ter kje in s kom bodo živeli;
2.2 zagotavljanje podpore in storitev socialnega vključevanja invalidom po Zakonu o socialnem vključevanju invalidov ter zagotavljanje ustrezne sistemsko urejene podpore in pomoči za samostojno življenje za druge osebe z motnjo v duševnem razvoju;
2.3 zagotavljanje enakih možnosti in podpore invalidom za oblikovanje in načrtovanje družine in starševstva; 
2.4 zagotavljanje osebne asistence invalidom na podlagi Zakona o osebni asistenci in
Pravilnika o osebni asistenci ter zagotavljanje dolgotrajne oskrbe;
2.5 zagotavljanje storitev osebne asistence v primeru kriznih situacij (na primer pandemija, naravne nesreče);
2.6 zagotavljanje drugih programov in storitev, ki omogočajo deinstitucionalizacijo, samostojno in neodvisno življenje invalidom ne glede na bivalne okoliščine (oskrba na domu, prevoz, medicinska oskrba in drugo); 
2.7 zagotavljanje brezplačnega prilagajanja bivalnih objektov in stanovanjskih površin invalidom (povečana minimalna površina zaradi oviranega gibanja), pri čemer naj država zagotovi financiranje prilagoditev stanovanj s ciljem enake dostopnosti do bivalnega okolja (na način prilagoditve avtomobila);
2.8 zagotavljanje varovanih in neprofitnih najemnih stanovanj invalidom (prednostna obravnava pri dodeljevanju stanovanj);
2.9 spodbujanje inovativnih programov, storitev in pristopov, ki bodo krepili moč uporabnikov (sistem zagovorništva).
Uresničevanje drugega cilja
V letu 2025 so bile sprejete zakonodajne in sistemske spremembe na področju pravic invalidov, socialnega varstva in vključevanja v skupnost. Med ključnimi novostmi so zakonska ureditev jezika gluhoslepih in uvedba novih oblik podpore v skupnosti, ki omogočajo življenje zunaj institucij. Poseben poudarek je na deinstitucionalizaciji, krepitvi podpore družinam in večji samostojnosti invalidov.
Na področju socialnega varstva se uvajajo storitve, ki nudijo individualizirano pomoč, hkrati pa se poenostavlja dostop do nekaterih storitev (na primer e-oskrba). Digitalna vključenost se izboljšuje tudi z ukrepi, ki ranljivim skupinam omogočajo trajno lastništvo računalniške opreme.
Programi in financiranje podpirajo socialno vključevanje, osebno asistenco, izobraževanje in prehod iz institucionalnega v skupnostno življenje. V praksi to vključuje razvoj novih storitev, usposabljanja, raziskave in projekte za neodvisno življenje. Obseg storitev in število uporabnikov naraščata, kar kaže na povečane potrebe.
Kljub napredku ostajajo izzivi, predvsem na področju dostopnosti stanovanj, pomanjkanja sistemskih rešitev za nekatere skupine in financiranja prilagoditev. Poudarjena je potreba po večjem nadzoru, finančni podpori in nadaljnjem razvoju storitev v skupnosti.
Nosilci 
MDDSZ, MK, MNVP, NIJZ, NSIOS, YHD, Zveza Sonček

Poročevalci ministrstev in javnih zavodov
MDDSZ, MDP, MSP, Inštitut Republike Slovenije za socialno varstvo (v nadaljnjem besedilu: IRSSV)
Sprejeta zakonodaja
MDDSZ, Direktorat za invalide, poroča o sprejeti zakonodaji:
· Zakon o uporabi jezika gluhoslepih (Uradni list RS, št. 85/25; ZUJG): Z zakonom se je uveljavil drugi odstavek 62.a člena Ustave, ki določa, da svobodno uporabo in razvoj jezika gluhoslepih ureja zakon. Podobno kot je urejena pravica gluhih, da uporabljajo znakovni jezik kot materni jezik, se ureja pravica oseb z gluhoslepoto (MDDSZ, ukrep 2.6).
· Pravilnik o osebni asistenci (Uradni list RS, št. 26/22, 27/23, 71/23, 10/24, 110/24, 5/25, 47/25, 94/25) je bil v letu 2025 noveliran trikrat zaradi spremembe cene urne postavke zaradi povečanja minimalne plače, spremembe cene zaradi vključitve prispevka za dolgotrajno oskrbo in spremembe cene zaradi vključitve zimskega regresa (MDDSZ, ukrep 2.4).
[bookmark: _Hlk195463511]MDP, Direktorat za digitalno družbo, poroča o Zakonu o spodbujanju digitalne vključenosti (Uradni list RS, št. 35/22, 40/23, 30/24 in 12/25; ZSDV), ki v 23.a členu ureja mehanizem za zagotavljanje dostopa do računalniške opreme prek izposoje za državljane Republike Slovenije s stalnim prebivališčem v Republiki Sloveniji iz spodaj navedenih kategorij upravičencev. Novela ZSDV v letu 2025 ukinja mehanizem za zagotavljanje dostopa do računalniške opreme. Računalniška oprema, ki je bila upravičencem dodeljena v izposojo, prehaja v njihovo trajno last. Kategorije upravičencev so:
· upravičenci do denarne socialne pomoči ali varstvenega dodatka po zakonu, ki ureja socialnovarstvene prejemke, upravičenci do otroškega dodatka do vključno šestega dohodkovnega razreda po zakonu, ki ureja starševsko varstvo in družinske prejemke, in zakonu, ki ureja uveljavljanje pravic iz javnih sredstev, upravičenci do državne štipendije po zakonu, ki ureja štipendiranje, in zakonu, ki ureja uveljavljanje pravic iz javnih sredstev,
· otroci s posebnimi potrebami po zakonu, ki ureja usmerjanje otrok s posebnimi potrebami,
· osebe s statusom invalida po zakonu, ki ureja socialno vključevanje invalidov, in invalidi prve kategorije invalidnosti po predpisih o pokojninskem in invalidskem zavarovanju, ki nimajo pravice do pokojnine,
· upokojenci, ki prejemajo pokojnino, nižjo od zagotovljene pokojnine iz tretjega odstavka 39. člena Zakona o pokojninskem in invalidskem zavarovanju (Uradni list RS, št. 48/22 – uradno prečiščeno besedilo, 40/23 – ZčmIS-1, 78/23 – ZORR, 84/23 – ZDOdsk-1, 125/23 – odl. US in 133/23; ZPIZ-2) (MDP, ukrep 2.2).
MSP, Direktorat za starejše, dolgotrajno oskrbo in deinstitucionalizacijo, poroča, da je bil na predlog MSP decembra 2025 sprejet Zakon o spremembah in dopolnitvah Zakona o socialnem varstvu (Uradni list RS, št. 112/25; ZSV-L), s katerim se v sistem socialnega varstva uvaja nova socialnovarstvena storitev, podpora v skupnosti za mladoletne otroke do 18. leta in podpora v skupnosti za odrasle osebe. Večina sprememb zakona se začne v praksi uveljavljati v šestih mesecih od objave zakona, saj se bodo v tem času vzpostavili podzakonski akti, ki opredeljujejo postopke in pogoje za izvajanje zakona v praksi ter vzpostavljajo podlage za postopno uvajanje podpore v skupnosti z izvajalci na terenu.
ZSV-L posebej ureja poglobljene izzive, s katerimi se soočajo družine z otroki s kompleksnimi težavami, vključno z motnjami v duševnem razvoju in avtizmom kot tudi s posebno hudimi dolgotrajnimi boleznimi oziroma stanji ali celo kombinacijo teh dejavnikov. Te družine so pogosto izjemno obremenjene in izolirane, saj namenjajo ogromno časa in energije skrbi za svoje otroke, pri čemer so pogosto prepuščene same sebi.

Cilj nove storitve je, da se:
· otrokom z invalidnostjo in hudo bolnim otrokom omogoči, da ostanejo v svojih družinah oziroma v skupnosti (da ne grejo v zavod, zato ker na primer tisti, ki zanje zagotavljajo oskrbo, tega ne zmorejo več početi); 
· da se razbremenijo, podprejo in okrepijo družine, ki zagotavljajo podporo otrokom z invalidnostjo in hudo bolnim otrokom – s tem pa se zagotovi boljša kakovost družinskega življenja; in
· da se omogoči otrokom, da se preselijo iz zavoda v skupnost (bodisi nazaj k matični družini, v rejniško družino, ali druge oblike življenja v skupnosti). 
Družine in otroci bodo prejeli podporo glede na individualne potrebe, ki jih otrok ima na podlagi pripravljenega osebnega načrta otroka in družine, kar bo zajemalo zelo različne storitve – tako podporo na primer pri skrbi za otroka, vključevanju otroka v skupnost, pomoči pri gospodinjskih opravilih, povezanih z otrokom, kot podporo otroku in družini ob reintegraciji in podobno. Storitev je za otroke in družine brezplačna in se financira iz državnega proračuna.
Podpora v skupnosti za odrasle obsega različne oblike pomoči upravičencem pri uresničevanju pravice do življenja v skupnosti, zunaj institucij. Storitev zagotavlja celostno podporo na domu oziroma v skupnosti in obsega podporo pri skrbi zase, gospodinjskih opravilih, vključevanju v lokalno okolje, preselitvi iz institucije v skupnost in dvigu kakovosti življenja. Glede na potrebe podpora v skupnosti lahko obsega tudi zdravstveno varstvo in zdravstveno nego, ki se izvaja po predpisih o zdravstvenem varstvu. 
Pomembni sistemski novosti ZSV-L sta ločitev bivanja in storitev ter uvedba izraza dom namesto institucija, s čimer se sledi ciljem deinstitucionalizacije in uresničevanju pravice oseb z oviranostjo do samostojnega življenja (MSP, ukrepa 2.1 in 2.6).
V novembru 2025 je bil sprejet Zakon o ukrepih za optimizacijo določenih postopkov na centrih za socialno delo (v nadaljnjem besedilu: CSD) in domovih za starejše ob uvedbi novega sistema dolgotrajne oskrbe (Uradni list RS, št. 91/25; ZUOPCSD), ki omogoča lažji dostop do storitev e-oskrbe za osebe, starejše od 80 let, saj odpravlja obvezno priložitev mnenja osebnega zdravnika, patronažne medicinske sestre ali pristojnega CSD o tem, da bi oseba te storitve potrebovala. Praksa je namreč pokazala velike težave pri pridobivanju teh mnenj (MSP, ukrep 2.6).
Zakonodaja v pripravi
MDDSZ, Direktorat za invalide, poroča, da je v letu 2025 pripravljal predlog novele Zakona o osebni asistenci (MDDSZ, ukrep 2.4).
V letu 2025 so pripravljali tudi predlog spremembe Pravilnika o psih pomočnikih in predlog spremembe Pravilnika o tehničnih pripomočkih in prilagoditvi vozil z namenom dopolnitve Liste tehničnih pripomočkov in Liste prilagoditev vozil (MDDSZ, ukrep 2.6).
Programi
MDDSZ, Direktorat za invalide, poroča, da so storitve osebne asistence in storitve socialnega vključevanja invalidov v letu 2025 potekale nemoteno (MDDSZ, ukrepa 2.2 in 2.4).
MDDSZ, Direktorat za socialne zadeve, poroča, da je bilo v letu 2025 sofinanciranih 18 programov s področja invalidskega varstva, v skupnem znesku okoli 1,1 milijona evrov, in da so bili sofinancirani na podlagi izbora na javnem razpisu za sofinanciranje socialnega varstva. V socialnovarstvene programe je bilo v letu 2025 vključenih več kot 1800 uporabnikov. Podrobnejši podatki so v preglednici 3 v Prilogi D.
Tudi v naslednjih letih bodo v okviru Javnega razpisa za sofinanciranje socialnovarstvenih programov razpisovali vsebine, namenjene spodbujanju programov za invalide, glede na izražene potrebe invalidov na terenu in višino zagotovljenih sredstev (MDDSZ, ukrep 2.6).
MDDSZ, Direktorat za družino, poroča o javnem razpisu za sofinanciranje projektov večgeneracijskih centrov+ (v nadaljnjem besedilu: VGC+), ki se izvaja od 1. avgusta 2024. V okviru javnega razpisa je bilo izbranih 16 projektov, ki kot eno od ciljnih skupin vključujejo tudi invalide. Pogoj za prijavo na javni razpis so bili invalidom dostopni prostori, v katerih se izvaja neformalno druženje in informiranje ciljnih skupin z namenom preprečevanja socialne izključenosti. Poleg tega v okviru vseh projektov VGC+ izvajajo različne vsebine, namenjene in prilagojene posebno invalidom (na primer vodene vadbe, delavnice za razvoj spretnosti, delavnice za razvoj digitalne pismenosti, predavanja za krepitev duševnega zdravja in drugo). V okviru projektov je bilo od 1. avgusta do 31. decembra 2024 izvedenih 630 ur vsebin, namenjenih invalidom, v obdobju od 1. januarja do 31. decembra 2025 pa 2535,25 ure (MDDSZ, ukrep 2.2).
MSP, Direktorat za starejše, dolgotrajno oskrbo in deinstitucionalizacijo, poroča, da je v letu 2025 uspešno izvedlo Javni razpis za sofinanciranje multidisciplinarnih timov za področje deinstitucionalizacije. Multidisciplinarni timi bodo v okviru procesa deinstitucionalizacije preseljevali osebe z oviranostjo iz institucij v skupnost, skrbeli za razvoj storitve v skupnosti in pripravo območnega akcijskega načrta ter zagotavljali podporo po meri posameznika v skupnosti. Multidisciplinarni timi bodo začeli delovati v letu 2026 (MSP, ukrepa 2.1 in 2.6).
[bookmark: _Toc101750521][bookmark: _Toc136943353]IRSSV poroča, da od leta 2007 pripravlja poročila o izvajanju programov socialnega varstva, ki jih sofinancira MDDSZ, med njimi tudi o izvajanju programov, namenjenih invalidom. Podrobnejši podatki so v preglednici 4 v Prilogi D (IRSSV, ukrep 2.6).
IRSSV že osemnajst let sistematično spremlja izvajanje pomoči na domu v vseh slovenskih občinah. Gre za temeljno socialnovarstveno storitev, ki je organizirana v okviru formalne oskrbe v skupnosti in katere razvoj država spodbuja v okviru strateških dokumentov s področja socialnega varstva. Večina uporabnikov pomoči na domu je do storitve upravičena zaradi starosti ali pojavov, ki spremljajo starost; tem sledijo kronično bolne osebe in osebe z dolgotrajnimi okvarami zdravja, ki nimajo priznanega statusa invalida, so pa po oceni pristojnega CSD brez občasne pomoči druge osebe nesposobne za samostojno življenje. Še nekoliko manj je oseb s statusom invalida po Zakonu o družbenem varstvu duševno in telesno prizadetih oseb (Uradni list SRS, št. 41/83, Uradni list RS, št. 114/06 – ZUTPG, 122/07 – odl. US, 61/10 – ZSVarPre, 40/11 – ZSVarPre-A in 30/18 – ZSVI; ZDVDTP), ki po oceni pristojne komisije ne zmorejo samostojnega življenja, in invalidov s pravico do tuje pomoči in nege za opravljanje večine življenjskih funkcij, vendar pa se delež teh uporabnikov tudi zmanjšuje. Najmanj je hudo bolnih otrok ali otrok s težko motnjo v telesnem razvoju ali težko in najtežjo motnjo v duševnem razvoju, ki niso vključeni v organizirane oblike varstva. Več o letnih analizah spremljanja socialnovarstvene storitve pomoč na domu na: https://irssv.si/podrocja/dolgotrajna-oskrba/. Podrobnejši podatki so v preglednici 5 v Prilogi D (IRSSV, ukrepa 2.4 in 2.6). 
IRSSV je od marca 2022 vključen v postopek podeljevanja in izvajanja pravice do osebne asistence na podlagi ZOA-B. V okviru izvedenskega oddelka (strokovna komisija) podaja mnenje o obsegu ur in vrsti storitev osebne asistence ter organizira in izvaja osnovna usposabljanja za osebne asistente ter usposabljanja za uporabnike in zakonite zastopnike, če izvajalci osebne asistence programe osebne asistence izvajajo manj kot tri leta, in sicer na podlagi programa, ki ga določi minister, pristojen za invalidsko varstvo, in organizira usposabljanja članov strokovnih komisij.
V letu 2025 je IRSSV organiziral in izvedel šest osnovnih usposabljanj za osebne asistente, uporabnike in zakonite zastopnike, ki se jih je udeležilo 52 udeležencev; eno dodatno usposabljanje za osebne asistente, uporabnike in zakonite zastopnike, ki se ga je udeležilo 17 udeležencev; dve osnovni usposabljanji za strokovne vodje in usklajevalce osebne asistence, ki se ju je udeležilo 15 udeležencev; eno dodatno usposabljanje za strokovne vodje in usklajevalce osebne asistence za 30 udeležencev ter tri osnovna in šest dodatnih usposabljanj za izvedence (IRSSV, ukrepa 2.2 in 2.4).
Pravilnik o storitvah socialnega vključevanja invalidov (Uradni list RS, št. 58/22), ki je začel veljati 30. junija 2022, za ugotavljanje upravičenosti do storitev socialnega vključevanja pooblašča izvedenski organ IRSSV (IRSSV, ukrep 2.2).
IRSSV s projektom (2021–2028) Center za usmerjanje deinstitucionalizacije zagotavlja strokovno podporo ter spremlja in usmerja proces deinstitucionalizacije. IRSSV s projektom deluje v skladu s številnimi nacionalnimi in mednarodnimi pravnimi podlagami, konvencijami in usmeritvami, med drugim projekt sledi Strategiji Republike Slovenije za deinstitucionalizacijo v socialnem varstvu za obdobje 2024–2034, ki jo je MSP sprejelo marca 2024. Projekt financira Evropska unija v okviru Programa evropske kohezijske politike v obdobju 2021–2027 in sofinancira Republika Slovenija. Na državni ravni je namen projekta zagotavljati operativno podporo MSP pri usklajevanju dela med različnimi resorji, sektorji in izvajalci v procesu deinstitucionalizacije. Na lokalni ravni pa je namen projekta zagotavljati terensko podporo ključnim deležnikom, kot so uporabniki in njihovi bližnji, zaposleni v zavodih, izvajalci storitev v skupnosti, CSD, občine in tako naprej. Namen projekta je prav tako nudenje podpore in izobraževanja za ključne deležnike, razvijanje novega znanja in metod v socialnem varstvu ter ozaveščanje javnosti o pomenu deinstitucionalizacije in razvijanju skupnostnih oblik podpore. V letu 2025 je MSP pripravilo in objavilo razpis za multidisciplinarne time, katerih ključna naloga je preseliti vsaj dvajset ljudi iz socialnovarstvenih zavodov v skupnost. IRSSV v okviru projekta nudi terensko podporo timom in izvaja serije izobraževanj za zaposlene v timih. V okviru projekta so v letu 2025 organizirali in izvedli prvo nacionalno konferenco o deinstitucionalizaciji (IRSSV, ukrepi 1.1, 1.2, 1.3, 1.4, 1.5, 1.6, 2.1, 2.2, 2.6 in 2.9).
IRSSV je skupaj s partnerjema Fakulteto za socialno delo v okviru Univerze v Ljubljani in Inštitutom za kriminologijo pri Pravni fakulteti v Ljubljani v letu 2025 končal projekt Preobrazba varovanih oddelkov v skupnostne oblike oskrbe odraslih in otrok z oviranostmi. Namen projekta je bil natančno raziskati trenutni sistem formalnega in neformalnega delovanja varovanih oddelkov v Sloveniji ter na podlagi spoznanj in ustreznih dobrih praks iz tujine pripraviti temeljna zakonska, metodološka in praktična izhodišča za zagotavljanje podpore v skupnosti. Projekt se ukvarja s perečim problemom prezasedenosti varovanih oddelkov, na katerega se odločevalci odzivajo predvsem s povečevanjem zmogljivosti varovanih oddelkov namesto z iskanjem rešitev v skupnosti, kot jim to narekujejo Skupne evropske smernice za prehod iz institucionalne v skupnostno oskrbo (2012). Ob koncu projekta (31. marec 2025) je v okviru projekta nastal predlog preobrazbe varovanih oddelkov v skupnostne oblike podpore. Raziskava je pokazala in opozorila na prezasedenost varovanih oddelkov. Marca 2024 je bilo v čakalni vrsti skupno 39 ljudi, ki so s sklepom sodišča čakali na sprejem, najpogosteje v psihiatričnih bolnišnicah. Skupnostne službe (kot so CSD in NVO) ne zmorejo zagotavljati intenzivne podpore. Ko uporabnik preseže prag, do katerega so te službe zmožne zagotoviti varnost in podporo, sledi namestitev v ustanovo, tudi proti volji s sklepom sodišča na varovani oddelek. To dejstvo deluje kot dejavnik, ki pospešuje namestitve na varovane oddelke, hkrati pa tudi kot dejavnik, ki zavira odpuste iz teh oddelkov. Ker varovani oddelki pomenijo močno kršitev 19. člena MKPI, je treba prednostno razvijati nove oblike podpore, ki morajo delovati v skupnosti, ne smejo vključevati zapiranja in vezanja ter ne smejo na kakršen koli drug način segregirati in izolirati ljudi. Spodbujanje odpustov je tako strateškega pomena za reševanje prezasedenosti varovanih oddelkov (IRSSV, ukrepi 2.1, 2.2, 2.6, 2.9, 12.1, 12.2).
[bookmark: _Toc136943357][bookmark: _Toc166593422]IRSSV je v letu 2025, po naročilu MSP, začel zbirati podatke o stopnji institucionalizacije v Sloveniji za preteklo leto in poročati o njih. Ta naloga se je v letu 2025 izvedla prvič, podatki tako pomenijo »začetno« stanje, ki bo podlaga za primerjanje v nadaljnjih letih. Za namen izvedbe raziskave je IRSSV pripravil zbirnik, ki so ga prejeli vsi posebni in socialnovarstveni zavodi, centri za usposabljanje, delo in varstvo (v nadaljnjem besedilu: CUDV), varstveno-delovni centri (v nadaljnjem besedilu: VDC) in tiste nevladne organizacije, ki v okviru socialnovarstvenih programov nudijo nastanitve v bivalnih enotah ali stanovanjskih skupinah ljudem z oviranostjo. Podrobnejši opis je v prilogi B2 (IRSSV, 1.1, 2.1, 2.2, 2.3, 2.6, 12.2, 12.7).
IRSSV poroča o analizi stanja na področju izvajanja storitev za odrasle v VDC in CUDV na državni ravni in je pomemben vir informacij za strokovno javnost, raziskovalce in pripravljavce politike na tem področju, obenem pa obravnava vedno večje potrebe na državni in mednarodni ravni po različnih in vedno bolj podrobnih statistikah na področju dolgotrajne oskrbe. Uporabniki VDC in CUDV, ki so vključeni v institucionalno varstvo, so namreč z vidika podatkov za zdaj del dolgotrajne oskrbe. Pomen analize izvajanja storitev za odrasle v VDC in CUDV je torej večplasten, potrebe po nepretrganem, rednem in sistematičnem spremljanju tega področja pa so velike. Podrobnejši podatki so v preglednici 8 v Prilogi D, podrobnejši opis podatkov pa je v Prilogi B2 (IRSSV, ukrepa 2.4 in 2.6).
Količinski podatki
MDDSZ, Direktorat za invalide, poroča, da so storitve socialnega vključevanja namenjene polnoletnim osebam, ki imajo status invalida po ZSVI in se zaradi svoje invalidnosti ne morejo same vključevati v družbo. V letu 2025 se je nadaljevalo izvajanje storitev:
· 190 vključenih uporabnikov pri osmih izvajalcih,
· 17.535 izvedenih ur storitev laičnih podpornih oseb,
· 448.218,39 evra porabljenih sredstev v letu 2025 (MDDSZ, ukrep 2.2).
Konec leta 2025 je storitve osebne asistence zagotavljalo 99 izvajalcev osebne asistence za 4528 uporabnikov osebne asistence. Država je za storitve osebne asistence za leto 2025 namenila skupaj 245 milijonov evrov. Za komunikacijski dodatek v letu 2025 je namenila 4,2 milijona evrov za 1978 uporabnikov (podatek za december 2025) (MDDSZ, ukrep 2.4).
V letu 2025 se je nadaljevalo izvajanje ukrepov po ZIMI:
· 5616 izdanih EU kartic ugodnosti za invalide,
· 914 tehničnih pripomočkov za premagovanje komunikacijskih ovir,
· 367 prilagoditev vozil,
· en izšolan pes pomočnik za gibalno ovirane invalide,
· 4262 dogodkov (pomoč osebam z okvaro sluha) v klicnem centru za osebe z okvaro sluha, v višini 128.246 evrov (MDDSZ, ukrepi 2.6, 4.10 in 7.5).
V letu 2025 je JŠRIPSRS sofinanciral ukrepe po ZIMI – 36 zahtevkov za prilagoditev vozil, 61.910,49 evra.
[bookmark: _Hlk35380921]MSP, Služba za investicije, poroča, da je bilo v letu 2025 v okviru pilotnega projekta deinstitucionalizacije Doma na Krasu dodatno preseljenih šest stanovalcev iz institucije v skupnost (dve stanovanjski enoti) (MSP, ukrep 2.1).
IRSSV poroča, da so v obdobju od 1. januarja do 31. decembra 2025 prejeli 1056 vlog za uveljavljanje pravice do osebne asistence. Največ prejetih vlog je bilo prvih, in sicer 675 oziroma 63,9 odstotka, sledijo jim ponovne vloge (180 oziroma 17 odstotkov), pritožbe (162 oziroma 15,3 odstotka), tožbe (37 oziroma 3,5 odstotka) in ponovne ocene po 22.a členu ZOA (dve oziroma 0,2 odstotka). V obdobju od 11. marca 2022 do 31. decembra 2025 je IRSSV izvedel 4687 osebnih razgovorov (IRSSV, ukrep 2.4).
IRSSV poroča, da so od 1. januarja do 31. decembra 2025 na IRSSV prejeli 28 vlog za uveljavljanje pravice do storitev socialnega vključevanja. Največ vlog so prejeli iz CSD Ljubljana (11). Od 18. julija 2022 do 31. decembra 2025 so skupaj prejeli 276 vlog. Iz CSD Južna Primorska in CSD Savinjsko-Šaleška v treh letih niso prejeli nobene vloge za pridobitev pravice do storitev socialnega vključevanja. Od 25. julija 2022 do 31. decembra 2025 so na IRSSV izdali 275 mnenj, od tega 272 pozitivnih. Po treh letih izvajanja zakona so v letu 2025 imeli enega uporabnika storitve ohranjanja socialne vključenosti starejših invalidov (IRSSV, ukrep 2.2)
IRSSV poroča, da je v Sloveniji 34 izvajalcev, ki izvajajo storitvi vodenje, varstvo in zaposlitev pod posebnimi pogoji ter institucionalno varstvo za odrasle v okviru VDC in CUDV. Od tega je 23 javnih socialnovarstvenih zavodov (18 VDC in pet CUDV) in 11 koncesionarjev, ki so za opravljanje te storitve pridobili koncesijo na podlagi javnega natečaja. Svojo dejavnost so izvajali na 231 različnih lokacijah na ozemlju Slovenije s skupno zmogljivostjo 3681 mest za vodenje, varstvo in zaposlitev pod posebnimi pogoji ter 1962 ležišč. V letu 2024 je bilo v storitve VDC in CUDV vključenih 4165 uporabnikov (kar je 19 uporabnikov več kot v letu 2023, ko jih je bilo vključenih 4146). Od skupno 4165 uporabnikov jih je 2865 (oziroma 68,8 odstotka) prejemalo eno storitev, 1300 (oziroma 31,2 odstotka) pa dve storitvi. Podrobnejši podatki so v preglednici 8 v Prilogi D (IRSSV, ukrepa 2.4 in 2.6).


Poročevalci nevladnih organizacij
NSIOS, YHD, Slovenska karitas
Programi
NSIOS poroča, da v njihovem okviru delujejo različne delovne skupine, v katerih so predstavniki invalidskih organizacij z različnimi oblikami in vrstami invalidnosti. Namen delovnih skupin je preučiti predloge zakonodaje, podajanje pobud in pripomb za dopolnitev ali spremembe. Delovne skupine so združevale različne invalidske organizacije – tudi predstavnike invalidskih organizacij, ki niso članice NSIOS (NSIOS, ukrep 2.9).
Slovenska karitas poroča, da v sodelovanju z Zavodom Karion Škofijska karitas Maribor omogoča dnevno varstvo in bivalne skupnosti za osebe z motnjami v duševnem razvoju. Vključenih je 17 oseb, ki so aktivno vpete v vsakodnevne aktivnosti, ki podpirajo samostojno življenje. Deset invalidnih oseb je vključenih v bivalne skupnosti za osebe z motnjami v duševnem razvoju. V Celju je Karitas omogočala vključevanje invalidov v programe socialnega vključevanja Gradimo skupnost z ustreznimi prilagoditvami in podporami. Posebno skrb namenjajo tudi skupnim evalvacijskim srečanjem in preverjanju njihovega dobrega počutja (Slovenska karitas, ukrepa 2.2 in 2.6).
YHD poroča, da je prvi izvajalec osebne asistence v Sloveniji, in sicer od leta 1989 v neformalni obliki, leta 2017 pa je bil predlagatelj v Državnem zboru Republike Slovenije sprejetega Zakona o osebni asistenci, ki je začel veljati 1. januarja 2019. Osebno asistenco zagotavlja približno 80 različnim uporabnikom na državni ravni (YHD, ukrep 2.4).
YHD poroča, da je program Prehodna stanovanja osrednji del projekta Neodvisno življenje hendikepiranih, ki uresničuje načela deinstitucionalizacije. Njegov namen je omogočiti hendikepiranim osebam prehod iz institucionalnih ali skrbniških okolij v neodvisno življenje v skupnosti. Trenutno je v program vključenih šest oseb, ki bivajo v prilagojenih prehodnih stanovanjih. Stanovanja zagotavljajo varno okolje, v katerem se uporabniki s podporo učijo veščin, potrebnih za neodvisno življenje, ter prevzemanja odgovornosti za lastne življenjske odločitve in načina življenja v skupnosti. 
Program vključuje podporo, ki jo sestavljajo naslednje storitve: 1) osebna pomoč, ki nudi podporo pri vsakodnevnih opravilih in spremstvu, 2) vrstniško svetovanje, ki omogoča izmenjavo izkušenj in spodbuja samozavest, 3) izobraževalni moduli, ki razvijajo kompetence za socialno vključevanje.
Ključni cilji programa so:
· opolnomočenje in aktivacija uporabnikov za neodvisno življenje in vključenost ter participacijo v skupnosti; 
· prehod iz institucij v bivanje v skupnosti, vključno s pridobivanjem lastnih stanovanj;
· spodbujanje socialne vključenosti, enakopravnosti in participacije v različnih sferah družbe ter ohranjanje aktivnosti; 
· zagotavljanje individualiziranih storitev za hendikepirane posameznike, ki jim omogočajo neodvisno življenje; te storitve so: 
· osebna pomoč v obsegu do 30 ur tedensko (pomoč pri negi, gospodinjskih opravilih in spremstvo po opravkih), 
· začasna ureditev bivalnih pogojev – bivanje v prehodnih stanovanjih za hendikepirane uporabnike in
· medsoseska pomoč za podporo v vsakdanjem življenju;
· zagotavljanje enakih možnosti in enakopravnosti v odnosu z drugimi državljani;
· zagotavljanje možnosti za aktivno vključevanje v običajno okolje in odločanje o lastnem življenju;
· zagotavljanje možnosti izbire, neodvisnosti od sorodnikov ali partnerja in prevzemanje odgovornosti;
· deinstitucionalizacija, možnost začasnega zagotavljanja bivanja posameznikom, ki zapustijo bivanje v instituciji (zavod, DSO …), dokler si ne uredijo svojega stanovanja;
· zagotavljanje aktiviranja hendikepiranih in njihovo vključevanje v skupnost.
Prehodna stanovanja delujejo kot odskočna deska – uporabnikom omogočajo, da preidejo iz skrbniškega odnosa k neodvisnemu življenju. Program poudarja odgovornost ter možnost izbire in soodločanja posameznika, hkrati pa nudi individualno podporo, ki spodbuja proces opolnomočenja in dolgoročno izboljša kakovost posameznikovega življenja. Namen programa je tudi ozaveščanje širše javnosti o pomenu deinstitucionalizacije in razvoja različnih storitev v skupnosti za različne potrebe uporabnikov z namenom ustvarjanja vključujoče družbe in preprečevanja izključevanja.
V letu 2019 se je uresničil njihov dolgotrajni cilj, h kateremu so stremeli od same ustanovitve: izvajanje osebne asistence v skladu z Zakonom o osebni asistenci. Kljub temu program NŽH izvajajo še naprej za hendikepirane uporabnike, ki so iz ZOA izključeni ali so izpadli (ne glede na hendikep in medicinsko diagnozo ali status invalidnosti v starosti od 18. leta dalje, ki bo izven praga do upravičenosti po zakonu – do 30 ur pomoči na teden in tudi za hendikepirane, starejše od 65 let), ter za storitve, kot je bivanje v prehodnih stanovanjih, ki prav tako ni del ZOA. V okviru programa NŽH tako še naprej izvajajo storitve, ki so potrebne za omogočanje neodvisnega življenja v skupnosti. Potrebe po teh storitvah ima vedno več uporabnikov, na YHD se obračajo tudi različni NVO. V YHD se odzivajo na različne potrebe, ki v veljavni zakonodaji in sistemskih rešitvah še niso urejene. Različnost in raznovrstnost teh bi bila nujna (YHD, ukrep 2.6).
Raziskovalna dejavnost
NSIOS poroča, da so sodelovali v različnih anketah Evropskega invalidskega foruma, ki so bile podlaga za različne raziskave v Sloveniji in tujini (dostopnost javnega potniškega prometa (JPP), turističnih destinacij) (NSIOS, ukrep 2.6).
Dogodki 
NSIOS poroča, da so v sklopu njihovih aktivnosti na različnih lokacijah po Sloveniji pripravili več dogodkov in potujočih fotografskih razstav, s katerimi so opozarjali na pomen vključevanja invalidov v družbo. Končna prireditev projekta Vseslovenska akcija o socialnem vključevanju invalidov je bila zelo dobro obiskana, udeležila sta se je tudi predsednik vlade in minister za delo, družino, socialne zadeve in enake možnosti.
Ob mednarodnem dnevu invalidov, 3. decembra, so obiskali tudi državni zbor in pripravili fotografsko razstavo, s katero so še dodatno poudarili pomen enakopravnega vključevanja invalidov v družbeno življenje (NSIOS, ukrep 2.9).
Težave, opozorila, komentarji, predlogi
NSIOS poudarja, da je bilo na področju stanovanjske problematike v letu 2025 narejeno premalo. Vedo, da se je s koncem leta 2025 iztekel rok, ko bi morali biti vsi objekti v javni rabi prilagojeni za invalide, enako tudi storitve. Vendar se pri tem pozablja na večstanovanjske objekte, ki zaradi takšnih ali drugačnih razlogov ostajajo nedostopni. Nedostopnost onemogoča aktivno in človeku dostojno življenje, in to ne samo invalidom, temveč tudi starejši populaciji.
NSIOS predlaga, da se vsi lastniki večstanovanjskih zgradb seznanijo z novo direktivo EU, ki narekuje, da se poleg energetske sanacije objektov hkrati odpravi tudi nedostopnost stanovanjskih objektov. Potreben je nadzor tudi pri rekonstrukcijah obstoječih objektov in novogradnji, saj opažajo, da se standardi dostopnosti v času izvedbe izpuščajo in ne upoštevajo.
NSIOS predlaga, da je na področju bivanja treba spremeniti 3. člen Pravilnika o dodeljevanju neprofitnih stanovanj v najem, ki onemogoča osebam, ki niso popolno poslovno sposobne, pridobiti tako stanovanje.
Prav tako predlaga spremembo 13. člena ZIMI, ki govori o tem, da ne gre za diskriminacijo, če je invalid na podlagi dogovora s svojim zakonitim zastopnikom in organizacijo, ki izvaja institucionalno varstvo, vključen v obliko bivanja, ki zagotavlja celodnevno oskrbo. Izenačevanje možnosti za osebe z različnimi vrstami in oblikami invalidnosti pomeni različno. Za osebe s posebnimi potrebami pomeni tudi podporo pri samostojnem bivanju.
Pravilnik o storitvah socialnega vključevanja invalidov je treba spremeniti, da bo sledil namenu in ciljem zakona. Na podlagi storitve prebivanje s podporo bi lahko omogočili posameznikom zunajinstitucionalno bivanje. Takšna ureditev bi pomenila pomemben korak k socialnemu vključevanju in bi vsaj deloma omogočila bolj neodvisno življenje.
Potreben je večji posluh pri prilagoditvah stanovanjskih objektov tudi s pomočjo finančnih spodbud. Večkrat se invalidi ne odločajo za primerne prilagoditve zaradi finančnega primanjkljaja. Življenje invalidov je v osnovi dražje, zato bi bilo treba zagotoviti finančna sredstva za sofinanciranje prilagoditve v domačem okolju.

3. CILJ: DOSTOPNOST
Ukrepi
1. 
1. 
2. uresničevanje Direktive (EU) 2019/882 o zahtevah glede dostopnosti za proizvode in storitve;
2. zagotavljanje mogoče dostopnosti do prevoza (v Sloveniji do krajev prometnega območja, na katerem je vzpostavljen javni potniški promet, vsak dan v tednu in do taksijev) – vstop, izstop, slušno in vidno obveščanje ter po potrebi spremstvo;
2. zagotavljanje dostopnosti do grajenega okolja ali do vseh objektov v javni rabi;
2. zagotavljanje dostopnosti do informacij in komunikacij (prilagoditev gradiva v zvezi z odločanjem na državni in lokalni ravni v lahko berljivo tehniko; uporaba slovenskega znakovnega jezika za gluhe ter zagotavljanje branja podnapisov in opisovanja dogajanja na zaslonu za slepe; polno dostopnost TV vsebin morajo zagotavljati javna RTV ter operaterji in komercialne TV; spodbujanje e-dostopnosti in uporabe druge informacijsko-komunikacijske tehnologije; spodbujanje proizvajalcev, da svoje izdelke opremijo z brajevo pisavo; ohranjanje relejnih centrov za senzorno in komunikacijsko ovirane invalide, to je centrov, ki skrbijo za prenos informacij med gluhim/naglušnim in drugimi osebami s pomočjo tolmačev za gluhoslepoto; zagotavljati osebam z gluhoslepoto dostop do informacij);
2. zagotavljanje dostopnosti do turističnih programov za funkcionalno ovirane osebe, spodbujanje turističnih agencij k oblikovanju turističnih dejavnosti za invalide;
2. zagotavljanje varnostnih zahtev za osebe z zmanjšano mobilnostjo na potniških ladjah in hitrih potniških plovilih v skladu z Direktivo 2009/45/ES Evropskega parlamenta in Sveta z dne 6. maja 2009 o varnostnih predpisih in standardih za potniške ladje (UL L št. 163 z dne 25. junija 2009, str. 1), zadnjič spremenjeno z Direktivo 2017/2108/EU Evropskega parlamenta in Sveta z dne 15. novembra 2017 o spremembi Direktive 2009/45/ES o varnostnih predpisih in standardih za potniške ladje (UL L št. 315 z dne 30. novembra 2017, str. 40), ki je bila spremenjena z Delegirano uredbo Komisije (EU) 2020/411 z dne 19. novembra 2019 o spremembi Direktive 2009/45/ES Evropskega parlamenta in Sveta o varnostnih predpisih in standardih za potniške ladje glede varnostnih zahtev za potniške ladje, ki opravljajo notranja potovanja (UL L št. 83 z dne 19. marca 2020, str. 1), ki določa posebne zahteve za potniške ladje, ter Uredbo (EU) št. 1177/2010 Evropskega parlamenta in Sveta z dne 24. novembra 2010 o pravicah potnikov med potovanjem po morju in celinskih plovnih poteh ter spremembi Uredbe (ES) št. 2006/2004;
2. zagotavljanje varnosti na vseh področjih dostopnosti;
2. zagotavljanje dostopnosti v različnih dostopnih formatih za invalide do klicnih številk v sili 112 in 113;
2. zagotavljanje, da se v redne programe izobraževanja, predvsem visokošolskega, vključujejo teme o dostopnosti grajenega okolja in informacij za invalide in druge funkcionalno ovirane osebe.
Uresničevanje tretjega cilja
V letu 2025 je bilo na področju dostopnosti za invalide sprejetih več zakonodajnih in programskih ukrepov, ki krepijo enak dostop do storitev, prostora in informacij. Ključne spremembe vključujejo obvezno prilagajanje objektov v javni rabi, tako da so vse storitve dostopne invalidom, ter uvedbo nadzora in sankcij za kršitve. Okrepljeni so tudi standardi dostopnosti za proizvode, storitve in elektronske komunikacije, vključno z izboljšano dostopnostjo klicev v sili.
Na področju gradnje se uveljavlja načelo univerzalne dostopnosti, ki zahteva, da so objekti zasnovani za uporabo vseh ljudi ali pa jih je mogoče enostavno prilagoditi. Sprejeti so bili tudi ukrepi za izboljšanje dostopnosti v turizmu, kulturi, medijih in digitalnem okolju (na primer podnapisi, lahko branje, prilagojene spletne strani).
V praksi se dostopnost izboljšuje z investicijami v infrastrukturo (klančine, dvigala, sanitarije), prilagoditvami javnih storitev, razvojem digitalnih rešitev ter posebnimi programi (na primer prevozi na klic, klicni centri za gluhe). Pomemben poudarek je tudi na ozaveščanju in izobraževanju invalidov ter njihovem vključevanju v razvoj rešitev.
Kljub napredku ostajajo izzivi, predvsem pri financiranju prilagoditev, tehnični izvedljivosti v starejših objektih ter zagotavljanju celovite digitalne dostopnosti.
Nosilci 
MK, MNVP, Ministrstvo za infrastrukturo Republike Slovenije (v nadaljnjem besedilu: MZI), MGTŠ, Ministrstvo za okolje, podnebje in energijo Republike Slovenije (v nadaljnjem besedilu: MOPE), Ministrstvo za obrambo Republike Slovenije (v nadaljnjem besedilu: MORS), NIJZ, NSIOS
Poročevalci ministrstev in javnih zavodov
MDDSZ, MDP, MK, MJU, MOPE, MGTŠ, MORS, MNVP, MP, MZI, NIJZ
Sprejeta zakonodaja
MDDSZ, Direktorat za invalide, poroča, da se je v letu 2025 noveliral ZIMI; dopolnjeni 9. člen določa, da morajo biti obstoječi objekti v javni rabi za invalide prilagojeni vsaj na način, da so invalidom dostopne vse storitve, ki se izvajajo v objektu v javni rabi. Prilagoditve objektov v javni rabi je treba zagotoviti delno ali v celoti, razen če bi bilo to tehnično neizvedljivo, povezano z nesorazmernim bremenom ali če bi se s tem poslabšale bistvene in druge zahteve objekta. Novela ZIMI z novim poglavjem uvaja inšpekcijske ukrepe in kazenske določbe v zvezi s prekrški zaradi kršitev prilagoditve objektov v javni rabi. Določa se pravna podlaga pristojni inšpekciji, da bo lahko opravljala nadzor nad dostopnostjo že obstoječih objektov v javni rabi, in sicer po preteku 15-letnega roka iz 38. člena ZIMI (MDDSZ, ukrep 3.3).
Sprejet je bil Sklep o spremembi cene storitve tolmačenja zaradi uskladitve z višino minimalne plače (MDDSZ, ukrep 3.4).
MDP, Sektor za elektronske komunikacije, poroča, da je Direktiva (EU) 2019/882 Evropskega parlamenta in Sveta z dne 17. aprila 2019 o zahtevah glede dostopnosti za proizvode in storitve (v nadaljnjem besedilu: Direktiva (EU) 2019/882) v slovenski pravni red prenesena z Zakonom o dostopnosti do proizvodov in storitev za invalide (Uradni list RS, št. 14/23 in 14/26; ZDPSI). ZDPSI v 9. členu določa dodatne pogoje glede dostopnosti elektronskih komunikacijskih storitev, vključno s komunikacijo v sili (MDP, ukrep 3.1). 
MGTŠ, Direktorat za notranji trg, Sektor za prost pretok blaga in storitev, je v letu 2025 na podlagi 7. člena ZDPSI sprejelo Pravilnik o spremembah in dopolnitvah Pravilnika o dostopnosti proizvodov za invalide, označevanju in postopku ugotavljanja skladnosti (Uradni list RS, št. 109/25), ki je bil pripravljen na podlagi pripomb Komisije EU; ta je opozorila na nepopoln prenos določb Direktive (EU) 2019/882, ki se nanašajo na dostopnost proizvodov. Dopolnjeni pravilnik natančneje in jasneje določa zahteve za proizvode v fazi načrtovanja in se navezuje na merila glede funkcionalne učinkovitosti za proizvode v skladu z zakonom o dostopnosti proizvodov in storitev za invalide, pravila za namestitev oznake CE in vzorčno strukturo Izjave EU o skladnosti. Z dopolnitvami se krepi izvajanje določb Direktive (EU) 2019/882 o dostopnosti proizvodov in storitev za invalide (MGTŠ, ukrep 3.1).
MGTŠ, Direktorat za turizem, poroča, da je v Zakonu o spodbujanju razvoja turizma (Uradni list RS, št. 13/18, 100/25; ZSRT-1), določeno, da so invalidi oproščeni plačila turistične in promocijske takse. Pravilnik o kategorizaciji nastanitvenih obratov (Uradni list RS, št. 22/18, 5/19 in 182/20) vključuje kriterije za dostop brez ovir. Kriteriji so izbirni. Obvezno pa morajo vsi nastanitveni obrati izpolnjevati določila veljavne zakonodaje s tega področja (MGTŠ, ukrep 3.5).
MNVP, Direktorat za prostor in graditev, poroča o Gradbenem zakonu (Uradni list RS, št. 199/21, 105/22 – ZZNŠPP, 133/23, 85/24 – ZAID-A, 47/25 – odl. US in 75/25; GZ-1) – z bistveno zahtevo »univerzalna graditev in raba objektov« se uveljavlja koncept, ki zahteva gradnjo takšnih objektov v javni rabi, ki vsem ljudem, ne glede na njihovo morebitno začasno ali trajno oviranost, zagotavljajo neoviran dostop do objektov in rabo tistih njihovih delih, ki so namenjeni vsem. Stanovanjski objekti, ki niso v javni rabi, morajo biti zasnovani in zgrajeni tako, da jih je naknadno, po potrebi, mogoče brez večjih gradbenih posegov prilagoditi in tako narediti uporabne za vse. Bistvena zahteva upošteva vse vrste invalidnosti in začasne oviranosti ter preprečuje diskriminacijo dostopa in rabe objektov. Z novooblikovanim členom se jasneje opredeljujejo objekti ali deli objektov, za katere je treba zagotoviti univerzalno dostopnost, s čimer se odpravlja dilema pri več vrstah stavb. Dostop je samostojno prezahteven, če je nekam fizično težko priti, bodisi zaradi naravnih ovir, kot so gore, hribi in podobno, bodisi zaradi slabih cestnih povezav ali drugih težav, ki otežujejo dostop glede na vrsto oviranosti. Ti kraji so pogosto odmaknjeni, kar pomeni, da so daleč od mest ali glavnih poti. Med težko dostopne objekte spadajo lahko na primer planinske, lovske ali ribiške koče, do katerih ni mogoč dostop z avtomobilom. Glede na obveznost zagotavljanja javno dostopnih sanitarij za vse objekte v javni rabi in dejstvo, da je v nekaterih objektih takšne sanitarije tehnično nemogoče zagotoviti, se dopušča možnost, da se sanitarije zagotavljajo na drugi javno dostopni lokaciji, ki ni oddaljena več kot 150 m od objekta ali dela objekta v javni rabi. Pri manjših lokalih, na primer v centrih mest, je na obstoječih površinah objekta težko zagotoviti vsem dostopne sanitarije, zato se dopušča, da se sanitarije združujejo v skupne javno dostopne sanitarije, pod pogojem, da so odprte vsaj v času obratovanja lokalov. Še vedno se zagotavlja možnost, da občine s strateškim načrtom opredelijo stopnjo prilagojenosti, kar v praksi pomeni, da se lahko zagotavlja slabša prilagojenost, kot je določena s predpisi, če občine v dogovoru z reprezentativnimi invalidskimi organizacijami s strateškim načrtom dostopnosti določijo stopnjo prilagojenosti zunanjih javnih površin in s tem zmanjšajo obveznost univerzalne dostopnosti v posameznih delih zunanjih javnih površin (MNVP, ukrep 3.3).
Zakonodaja v pripravi
MDDSZ, Direktorat za invalide, poroča, da se je v letu 2025 pripravljal predlog novele ZDPSI, saj je Evropska komisija zoper Republiko Slovenijo uvedla kršitev prava Evropske unije. V postopku pregleda je Evropska komisija ugotovila vsebinske pomanjkljivosti pri prenosu Direktive (EU) 2019/882, zaradi katerih prenos ni popoln. Z novelo zakona se razširja področje uporabe na železniški potniški prevoz, odgovarjanje na komunikacijo v sili (številke 112, 113, 116 000) in postopke javnih naročil (MDDSZ, ukrepa 3.1 in 3.8).
MDP, Sektor za elektronske komunikacije, poroča, da se je z novelo ZDPSI, sprejeto leta 2026, črtala pravna podlaga za sprejetje pravilnika, s katerim bi minister, pristojen za digitalno preobrazbo, podrobneje uredil zagotavljanje dostopnosti elektronskih komunikacijskih storitev. Prvotni namen pravilnika je bil zagotoviti večjo jasnost ureditve in lažje izvajanje nadzora z določitvijo podrobnejših zahtev. Po sprejetju zakona pa so bile izvedene poglobljene analize, ki so pokazale, da so vse pomembne določbe direktive prenesene že s samim zakonom, v preostalem pa je področje urejeno z evropskimi standardi. Z vidika enakih pogojev za vse invalide je ključno, da se vzpostavijo enotne evropske rešitve, kar bo invalidom omogočalo enako uporabo storitev tudi ob prehodu državnih meja. Novela ZDPSI je v spremenjenem 9. členu prinesla novo obveznost najprimernejšega centra za komunikacijo v sili, da odgovarja na komunikacijo v sili v okviru enotne evropske številke za klic v sili 112, številke policije 113 in enotne evropske telefonske številke za prijavo pogrešanih otrok 116 000 z enakim komunikacijskim sredstvom, s katerega je bila komunikacija prejeta, ter z uporabo sinhroniziranega glasu in besedila (vključno z besedilom v realnem času) ali, kadar je uporabljen video klic, s sinhronizacijo glasu, besedila (vključno z besedilom v realnem času) in videa v obliki storitve celotnega pogovora (MDP, ukrep 3.1).
MDP, Sektor za elektronske komunikacije, poroča, da pripravljajo novelo Zakona o elektronskih komunikacijah (Uradni list RS, št. 130/22, 18/23 – ZDU-1O in 40/25 – ZInfV-1; ZEKom-2), v katero nameravajo vključiti tudi ukrepe za končne uporabnike invalide. ZEKom-2 je sicer predvidel sprejetje podzakonskega akta, s katerim bi vlada določila dodatne ukrepe za končne uporabnike invalide, vendar pa se je izkazalo, da je primerneje, da se ukrepi določajo na zakonski ravni. Vsebina ukrepov bo predvidoma slonela na vsebinskih rešitvah Uredbe o ukrepih za končne uporabnike invalide (Uradni list RS, št. 38/14 in 130/22 – ZEKom-2) z ustreznimi prilagoditvami glede na nabor univerzalne storitve, spremenjen z ZEKom-2 (na primer v nabor univerzalne storitev ne spadajo več javne telefonske govorilnice), in nekatere druge prilagoditve, ki stremijo k povečanju možnosti izbire za končne uporabnike invalide, z namenom, da ima torej tudi ta skupina prebivalstva možnost izbire med različnimi izvajalci storitev. Tako lahko uporabnik invalid popuste uveljavlja tako pri imenovanem izvajalcu univerzalne storitve kot tudi pri drugih izvajalcih, ki zagotavljajo storitve iz nabora univerzalne storitve in imajo letni prihodek iz zagotavljanja javnih komunikacijskih omrežij oziroma izvajanja javnih komunikacijskih storitev višji od dveh milijonov evrov. Razlika v višini popusta na priključitev/naročnino in stroški drugih prilagoditev (na primer prilagoditev splošnih pogojev, univerzalne imeniške službe in tako dalje) se bodo krili iz državnega proračuna (MDP, ukrep 3.4).
MGTŠ, Direktorat za turizem, poroča, da je v pripravi nov Pravilnik o kategorizaciji nastanitvenih obratov, ki bo sprejet na podlagi določil ZGos-1 v letu 2026 in bo vključeval kriterije za dostop brez ovir (za invalidske vozičke oziroma spremljevalce, za električne vozičke, za slepe in slabovidne, za gluhe in naglušne). Kriteriji bodo izbirni (MGTŠ, ukrep 3.5).
MZI, Direktorat za železnice, žičnice in upravljanje prometa, poroča, da se bo za taktilne oznake – talni taktilni vodilni sistem (TTVS) začela pripravljati tehnična specifikacija za prometno infrastrukturo (MZI, ukrepa 3.3 in 3.7).
Programi
MDDSZ, Direktorat za invalide, poroča, da je v letu 2025 pod okriljem UIRS delovala Nacionalna svetovalna in informacijska točka za vprašanja o dostopnosti objektov v javni rabi. Financira jo MDDSZ, dostopna pa je na https://infotocka.dostopnost.si/sl-si/ ter prek elektronske pošte in telefonske številke. Točka deluje z namenom informiranja in svetovanja na podlagi vprašanj in pobud ter svetovanja glede vseh vidikov zagotavljanja dostopnosti objektov v javni rabi za invalide. V letu 2025 sta bila pripravljena Priročnik za zagotavljanje univerzalne dostopnosti objektov v javni rabi in orodje za preverjanje dostopnosti objektov v javni rabi, dostopna na spletni strani Nacionalne svetovalne in informacijske točke (MDDSZ, ukrepa 3.3 in 3.7). 
V letu 2025 je nemoteno deloval Klicni center za osebe z okvaro sluha, s pomočjo katerega lahko osebe z okvaro sluha stopijo v stik z javnimi institucijami; klicni center deluje 24 ur dnevno (MDDSZ, ukrep 3.4).
ZDPSI se je začel uporabljati 28. junija 2025 (MDDSZ, ukrep 3.1).
MDP, Inšpektorat za informacijsko družbo (v nadaljnjem besedilu: IRSID), poroča, da v skladu s tretjim odstavkom 9. člena Zakona o dostopnosti spletišč in mobilnih aplikacij (Uradni list RS, št. 30/18, 95/21 – ZInfV-A, 189/21 – ZDU-1M in 18/23 – ZDU-1O; ZDSMA) sodeluje z reprezentativnimi invalidskimi organizacijami. Tako so na IRSID izvedli naročilo preverjanja delovanja in dostopnosti funkcionalnosti spletnih strani z bralnikom zaslona in brajevo vrstico s strani slepe osebe. Namen testiranja je bila celovita analiza in ocena dostopnosti izbranih spletnih komponent po naročilu na izbranih spletnih straneh za uporabnike z okvaro vida, ki za interakcijo z digitalnimi vsebinami uporabljajo specializirano asistivno tehnologijo. Testiranje je preverjalo skladnost rešitev z uveljavljenimi standardi in smernicami za dostopnost ter se osredinilo na praktično uporabnost vmesnikov. Uporabniška izkušnja je bila ocenjena z vidika zaznavnosti, upravljivosti, razumljivosti in robustnosti (MDP, ukrepa 3.1 in 3.4).
MGTŠ, Direktorat za šport, poroča, da so v letu 2025 izvedli Javni razpis za izbor sofinanciranja investicij v športno infrastrukturo v letu 2025. V skladu z Letnim načrtom investicij za leto 2025, sprejetim na podlagi Zakona o zagotavljanju finančnih sredstev za investicije v športno infrastrukturo v Republiki Sloveniji v letih od 2023 do 2030 (Uradni list RS, št. 54/22 in 45/24; ZFSŠI27), je bila ureditev dostopnosti do javne športne infrastrukture ob upoštevanju določb ZIMI določena kot eno od prednostnih področij sofinanciranja investicij v športno infrastrukturo. Investicije, ki so vključevale ureditev dostopnosti za invalide, so bile točkovane z dodatnimi 5 odstotki najvišjega mogočega seštevka točk. Razpisana sredstva so zadoščala za sofinanciranje vseh prijavljenih investicij, ki so izpolnjevale razpisne pogoje (MGTŠ, ukrep 3.3).
MJU, Direktorat za stvarno premoženje, poroča, da so bila v letu 2025 izvedena naročila za ureditev dostopnosti  objektov državne uprave v upravljanju MJU za invalide in ureditev sanitarij za invalide v teh objektih. Podrobnejši seznam je v Prilogi B3.
MJU, Služba za upravne enote, poroča o aktivnostih upravnih enot v letu 2025. Podrobnejši seznam je v Prilogi B3 (MJU, ukrep 3.3).
MK, Direktorat za razvoj kulturnih politik, poroča o uresničevanju Direktive (EU) 2019/882. ReNPK24–31 v poglavju Kulturne raznolikosti in človekove pravice izrecno poudarja, da bo MK še naprej podpiralo »dostopnost digitalnih vsebin za skupine z manjšinskimi izkušnjami in oviranostmi. Spodbujalo bo uporabo alternativnega besedila za grafične elemente, znanega kot »alt opis« ali »alt atribut«, za vse netekstovne vsebine (MK, ukrepa 3.1 in 3.4). 
AN 2027 k ReNPK24–31 vključuje Rešitev 11: Socialno vključevanje ranljivih skupin (kohezijska sredstva) in večanje dostopnosti za osebe z različnimi oviranostmi na področju kulture in Rešitev 72: Sofinanciranje medijskih vsebin v javnem interesu. V prvi od navedenih rešitev je zapisana aktivnost »sofinanciranje opremljanja javne kulturne infrastrukture za večjo fizično in informacijsko dostopnost za osebe z gibalnimi, senzornimi in intelektualnimi invalidnostmi in za osebe s funkcionalnimi oviranostmi«, pri drugi pa je zapisano: »Rešitev predvideva posodobljeni letni razpis za sofinanciranje medijskih vsebin v javnem interesu, vključno s sofinanciranjem programskih vsebin za osebe z naglušnostjo, gluhoto, slabovidnostjo, slepoto, gluhoslepoto in intelektualnimi invalidnostmi v njim prilagojenih tehnikah« (MK, ukrepi 3.1, 3.3 in 3.4).
Od leta 2025 MK sofinancira ciljni raziskovalni projekt LahTex: Korpus lahkega branja v slovenščini za poenostavljanje besedil z umetno inteligenco, ki se ukvarja z vprašanjem omejenega dostopa do informacij za skupine z nižjo bralno pismenostjo (MK, ukrep 3.4).
MK, Direktorat za medije, poroča o kohezijskem projektu Samodejno podnaslavljanje televizijskih programov RTV Slovenija. MK je v letu 2025 z RTV Slovenijo podpisalo pogodbo, s katero bo s sredstvi iz Evropskega sklada za regionalni razvoj in proračunskimi sredstvi sofinanciralo vzpostavitev sistema za samodejno podnaslavljanje televizijskih programov RTV Slovenija. Tako bo omogočilo gluhim in naglušnim osebam spremljanje televizijskih programov oziroma oddaj. S tem pomembnim ukrepom se uresničuje pravica oseb z invalidnostmi do obveščenosti in sodelovanja v kulturnem življenju družbe (30. člen MKPI). Kohezijski projekt se je začel izvajati leta 2024. Okvirna višina sredstev za neposredno potrditev operacije je 1.204.411,75 evra z DDV. Naložbo sofinancirata Evropska unija iz Evropskega sklada za regionalni razvoj in Republika Slovenija. Operacija se izvaja v okviru Programa evropske kohezijske politike v obdobju 2021–2027 v Sloveniji, Cilja politike 1, Prednostne naloge 1. Inovacijska družba znanja, Specifičnega cilja RSO1.2: Izkoriščanje prednosti digitalizacije za državljane, podjetja, raziskovalne organizacije in javne organe (ESRR).
V okviru neposredne operacije se zagotavlja naslednje:
· dostopnost do storitev javne radiotelevizije za gluhe in naglušne uporabnike: Osnovni namen za izvedbo projekta je izboljšanje dostopnosti medijskih vsebin za gluhe in naglušne gledalce (invalide in starejše osebe) in s tem tudi uresničevanje pravice do svobode izražanja in obveščenosti ter njihova vključenost v kulturno življenje družbe;
· vzpostavitev razpoznavalnika in modela slovenskega jezika: Vzpostavitev tehnoloških digitalnih orodij za samodejno pretvorbo govora v besedilo je ključnega pomena za zagotovitev kakovostnega podnaslavljanja. Razpoznavalnik za pretvorbo govora v besedilo je integralni del razvoja slovenščine v digitalnem okolju;
· prenos podnapisov prek interneta in TV-signala: Omogočanje prenosa podnapisov prek interneta in TV-signala je ključnega pomena za zagotovitev dostopnosti medijskih vsebin na različnih platformah za invalidne osebe. Na ta način je omogočena storitev, ki invalidnim osebam zagotavlja uresničevanje pravice do obveščenosti, in sicer tako, da sami izberejo najprimernejši način za spremljanje televizijskih oddaj, ki so opremljene s sprotnimi podnapisi. 
Poleg tehničnih vidikov je ključnega pomena tudi ozaveščanje javnosti o prednostih in pomenu podnaslavljanja. Projekt bo vključeval kampanje, izobraževalne programe in promocijske dejavnosti, ki bodo spodbujali razumevanje in podporo temu pomembnemu vidiku medijske dostopnosti. S tem bodo prispevali k širjenju zavedanja o potrebah gluhih in naglušnih ter spodbudili širšo družbeno vključenost (MK, ukrepi 3.4, 1.1, 1.2 in 1.3).
MK, Direktorat za kulturno dediščino, Sektor za muzeje, arhive in knjižnice, poroča, da se v knjižnicah redno in v skladu s finančnimi zmožnostmi njihovih ustanoviteljev (občin), izvajajo tudi prilagoditve opreme: vgradnja ustreznih dvigal in klančin, nakup računalnikov z brajevo vrstico, nakup bralnih lup, zvočnih knjig, bralnikov, slušnih zank, izdelava prilagojenih spletnih strani v skladu s strokovnimi smernicami, omogočanje slepim uporabnikom, da vstopajo v knjižnične prostore s psom vodnikom, si izposodijo očala, bralna ravnila in tako dalje. V Sloveniji deluje tudi 13 bibliobusov, ki so v veliki večini dostopni invalidom. Pri projektu EODOPEN, v katerem sodeluje Narodna in univerzitetna knjižnica, raziskujejo različne vrste formatov, ki bi jih knjižnice z digitalizacijo lahko ponudile svojim uporabnikom, pretežno tistim, ki uporabljajo mobilne naprave, ter slepim in slabovidnim (MK, ukrepi 3.3, 3.4, 4.11 in 8.11).
MK, Služba za investicije in ravnanje s stvarnim premoženjem, poroča, da se pri izvajanju investicijskih projektov upoštevata univerzalna graditev in uporaba objektov, pri projektiranju in izvedbi so upoštevana določila GZ-1, povezana z dostopnostjo do grajenega okolja ali do vseh objektov v javni rabi, predvsem 32. člen, ki glede univerzalne graditve in uporabe objekta določa:
· Graditev in uporaba objektov, dostopnih vsem ljudem, ne glede na njihovo morebitno trajno ali začasno oviranost, pomeni takšno projektiranje, gradnjo in uporabo objektov, ki omogoča neoviran dostop in njihovo uporabo.
· Dostopi, prehodi, povezovalne poti, vrata in vertikalne povezave (stopnice, klančine, osebna dvigala in druge mehanske dvižne naprave) morajo ljudem s posameznimi funkcionalnimi oviranostmi omogočati samostojno uporabo, opremljeni morajo biti s potrebno signalizacijo in opremo za nemoteno gibanje, komunikacijo in orientacijo. Število parkirnih mest za invalide v bližini glavnega vhoda mora biti zadostno, in če prostorske možnosti to omogočajo, morajo biti zagotovljena tudi parkirna mesta za uporabnike z otroškimi vozički.
· Graditev prilagodljivih objektov pomeni takšna projektiranje in gradnjo, ki ne posegata v izpolnjevanje drugih bistvenih zahtev in brez nesorazmernih stroškov omogočata prilagoditev objekta trajni ali začasni funkcionalni oviranosti uporabnikov.
Ob upoštevanju veljavne zakonodaje s področja graditve so upoštevana tudi določila veljavne zakonodaje s področja varstva kulturne dediščine (ZVKD-1) glede zagotavljanja dostopnosti do grajenega okolja ali do vseh objektov v javni rabi, predvsem 2. člen ZVKD-1, ki med drugim določa, da javna korist varstva dediščine obsega tudi omogočanje dostopa do dediščine ali do informacij o njej vsakomur, še posebej mladim, starejšim in invalidom.
Glede na posebnosti posameznega objekta kulturne dediščine se usklajujejo posamezne zahteve po univerzalni graditvi in uporabi objekta z varstvenimi zahtevami, ki jih poda pristojna enota Zavoda za varstvo kulturne dediščine Slovenije, in danostmi objekta, ki se prenavljajo (gre za zgodovinske objekte, pri katerih v posameznih primerih glede na spomeniškovarstvene zahteve ni mogoče izvesti vseh ukrepov). 
Količinsko je projekte težko ovrednotiti, lahko se ovrednotijo le s splošnim prispevkom, saj se investicijska dela na posameznih objektih kulturne dediščine in javne kulturne infrastrukture izvajajo za namene širših ukrepov in različnih ciljev (programi evropske kohezijske politike, načrti za okrevanje in odpornost in tako dalje), ki pa prispevajo tudi k ukrepu 3.3 (MK, ukrep 3.3).
MK, Direktorat za ustvarjalnost, Sektor za umetnost, poroča, da ima na področju vizualne umetnosti ter arhitekture in oblikovanja večina programsko sofinanciranih nevladnih organizacij (sedem od devetih) ter organizacij, sofinanciranih z večletnim projektnim razpisom (18 od 21), in organizacij, ki so bile sofinancirane z enoletnim projektnim razpisom (13 od 18), razstavne prostore, ki zagotavljajo dostopnost do grajenega okolja oziroma do vseh objektov v javni rabi. V tem smislu uresničujejo tudi Direktivo (EU) 2019/882 (MK, ukrepa 3.1 in 3.3).
MK, Direktorat za ustvarjalnost, Sektor za umetnost, povzema prispevke zunanjih javnih (kulturnih) ustanov in javnih zavodov, ki so v Prilogi A2 (MK, ukrepi 3.4, 8.1 in 8.2).
MOPE, Direktorat za prometno politiko, Sektor za javni potniški promet, poroča o večletnem projektu Omogočanje multimodalne mobilnosti oseb z različnimi oviranostmi (OMMO) ter o drugem pilotnem testiranju izvedbe »prevoz na klic« – invalidi v javnem potniškem prometu 2025, ki ga izvaja Družba za upravljanje potniškega prometa, d. o. o. (MOPE, ukrepi 3.1, 3.2, 3.3, 3.4, 3.5, 3.6, 3.7 in 3.9).
MORS, Uprava Republike Slovenije za zaščito in reševanje, poroča o naslednjih aktivnostih:
· izdelava TV spota z vključenim tolmačem za slovenski znakovni jezik in podnapisi,
· predvajanje šestih TV spotov na RTV SLO z vključenim tolmačem za slovenski znakovni jezik in podnapisi,
· izdelava tiskovin,17 zgibank in štirih plakatov, opremljenih z opisi slik,
· knjižici Ježek Snežek in 112 ter Ježek Snežek in suša v avdiovizualni obliki z vključenim tolmačem za slovenski znakovni jezik in podnapisi (MORS, ukrep 3.4).
MP, Uprava Republike Slovenije za izvrševanje kazenskih sankcij, poroča, da je v letu 2025 nadaljevala aktivnosti na področju izboljševanja infrastrukturnih pogojev in zagotavljanja dostopnosti za funkcionalno ovirane osebe. Končana je novogradnja Zavoda za prestajanje kazni zapora Ljubljana v Dobrunjah, kjer so prostori v celoti prilagojeni osebam z različnimi oblikami invalidnosti, vključno s posebej prilagojenim oddelkom za obsojence invalide in starejše zaprte osebe, ki potrebujejo dodatno pomoč in nego.
Hkrati so se v posameznih zavodih nadaljevala investicijsko-vzdrževalna dela, usmerjena v odpravo arhitekturnih ovir (prilagoditve sanitarij, ureditev klančin, izboljšanje dostopnosti skupnih prostorov), ter so se postopno načrtovale dodatne prilagoditve v okviru rednih investicijskih načrtov, s ciljem dolgoročnega sistemskega zagotavljanja dostopnosti za vse uporabnike zaporskega sistema (MP, ukrep 3.3).
MP, Služba za nepremičnine in investicije pravosodnih organov, poroča, da je MP v skladu s predpisi dolžno v okviru za to zagotovljenih vsakoletnih proračunskih sredstev zagotavljati prostorske pogoje za delovanje pravosodnih organov, kar zajema tudi ureditev dostopnosti za funkcionalno ovirane osebe. Vsi objekti pravosodnih organov niso enako dostopni. Informacije o dostopnosti javnih prostorov (makro lokacija in notranjost stavbe) so javno dostopne na: http://dostopnost-prostora.si/ in https://dostopnost.javniobjekti.si/.
MP vsako leto od leta 2017 v okviru svojih pristojnosti (investicijsko vzdrževanje), predpisov (ZIMI), API 2022–2030 ter predvsem razpoložljivih sredstev in kadrovskih resursov izvaja aktivnosti za ureditev dostopnosti za funkcionalno ovirane osebe, medtem ko pravosodni organi v zvezi s tem izvajajo druge organizacijske ukrepe. Poročajo tudi o izboljševanju dostopnosti pravosodnih objektov za gibalno ovirane osebe. Podrobnejši seznam je v Prilogi B.3 (cilj 3) (MP, ukrep 3.3).
MP, Direktorat za kaznovalno pravo in človekove pravice, poroča, da novela Zakona o kazenskem postopku (Uradni list RS, št. 53/24; ZKP-P) omogoča, da sodišče k odločbi, izdani v okviru kazenskega postopka, priloži lahko berljivo ali poenostavljeno obrazložitev odločitve (ki pa ni pravno zavezujoča), kadar odloča o pravicah ranljivih udeležencev postopka (MP, ukrep 3.4).
MZI, Direktorat za železnice, žičnice in upravljanje prometa, poroča, da se v skladu z veljavnimi smernicami v okviru vseh projektov investicij v železnice izvedejo:
1. dvigala in/ali klančine,
2. dostopi brez ovir (urejen dostop brez ovir od naselja, parkirnega mesta za invalide oziroma vseh parkirnih mest do točke za prodajo vozovnic, čakalnice, perona …),
3. parkirna mesta za invalide in funkcionalno ovirane osebe (FOO), usmerjevalni pasovi za slabovidne, talne površine oziroma taktilne oznake, otipni znaki v brajevi pisavi in tako dalje,
4. sistemi za obveščanje potnikov; prikazovalniki za informacije, zvočne informacije in druge informacije,
5. sistem za klic v sili (SOS stebriček),
6. prilagoditev obstoječih površin za funkcionalno ovirane osebe in invalide ter ureditev novih površin zanje v skladu z notranjo zakonodajo in z Uredbo Komisije (EU) št. 1300/2014 o tehničnih specifikacijah za interoperabilnost v zvezi z dostopnostjo železniškega sistema Unije za invalide in funkcionalno ovirane osebe (TSI PRM), kot na primer izvennivojski dostopi na perone s taktilnimi oznakami, peroni višine 55 cm, ki omogočajo lažji vstop na vlak, in podobno, 
7. drugo: glede na kriterije/zahteve: avtomatsko odpiranje vrat, označevanje prozornih ovir, stranišča in previjalnice, pohištvo in prostostoječe naprave brez robov, posebni sistem izdaje vozovnic, piktogrami, natisnjene in dinamične informacije oziroma prostori za informacije in točke za pomoč potnikom, ustrezna in zadostna razsvetljava; peron, dostop, razsvetljava v sili, ustrezna širina peronov in označeni robovi/konci peronov oziroma meja nevarnega območja, zaščita pred vremenskimi vplivi; nadstrešek oziroma zavetišče in tako dalje.
S 1. julijem 2025 so se znova začeli izvajati prevozi na klic za gibalno ovirane osebe v mestih Nova Gorica, Ljubljana in Maribor, in sicer pilotno do 30. junija 2026. Prevoz mora biti naročen prek klicnega centra vsaj 24 ur prej (MZI, ukrepi 3.2, 3.3, 3.4, 3.7).
MZI, Sektor za letalstvo, poroča, da je bil na Letališču Jožeta Pučnika Ljubljana v letu 2025 izveden nadzor nad spoštovanjem določb Uredbe (ES) št. 1107/2006 Evropskega parlamenta in Sveta z dne 5. julija 2006 o pravicah invalidnih oseb in oseb z omejeno mobilnostjo v zračnem prevozu, in sicer v delu, ki se nanaša na potnike z omejeno mobilnostjo (PRM) (MZI, ukrep 3.1).
NIJZ poroča o različnih aktivnostih:
· Spletna stran NIJZ sledi smernicam standarda WCAG stopnje AA (CK); pri video vsebinah na digitalnih kanalih je bilo poskrbljeno za podnaslavljanje vsebin v skladu s finančnimi in kadrovskimi omejitvami (CK); pri avdio vsebinah na digitalnih kanalih je bilo poskrbljeno za transkribiranje vsebin v skladu s finančnimi in kadrovskimi omejitvami (CK); pri pripravi tiskanih gradiv so izvedene vizualne prilagoditve (za starejše in osebe z motnjo vida so uporabljene večje črke, ustrezni kontrasti, primerne barvne kombinacije, ne uporabljajo temnih ozadij ali belih črk na temnih podlagah …) (CK); skrb za zagotavljanje dostopnih in prilagojenih vsebin bo ena od prednostnih nalog tudi v prihodnje (CK). Na NIJZ poskušajo pri vseh novonastalih video in avdio vsebinah storiti vse, kar je kadrovsko in finančno izvedljivo, da zagotovijo podnapise ali kakor koli drugače ustrezno prilagodijo objavljene vsebine, ki bodo v skladu z Zakonom o dostopnosti spletišč in mobilnih aplikacij (NIJZ, ukrepa 3.1 in 3.4).
· Priprava sedmih vsebin in prevodi v lahko branje ter objava vsebin za osebe z oviranostmi na spletni strani Mira (NIJZ, ukrepa 3.1 in 3.4).
· Spletna stran Program ZDAJ – Zdravje danes (https://zdaj.net/) je nadgrajena z barvnimi shemami za slabovidne osebe (NIJZ, ukrepa 3.1 in 3.4).
· Spletna stran programa Skupaj za zdravje (https://www.skupajzazdravje.si/) je nadgrajena z barvnimi shemami za slabovidne osebe in prevedena v italijanski, madžarski in angleški jezik (NIJZ, ukrepa 3.1 in 3.4).
· Prilagoditev digitalne platforme zVEM za izboljšanje dostopnosti in uporabniške izkušnje krhkih in invalidnih uporabnikov (projekt Obvladovanje krhkosti, DP8 – CIZ). Razvoj »enostavnega načina« uporabe aplikacije z večjimi gumbi, zmanjšanim številom funkcij in preglednejšo navigacijo. Priprava pilotne rešitve za video posvete med pacienti in zdravniki (NIJZ, ukrepa 3.1 in 3.4).
· Na spletni strani www.zadusevnozdravje.si so v zavihku Prijazno osebam z oviranostmi ključne informacije o programu Mira dostopne v lahkem branju in opremljene z videoposnetki v slovenskem znakovnem jeziku. S tem zagotavljajo boljšo dostopnost vsebin za osebe z različnimi oviranostmi ter spodbujajo vključujočo komunikacijo o duševnem zdravju (NIJZ, ukrepa 3.1 in 3.4).
· Opravljena analiza dostopnosti stavbe za invalide na NIJZ, OE Celje, in NIJZ, OE Nova Gorica (NIJZ, ukrep 3.3).
· Vse ambulante NIJZ so dobile svoj invalidski voziček (NIJZ, ukrep 3.3).


Raziskovalna dejavnost
MORS, Uprava Republike Slovenije za zaščito in reševanje, poroča o vzpostavljanju sistema javnega obveščanja in alarmiranja prebivalstva SI-ALARM. Sistem omogoča pošiljanje opozorilnih obvestil in alarmov na mobilne telefone v primeru neposredne nevarnosti (tudi gluhim in naglušnim omogoča sprejemanje alarmnih sporočil). Prvi preizkus je bil opravljen 27. septembra 2025 (MORS, ukrepi 3.4, 3.7 in 3.8).
NIJZ poroča o različnih dejavnostih:
· sodelovanje z Zvezo organizacij pacientov Slovenije (v nadaljnjem besedilu: ZOPS) pri izvedbi fokusne skupine o uporabi zVEM ter vključevanje organizacij pacientov v načrtovanje nadgradenj (DP8, CIZ);
· izvedena fokusna skupina o uporabi portala zVEM s predstavniki organizacij pacientov (NIJZ in ZOPS, julij 2025) – identifikacija komunikacijskih ovir, težav pri prvem vstopu in predlogov za izboljšave;
· analiza uporabniške izkušnje portala zVEM med krhkimi in invalidnimi uporabniki na podlagi fokusne skupine (ZOPS) ter priprava strokovnih podlag za prilagoditve portala;
· vključevanje invalidskih organizacij in organizacij pacientov v razvoj prilagoditev portala zVEM (sooblikovanje funkcionalnosti, ambasadorji uporabe) (NIJZ, ukrepa 3.1 in 3.4).
Dogodki 
MDDSZ, Direktorat za invalide, poroča, da je bil ZDPSI v zvezi z začetkom veljave v letu 2025 predstavljen različnim gospodarskim subjektom (MDDSZ, ukrep 3.1).
[bookmark: _Toc220065078]MDP, Inšpektorat za informacijsko družbo, je v skladu z drugim in tretjim odstavkom 9. člena ZDSMA v letu 2025 tudi ozaveščal zavezance in splošno javnost o dostopnosti spletišč in mobilnih aplikacij. V letu 2025 so kot sodelujoči in kot organizatorji uspešno izvedli več dogodkov: 1) konferenco Digitalna dostopnost za vse, 2) predstavitev Zagotavljanje spletne dostopnosti za vrtce, osnovne in srednje šole po Zakonu o dostopnosti spletišč in mobilnih aplikacij (ZDSMA), 3) predavanje Uveljavitev Zakona o dostopnosti spletišč in mobilnih aplikacij, 4) dogodek Vsi do informacij – brez ovir: Od zakona do prakse: skupaj za vključujoč splet, 5) predavanja za študente treh visokošolskih institucij, 6) sodelovanje na drugih dogodkih, povezanih z dostopnostjo spletišč in mobilnih aplikacij. Podrobnejši opis aktivnosti je v Prilogi B3 (MDP, ukrepi 3.1, 3.4 in 3.9).
MK, Direktorat za kulturno dediščino, Sektor za muzeje, arhive in knjižnice, povzema prispevke zunanjih javnih (kulturnih) ustanov in javnih zavodov, ki so v Prilogi A2.
MK, Direktorat za ustvarjalnost, Sektor za umetnost, povzema prispevke zunanjih javnih (kulturnih) ustanov in javnih zavodov, ki so v Prilogi A2.
MK, Direktorat za medije, povzema prispevke zunanjih javnih (kulturnih) ustanov in javnih zavodov, ki so v Prilogi A2.
MOPE, Direktorat za prometno politiko, Sektor za javni potniški promet, poroča, da ima projekt OMMO organizacijsko različne delavnice in konference, na katerih seznani strokovno in širšo javnost s pomenom projekta o dostopnosti ter tako postopoma širi zavest o vključujoči družbi za vse skupine prebivalstva. Potrebno je še zelo veliko prizadevanja zlasti pri odločevalcih razvojnih prostorskih načrtov.   
V sklopu aktivnosti Evropskega tedna mobilnosti 2025 je Družba za upravljanje javnega potniškega prometa (DUJPP) na Festivalu mobilnosti in športa v Novi Gorici 30. septembra 2025 predstavila projekt Prevozi na klic za gibalno ovirane osebe (MOPE, ukrep 3.2).
MORS, Uprava Republike Slovenije za zaščito in reševanje, poroča, da so na sejmu SOBRA in Festivalu za tretje življenjsko obdobje ozaveščali obiskovalce tudi o invalidski problematiki na temo poplave, potresa in požara v naravi ter predstavili gradivo, ki je nastalo v projektu Varni in enaki ob poplavi, potresu in požaru v naravi – SEE ME (gradivo za gluhe in naglušne, slepe in slabovidne, gibalno ovirane in avtiste) (MORS, ukrepi 3.4, 3.7 in 3.8).
MZI, Direktorat za železnice, žičnice in upravljanje prometa, poroča, da je v Mariboru na DRSI 1. oktobra 2025 potekalo strokovno srečanje razvojnih agencij SV Slovenije in prometnih resorjev na temo Razvoj železniškega prometa in priprava regionalnih prostorskih planov. Posvet s ključnimi deležniki o predvidenem razvoju železniškega prometa ter multimodalnih vozlišč koroške, podravske in pomurske regije.
27. marca 2025 je bil strokovni posvet v okviru Gradbenega sejma MEGRA 2025 na temo VEČMODALNA VOZLIŠČA, Pomen za izboljšanje trajnostne mobilnosti. Predstavljen je bil strokovni prispevek Tipska ureditev dostopa invalidov in funkcionalno oviranih oseb do JPP (MZI, ukrepa 3.2 in 3.4).
NIJZ poroča o aktivni udeležbi na strokovnem nacionalnem simpoziju Global Accessibillity Awareness Day-GAAD Slovenija 2025 (NIJZ, ukrep 3.4).
Količinski podatki
MDDSZ, Direktorat za invalide, poroča o vavčerjih za plačilo tolmača za slovenski znakovni jezik, ki jih je bilo v letu 2025 17.217 v skupni višini 1.362.480 evrov (MDDSZ, ukrep 3.4).
MOPE, Direktorat za prometno politiko, Sektor za javni potniški promet, poroča, da je projekt Omogočanje multimodalne mobilnosti oseb z različnimi oviranostmi vključil 129 občin, to pa pomeni vsaj 1,6 milijona prebivalcev. Zelo veliko vlogo ima sodelovanje z NSIOS. Finančna sredstva so v višini 362.000 evrov (načrtovano), izplačilo 326.000 evrov v letu 2025 (36.000 evrov v letu 2026).
Projekt Pilotno testiranje izvedbe prevoza na klic – Invalidi v javnem potniškem prometu 2025 je pregledal 94 avtobusnih in železniških postaj in postajališč. Celoten projekt je znašal 38.000 evrov (19.000 izplačanih v letu 2025).
Družba za upravljanje javnega potniškega prometa, d. o. o.: projekt Pilotno testiranje izvedbe Prevoza na klic – Invalidi v javnem potniškem prometu 2025, izvajanje prevozov študentov invalidov v Ljubljani in Mariboru ter gibalno oviranih oseb v Novi Gorici. 
V obdobju od 1. januarja  do vključno 31. decembra 2025 je bilo za študente invalide v Ljubljani opravljenih 74.187 kilometrov v višini 69.802,40 evra in v Mariboru 44.613 kilometrov v višini 41.615,35 evra.
V obdobju od 1. julija  do 31. decembra 2025 je bilo za gibalno ovirane osebe v Novi Gorici opravljenih 2708 kilometrov v višini 2.301,80 evra (MOPE, ukrep 3.2).
MZI, Direkcija Republike Slovenije za infrastrukturo, Sektor za investicije v železnice, poroča, da so v skladu s smernicami izdelani tudi projekti, ki že imajo izdelano projektno dokumentacijo in čakajo na zagotovitev finančnih sredstev. Podrobnejši seznam je v prilogah v poglavju B2 na strani 55. V okviru investicij v železnice so se v letu 2025 odprla gradbišča – seznam je v Prilogi B3.
V teku je nadgradnja železniške postaje Ljubljana v več fazah. V letu 2026 so predvideni začetek ureditve postajnega poslopja železniške postaje Koper, gradnja novega železniškega postajališča Zbelovo in umestitev nadhoda na železniški postaji Trbovlje. Končala so se gradbišča naslednjih projektov, katerih seznam je v Prilogi B3.
V okviru obveznih gospodarskih javnih služb je upravljavec javne železniške infrastrukture v letu 2025 začel obnovo javnih sanitarij na železniških postajah Koper in Divača. V sklopu projekta bodo urejene tudi nove javne invalidske sanitarije. Projekt bo predvidoma končan konec marca 2026. Na železniški postaji Rakek je bil urejen tudi dostop brez ovir do čakalnice.
Z letom 2025 je v uporabi spletna stran Opremljenost postaj – Infrastruktura, na kateri so javno dostopni podatki o opremljenosti železniških postaj in postajališč, vključno z dostopi do tirov oziroma peronov.
Trenutno je na železniškem omrežju Slovenije 63 novejših postaj z visokimi peroni (55 cm) in vso pripadajočo opremo za neoviran dostop oseb z omejeno mobilnostjo. Število postaj s sodobno opremljenostjo in prilagoditvami za omogočen dostop oseb z omejeno mobilnostjo se bo v prihodnje nenehno povečevalo. Invalidnim osebam na vozičku je omogočen tudi dostop do peronov na 93 postajah, kjer je peron nižji od 55 cm in jim je posledično otežen vstop/izstop z vlaka (MZI, ukrepi 3.2, 3.3, 3.4 in 3.7).
Težave, opozorila, komentarji, predlogi
MOPE, Direktorat za prometno politiko, Sektor za javni potniški promet, želi pri podatkih o izvajanju pilotnega projekta prevozov na klic poudariti, da se je ta sklop nadaljeval v letu 2025. Invalidska društva se iz neznanih razlogov ob velikem zanimanju niso odločila za prijavo na javno naročilo. V letu 2026 se bo javno naročilo ponovilo za vsa območja v Republiki Sloveniji. Namen projekta je narediti enoten sistem prevozov na klic, ki bodo sestavni del JPP. MOPE je za preostale skupine in geografska območja načrtovalo sredstva tudi v socialnem skladu za podnebje, ki bi se začel izvajati v letu 2027 oziroma po potrditvi na Evropski komisiji. (MOPE, ukrep 3.2).
MZI, Direktorat za železnice, žičnice in upravljanje prometa, poroča, da uredba Komisije (EU) št. 1300/2014 z dne 18. novembra 2014 v členu 7a predpisuje vzpostavitev zbirke podatkov o dostopnosti železniških postaj za vse države članice EU. Na European Union Agency for Railways je razvidno, da je zbirka podatkov še v fazi vzpostavitve, kar pomeni, da bo tematika v prihodnje še posebej aktualna (MZI, ukrep 3.4).
NIJZ opozarja, da bi zanj nastale finančne posledice, če bi hoteli celotno vsebino ustrezno prilagoditi (prevesti v znakovni jezik in/ali opremiti s podnapisi ali drugače ustrezno prilagoditi v skladu z Zakonom o dostopnosti spletišč in mobilnih aplikacij), pojavila pa bi se tudi potreba po dodatnem kadru, ki ga ne morejo zagotoviti, saj je obseg vsebin na spletni strani izjemno velik. Spletna stran www.program-svit.si mora biti prenovljena tako, da bo z barvnimi shemami, velikostjo pisave in zvočnimi posnetki prilagojena uporabi oseb z oviranostmi.
Prav tako je NIJZ pri oceni nesorazmernega bremena poleg znatnih dodatnih finančnih stroškov upošteval tudi notranjo organizacijo in vrsto dejavnosti, ki jih opravlja in pri katerih ravna v skladu z Zakonom o dostopnosti spletišč in mobilnih aplikacij; ta prav iz teh razlogov dopušča navedena odstopanja v skladu z oceno o nesorazmernosti in na podlagi Izjave o dostopnosti. Razlaga nedostopnih vsebin je sicer podana na spletni strani v izjavi o dostopnosti. 
Ključna ovira ostaja zapleten prvi vstop v portal (zunanji sistem SI-TRUST). Potrebna je medresorska uskladitev za poenostavitev avtentikacije in nadaljnje prilagoditve za ranljive skupine.

Poročevalci nevladnih organizacij
NSIOS, Slovenska karitas
Programi
NSIOS je kot partner sodeloval v projektu CE-Spaces4All. S projektom razvijajo nove prilagojene turistične ponudbe in storitve, obenem izobražujejo in ozaveščajo turistične ponudnike ter vse partnerje iz različnih držav, vključenih v projekt. Hkrati pregledujejo dostopnost tako namestitvenih zmogljivosti kot storitev, ponudb, javnega potniškega prometa in mestnih središč. S projektom želijo pripraviti smernice za bolj vključujoč turizem.
V okviru Vseslovenske akcije o socialnem vključevanju invalidov NSIOS s partnerjem UIRS preverja dostopnost pri različnih ponudnikih po Sloveniji z namenom, da bi informacijo deliti s potencialnimi koristniki ponudb in storitev na spletni strani invalidska-kartica.si (NSIOS, ukrepi 3.2, 3.3, 3.4, 3.5 in 3.7).
Slovenska karitas si prizadeva za zagotavljanje fizične dostopnosti prostorov za invalide. V Ljubljani, Celju in Murski Soboti so prostori opremljeni s klančinami in prilagojenimi sanitarijami. V Murski Soboti omogočajo dostop tudi do prostorov za osebno higieno, posebej prilagojenih za invalide na vozičkih (Slovenska karitas, ukrepa 3.3 in 3.4).
Raziskovalna dejavnost
NSIOS poroča, da so v projektu Ce-Spaces4All pripravili pilotne turistične produkte, ki omogočajo vključevanje različnih vrst in oblik invalidnosti v turizem. Izvedli so pilotno testiranje navedenih produktov, v katero so vključili slepo osebo, gluho osebo, osebo, ki za svojo mobilnost potrebuje invalidnosti voziček, in osebo z motnjami v duševnem razvoju. Izsledke pilotnega projekta so predstavili tudi v Bruslju (NSIOS, ukrepa 3.3 in 3.5).
Dogodki 
NSIOS je sodeloval kot soorganizator posveta petih prostorov v Državnem svetu Republike Slovenije. Predstavnik NSIOS v Accessible EU je v sodelovanju z NSIOS organiziral številne delavnice in dogodke, ki so prispevali k izboljšanju dostopnosti. Med pomembnejšimi dogodki je bil globalni dan ozaveščanja o dostopnosti (GAAD) v Ljubljani, ki se ga je udeležilo več kot 200 udeležencev. Prav tako sta bila organizirana seminar o digitalni dostopnosti v sodelovanju z ministrstvi in podjetjem A11Y.SI, ki je privabil več kot 150 udeležencev, in konferenca DIGIN 2025 v Ljubljani, na kateri so sodelovali strokovnjaki in odločevalci iz različnih sektorjev, v ospredju pa so bili digitalna vključenost in standardi dostopnosti (NSIOS, ukrepi 3.1, 3.4 in 3.9).
Količinski podatki
NSIOS poroča o naslednjih količinskih podatkih:
· 100 preverjenih ponudnikov po EU kartici ugodnosti za invalide,
· 200 udeležencev na dogodku GAAD,
· 150 udeležencev na seminarju o digitalni dostopnosti (NSIOS, ukrep 3.4).
Težave, opozorila, komentarji, predlogi
NSIOS poudarja, da se v Sloveniji splošna ozaveščenost glede dostopnosti izboljšuje, vendar še vedno opaža, da si ljudje ne znajo razložiti, zakaj so nekatere klančine prestrme, zakaj morajo biti napisi v kontrastni pisavi in podobno. NSIOS predlaga, da bi se v najkrajšem času pripravile smernice za prilagoditve objektov v javni rabi, hkrati pa bi se ozavestili lastniki večstanovanjskih objektov o možnosti črpanja sredstev iz različnih skladov EU.
[bookmark: _Toc228892917][bookmark: _Hlk35380884]
4. CILJ: VZGOJA IN IZOBRAŽEVANJE
Ukrepi
1. 
3. zagotavljanje enakih možnosti pri vpisu v vse izobraževalne programe ter spodbujanje večjega vključevanja invalidov v redne oblike vzgoje, izobraževanja in usposabljanja; 
3. zagotavljanje mreže strokovnih institucij za podporo izobraževanju invalidov v specializiranih in rednih oblikah vzgoje, izobraževanja in usposabljanja;
3. zagotavljanje možnosti, da lahko osebe, ki se izobražujejo v okviru posebnega programa vzgoje in izobraževanja (tudi na ravni usposabljanja za življenje in delo), pridobijo kvalifikacije, ki omogočajo vstop v delo;
3. zagotavljanje praktičnega usposabljanja (tako v okviru šole kot pri delodajalcih), pripravništva in prakse v okviru srednješolskega in univerzitetnega izobraževanja pri delodajalcih s programskimi spodbudami;
3. zagotavljanje sistema vajeništva, ki je prilagojeno za tiste mladostnike s posebnimi potrebami, ki jim ta sistem izobraževanja ustreza;
3. razvijanje in podpiranje vseživljenjskega učenja odraslih invalidov, brezposelnih in zaposlenih;
3. zagotavljanje ustreznega števila strokovnjakov in razširjanje znanja v izobraževalne programe vzgojiteljev, učiteljev in svetovalnih delavcev; 
3. zagotavljanje učbenikov in drugih učil v obliki, ki je primerna glede na vrsto invalidnosti, vključno z zagotavljanjem učbenikov za otroke v programu z nižjim izobrazbenim standardom;
3. zagotavljanje prostorskih in tehničnih možnosti za izvajanje programov vzgoje in izobraževanja ter prilagojenega prevoza (zagotavljanje dostopnosti grajenega okolja v izobraževalnih ustanovah mora obsegati tudi dostopnost prostorov, kot so sanitarije, vključno z montažo pripomočkov za presedanje invalidov; kot so stropna dvigala);
3. zagotavljanje ustrezne opreme za individualno uporabo pri izobraževanju;
3. zagotavljanje pravice do dodatne komunikacijske opreme, ki je nujno potrebna zaradi funkcionalne oviranosti; 
3. zagotavljanje fizične pomoči vsem učencem, ki tako pomoč potrebujejo;
3. zagotavljanje podpore pri visokošolskem izobraževanju z osebno pomočjo, spremljanjem in svetovanjem za študente invalide, zagotavljanjem primernih nastanitvenih zmogljivosti za bivanje zanje in sistemom štipendiranja, ki jih bo spodbujal k doseganju višje izobrazbe;
3. spodbujanje učenja znakovnega jezika, jezika gluhoslepih in dvojezičnega izobraževanja gluhih, učenje znakovnega jezika in jezika gluhoslepih kot izbirni predmet za vse v osnovnih in srednjih šolah, spodbujanje učenja znakovnega jezika in jezika gluhoslepih za zaposlene v javni upravi in pri izvajalcih javnih služb, ki v okviru svojega delovnega mesta komunicirajo s strankami oziroma uporabniki storitev;
3. omogočiti učencem primerljiv način izobraževanja, glede na vrsto invalidnosti v skladu z njihovimi sposobnostmi;
3. zagotavljanje sistema izobraževanja otrok z motnjo v duševnem razvoju, ki bo omogočal fleksibilnejše prilagajanje izobraževalnim potrebam in boljše pogoje za nadaljnje izobraževanje (prehajanje med programi, vključevanje v izobraževalne programe in podobno);
3. izvajanje programov kot vseživljenjska priprava na samostojno življenje glede na posamezno vrsto in specifiko invalidnosti, ki vključuje potrebne prilagoditve glede na naravo oviranosti (vsakodnevna opravila, učenje socialnih večin, načinov sporazumevanja, uporaba tehničnih pripomočkov in podobno).
Uresničevanje četrtega cilja
V letu 2025 so bile na področju vzgoje, izobraževanja in kulture sprejete zakonodajne in sistemske spremembe, usmerjene v večjo dostopnost in vključevanje oseb s posebnimi potrebami. Med ključnimi novostmi so spremembe zakonodaje, ki omogočajo izobraževanje v znakovnem jeziku, izboljšujejo dostop do izobraževanja na domu in uvajajo dodatno podporo (na primer spremljevalce pri prevozu). Pomemben napredek je tudi vzpostavitev pravnih podlag za prilagajanje učnih gradiv, financiranje podpornih storitev in razvoj digitalnih rešitev.
Na področju izobraževanja se krepi dostopnost učnih vsebin in digitalnih orodij (na primer prilagojeni učbeniki, digitalni repozitoriji, dostopne aplikacije), hkrati pa se razvijajo novi programi za inkluzivno izobraževanje, podporo učencem s posebnimi potrebami ter usposabljanje strokovnih delavcev. Poseben poudarek je na razvoju znakovnega jezika, podpori gluhoslepim in izboljšanju pedagoških pristopov za ranljive skupine.
Programi in projekti pomembno prispevajo k digitalni pismenosti, socialnemu vključevanju ter dostopnosti kulture in znanja za vse generacije. Aktivnosti vključujejo izobraževanja, razvoj učnih gradiv, raziskave in povezovanje različnih institucij, kar krepi vključujoč izobraževalni sistem.
Univerze sistematično krepijo vključevanje študentov s posebnimi potrebami z razvojem podpornih storitev, prilagoditvami študijskega procesa ter izboljševanjem fizične in digitalne dostopnosti. Pri tem uvajajo svetovalne, tutorske in psihosocialne oblike pomoči, vlagajo v dostopno infrastrukturo in gradiva ter spodbujajo usposabljanje zaposlenih za delo z raznolikimi skupinami študentov.
Kljub napredku ostajajo izzivi, predvsem pomanjkanje prilagojenih učnih gradiv, neenotna praksa vključevanja in potreba po dodatnem usposabljanju strokovnih delavcev. Poudarjena je tudi potreba po bolj sistemski ureditvi inkluzivnega izobraževanja in zagotavljanju enakih možnosti za vse otroke in mladostnike.
Nosilci 
MK, MDDSZ, MVI, Ministrstvo za visoko šolstvo, znanost in inovacije Republike Slovenije (v nadaljnjem besedilu: MVZI), NIJZ, NSIOS
[bookmark: _Toc138571316]Poročevalci ministrstev in javnih zavodov
MDP, MK, MVI, MVZI
Sprejeta zakonodaja
MVI, Direktorat za predšolsko vzgojo in osnovno šolstvo, poroča o sprejetju Zakona o spremembah in dopolnitvah Zakona o organizaciji in financiranju vzgoje in izobraževanja (Uradni list RS, št. 48/25; ZOFVI-R), ki otrokom in mladostnikom z gluhoto ali težko izgubo sluha ter otrokom in mladostnikom z gluhoslepoto omogoča vzgojo in izobraževanje v slovenskem znakovnem jeziku oziroma v jeziku gluhoslepih. Na območjih, kjer živijo pripadniki narodnih skupnosti, se lahko vzgojno-izobraževalno delo izvaja tudi v italijanskem znakovnem jeziku ali madžarskem znakovnem jeziku oziroma v jeziku gluhoslepih.
V letu 2025 je bil sprejet tudi Zakon o spremembah in dopolnitvah Zakona o osnovni šoli (Uradni list RS, št. 54/25), ki ureja področje izobraževanja otrok s posebnimi potrebami na način, da se jim omogoča vključevanje v izobraževanje na domu tudi med letom. V zvezi s tem je bil spremenjen tudi Pravilnik o izobraževanju učencev s posebnimi potrebami na domu (Uradni list RS, št. 53/24 in 76/25). Zakon o spremembah in dopolnitvah Zakona o osnovni šoli za učence z življenjsko ogrožajočim zdravstvenim stanjem uvaja zagotavljanje prisotnosti spremljevalca tudi med organiziranim prevozom v šolo in iz nje (MVI, ukrep 4.1).
S sprejetjem ZOFVI-R se je vzpostavila pravna podlaga za financiranje prispevkov invalidskega zavarovanja učencev, ki so usmerjeni v Posebni program vzgoje in izobraževanja za primer nesreče v času izvajanja delovne vzgoje pri delodajalcu. Prav tako je vzpostavljena pravna podlaga za zagotovitev sredstev za obvezne zdravniške preglede učencev, vključenih v posebni program, v času izvajanja delovne vzgoje pri delodajalcu (MVI, ukrep 4.3),
Natančneje se določajo strokovni delavci, ki napredujejo v nazive. Posebej je napredovanje v nazive eksplicitno določeno za strokovne delavce na vzgojno-izobraževalnih področjih, ki jih ne določa zakon, temveč področna zakonodaja, ki ureja višje strokovno izobraževanje in izobraževanje odraslih. Sprememba člena določa tudi strokovne delavce, ki v skladu s tem členom napredujejo v javnih zavodih po 28. členu zakona. Izrecno je poudarjeno, da je napredovanje v naziv pravica, ki je vezana na delovno razmerje. Vzpostavljena je pravna podlaga za financiranje prilagajanja in pretvarjanja učbenikov, učnih gradiv in pripomočkov za otroke in mladostnike s posebnimi potrebami ter za zagotavljanje sredstev za informacijsko-komunikacijsko tehnologijo (MVI, ukrepa 4.8 in 4.10).
Sprejetje Zakona o spremembah in dopolnitvah Zakona o osnovni šoli določa, da mora osnovna šola na podlagi odločbe o usmeritvi za otroka s posebnimi potrebami, ki zaradi zdravstvenega stanja potrebuje spremstvo, na organiziranem prevozu zagotoviti spremstvo odrasle osebe. Ta oseba po opravljenem usposabljanju v zdravstveni ustanovi kot laični sodelavec nudi tudi osnovno zdravstveno pomoč med prevozom (MVI, ukrep 4.12).
MVI, Urad za razvoj in kakovost izobraževanja, poroča, da je v okviru prenove učbeniške politike sprejelo nov Zakon o potrjevanju učnih gradiv (Uradni list RS, št. 112/25; ZPUG); ta uvaja obvezne standarde kakovosti, ki jih bo treba upoštevati pri pripravi učnih gradiv. 
Pomembna novost je, da bo pristojni svet odslej potrjeval tudi delovne zvezke in delovne učbenike, ne le učbenike, kar bo prispevalo k celovitejšemu vrednotenju učnih gradiv. Poudarek na dvigu kakovosti gradiv, namenjenih učencem, bo prispeval tudi k izboljšanju bralne pismenosti in bolj kakovostnemu učnemu procesu. Zakon bo vplival tudi na zagotavljanje bolj kakovostnih učnih gradiv tudi za ranljive skupine, na primer slepe in slabovidne ter gluhe učence.
Vsako leto MVI (Urad za razvoj in kakovost izobraževanja, Sektor za razvoj izobraževanja) namreč namenja sredstva za prilagoditev obstoječih in razvijanje novih učbenikov ter drugih didaktičnih in učnih gradiv za gluhe in naglušne ter slepe in slabovidne otroke v različnih vzgojno-izobraževalnih obdobjih (namen je povečati jezikovni napredek ter izboljšati kakovost izobraževanja in pismenosti te skupine učečih se otrok) ter za pripravo in izdajo učbenikov ter učne tehnologije za: 1) šolstvo narodnih skupnosti, 2) učence in dijake s posebnimi potrebami, 3) Rome in 4) druga nizko nakladna gradiva, ki so nujno potrebna za nemoteno izvajanje vzgojno-izobraževalnega procesa.
Novi Zakon o spremembah in dopolnitvah Zakona o usmerjanju otrok s posebnimi potrebami (Uradni list RS, št. 12/26; ZUOPP-1B), ki se bo začel uporabljati 1. septembra 2026, v četrtem odstavku 3. člena določa vzpostavitev digitalnega repozitorija. Ta bo omogočal lažjo in širšo dostopnost do strokovno preverjenih učnih gradiv za raznolike ranljive skupine in se bo uporabljal kot centraliziran vir e-verzij, kar bo omogočalo hitrejše prilagajanje gradiv in prispevalo k enakopravnejšemu dostopu do znanja in hkrati krepitvi bralne pismenosti pri vseh uporabnikih, posebej pa pri tistih, ki potrebujejo dodatno podporo pri razvijanju bralnih in učnih veščin (MVI, ukrep 4.8).
MVZI poroča, da novi Zakon o visokem šolstvu (Uradni list RS, št. 56/25; ZViS-1) velja od avgusta 2025 in v 115. členu spreminja opredelitev študenta s posebnimi potrebami: 
»115. člen
(študenti s posebnimi potrebami in posebnim statusom)
(1) Študenti s posebnimi potrebami so slepi in slabovidni študenti oziroma študenti z okvaro vidne funkcije, gluhi in naglušni študenti, gluhoslepi študenti, študenti z govornojezikovnimi motnjami, študenti s primanjkljajem na posameznih področjih učenja, gibalno ovirani študenti, dolgotrajno bolni študenti, študenti z motnjami avtističnega spektra in študenti s psihosocialnimi težavami.
(2) Študenti s posebnim statusom po tem zakonu so študenti, ki so kategorizirani športniki, trenerji, priznani umetniki in kulturniki, drugi študenti, ki se udeležujejo (področnih) mednarodnih tekmovanj, in študenti starši do začetka obveznega šolanja otroka.
(3) Študenti s posebnimi potrebami in študenti s posebnim statusom so upravičeni do prilagoditve izvajanja študijskih programov na podlagi individualiziranega načrta prilagoditev, ki ga po razgovoru s študentom pripravi visokošolski zavod, pri čemer lahko napredujejo in dokončajo študij v daljšem času, kot je predvideno s študijskim programom, in pri tem obdržijo druge pravice in ugodnosti študentov iz prvega odstavka 114. člena tega zakona.
(4) Študenti uveljavljajo status iz tega člena z vložitvijo vloge na visokošolskem zavodu, na katerega so vpisani, ob vpisu ali kadar koli med študijskim letom.
(5) V postopkih v zvezi s pridobitvijo statusa iz prejšnjega odstavka oziroma njegovim prenehanjem odloča komisija, ki jo določi visokošolski zavod.
(6) O pritožbah zoper odločitve iz prejšnjega odstavka odloča posebna pritožbena komisija, ki jo določi visokošolski zavod.
(7) V postopkih iz petega in šestega odstavka tega člena se uporabljajo določbe zakona, ki ureja splošni upravni postopek, če s tem zakonom ni določeno drugače.
(8) Podrobnejše določbe glede pridobitve in izvrševanja pravic iz tega člena oziroma njihovega prenehanja določi minister.« (MVZI, ukrep 4.1)
Zakonodaja v pripravi
MVI, Direktorat za predšolsko vzgojo in osnovno šolstvo, poroča, da je v letu 2025 pripravljalo predlog Zakona o spremembah in dopolnitvah Zakona o usmerjanju otrok s posebnimi potrebami, ki v zakonodajo uvaja novo skupino otrok s posebnimi potrebami – otroke z gluhoslepoto. Predlog zakona opredeljuje tudi podporo in pomoč za otroke, pri katerih šola zazna učne težave ali druge okoliščine, zaradi katerih potrebujejo dodatno strokovno podporo. Določa prilagajanje in pretvarjanje učbenikov in drugih učnih gradiv v okviru javne službe ter ureja pomoč spremljevalca, spremljevalca skupine in varuha negovalca. Vzpostavlja se digitalni repozitorij potrjenih učnih gradiv. Učencem in dijakom se določa pravica do vključitve v domove za učence, pri čemer se dodaja tudi možnost vključitve z namenom razbremenitve družin. Predlog zakona spreminja sestavo komisij za usmerjanje na prvi stopnji in določa obvezne priloge k zahtevi za uvedbo postopka usmerjanja, ki jo lahko vlagatelj odda tudi po elektronski pošti. Dopolnjuje se tudi vsebina odločbe o usmeritvi, vročanje v postopku usmerjanja pa bo potekalo v skladu z zakonom, ki ureja splošni upravni postopek. Priprava individualiziranega programa se veže na strokovne smernice, njegovo vrednotenje pa je predvideno najmanj ob koncu vsakega šolskega leta (MVI, ukrep 4.15).
MVI, Urad za razvoj in kakovost izobraževanja, poroča, da je bil v povezavi z ZPUG pripravljen tudi predlog novega Pravilnika o potrjevanju učnih gradiv, ki v prilogi določa podrobnejša merila in standarde kakovosti za preverjanje učnih gradiv (MVI, ukrep 4.8).
MVZI poroča, da ZViS-1 v 115. členu določa, da podrobnejše določbe glede pridobitve in izvrševanja pravic iz tega člena oziroma njihovega prenehanja določi minister. Pravilnik o postopkih in načinu izvrševanja pravic študentov s posebnimi potrebami in študentov s posebnim statusom v visokem šolstvu je v pripravi in bo sprejet v letu 2026 (MVZI, ukrepa 4.1 in 4.13).
Programi
MDP, Direktorat za digitalno družbo, poroča o javnih razpisih in naročilih, katerih številni projekti digitalnega opismenjevanja prebivalstva so se izvajali po mestih, krajih in vaseh v Sloveniji v letu 2025: 
· Javni razpis za sofinanciranje usposabljanj otrok in mladih za krepitev digitalnih kompetenc ter spodbujanje in promocijo naravoslovnih in tehniških poklicev (JR mladi 25/26) po treh različnih sklopih aktivnosti: sklop A: IKT vsebine za dekleta in ženske, sklop B: Umetna inteligenca, sklop C: Dvig digitalnih kompetenc otrok in mladih. V okviru JR mladi 25/26 je bilo izbranih 34 izvajalcev, v programe digitalnega opismenjevanja pa je bilo v letu 2025 vključenih 16.409 otrok in mladih. 
· Javni razpis za sofinanciranje neformalnih izobraževanj s področja digitalnih kompetenc za odrasle (JR DDK 24/25), s ciljem pridobivanja in dviga osnovnih digitalnih kompetenc odraslih prebivalcev, starih 30 let in več, spodbujanja zanimanja za digitalne tehnologije, njihovo razumevanje ter odgovorno in varno uporabo, pridobivanja in dviga naprednih digitalnih kompetenc. V okviru JR DDK 24/25 je bilo izbranih 15 izvajalcev, v programe neformalnega izobraževanja je bilo vključenih 28.423 udeležencev, starih 30 let in več. 
· Javno naročilo Izvedba usposabljanj za starejše z mobilno enoto (JN Mobilni heroji), brezplačna usposabljanja za osebe, starejše od 55 let, s pomočjo mobilne enote, ki omogoča dostop do digitalnega izobraževanja tudi v krajih, kjer taka znanja običajno niso na voljo. V letu 2025 je bilo izvedenih 307 usposabljanj, v katera je bilo vključenih 5203 udeležencev.
· Javno naročilo Svetovanje in uporabniška podpora prebivalkam in prebivalcem pri uporabi digitalnih javnih storitev tako imenovane DIGI INFO točke. V sklopu tega javnega naročila je bilo v letu 2025 izvedenih 170.201 svetovanj (MDP, ukrep 4.17).
MK, Direktorat za razvoj kulturnih politik, poroča, da AN 2027 k ReNPK24–31 vsebuje Rešitev 45: Celostni razvoj kulturno-umetnostne vzgoje (v nadaljnjem besedilu: KUV), ki predvideva več ukrepov in aktivnosti. V letu 2025 so se začele izvajati tri operacije, vezane na KUV, in sicer Javni razpis za izbor nacionalnega projekta kulturno-umetnostne vzgoje za povezovanje VIZ in kulturnih ustanov na regijski ravni, Nacionalno stičišče KUV Kulturni bazar in Vzpostavitev razvojne pisarne za KUV. KUV je pomemben del vseživljenjskega učenja in je kljub poudarku na mladih usmerjena tudi k odraslim. V okviru navedenih ukrepov bodo v prihodnjih letih potekale aktivnosti, ki bodo posredno ali tudi neposredno namenjene invalidom, saj si bo na primer razvojna pisarna KUV prizadevala za okrepitve vseh oblik KUV in za boljše sistemsko delovanje področja, nacionalno stičišče KUV Kultni bazar pa bo poudarjalo aktivnosti, ki bodo namenjene invalidom (MK, ukrepi 4.3, 4.4, 4.5, 4.6, 4.8, 4.9, 4.11, 4.14 in 4.17).
MK, Direktorat za kulturno dediščino, Sektor za muzeje, arhive in knjižnice, poroča, da na področju knjižnične dejavnosti uporabnikom s posebnimi potrebami NUK nudi svetovanje in pomoč pri raziskovanju, iskanju po informacijskih virih, sporoča podatke o gradivu in iz gradiva. Slepim uporabnikom pogosto pomaga pri navajanju bibliografskih referenc. Uporabniki s posebnimi potrebami so ob vpisu v NUK oproščeni plačila članarine. Kot dokazilo o statusu lahko predložijo EU kartico ugodnosti za invalide ali druga dokazila, ki jih izdajo ZPIZ, ZZZS, ZRSZ, Zavod za šolstvo oziroma matična fakulteta (MK, ukrepi 4.3, 3.1 in 3.4).
MK, Direktorat za kulturno dediščino, Sektor za muzeje, arhive in knjižnice, povzema prispevke zunanjih javnih (kulturnih) ustanov in javnih zavodov, ki so v Prilogi A3.
MK, Direktorat za ustvarjalnost, Sektor za umetnost, povzema prispevke zunanjih javnih (kulturnih) ustanov in javnih zavodov, ki so v Prilogi A3.
[bookmark: _Hlk150269109][bookmark: OLE_LINK1][bookmark: _Hlk169696759]MVI, Urad za razvoj in kakovost izobraževanja, poroča, da v Sektorju za razvoj izobraževanja poteka projekt, ki je sofinanciran v skladu z 20. členom Uredbe o izvajanju uredb (EU) in (Euratom) na področju izvajanja evropske kohezijske politike v obdobju 2021–2027 v okviru cilja politike 4: Bolj socialna in vključujoča Evropa za izvajanje evropskega stebra socialnih pravic; prednostne naloge 7: Vzdržen, vključujoč in kvaliteten sistem dolgotrajne oskrbe in zdravstvenega varstva ter zagotavljanje dostojnega življenja in vključenosti za vse, in sicer specifični cilj ESO4.12. Spodbujanje socialnega vključevanja oseb, izpostavljenih tveganju revščine ali socialni izključenosti, vključno z najbolj ogroženimi osebami in otroki.
Projekt Priprava javnoveljavnega izobraževalnega programa slovenskega znakovnega jezika za odrasle kot upravičenec izvaja Andragoški center Republike Slovenije v konzorciju z Državnim izpitnim centrom na podlagi načina izbora operacije »neposredna potrditev operacije v višini do 600.000 evrov«. Obdobje izvajanja aktivnosti je od 1. oktobra 2025 do 30. septembra 2028.
[bookmark: _Hlk181950601]Namen neposredne potrditve operacije – projekta je zagotavljanje kakovostnega in učinkovitega učenja in poučevanja slovenskega znakovnega jezika v vzgoji in izobraževanju gluhim in naglušnim ter spodbujanje socialnega vključevanja gluhih in naglušnih otrok z vzpostavljanjem pogojev za izvajanje vzgojno-izobraževalnega procesa, ki v največji mogoči meri upošteva gluhe in naglušne otroke, katerih prvi jezik je slovenski znakovni jezik.
Cilj neposredne potrditve operacije – projekta je pripravljen predlog javnoveljavnega izobraževalnega programa slovenskega znakovnega jezika za odrasle.
Predmet neposredne potrditve operacije – projekta je sofinanciranje aktivnosti, namenjenih razvoju predloga novega javnoveljavnega izobraževalnega programa slovenskega znakovnega jezika za odrasle in njegovi pilotni izvedbi, pripravi predlogov strokovnih podlag za certificiranje znanja slovenskega znakovnega jezika ter izvedbi promocije učenja in poučevanja slovenskega znakovnega jezika v vzgoji in izobraževanju (MVI, ukrep 4.14).
MVI, Zavod Republike Slovenije za šolstvo, poroča o naslednjih aktivnostih:
· spremljava modela vzporednega izvajanja izobraževalnega programa osnovne šole (v nadaljnjem besedilu: OŠ) in prilagojenega izobraževalnega programa OŠ z nižjim izobrazbenim standardom (MVI, ukrep 4.1);
· prenova Navodil za prilagojeno izvajanje izobraževalnega programa osnovne šole z dodatno strokovno pomočjo za delo z učenci s posebnimi vzgojno-izobraževalnimi potrebami;
· predlog prenove Vzgojnega programa domov za učence s posebnimi potrebami;
· končano uvajanje, spremljanje in vrednotenje prilagojenega izobraževalnega programa osnovne šole z enakovrednim izobrazbenim standardom za otroke z avtističnimi motnjami in priprava poročila o spremljavi;
· začetek priprave navodil za razširjeni program v posebnem programu vzgoje in izobraževanja;
· izvajanje dejavnosti razvojne naloge Vključujoča šola – vključujoč fizični prostor na področju vzgoje in izobraževanja otrok s posebnimi potrebami, specifično z motnjami v duševnem razvoju;
· izvedba dveh svetovanj za spremljevalce in varuhe negovalce v prilagojenem programu z nižjim izobrazbenim standardom in v posebnem programu vzgoje in izobraževanja;
· izvedba svetovalnih storitev za podporo strokovnim delavcem pri delu z otroki s posebnimi vzgojno-izobraževalnimi storitvami (MVI, ukrep 4.2);
· priprava predloga posodobitve sistema predšolske vzgoje ter osnovnošolskega in srednješolskega izobraževanja gluhih in naglušnih otrok, učencev, dijakov in udeležencev izobraževanja odraslih (MVI, ukrep 4.14);
· usmerjanje otrok in mladostnikov s posebnimi potrebami v skladu z Zakonom o usmerjanju otrok s posebnimi potrebami (Uradni list RS, št. 58/11, 40/12 – ZUJF, 90/12, 41/17 – ZOPOPP in 200/20 – ZOOMTVI);
· priprava predloga izhodišč za prenovo kriterijev za opredelitev vrste in stopnje primanjkljajev, ovir oziroma motenj otrok s posebnimi vzgojno-izobraževalnimi potrebami;
· na podlagi ugotovitev raziskave Zagotavljanje enakih možnosti v izobraževanju za otroke in mladostnike s posebnimi potrebami nadaljevanje priprave priročnika Petstopenjski model podpore in pomoči učencu z učnimi težavami (MVI, ukrep 4.15);
· v okviru razvojne naloge Vključujoča šola – vključujoč fizični prostor načrtovane hospitacije in mreženje med strokovnimi delavci, ki delujejo v posebnem programu vzgoje in izobraževanja;
· povezovanje strokovnih delavcev in izmenjava primerov dobre prakse pri delu z otroki z zmernimi, težjimi in težkimi motnjami v duševnem razvoju v okviru študijskih srečanj in razvojnih nalog Zavoda Republike Slovenije za šolstvo;
· začetek priprave priročnika za učitelje: Priporočila za ustvarjanje podpornega okolja za učence v prilagojenem izobraževalnem programu osnovne šole z nižjim izobrazbenim standardom na področju čustvovanja in vedenja;
· spremljava uvajanja in izvajanja prenovljenega koncepta razširjenega programa v prilagojenem izobraževalnem programu osnovne šole z nižjim izobrazbenim standardom (MVI, ukrep 4.16).
MVI, Služba za digitalizacijo izobraževanja, poroča o naslednjih aktivnostih:
· razvoj spletne aplikacija eTorba v okviru projekta Aplikacije NOO: V spletni aplikaciji eTorba so dosegljivi učbeniki, ki omogočajo prilagoditve uporabe po priporočilih WCAG (na primer bralniki zaslona, povečava besedila, kontrast), kar zagotavlja dostopnost digitalnih učbenikov slepim, slabovidnim in drugim uporabnikom;
· razvoj spletne aplikacije v okviru projekta Aplikacije NOO, ki omogoča primerljiv način izobraževanja glede na vrsto invalidnosti: V projektu Aplikacije NOO so bile razvite v skladu s priporočili WCAG in drugimi smernicami za oblikovanje dostopne aplikacije, ki so zasnovane tako, da odpravljajo ovire pri uporabi. To pomeni, da vmesnik ni prilagojen le »povprečnemu« uporabniku z miško in dobrim vidom, temveč omogoča na primer uporabo brez miške, branje besedila za slabovidne in slepe, možnost povečave besedila in povečanje kontrasta (MVI, ukrep 4.8).
MVI, Direktorat za predšolsko vzgojo in osnovno šolstvo, poroča, da se je v letu 2025 začel izvajati projekt Vzpostavitev sistema pomoči otrokom z gluhoslepoto v vzgoji in izobraževanju. V okviru projekta bodo preizkušene dobre prakse sporazumevanja in pedagoških pristopov za delo z otroki z gluhoslepoto, izvedene delavnice za strokovne delavce, pripravljeni didaktični materiali in izdelan javno dostopen e-priročnik. Poleg tega bo pripravljena tudi pobuda za uvedbo nove nacionalne poklicne kvalifikacije (v nadaljnjem besedilu: NPK) za tolmača za delo z gluhoslepimi v vzgoji in izobraževanju. Z opravljeno NPK bo vzgojitelj ali učitelj pridobil javno listino – certifikat o pridobljenem NPK za tolmača za delo z gluhoslepimi v vzgoji in izobraževanju, čemur bodo sledile tudi spremembe izobrazbenih pogojev za zasedbo delovnih mest na področju dela z gluhoslepimi v vzgojno-izobraževalnih zavodih. Projekt poteka v obliki konzorcija. Začel se je izvajati septembra 2025, trajal bo dve leti. Vrednost projekta je 380.000 evrov. V letu 2025 je bilo za ta namen porabljenih 55.000 evrov (MVI, ukrepa 4.1 in 4.14).
V letu 2025 se je začel izvajati projekt Izboljšanje pedagoškega procesa za delo z dijaki iz ranljivih skupin v programih nižjega poklicnega izobraževanja (NPI DRS), ki je namenjen razvoju novih pedagoških metod in prilagojenih oblik dela z dijaki iz socialno ogroženih okolij, migranti, dijaki s posebnimi potrebami ter čustvenimi in vedenjskimi motnjami. Cilj je socialno vključevanje teh oseb ter oblikovanje predlogov normativnih sprememb v programih nižjega poklicnega izobraževanja. Projekt vključuje tudi usposabljanja strokovnih delavcev, razvoj podpornih aktivnosti za dijake in vrednotenje rezultatov. Izvedba projekta poteka v okviru konzorcijev vzgojno-izobraževalnih zavodov (MVI, ukrep 4.2).
MVI pripravlja razpisno dokumentacijo za pripravo projekta Vzpostavitev in razvoj prilagojenega izvajanja praktičnega usposabljanja za učence in dijake s posebnimi potrebami, ki bo namenjen spodbujanju socialne vključenosti mladih z različnimi oblikami invalidnosti ali učnimi primanjkljaji. Cilj projekta bo vzpostavitev in razvoj praktičnih usposabljanj, ki omogočajo učencem in dijakom s posebnimi potrebami pridobivanje novih znanj, spretnosti in izkušenj na področju delovne vzgoje, praktičnega pouka oziroma praktičnega usposabljanja z delom. Pripravljena navodila in smernice s priporočili, ki se bodo oblikovale znotraj operacije za vzpostavitev in razvoj praktičnih usposabljanj učencev in dijakov, bodo javno dostopni v e-priročniku. Predvideni začetek projekta je v drugi polovici leta 2026 (MVI, ukrepa 4.3 in 4.4).
[bookmark: _Hlk190256426][bookmark: _Hlk196213165]MVI razvija razvojne projekte, sofinancirane iz Evropskega socialnega sklada plus (ESS+), ki sistemsko krepijo področje prilagajanja učbenikov in učnih gradiv. V okviru javnega razpisa Vzpostavitev mreže inkluzivnih šol, spodbujanje sodelovanja šole z družino in prilagajanje gradiv bodo potekala usposabljanja strokovnih delavcev za prilagajanje učbenikov, pripravo vzorčnih prilagojenih gradiv na različnih zahtevnostnih ravneh ter oblikovanje skupnih smernic za njihovo prilagajanje, uporabo in izposojo. Poseben poudarek bo na krepitvi kompetenc šol in zavodov za vzgojo in izobraževanje otrok in mladostnikov s posebnimi potrebami ter na vzpostavljanju sodelovanja med institucijami pri zagotavljanju dostopnih učnih virov za otroke s posebnimi potrebami. Rezultati projektnih aktivnosti bodo zbrani v e-priročnikih z dobrimi praksami in konkretnimi modeli prilagajanja gradiv. Projekt se bo izvajal v letu 2026 (MVI, ukrep 4.8).
MVZI navaja poročila visokošolskih zavodov za leto 2025, ki so v Prilogi A3.
Raziskovalna dejavnost
MVI, Zavod Republike Slovenije za šolstvo, poroča o objavi končnega poročila o uvajanju, spremljanju in vrednotenju prilagojenega izobraževalnega programa osnovne šole z enakovrednim izobrazbenim standardom za otroke z avtističnimi motnjami (MVI, ukrep 4.2).
MVZI navaja poročila visokošolskih zavodov za leto 2025, ki so v Prilogi A3.
Dogodki 
MVI, Zavod Republike Slovenije za šolstvo, poroča o naslednjih dogodkih:
· organizacija 35. strokovnega srečanja vodilnih in vodstvenih delavcev s področja vzgoje in izobraževanja otrok s posebnimi potrebami z naslovom Krepitev kulture vključenosti v izobraževanju otrok s posebnimi potrebami: izzivi, premisleki in rešitve;
· šest izvedb študijskih srečanj za celotno področje vzgoje in izobraževanja otrok s posebnimi potrebami, tako za prilagojene kot za redne izobraževalne programe;
· izvedba usposabljanj za učitelje na začetku karierne poti (modul za učence z učnimi težavami in s posebnimi potrebami) in mentorje učitelju začetniku;
· izvedba dveh usposabljanj za osnovne šole, ki poleg izobraževalnega programa OŠ v šolskem letu 2025/26 izvajajo tudi prilagojen izobraževalni program z nižjim izobrazbenim standardom;
· izvedba seminarja Podpora pri razvijanju socialnih spretnosti in samostojnosti otrok s posebnimi potrebami (2. junija in 3. novembra 2025);
· izvedba seminarja Kakovostna priprava individualiziranega programa za otroka s posebnimi potrebami: načrtovanje ciljev in učinkovitih prilagoditev (28. maja in 30. septembra 2025) (MVI, ukrep 4.2).
MVZI navaja poročila visokošolskih zavodov za leto 2025, ki so v Prilogi A3.
Količinski podatki
MVI, Zavod Republike Slovenije za šolstvo, poroča o količinskih podatkih:
· število udeleženih strokovnih delavcev na študijskih srečanjih: 545,
· število udeleženih na 35. posvetu vodilnih in vodstvenih delavcev: 54,
· število udeleženih v razvojni nalogi Vključujoča šola – vključujoč fizični prostor: 103,
· število udeleženih na svetovanjih za spremljevalce in varuhe negovalce: 30,
· število udeleženih na dveh izvedbah seminarja Podpora pri razvijanju socialnih spretnosti in samostojnosti otrok s posebnimi potrebami: 57,
· število udeleženih na dveh izvedbah seminarja Kakovostna priprava individualiziranega programa za otroka s posebnimi potrebami: načrtovanje ciljev in učinkovitih prilagoditev: 56,
· število izvedenih svetovalnih storitev za kolektive: 22 (MVI, ukrep 4.2).
MVI, Urad za razvoj in kakovost izobraževanja, poroča, da so v letu 2025 za nakup, prilagoditve in pretvorbe učbenikov za slepe in slabovidne učence in dijake v tehnike, primerne za slepe in slabovidne, zagotovili 67 učbenikov in drugih učnih gradiv ter okoli 200 drugih sprotnih prilagoditev. 
Prav tako je MVI subvencioniralo ponatis učbenika za strokovne module v programih poklicnega in strokovnega izobraževanja (nizkonakladni učbeniki). V letu 2025 so v kategoriji nizkonakladni učbeniki (šolstvo narodnosti, prilagojeni program z nižjim izobrazbenim standardom) subvencionirali učbenike za italijansko in madžarsko narodno skupnost, ki jih izdaja Zavod Republike Slovenije za šolstvo (tisk po naročilu, šole sporočijo potrebe), komplet (učbenik, priročnik in videogradivo) Me razumeš 6, ki je namenjen za komunikacijo v slovenskem in slovenskem znakovnem jeziku za prilagojeni izobraževalni program z enakovrednim izobrazbenim standardom v tretjem razredu, in knjižico z osnovami slovenskega znakovnega jezika Se lahko tudi jaz naučim znakovnega jezika? (MVI, ukrep 4.8).
MVI, Direktorat za predšolsko vzgojo in osnovno šolstvo, poroča, da sredstva za tehnične pripomočke za izobraževanje slepih in slabovidnih zagotavlja v okviru vsakoletnega proračuna, v skladu z njihovimi potrebami in razpoložljivimi finančnimi možnostmi. V letu 2025 je MVI Centru IRIS financiralo nakup 59 elektronskih lup za slepe in slabovidne otroke v skupni višini 123.741,02 evra (MVI, ukrep 4.10).
MVZI navaja poročila visokošolskih zavodov za leto 2025, ki so v Prilogi A3.
Težave, opozorila, komentarji, predlogi
MVI, Zavod Republike Slovenije za šolstvo, navaja, da strokovni delavci sporočajo potrebe po gradivih za izvajanje specialnodidaktičnih vsebin za otroke z avtističnimi motnjami ter opozarjajo na pomanjkanje ustrezno prilagojenih gradiv za slepe in slabovidne učence ter učence z okvaro vidne funkcije. Izkazuje se potreba po kontinuiranem usposabljanju spremljevalcev in varuhov negovalcev v prilagojenih izobraževalnih programih in posebnem programu.

Poročevalci nevladnih organizacij
NSIOS
Programi
NSIOS poroča, da so s projektom Vseslovenska akcija o socialnem vključevanju invalidov z zgodbami invalidov želeli otrokom predstaviti življenje, delo, šport in druge aktivnosti, s katerimi se invalidi vsakodnevno ukvarjajo in srečujejo. Tako invalidi z različnimi vrstami invalidnostmi sodelujejo kot predavatelji po vrtcih, osnovnih in srednjih šolah s ciljem podiranja meja in predstavitve posameznika kot človeka in ne invalida.
Dogodki 
NSIOS je še naprej opozarjal, da je treba s koncem leta zagotoviti dostopnost za invalide, tako fizično dostopnost kot tudi dostopnost do informacij in komunikacij. Opozoril je tudi na neustreznost vtičnikov pri prilagajanju spletnih in digitalnih vsebin, ki ne izpolnjujejo standarda dostopnosti WCAG.
NSIOS poroča, da so obiskovali vrtce ter osnovne in srednje šole, da so z življenjskimi zgodbami invalidov predstavljali drugačen način življenja in ozaveščali o pomenu socialnega vključevanja invalidov v vsakdanje življenje.
Količinski podatki
NSIOS poroča, da so vključili:
· sedem vrtcev (400 otrok),
· štiri osnovne šole (250 učencev),
· dve srednji šoli (350 dijakov),
Težave, opozorila, komentarji, predlogi
NSIOS poudarja, da šolanje v Sloveniji še vedno ni inkluzivno. Opaža, da otroci s posebnimi potrebami niso deležni enakovredne obravnave pred vpisom v šolo in med samim izvajanjem učnih procesov. Njihovo šolanje je v veliki meri odvisno od fleksibilnosti posameznega ravnatelja in sprejemanja drugačnosti učiteljev. Natančneje bi bilo treba opredeliti pravilnik, ki ureja postopke in način izvrševanja pravic študentov s posebnimi potrebami, določiti enoten postopek določanja statusa študentov s posebnimi potrebami glede na vrsto in stopnjo invalidnosti, odpraviti neenakost med otroki s posebnimi potrebami in preostalimi otroki pri počitniškem varstvu, saj nekateri izvajalci dopuščajo varstvo le določenim otrokom s posebnim potrebam, ter vključiti v učne programe spoznavanje in poznavanje invalidnosti. Vseživljenjsko učenje in usposabljanje za življenje je treba sistemsko urejati in tudi sistemsko financirati. S takim usposabljanjem omogočamo pridobivanje znanj in izkušenj za čim samostojnejše življenje invalidov v prihodnosti. 
[bookmark: _Toc228892918][bookmark: _Hlk35380849]
5. CILJ: DELO IN ZAPOSLOVANJE
Ukrepi
5.1 preučitev možnosti za poenotenje strokovnih meril in postopkov pri ugotavljanju posebnih potreb ali potrebne pomoči in podpore ter pri ocenjevanju invalidnosti, ki jih uporabljajo v institucijah Republike Slovenije (ZPIZ, ZZZS, ZRSZ, Zavod za šolstvo);
5.2 zagotoviti sistem podpore delodajalcem, ki zaposlujejo invalide (spodbujanje pridržanih javnih naročil, povezovanje zaposlitveno-izobraževalnih programov ter začasnega zaposlovanja glede na netržne zaposlitvene možnosti in druge možnosti subvencioniranega zaposlovanja; vzpostavljanje programov izobraževanja, ozaveščanja in obveščanja za delodajalce; omogočanje brezplačnih storitev strokovnega svetovanja delodajalcem in invalidom pri usposabljanju in zaposlovanju invalidov, spodbujanje prilagoditev delovnih mest in podpornega zaposlovanja ter zagotavljanje podpornih storitev za invalide);
5.3 vključevanje vsebin s področja zaposlovanja invalidov v izobraževalne programe s področja menedžmenta organizacij, podjetništva in delovnih razmerij;
5.4 izboljšanje zaposljivosti zaposlenih invalidov; zagotavljanje podpore pri razvijanju poklicne kariere zaposlenega invalida ter zagotavljanje ustreznih tehničnih pripomočkov in prilagoditev delovnih mest za vse invalide; spodbujanje usposabljanja in zaposlovanja invalidov v organih državne uprave, priprava programa za spodbujanje delodajalcev za ohranjanje delovnih mest in novo zaposlovanje invalidov, ki izgubijo delo v postopku odpovedi pogodbe o zaposlitvi;
5.5 zagotavljanje čimprejšnje vključitve vseh brezposelnih invalidov v eno od aktivnih oblik obravnave (vseživljenjska karierna usmeritev, razvoj prilagojenih oblik izvajanja programov aktivne politike zaposlovanja, storitve zaposlitvene rehabilitacije, zagotavljanje sistemske podpore mladim invalidom pri prehodu iz izobraževanja v zaposlitev, stimulativni denarni prejemki za vse vključene invalide ne glede na status) ter zagotavljanje zgodnje poklicne in zaposlitvene rehabilitacije v procesu vračanja na delo na sistemski ravni;
5.6 na podlagi ugotovitev pilotnega projekta Razvoj in izvajanje prehoda mladih s posebnimi potrebami na trg dela se v okviru že obstoječega sistema zaposlitvene rehabilitacije zagotovi sistemska rešitev za prehod mladih s posebnimi potrebami iz šole na trg dela in na ta način poveže sistem izobraževanja mladih s posebnimi potrebami s sistemom zaposlovanja ter se vpliva na večjo zaposljivost in socialno vključenost ranljive ciljne skupine mladih s posebnimi potrebami;
5.7 izboljšanje mreže izvajalcev programov socialnega vključevanja, predvsem v regijah, v katerih do zdaj ni bilo mogoče vključevati invalidov, ki zaradi invalidnosti niso zaposljivi 
(z odločbo o nezaposljivosti);
5.8 ozaveščanje delodajalcev za spodbujanje zaposlovanja invalidov na odprtem trgu dela in izvajanje javnega natečaja za podelitev letnih nagrad za dobro prakso na področju zaposlovanja invalidov;
5.9 spodbujanje delodajalcev, da v razmerah epidemije covida-19 omogočajo za zaposlene invalide delo na daljavo in za vključene uporabnike storitev zaposlitvene rehabilitacije usposabljanje na daljavo;
5.10 v zaposlitveni rehabilitaciji omogočati invalidom vključevanje v storitve zaposlitvene rehabilitacije na daljavo, pri tem se invalidi podprejo tehnološko (nabava informacijsko-komunikacijske tehnologije – IKT), z zagotavljanjem sredstev za wi-fi in z usposabljanjem za uporabo IKT.
Uresničevanje petega cilja
Sprejeta zakonodaja na področju dela in zaposlovanja invalidov prinaša pomembne spremembe predvsem pri poklicni rehabilitaciji in razvoju socialne ekonomije. Novela ZPIZ-2O ohranja ključni poudarek na sistemu poklicne rehabilitacije za delovne invalide II. in III. kategorije invalidnosti. Uveden je bolj strukturiran izbor ukrepov, ki se uporabljajo zaporedno ali v kombinaciji glede na potrebe posameznika.
Hkrati je bila sprejeta strategija razvoja socialne ekonomije (2025–2035), ki vključuje tudi invalidska podjetja in zaposlitvene centre. Ta predvideva finančne spodbude za zaposlovanje invalidov in podporo socialnim podjetjem, zlasti v začetnih fazah delovanja. Dodatno je bil sprejet pravilnik za spremljanje poslovanja socialnih podjetij, ki ureja pogoje za pridobitev in ohranitev statusa ter nadzor nad porabo sredstev.
V pripravi so dodatni ukrepi, predvsem spremembe financiranja zaposlitvenih centrov in program ukrepov za razvoj socialne ekonomije do leta 2030, ki vključuje finančno podporo, spodbujanje zaposlovanja in izboljšanje poslovnega okolja.
Število brezposelnih invalidov se zmanjšuje, povečuje pa se njihova vključenost v programe zaposlovanja. Kljub temu ostajajo izzivi, saj je velik delež brezposelnih invalidov starejših in z nižjo izobrazbo. Pomembno vlogo imajo tudi finančne spodbude za delodajalce (subvencije plač, nagrade za preseganje kvot, prilagoditve delovnih mest), ki prispevajo k večji zaposlenosti invalidov.
Kljub napredku se pojavljajo tudi številni izzivi, kot so dolge čakalne dobe za vključitev v rehabilitacijo, pomanjkanje strokovnega kadra, potreba po dodatnem informiranju in ozaveščanju delodajalcev, strukturna neskladja med potrebami delodajalcev in kompetencami invalidov ter omejene možnosti zaposlovanja, zlasti za starejše invalide.
Nosilci 
MK, MDDSZ, MGTŠ, MJU, ZPIZ, ZRSZ, URI Soča, SOUS, ZIZRS, NIJZ, NSIOS
Poročevalci ministrstev in javnih zavodov
MDDSZ, MGTŠ, MJU, MK, JŠRIPSRS, NIJZ, ZPIZ, ZRSZ
Sprejeta zakonodaja
MDDSZ, Direktorat za delovna razmerja in pravice iz dela, Sektor za pokojnine, poroča, da novela Zakona o spremembah in dopolnitvah Zakona o pokojninskem in invalidskem zavarovanju (Uradni list RS, št. 90/25; ZPIZ-2O) še vedno daje ključni poudarek institutu poklicne rehabilitacije z namenom večje fleksibilnosti pri zagotavljanju ustrezne zaposlitve ter učinkovitejše ponovne vključitve delovnih invalidov v delovno okolje. Delovni invalid se lahko usposobi tudi za opravljanje istega poklica ali dela ob prilagoditvi delovnega mesta z ustreznimi tehničnimi pripomočki.
Poklicna rehabilitacija se po novem razširja tudi na zavarovance, pri katerih je ugotovljena III. kategorija invalidnosti in ki se glede na preostalo delovno zmožnost lahko usposobijo znotraj svojega poklica za drugo delo, ki ga opravljajo s polnim delovnim časom ali s krajšim delovnim časom od polnega, vendar najmanj štiri ure dnevno oziroma 20 ur tedensko.
Hkrati novela natančneje opredeljuje ukrepe poklicne rehabilitacije in določa njihov vrstni red, s čimer se zagotavlja izbira najprimernejšega ukrepa oziroma načina izvedbe glede na možnost doseganja namena poklicne rehabilitacije. Vrstni red ukrepov omogoča uporabo tistega ukrepa, ki je za dosego ciljev poklicne rehabilitacije najbolj smiseln, pri čemer presojo opravi izvedenski organ za vsakega zavarovanca posebej.
Izbor ustreznega ukrepa poteka zaporedno, tako da se, kadar predhodni ukrep ni mogoč ali z njim ni mogoče doseči namena poklicne rehabilitacije, uporabi naslednji ukrep po vrstnem redu. Ob tem je omogočena tudi kombinacija več ukrepov, kadar je to glede na okoliščine posameznega primera smiselno (MDDSZ, ukrep 5.4).
MGTŠ, Direktorat za industrijo, podjetništvo in internacionalizacijo, Sektor za socialno ekonomijo, poroča, da je na podlagi prvega odstavka 29. člena Zakona o socialnem podjetništvu (Uradni list RS, št. 20/11, 90/14 – ZDU-1I in 13/18; ZSocP) vlada 26. novembra 2025 sprejela odlok o Strategiji razvoja socialne ekonomije za obdobje 2025–2035, ki je začela veljati 13. decembra 2025. Strategija je namenjena oblikovanju politik za pospešitev razvoja vseh subjektov socialne ekonomije, med njimi tudi invalidskih podjetij in zaposlitvenih centrov. V skladu z Zakonom o socialnem podjetništvu strategija zajema analizo potreb in smeri mogočega razvoja socialne ekonomije, temelje politike razvoja, strateške razvojne cilje in glavna področja razvoja socialne ekonomije, vlogo države in njenih institucij ter občin pri izvajanju določene politike in doseganju razvojnih ciljev. Poleg tega morata v skladu z ZSocP strategija in njen izvedbeni akt – program ukrepov – zajemati določila, ki omogočajo, da:
· za socialno podjetje, ki zaposluje invalide, veljajo enake finančne spodbude kot za delodajalce, ki zaposlujejo invalide nad predpisano kvoto;
· je socialno podjetje v prvih dveh letih po pridobitvi statusa socialnega podjetja v skladu s programom ukrepov upravičeno do sofinanciranja usposabljanja in izobraževanja oseb, odgovornih za poslovodenje in za delo z ranljivimi skupinami oseb.
Navedeni določili sta vpeljani v program ukrepov po potrditvi strategije. Pri tem je treba poudariti, da je strategija namenjena vsem subjektom socialne ekonomije in ne podpira izključno zaposlovanja invalidov, ki so v skladu z ZSocP ena od ranljivih ciljnih skupin, ki se lahko vključujejo v ukrepe. 
Pri pripravi strategije so sodelovali tudi predstavniki reprezentativnih organizacij invalidskih podjetji in zaposlitvenih centrov, ki jih je kot člane sveta imenovala vlada, in sicer predstavniki Zavoda invalidskih podjetij in Zavoda zaposlitvenih centrov. 
Na podlagi četrtega odstavka 21. člena ZSocP je MGTŠ izdalo Pravilnik o spremljanju poslovanja socialnih podjetij (Uradni list RS, št. 35/13 in 107/25), ki se bo uporabljal od 3. januarja 2026. Pravilnik določa način spremljanja poslovanja socialnih podjetij in izpolnjevanja pogojev za ohranitev statusa socialnega podjetja; vsebino vloge in prilog k vlogi za registracijo nepridobitne pravne osebe, ki namerava poslovati kot socialno podjetje iz 14. člena ZSocP; dokazila o začetku opravljanja dejavnosti iz 19. člena ZSocP; vsebino vloge in dokazil za odpoved statusu socialnega podjetja iz 20. člena; pogoje, na podlagi katerih so upravičenci iz 35. člena upravičeni do spodbud iz posameznega ukrepa spodbujanja razvoja socialnega podjetništva; pogoje, na podlagi katerih so socialna podjetja upravičena do posebnih spodbud za zaposlovanje drugih najbolj ranljivih skupin na trgu dela iz 37. člena in posebnih spodbud za poslovodenje iz 38. člena, ter način spremljanja upravičenosti in poročanja socialnega podjetja, ki je upravičeno do teh spodbud; načine izvajanja nadzora nad porabo finančnih sredstev iz naslova spodbud in oprostitev, ki jih socialno podjetje prejme na podlagi zakona, in načine vrnitve neupravičeno pridobljenih ali nepravilno porabljenih spodbud ali neizkoriščenih sredstev s pripadajočimi obrestmi; pogoje, ki jih morajo izpolnjevati pravne osebe javnega ali zasebnega prava za izvajanje posameznih ukrepov oziroma za izvajanje storitev iz ukrepov (MGTŠ, ukrep 5.2).
Zakonodaja v pripravi
MDDSZ, Direktorat za invalide, poroča, da je v pripravi Pravilnik o spremembi in dopolnitvi Pravilnika o zaposlitvenih centrih, s katerim se spreminja višina sofinanciranja zaposlitvenih centrov. Pri izračunu cen so se upoštevali zvišanje minimalne plače od leta 2024 dalje, indeks inflacije od vključno novembra 2023 do vključno oktobra 2025 ter strošek revizij, ki so jih zaposlitveni centri dolžni zagotoviti v skladu z 59. členom Zakona o zaposlitveni rehabilitaciji in zaposlovanju invalidov (Uradni list RS, št. 16/07 – uradno prečiščeno besedilo, 87/11, 96/12 – ZPIZ-2, 98/14 in 18/21; ZZRZI). Strošek revizij se je zaradi spremenjenih smernic za oblikovanje cen revizijskih storitev in stališča 17 – Obravnavanje posebnih zakonskih zahtev pri reviziji računovodskih izkazov delodajalcev, ki zaposlujejo invalide (Uradni list RS, št. 7/23), od leta 2023 zvišal (MDDSZ, ukrepa 5.2 in 5.4).
MGTŠ, Direktorat za industrijo, podjetništvo in internacionalizacijo, Sektor za socialno ekonomijo, v okviru izvajanja Strategije razvoja socialne ekonomije za obdobje 2025–2035, ki jo je vlada sprejela z Odlokom o Strategiji razvoja socialne ekonomije za obdobje 2025–2035 (Uradni list RS, št. 94/25), pripravlja program ukrepov, sledi strateškim in operativnim ciljem strategije ter določa kazalnike za spremljanje razvoja socialne ekonomije in učinkov predvidenih ukrepov ter vključuje ukrepe za spodbujanje razvoja socialne ekonomije resorjev, pristojnih za področja dejavnosti socialne ekonomije in njenega podpornega okolja. Pri tem vključuje predvsem ukrepe, ki jih ZSocP opredeljuje v 32. členu, in sicer ukrepe spodbujanja socialnega podjetništva, oblikovanja ugodnega podjetniškega okolja za socialna podjetja, spodbujanja zaposlovanja v socialnih podjetjih ter ukrepe za omogočanje dostopa do virov financiranja naložb v socialna podjetja, za ustanavljanje in poslovanje socialnih podjetij. 
Program ukrepov za izvajanje Strategije razvoja socialne ekonomije za obdobje 2026–2030 vključuje 14 ukrepov v skupni vrednosti 28.440.000 evrov za štiriletno obdobje. Ukrepi so namenjeni organizacijam socialne ekonomije, to je zadrugam, invalidskim podjetjem, zaposlitvenim centrom, socialnim podjetjem, zavodom, ustanovam in društvom. Pri tem sledijo štirim strateškim ciljem strategije razvoja socialne ekonomije, in sicer so usmerjeni v povečano prepoznavnost socialne ekonomije in socialnega podjetništva, povečane možnosti za razvoj, delovanje in krepitev organizacij socialne ekonomije in socialnih podjetij, učinkovito podporno okolje socialne ekonomije in socialnega podjetništva ter profesionalizirane organizacije socialne ekonomije in socialna podjetja.
Vsak ukrep, ki je umeščen v program ukrepov, ima določene tudi operativne cilje, kazalnike za merjenje uspešnosti ukrepa in posameznega projekta, ciljne skupine, opis aktivnosti in nosilca ukrepa. Pri izvajanju ukrepov poleg pristojnega ministrstva, to je MGTŠ, sodelujejo še MDDSZ, MZEZ, ZRSZ ter Javna agencija Republike Slovenije za spodbujanje investicij, podjetništva in internacionalizacije. Program ukrepov določa tudi načine poročanja o izvajanju ukrepov, in sicer pristojno ministrstvo vsako leto poroča Svetu za socialno ekonomijo (MGTŠ, ukrep 5.2).
Programi
MDDSZ, Direktorat za invalide, poroča o ukrepu Uvajanje prožnejših načinov dela, prilagojenih potrebam invalidov, v invalidskih podjetjih in zaposlitvenih centrih (Načrt za okrevanje in odpornost). V letu 2025 so bile končane projektne aktivnosti Javnega razpisa za invalidska podjetja in zaposlitvene centre s svetovalci za uvajanje prožnejših načinov dela, prilagojenih potrebam invalidov. Projektne aktivnosti je uspešno končalo 37 zaposlitvenih centrov in invalidskih podjetij. V sklopu ukrepa je bilo v letu 2025 objavljeno Javno naročilo za pripravo, oblikovanje in tisk vsebin v lahkem branju na področju invalidskega varstva in drugih tematik MDDSZ, na podlagi katerega se bodo v lahko branje priredili ZZRZI, ZIMI, ZDPSI, Zakon o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23, 136/23 – ZIUZDS in 70/25 – ZUTD-I; ZDR-1), Vodnik po socialnih pravicah, zloženke o nasilju in zloženke o starševskem varstvu. Namen javnega naročila je omogočiti ranljivim skupinam dostop do informacij v njim razumljivi obliki. Lahko branje je posebna oblika pisanega sporočanja, ki omogoča lažje razumevanje besedil širši skupini ljudi, zlasti tistim, ki imajo težave z bralnim razumevanjem, med njimi invalidom, s poudarkom na osebah z motnjo v duševnem razvoju. Osnovni načeli pri pripravi lahkega branja sta berljivost in razumljivost za ciljno skupino uporabnikov (MDDSZ, ukrepi 5.2, 5.4 in 3.4).
V letu 2025 se je začel izvajati projekt Prehod mladih + (ESS+). Na razpisu je bilo izbrano nacionalno projektno partnerstvo, ki bo do leta 2029 na področju celotne Slovenije izvajalo projektne aktivnosti, ki bodo mladim s posebnimi potrebami olajšale prehod na trg dela. Izvajanje poteka od avgusta 2025 do 30. septembra 2029. Na javnem razpisu so bili izbrani izvajalci projekta: 1) Združenje izvajalcev zaposlitvene rehabilitacije v Republiki Sloveniji, 2) Univerzitetni rehabilitacijski inštitut Republike Slovenije Soča, 3) CENTERKONTURA – družba za svetovanje, socialni razvoj, usposabljanje in založništvo, d. o. o., 4) CRI CELJE – rehabilitacija, proizvodnja, storitve, d. o. o., 5) INVALIDSKO PODJETJE POSOČJE, d. o. o., 6) OZARA – storitveno in invalidsko podjetje, d. o. o., 7) PAPILOT – Zavod za vzpodbujanje in razvijanje kvalitete življenja, Ljubljana, 7) RACIO – družba za razvoj človeškega kapitala, d. o. o., 8) ŠENTPRIMA – zavod za rehabilitacijo in izobraževanje, 9) ZAVOD JELŠA – Center za izobraževanje, usposabljanje in rehabilitacijo, 10) ZAVOD RUJ – Center za izobraževanje, usposabljanje in rehabilitacijo, Velenje, 11) ZAVOD VITIS – Center za izobraževanje, usposabljanje in rehabilitacijo, Ptuj, 12) SIJ ZIP CENTER – podjetje za proizvodnjo, storitve, usposabljanje in zaposlovanje invalidov, d. o. o., 13) ŽELVA – podjetje za usposabljanje in zaposlovanje invalidov, d. o. o., Ljubljana.
V sklopu projektnih aktivnosti:
· se bo pripravila skupna mreža delodajalcev, ki bodo pripravljeni vključevati osebe iz ciljne skupine v izobraževanje s praktičnim delom ter usposabljanje in zaposlovanje;
· se bo pripravila in izvedla kampanja ozaveščanja delodajalcev o pomenu zaposlovanja mladih s posebnimi potrebami;
· se bodo pripravile in izvedle delavnice za ozaveščanje in opolnomočenje šolskih svetovalnih delavcev za delo z mladimi s posebnimi potrebami glede možnosti vstopa na trg dela;
· se bo poudarilo funkcionalno opismenjevanje mladih s posebnimi potrebami;
· se bo pripravil predlog dopolnitve standardov in normativov zaposlitvene rehabilitacije za mlade s posebnimi potrebami.
Skupna vrednost projektov znaša 5.000.000 evrov, in sicer 2.000.000 evrov za zahodno kohezijsko regijo in 3.000.000 evrov za vzhodno kohezijsko regijo (MDDSZ, ukrep 5.6).
V letu 2025 so nemoteno potekali programi socialne vključenosti. Začelo se je izvajanje programov socialne vključenosti na podlagi javnega razpisa, objavljenega v letu 2024 (MDDSZ, ukrep 5.7).
Z vključitvijo v storitve zaposlitvene rehabilitacije se povečujeta zaposljivost in zaposlenost invalidov. Zaposlitvena rehabilitacija so storitve, ki se izvajajo z namenom, da se invalid usposobi za ustrezno delo, se zaposli, zaposlitev obdrži in v njej napreduje ali spremeni svojo poklicno kariero (MDDSZ, ukrep 5.5).
MDDSZ, Direktorat za trg dela in zaposlovanje, Sektor za zaposlovanje, poroča, da država spodbuja zaposlovanje brezposelnih invalidov tudi z ukrepi aktivne politike zaposlovanja (v nadaljnjem besedilu: APZ), s katerimi odpravlja neskladja na trgu dela in zmanjšuje ovire za zaposlovanje, še posebej težje zaposljivih oseb. Namen APZ je usklajevati ponudbo in povpraševanje na trgu dela, zmanjšati brezposelnost in povečati zaposlenost, okrepiti usposobljenost posameznikov ter jim pomagati do zaposlitve.
Invalidne brezposelne osebe so ena od ključnih ranljivih skupin na trgu dela. Zaradi potrebe po večji socialni vključenosti in izboljšanju zaposlitvenih možnosti se jim pri vključevanju v programe APZ namenjata posebna pozornost in prednostna obravnava. Prednost pri vključevanju v programe APZ imajo osebe, ki prejemajo denarno nadomestilo za primer brezposelnosti ali socialnovarstvene prejemke, osebe iz ranljivih skupin na trgu dela in brezposelne osebe, ki še niso bile vključene v noben ukrep APZ. 
Programi usposabljanja in izobraževanja invalidom in drugim brezposelnim omogočajo pridobitev ali nadgradnjo izobrazbe, znanj in veščin, potrebnih za opravljanje konkretnih poklicev ali delovnih nalog. V okviru teh programov lahko pridobijo tudi praktične delovne izkušnje, ki pomembno prispevajo k večji konkurenčnosti na trgu dela in k lažji ponovni vključitvi v zaposlitev.
Programi spodbujanja zaposlovanja pa brezposelnim osebam omogočajo vključitev v dejansko delovno okolje, krepitev delovnih navad, razširitev socialnih mrež ter pridobivanje dodatnih znanj in izkušenj, ki so ključni dejavniki pri dolgoročni zaposljivosti. Za invalidne osebe je takšna kombinacija podpore še posebej pomembna, saj prispeva k zmanjševanju tveganja socialne izključenosti in k večji stabilnosti njihovega položaja na trgu dela.
Brezposelni invalidi, ki so prijavljeni v evidencah ZRSZ, se torej lahko vključijo v različne programe izobraževanja, usposabljanja in zaposlovanja z namenom izboljšanja svojih zaposlitvenih možnosti. Pri vključevanju je ključno, da oseba izpolnjuje vsaj enega od pogojev oziroma pripada eni od ciljnih skupin, opredeljenih za posamezni program. Invalidnost kot takšna ni nujno pogoj za vključitev, saj lahko kandidati izpolnjujejo tudi druge kriterije, ki jih določa program.
V letu 2025 je bilo v različne programe APZ vključenih 2022 registrirano brezposelnih invalidov, kar je za 25,8 odstotka več kot leta 2024. V letu 2025 so sestavljali 12 odstotkov vseh vključenih brezposelnih oseb v APZ.
V letu 2025 so se registrirani brezposelni invalidi najpogosteje vključevali v programe javnih del in učnih delavnic; v te programe je bilo vključenih 961 oseb. Poleg tega se je 773 oseb vključilo v različne programe usposabljanja in izobraževanja, 288 oseb pa v programe spodbujanja zaposlovanja (MDDSZ, ukrepi 5.1, 5.3, 5.4 in 5.5).
MGTŠ, Direktorat za industrijo, podjetništvo in internacionalizacijo, Sektor za socialno ekonomijo, poroča, da je bil na področju socialne ekonomije 7. februarja 2025 objavljen Javni razpis za spodbujanje projektov zadružništva in socialne ekonomije ter za zagon socialnega podjetništva. Razpis je bil namenjen spodbujanju organizacij socialne ekonomije k zagotavljanju ponudbe z družbenimi učinki za trg v skladu z načeli in poslovnimi modeli socialne ekonomije oziroma socialnega podjetništva. Z razpisom naj bi organizacije socialne ekonomije spodbudili k razvoju projektov in dejavnosti, ki bodo prispevali k oblikovanju poslovnih modelov, oziroma izdelkov in storitev, ki neposredno odgovarjajo na potrebe njihovih uporabnikov in kupcev ter jih spodbujajo k razvoju projektov z družbenimi učinki. Spodbuditi želijo tudi zagon socialnih podjetij. Cilj razpisa je bil krepiti sposobnosti organizacij socialne ekonomije in socialnih podjetij za reševanje družbenih, okoljskih in gospodarskih izzivov ter prispevati k razvoju novih možnosti zaposlovanja in socialne vključenosti ranljivih skupin. Poudarek je na spodbujanju projektov in dejavnosti, ki omogočajo razvoj družbenih inovacij in srebrne ekonomije ter zagotavljajo dodatno ponudbo blaga in storitev v javnem interesu. Javni razpis za spodbujanje projektov zadružništva in socialne ekonomije ter za zagon socialnega podjetništva je bil razdeljen na dva sklopa, in sicer na sklop A, ki podpira razvoj novih ali izboljšanih storitev in blaga že obstoječih organizacij socialne ekonomije, in sklop B, ki je namenjen spodbujanju zagona socialnih podjetij za trajno opravljanje dejavnosti na trgu.
Sklop A je namenjen socialnim podjetjem, zadrugam, nevladnim organizacijam, zaposlitvenim centrom in invalidskim podjetjem, ki niso ustanovljeni samo z namenom pridobivanja dobička, medtem ko je sklop B namenjen zagonu dejavnosti registriranih socialnih podjetij. Razpis sofinancira Evropska unija iz Evropskega sklada za regionalni razvoj. Sredstva v skupni vrednosti 4.800.000 evrov bodo na voljo v obdobju 2025–2029 za vse prijavljene projekte. Predvidena so štiri odpiranja, in sicer po eno odpiranje v posameznem koledarskem letu od leta 2025 naprej. Na posameznem odpiranju bo v vsakem sklopu izbranih predvidoma deset projektov. V okviru posameznega projekta bo lahko upravičenec sredstva pridobil za obdobje največ 12 mesecev. Na prvo odpiranje javnega razpisa v letu 2025 je prispelo 52 vlog. Po izvedenem postopku preverjanja formalne popolnosti, izpolnjevanja pogojev in strokovnega ocenjevanja je bilo odobrenih 19 projektov v obeh sklopih. Skupna vrednost odobrenih sredstev za sofinanciranje projektov na tem odpiranju znaša 961.027,20 evra. Izbrani projekti se izvajajo največ 12 mesecev in so usmerjeni predvsem v razvoj novih socialnopodjetniških modelov, širitev storitev v javnem interesu, krepitev zaposlitvenih možnosti ranljivih skupin ter uvajanje družbenih inovacij in rešitev na področju srebrne ekonomije (MGTŠ, ukrep 5.2).
MK, Direktorat za kulturno dediščino, Sektor za muzeje, arhive in knjižnice, poroča, da na področju muzejske dejavnosti poteka zaposlovanje invalidov na podlagi razpisov ZRSZ. Iz podatkov je razvidno, da so bili invalidi vključeni v izvajanje nalog javne službe v Narodnem muzeju Slovenije, Prirodoslovnem muzeju Slovenije in Slovenskem etnografskem muzeju. V okviru EU in drugih projektov posamezni muzeji omogočajo zaposlovanje in izpopolnjevanje zainteresiranim posameznikom. V devetih državnih muzejih je bilo v letu poročanja deset zaposlenih iz ranljivih skupin. Zaposlovanje je mogoče v muzejih, v katerih sta zagotovljena fizična dostopnost objektov z neovirano dostopnostjo do upravnih prostorov in kustodiatov (na primer Slovenski etnografski muzej, Narodni muzej Slovenije) ter ustrezna oprema/pripomočki, ki so potrebni za opravljanje nalog javne službe (MK, ukrepa 5.2 in 5.4).
MK, Direktorat za kulturno dediščino, Sektor za muzeje, arhive in knjižnice, povzema prispevke zunanjih javnih (kulturnih) ustanov in javnih zavodov, ki so v Prilogi A4.
MK, Direktorat za ustvarjalnost, Sektor za umetnost, povzema prispevke zunanjih javnih (kulturnih) ustanov in javnih zavodov, ki so v Prilogi A4.
MK, Direktorat za medije, povzema prispevke zunanjih javnih (kulturnih) ustanov in javnih zavodov, ki so v Prilogi A4.
ZRSZ poroča o nalogah pri izvajanju ZZRZI; te naloge so:
· izvajanje postopkov ugotavljanja invalidnosti in priznavanja pravic do zaposlitvene rehabilitacije po ZZRZI (pridobitev mnenja o ravni znanj, sposobnosti, interesov in delovnih navad, obravnava na rehabilitacijski komisiji (RK), priprava mnenja RK, priprava odločb o priznanju/zavrnitvi statusa invalida in/ali pravice do storitev zaposlitvene rehabilitacije, izvedba obračuna stroškov);
· vključevanje brezposelnih invalidov v storitve zaposlitvene rehabilitacije (priprava rehabilitacijskih načrtov, izdaja napotnic, sodelovanje na timskih obravnavah, spremljanje, vrednotenje poročil, spremljanje prisotnosti, izvedba obračuna stroškov);
· ocenjevanje zaposlitvenih možnosti za brezposelne invalide (priprava ocene zaposlitvenih možnosti, odločb o zaposljivosti v podporni in zaščitni zaposlitvi ter odločb o nezaposljivosti) (ZRSZ, ukrep 5.5).
NIJZ poroča o različnih dejavnostih:
· na NIJZ se spodbuja spoštovanje dostojanstva vseh zaposlenih (NIJZ, ukrep 5.4);
· politike in prakse zaposlovanja v ustanovi so pravične in poštene (NIJZ, ukrep 5.4);
· politike zaposlovanja zagotavljajo enake možnosti pri razpisnih pogojih za zaposlitev, pri izbiri zaposlenih, napredovanju in drugih vidikih zaposlitve za vse zaposlene, ne glede na status invalida (NIJZ, ukrep 5.4).
ZPIZ poroča, da je v letu 2025 zavod intenzivno sodeloval v postopkih priprave pokojninske reforme, ki je bila končana s sprejetjem novele ZPIZ‑2O. Reforma je bila rezultat pogajanj, ki so potekala v okviru Ekonomsko‑socialnega sveta ter širših usklajevanj med vlado, socialnimi partnerji in drugimi deležniki. Predstavnik zavoda je bil v teh procesih prepoznan kot ključen strokovni sogovornik zaradi svojega poznavanja sistema obveznega pokojninskega in invalidskega zavarovanja z izvajalskega vidika.
ZPIZ je v vseh fazah pogajanj in v fazah zakonodajne procedure dejavno prispeval svoje strokovne predloge glede celotne novele ter zagotavljal analize in ocene učinkov temeljnih parametrov sistema. ZPIZ-2O se je začel uporabljati s 1. januarjem 2026 in se bo uvajal postopno do leta 2035 oziroma pri institutu uskladitve pokojnin do leta 2045. Prinaša nove ukrepe za izboljšanje položaja obstoječih in prihodnjih upokojencev ter ukrepe za dolgoročno vzdržnost sistema. 
Predstavniki ZPIZ so v preteklem letu z resornim ministrstvom sodelovali pri pogajanjih za sprejetje novele ZPIZ-2O, obenem pa je konstruktivno potekalo tudi sodelovanje pri reševanju odprtih vprašanj glede izvajanja ZPIZ-2. ZPIZ je podajal mnenja ter sodeloval tudi pri sprejemanju drugih predpisov, ki jih je od resornega ministrstva prejel v pregled. Sodeloval je ne samo z resornim ministrstvom, ampak tudi z drugimi ministrstvi, v preteklem letu veliko z MZ.
V preteklem letu se je nadaljevalo dobro sodelovanje ter medsebojna pomoč zavodov s področja socialnih zavarovanj. Tako je ZPIZ sodeloval z ZZZS v zvezi z izmenjavo podatkov o stanju in poteku postopka za oceno invalidnosti in priznanih pravic iz invalidskega zavarovanja ter v delovni skupini, ustanovljeni v okviru MZ, za vzpostavitev enotnega izvedenskega organa. Tudi z ZRSZ je bilo v letu 2025 odprtih nekaj tem, ki so se reševale na skupnih sestankih, med drugim v zvezi z razjasnitvijo informativnih odjav, ki jih opravi ZRSZ, sodelovanje in usklajevanje pa je potekalo tudi na temo projekta Celovita storitev svetovanja in podpore pred upokojitvijo in po upokojitvi s poudarkom na podaljševanju delovne skupnosti, ponovni aktivaciji in socialni vključenosti starejših in oseb.
ZPIZ je izvajal tudi različne aktivnosti na področju informiranja in strokovnega sodelovanja v letu 2025. Te so vključevale odgovarjanje na pobude in vprašanja javnosti ter sodelovanje z institucijami, aktivno udeležbo na strokovnih dogodkih, kot so XXIV. Dnevi delovnega prava in socialne varnosti ter 8. konferenca pokojninskega in invalidskega zavarovanja, ter predstavitve predvidenih sprememb na področju pokojninskega in invalidskega zavarovanja. V ospredju so bile razprave o pokojninski reformi, invalidskem zavarovanju, povezovanju z zdravstvenim sistemom ter ukrepih za izboljšanje učinkovitosti in vzdržnosti sistema. Podrobnejši opis aktivnosti je v Prilogi B4 (ZPIZ, ukrep 5.1).
Raziskovalna dejavnost
ZRSZ poroča, da so strokovni delavci ZRSZ aktivno vključeni v delovne skupine oziroma razvojne naloge Razvojnega centra URI Soča (ZRSZ, ukrep 5.1).
Dogodki 
MDDSZ, Direktorat za trg dela in zaposlovanje, Sektor za zaposlovanje, poroča o aktivnostih ZRSZ, ki prispevajo k vključevanju invalidov na trg dela:
· Aktivnosti za podporo brezposelnim pri napotitvi na prosta delovna mesta z zastopanjem pri delodajalcih. Dodatno pozornost namenjajo aktivaciji oseb, ki v določenem obdobju niso bile napotene na prosta delovna mesta.
· Območne službe ZRSZ organizirajo karierne dogodke za težje zaposljive skupine brezposelnih (invalidi), na dogodkih za delodajalce pa poudarjajo nujnost večjega vključevanja teh skupin na trg dela, kot enega od še neizkoriščenih potencialov. 
Območna služba Ljubljana je 6. februarja 2025 organizirala zaposlitveni dogodek, namenjen podpori iskalcem zaposlitve s priznano invalidnostjo in delodajalcem iz različnih dejavnosti, ki iščejo nove sodelavce. Na dogodku je sodelovalo 12 delodajalcev, sejem je obiskalo 170 iskalcev zaposlitve, skupaj je bilo opravljenih 335 hitrih razgovorov.
V območni službi Celje so 15. maja 2025 izvedli zaposlitveni sejem Tudi invalidi smo tu, namenjen spodbujanju zaposlovanja invalidov. Na dogodku se je z devetimi delodajalci srečalo 120 invalidov.
V Celju je 7. marca 2025 potekal Sejem zaposlitvenih priložnosti in festival izobraževanja, ki ga je ZRSZ organiziral v sodelovanju z Območno obrtno-podjetniško zbornico Celje, Regionalno gospodarsko zbornico Celje, Regionalno razvojno agencijo Savinjska, Centrom Republike Slovenije za poklicno izobraževanje in Mestno občino Celje. Na sejmu se je predstavilo več kot 90 delodajalcev iz javnega in zasebnega sektorja, številne partnerske organizacije in izobraževalne institucije. Obiskovalci so na dogodku lahko stopili v stik z delodajalci, preverili prosta delovna mesta, pridobili informacije o aktivnih politikah zaposlovanja, o nadaljnjem izobraževanju in se seznanili s programi za karierno svetovanje. Mnogi so izkoristili priložnost za individualne pogovore z delodajalci, izmenjavo kontaktov in celo prve dogovore o mogočih zaposlitvah. Pomemben poudarek je bil tudi na vprašanju vključevanja mladih invalidov na trg dela.
Območna služba Murska Sobota je 25. septembra na Ekonomski šoli organizirala Pomurski zaposlitveno-karierni sejem – Priložnost za vse, največji dogodek leta v regiji. Sodelovalo je več kot 60 udeležencev, med njimi več kot 40 pomurskih delodajalcev iz vseh panog z največjim povpraševanjem po kadrih ter številne institucije s področja trga dela. V okviru obsejemskega programa je potekal posvet za delodajalce in kadrovske strokovnjake o zaposlovanju invalidov in uporabi umetne inteligence pri kadrovanju.
ZRSZ se je tudi v letu 2025 v okviru poglobljenega kariernega svetovanja prednostno usmerjal v odpravljanje zaposlitvenih ovir, aktivacijo in iskanje priložnosti za čimprejšnje zaposlovanje brezposelnih oseb na aktualna prosta delovna mesta (MDDSZ, ukrep 5.5).
ZRSZ poroča, da je aktivno sodeloval pri organizaciji in izvedbi strokovnih srečanj in izobraževanj strokovnih delavcev v skladu z ZZRZI, in sicer:
· REHA dnevi,
· strokovna srečanja predsednikov rehabilitacijskih komisij,
· seminarji za strokovne delavce po ZZRZI.
Brezposelne invalide in delodajalce, ki zaposlujejo invalide, so vključevali tudi v izvedbo zaposlitvenih sejmov in drugih dogodkov na območnih službah ZRSZ (ZRSZ, ukrepa 5.2 in 5.8).
JŠRIPSRS poroča, da je v letu 2025 sodeloval v večjem številu dogodkov in delavnic, v lastni organizaciji (dve delavnici in dva dogodka), na novinarski konferenci oziroma v radijski oddaji (dve) in v dogodkih v organizaciji drugih (osem dogodkov) ter na dveh dogodkih predstavitve zakonodajne ureditve in prakse na področju zaposlovanja invalidov v organizaciji MDDSZ ob srečanju s predstavniki sorodnih organov Črne gore in Makedonije. Splošno in ciljno javnost je seznanjal s kvotnim sistemom in spodbudami, pravicami in obveznostmi invalidov in delodajalcev, zapisanimi v ZZRZI, in v največji meri vključil na dogodkih in delavnicah tudi primere dobre prakse in prav tako najpogostejša vprašanja in odgovore, vse z namenom približevanja navedenega javnosti in strankam, spodbujanja zaposlovanja invalidov in ohranjanja delovnih mest zanje ter zagotovitve dodatne možnosti neposrednih vprašanj in ponujanja odgovorov. Dogodkov se je udeležilo veliko število zainteresiranih (med 150 in 200 na dogodek). Število udeležencev, njihova aktivna udeležba in dejstvo ohranjanja odstotka zaposlenih invalidov tekom let kot tudi ohranjanje in porast števila vlog in finančna stabilnost sklada, ki sredstva za spodbude pridobi izključno iz plačanega prispevka zaradi nedoseganja kvote, kažejo na dejstvo, da je kvotni sistem sprejet in se uspešno izvaja ter da so tudi delodajalci razumeli in sprejeli poslanstvo tega sistema (JŠRIPSRS, ukrepa 5.8 in 1.2).
MGTŠ, Direktorat za industrijo, podjetništvo in internacionalizacijo, Sektor za socialno ekonomijo, poroča, da je bil v letu 2025 dogodek Dan ZA socialno ekonomijo izveden v četrtek, 20. novembra 2025, in sicer v Mestnem muzeju Ljubljana. Cilj dogodka je bil predstavnikom socialnih podjetij, zadrug in študentom predati aktualne informacije o politikah ter jih neposredno povezati s predstavniki podpornih institucij. V okviru dogodka Dan ZA socialno ekonomijo je bil predstavljen celovit program, ki je vključeval predstavitev strateškega okvira razvoja socialne ekonomije (Strategija razvoja socialne ekonomije, Program ukrepov in Pravilnik o spremljanju poslovanja socialnih podjetij). Sledile so predstavitve ukrepov za vključujoči trg dela, med drugim Programi javnih del v letu 2026, Učne delavnice + in Prehod mladih + ter Varno in učinkovito delovno okolje: varnost in zdravje pri delu. V nadaljevanju so bili predstavljeni primeri dobrih praks socialnih podjetij in vloga zadrug pri razvoju pravičnejših in bolj trajnostnih družb ter podpora in izobraževanje za socialna podjetja. Sledil je Open Coffee z naslovom Znanje za spremembe – pomen visokošolskega izobraževanja v socialni ekonomiji (MGTŠ, ukrep 5.2).
MK, Direktorat za ustvarjalnost, Sektor za umetnost, povzema prispevke zunanjih javnih (kulturnih) ustanov in javnih zavodov, ki so v Prilogi A4.
ZPIZ poroča, da so v Portorožu 23. in 24. septembra 2025 potekali XXIV. tradicionalni Dnevi poklicne in zaposlitvene rehabilitacije – REHA dnevi, ki združujejo strokovnjake s področja poklicne in zaposlitvene rehabilitacije v Sloveniji. Glavna tema je bila zaposlovanje invalidov in družbena odgovornost.
Na REHA dnevih so bile strokovni in splošni javnosti predstavljene nekatere odlične prakse dela z invalidi v različnih poslovnih okoljih v Sloveniji. Dosedanje raziskave in izkušnje kažejo, da k večjemu zaposlovanju invalidov pomembno prispevajo v javnosti predstavljene dobre prakse. Dejstvo je, da tudi zakonodaja, ki je naklonjena zaposlovanju invalidov, ne more bistveno vplivati na njihovo dejansko zaposljivost, če delovno okolje temu ni naklonjeno oziroma ni bolj družbeno odgovorno in odzivno. Predstavljene so bile različne družbene usmeritve za premagovanje družbene neenakosti in aktualne vsebine s področja zaposlovanja invalidov. Na koncu strokovnega srečanja je bil sprejet skupen poziv udeležencev, naj bodo delovna okolja v Sloveniji prostor, kjer podjetja s svojo družbeno odgovornostjo aktivno odpirajo priložnosti za invalide in druge ranljive skupine ter s tem soustvarjajo bolj pravično in povezano družbo.
Prvi dan so predavatelji osvetlili posamezne teme s področij, s katerimi se poklicno ukvarjajo. Profesorica s Filozofske fakultete v Mariboru je predstavila predavanje družbena vest in ranljive skupine. Finski predstavnik iz Finske fundacije za avtizem je podal vpogled v uporabo umetne inteligence pri zaposlitveni in poklicni rehabilitaciji ter predstavil prihodnje poti vključevanja invalidov na Finskem. V nadaljevanju so bile obravnavane teme, povezane z družbeno odgovornostjo podjetij, odgovornim poslovnim razmerjem ter reformo na področju pokojninskega in invalidskega zavarovanja – ZPIZ-2O. Generalni direktor ZPIZ je pojasnil, da je ZPIZ-2O reformni zakon, ki prinaša pomembne spremembe v sistemu obveznega pokojninskega in invalidskega zavarovanja. Najprej je predstavil invalidsko zavarovanje. Novost je pri odmeri invalidske pokojnine in nadomestil iz invalidskega zavarovanja v višjih odstotkih ter spremenjenem izračunu prištete dobe. Prvi dan se je končal s predstavitvijo strategije invalidskih podjetij Slovenije.
Drugi dan je bil namenjen predstavitvi razvojnih projektov s področja zaposlitvene rehabilitacije ter primerov dobre prakse v različnih delovnih okoljih. Sodelovali so predstavniki različnih delodajalcev – zaposlovalcev invalidov, zaposleni invalidi, strokovni delavci izvajalcev zaposlitvene rehabilitacije oziroma pristojnih služb ZRSZ. Srečanja se je udeležilo 186 strokovnih delavcev, ki delujejo na področju zaposlitvene in poklicne rehabilitacije, invalidskega varstva in zaposlovanja invalidov, strokovni delavci, ki v različnih okoljih delujejo na področju ravnanja z invalidnostjo na delovnem mestu, in drugi gostje. Srečanje REHA dnevi se je končalo z okroglo mizo na temo Kako oblikovati delovno okolje, da bo družbeno odgovorno ter bo zaposlovalo invalide.
Konferenca o zaposlovanju invalidov z operativno ekipo s Celjskega je potekala v Narodnem domu Celje 1. decembra 2025  in je umeščena v projekt Občina po meri invalidov. Prireditev so organizirali Mestna občina Celje, ZRSZ, Zavod VOZIM in Zavod Iskriva. Več kot 200 udeležencev, predstavnikov delodajalcev, gospodarstva, javnega in nevladnega sektorja, iskalcev zaposlitve ter državnih in lokalnih institucij je sodelovalo pri razpravi o praktičnih rešitvah, podpornih programih in dobrih praksah, ki omogočajo učinkovito vključevanje ljudi z različnimi sposobnostmi na trg dela. V Mestni občini Celje je bilo do zdaj počrpanih le 9 odstotkov sredstev za prilagoditve delovnih mest. Evidentiranih je 163 brezposelnih invalidov, od tega približno 80 dejansko zaposljivih. Na dogodku je bila napovedana tudi vzpostavitev enotne vstopne točke Mestne občine Celje, ki bo delodajalcem in iskalcem zaposlitve nudila podporo pri vključevanju invalidov na trg dela (ZPIZ, ukrep 5.4, 1.2).
Količinski podatki
MDDSZ, Direktorat za trg dela in zaposlovanje, Sektor za zaposlovanje, poroča, da se je večletni trend upadanja števila invalidov, vključenih v evidenco registrirano brezposelnih oseb, nadaljeval tudi v letu 2025. Konec decembra 2025 je bilo v evidenci registrirano brezposelnih oseb prijavljenih 6125 invalidov, kar je za 11,8 odstotka manj kot konec decembra 2024. Njihova starostna struktura kaže, da je bilo med njimi 56,5 odstotka starejših od 50 let, 37,5 odstotka starih od 30 do 49 let in 6 odstotkov starih do 29 let. Izobrazbena struktura brezposelnih invalidov pa kaže, da jih je bilo 33,7 odstotka z OŠ ali manj, 35,9 odstotka z nižjim, srednjim poklicnim izobraževanjem, 21,5 odstotka s srednjo strokovno in splošno izobrazbo in 8,9 odstotka s terciarno izobrazbo.
V primerjavi z letom 2024 se je delež invalidov med vsemi brezposelnimi nekoliko zmanjšal in je konec leta 2025 znašal 13 odstotkov oziroma za 1,8 odstotne točke manj kot pred enim letom. 
V letu 2025 se je iz evidence odjavilo skupaj 62.123 brezposelnih oseb, od teh 40.472 zaradi zaposlitve, kar je za 0,4 odstotka manj kot v letu 2024. Zaradi zaposlitve se je odjavilo 2174 invalidov, kar je za 3,1 odstotka manj kot v letu 2024. 
MDDSZ, Direktorat za invalide, poroča o podatkih o sofinanciranju programov socialne vključenosti za leto 2025:
· v decembru vključenih 696 uporabnikov pri 22 izvajalcih,
· 5,3 milijona evrov za leto 2025 (MDDSZ, ukrep 5.7).
V letu 2025 je bilo v storitve zaposlitvene rehabilitacije vključenih 1998 brezposelnih oseb. Možnosti invalidov, da se usposobijo za ustrezno delo, se zaposlijo, zaposlitev zadržijo in v njej napredujejo ali spremenijo svojo poklicno kariero, so zaradi ugotovljenih trajnih telesnih ali duševnih okvar ali bolezni bistveno manjše kot pri drugih osebah, ki takšnih ovir nimajo. V letu 2025 se je zaposlilo 2174 invalidov, od tega 26 na zaščitenih delovnih mestih, 11 v podporni zaposlitvi v običajnih delovnih okoljih s strokovno in tehnično podporo invalidu, delodajalcu in delovnemu okolju, 2137 invalidov pa v drugih delovnih okoljih (ZRSZ, ukrep 5.5). 

ZRSZ poroča o izvajanju ZZRZI in vključevanju v programe APZ v letu 2025:
· število obravnav v rehabilitacijskih komisijah: 815,
· število izdanih odločb o nezaposljivosti: 233,
· število izdanih odločb o zaposljivosti na zaščitenih delovnih mestih: 128,
· število izdanih odločb o podporni zaposlitvi: 104,
· število vključenih brezposelnih oseb v storitve zaposlitvene rehabilitacije: 1998,
· število vključenih brezposelnih oseb v programe aktivne politike zaposlovanja: 2022,
· število brezposelnih invalidov, ki so se zaposlili v tem obdobju: 2174.
Preglednica 9 s podrobnejšimi podatki o številu in deležu brezposelnih invalidov je v Prilogi D (ZRSZ, ukrepi 5.4, 5.5, 5.7 in 5.10).
MDDSZ, Direktorat za invalide, poroča o spodbudah, ki jih je izplačal JŠRIPSRS s prispevki delodajalcev, ki ne dosegajo predpisane kvote zaposlenih invalidov:
· število izdanih odločb o priznani pravici do oprostitve plačila prispevkov za pokojninsko in invalidsko zavarovanje: 959,
· izplačilo nagrad za preseganje kvote: 28.190.085,87 evra,
· število izdanih odločb o priznani pravici do nagrade za preseganje kvote: 7579,
· plačilo subvencij plač invalidov: 17.311.555,23 evra,
· število odločb o priznani pravici do subvencije plače: 458,
· plačilo prilagoditve delovnih mest za invalide: 187.711,96 evra,
· število izdanih odločb o priznani pravici do prilagoditve delovnega mesta in sredstev za delo: 29.
Plačilo stroškov podpornih storitev: 398.689,07 evra. 
Odvzeti so bili trije statusi invalidskih podjetij, eden zaradi stečaja, dva pa na njuno zahtevo. Podeljen je bil en status zaposlitvenega centra (MDDSZ, ukrepa 5.2 in 5.4).
MJU, Direktorat za javni sektor, poroča, da je bilo po podatkih Centralne kadrovske evidence državne uprave v organih državne uprave (ministrstvih, organih v sestavi, vladnih službah in upravnih enotah) na dan 31. decembra 2025 zaposlenih 1068 invalidov. Preglednica 10 s podrobnejšimi podatki je v Prilogi D (MJU, ukrep 5.2).
MK, Služba za pravne in kadrovske zadeve, poroča, da so bili na MK (brez organov v sestavi) v letu 2025 zaposleni skupno trije invalidi, vsi za nedoločen čas, kar pomeni, da je delež invalidov med zaposlenimi na MK v letu 2025 znašal 1,67 odstotka. ARS, organ v sestavi MK, je imel na dan 31. decembra 2025 zaposlenega enega invalida, in sicer s pogodbo o zaposlitvi za določen čas. Delež invalidov med zaposlenimi na ARS je na dan 31. decembra 2025 tako znašal 1,52 odstotka. Na Inšpektoratu Republike Slovenije, prav tako organu v sestavi MK, ni bilo zaposlenih invalidov.
ZPIZ poroča o poklicni rehabilitaciji in ohranitvi zaposlitve delovnih invalidov. Poklicna rehabilitacija je ena od pravic iz invalidskega zavarovanja, namenjena zagotavljanju ustreznih rešitev za ohranitev zaposlitve zavarovanca po nastanku spremembe v njegovem zdravstvenem stanju.
ZPIZ je v letu 2025 na vsebinsko predstavitev poklicne rehabilitacije povabil skupaj 762 zavarovancev (v letu 2024: 585), predstavitev pa se je udeležilo tudi 135 njihovih delodajalcev. Po izvedenih individualnih razgovorih se je 386 zavarovancev odločilo, da želijo prek instituta poklicne rehabilitacije iskati rešitev za ohranitev zaposlitve. Vsi, ki so se odločili za poklicno rehabilitacijo, so bili z napotnico poslani k izvajalcem zaposlitvene rehabilitacije, ki opravljajo pogodbeno storitev za ZPIZ. Ker je različnih strokovnih timov več, je obravnava zavarovancev zelo raznolika. Nekateri od njih zelo ažurno in strokovno (upoštevajoč veljavno zakonodajo) rešujejo ohranitev zaposlitve posameznika, ni pa to mogoče trditi za vse. To potrjuje tudi podatek, da je bilo med 386 napotenimi zavarovanci pozitivno strokovno poročilo pripravljeno samo v 144 primerih. ZPIZ je med temi ugotovil 22 različnih nepravilnosti, zato so bili primeri vrnjeni v dopolnitev oziroma ustrezno popravo. 31. decembra 2025 je bilo v poklicno rehabilitacijo vključenih 171 zavarovancev, v letu 2024 pa 230.
V letu 2025 je bilo podpisanih 132 pogodb o poklicni rehabilitaciji, kar je za 7 odstotkov manj kot v letu 2024, med katerimi je nekoliko več žensk (70) kot moških (62). Največ rehabilitantov je v starostni skupini od 41 do 50 let (45 odstotkov), nato od 31 do 40 let (31 odstotkov), sledijo starejši od 51 let (13 odstotkov), za njimi so tisti v starostni skupini od 26 do 30 let (8 odstotkov) in najmlajša skupina do 25 let starosti (3 odstotki). 
Izvedene so bile različne oblike in načini poklicne rehabilitacije, ki so se glede na predhodno leto spremenili:
· 44 zavarovancev se je izobraževalo, kar je za 6,1 odstotka manj kot v letu 2024, 
· štirje zavarovanci so se izobraževali ob delu, kar je za 1,6 odstotka več kot v letu 2024, 
· štirje zavarovanci, to je za 1,2 odstotka manj kot v letu 2024, so se usposabljali s praktičnim delom na ustreznem delovnem mestu,
· 29 zavarovancev, kar je za 6,9 odstotka manj kot v letu 2024, se je kratkotrajno usposabljalo in izobraževalo, 
· pri 51 zavarovancih, kar je za 12,6-odstotno zvišanje glede na leto 2024, je šlo za prilagoditev delovnega mesta z ustreznimi tehničnimi pripomočki. 
V letu 2025 je poklicno rehabilitacijo uspešno končalo 114 zavarovancev. Kljub strokovnim zagotovilom izvajalcev zaposlitvene rehabilitacije o sposobnosti in zmožnosti posameznega rehabilitanta desetim zavarovancem ni uspelo končati izobraževanja. 
Možnost sofinanciranja prostorov in delovnih sredstev so delodajalci uveljavljali tudi v okviru zahtevkov za sofinanciranje prilagoditve prostorov in delovnih sredstev v zvezi s pravico do premestitve. Sklenjenih je bilo 19 pogodb z 18 različnimi delodajalci. Skupna vrednost vseh sklenjenih pogodb je znašala 57.256,99 evra. Najvišji odobreni znesek po pogodbi je znašal 22.867,20 evra, najnižji pa 299,73 evra.
V okviru ukrepov za ohranitev zaposlitve delovnih invalidov je zavod sofinanciral stroške programov usposabljanja v 18 primerih. Od tega je bilo deset pogodb sklenjenih z invalidskimi podjetji. Najdaljše usposabljanje je trajalo šest mesecev, najkrajše pa en mesec. Najvišji znesek sofinanciranja določenega s pogodbo je znašal 4.435.80 evra, najnižji pa 594,46 evra. Vrednost vseh sklenjenih pogodb je znašala 38.206,10 evra (ZPIZ, ukrep 5.4).
Težave, opozorila, komentarji, predlogi
ZRSZ na podlagi spremljanja prakse opozarja na naslednje:
· število rehabilitacijskih svetovalcev za izvajanje nalog ZZRZI je nezadostno;
· čakalne vrste za vključitev v storitve zaposlitvene rehabilitacije so predolge (čakanje lahko traja tudi več kot eno leto) in premalo je možnosti za kakovostno usposabljanje izobraženih invalidov v okviru mreže delodajalcev pri izvajalcih storitev zaposlitvene rehabilitacije;
· poznavanje trga dela in storitev ZRSZ je med izvajalci storitev zaposlitvene rehabilitacije nezadostno;
· ustreznih rešitev za ohranjanje zaposlitve, zlasti starejših invalidov, je premalo, posledično ugotavljajo večkratne vključitve v storitve zaposlitvene rehabilitacije ob vsaki vnovični prijavi v evidenco brezposelnih oseb in povečano število vlog za oceno zaposljivosti že zaposlenih invalidov;
· možnosti za zaposlitev invalidov v obstoječih zaposlitvenih centrih in invalidskih podjetjih se zmanjšujejo, saj so ti centri in podjetja v celoti podvrženi spremembam na trgu. Menijo, da je za navedene subjekte smiselno uveljavljanje pridržanih javnih naročil, kar bi pomembno vplivalo na večjo varnost oziroma stabilnost poslovanja.

ZPIZ navaja, da se težave iz naslova poklicne rehabilitacije vežejo na neustrezno zakonodajo z namenom širše motivacije zavarovancev in delodajalcev, da bi izkoristili pravice iz naslova poklicne rehabilitacije. Težave so:
· nezainteresiranost zavarovanca in delodajalca za poklicno rehabilitacijo;
· zaznati je nezainteresiranost manjših delodajalcev za delavce iz tujine, pri katerih pride do zmanjšanja preostale delovne zmožnosti oziroma spremembe v zdravstvenem stanju;
· izvajalci zaposlitvene rehabilitacije  problema posameznega delovnega invalida ne rešujejo strokovno in optimalno ter niso kritični do optimalne porabe sredstev.

Poročevalci nevladnih organizacij
NSIOS, ZIZRS, ZIPS, Slovenska karitas
Programi
NSIOS kot delodajalec uresničuje svoja načela spodbujanja delovne vključenosti invalidov, saj ima sklenjeno redno delovno razmerje z delavcem s statusom invalida na delovnem mestu samostojni strokovni delavec. S tem NSIOS kot mikro delodajalec presega obveznosti po kvotnem sistemu zaposlovanja invalidov. Hkrati v aktualne projekte vključujejo invalide in jih spodbujajo k sodelovanju pri aktivnostih, ki jih narekujejo projekti, v katere je vključen NSIOS (NSIOS, ukrep 5.2).
Slovenska karitas poroča, da je Karitas Celje v letu 2025 zaposlovala 17 oseb s statusom invalida, ki so vključeni v delo z ustreznimi prilagoditvami in podporo. S petimi invalidnimi osebami izvajajo tudi poklicno rehabilitacijo in usposabljanje v sodelovanju s koncesionarji in župnijskimi Karitas. Tri osebe so tudi vključene v usposabljanje na delovnem mestu. Škofijska karitas Murska Sobota je zaposlila pet invalidov in omogočala delovno vključevanje prek prostovoljnega dela. Posebej pa je podprla invalide, ki so se znašli v socialni stiski in so nezaposljivi (Slovenska karitas, ukrepi 5.2, 5.4, 5.5, 5.7).
ZIZRS poroča, da se je v letu 2025 začel izvajati novi projekt Prehod mladih +, na podlagi katerega se bo, glede na končne rezultate, znotraj že obstoječega sistema zaposlitvene rehabilitacije zagotovila sistemska rešitev za prehod mladih s posebnimi potrebami iz šole na trg dela ter se bo na ta način sistem izobraževanja mladih s posebnimi potrebami povezal s sistemom zaposlovanja in se bo vplivalo na večjo zaposljivost in socialno vključenost skupine mladih s posebnimi potrebami. Namen projekta je s preventivnim ukrepanjem in sistematičnim strokovnim delom za opolnomočeni vstop mladih s posebnimi potrebami na trg dela povečati njihovo zaposlovanje in tako vplivati na njihovo večjo socialno vključenost ter omogočanje izenačevanja možnosti zaposlovanja.
Projekt se bo izvajal na območju celotne Slovenije. Izvaja ga 13 projektnih partnerjev in ZIZRS kot koordinator projekta. Na ravni celotnega javnega razpisa se do septembra leta 2029 predvideva vključitev 2500 mladih s posebnimi potrebami. Projekt sofinancirata Republika Slovenija in Evropska unija iz Evropskega socialnega sklada+.
Pogodbo s projektnim partnerjem koordinacije ZIZRS je MDDSZ podpisalo 24. julija 2025 in takrat so se v okviru projekta koordinacije začele intenzivne priprave na izvajanje projekta. 
Na ravni koordinatorja projekta so v letu 2025 pripravili strokovne podlage za izvajanje projekta, kot so smernice, navodila in obrazci za delo strokovnih delavcev na projektu, ter dokumentacijo, potrebno za vodenje projekta. Pripravljen je tudi računalniški program oziroma aplikacija Portal PM+ za spremljanje projektnih aktivnosti in vodenje nabora udeležencev. Aplikacija omogoča tudi lažji in pregleden dostop do dokumentov projekta za vse projektne partnerje. Izvedeno je bilo tudi izobraževanje za uporabo aplikacije za strokovne delavce projekta. 
V začetni fazi projekta so izvedli tudi tridnevno uvodno usposabljanje za strokovne delavce, ki pri partnerjih delajo na projektu. K sodelovanju pri izvedbi izobraževanja so bili povabljeni strokovnjaki iz različnih institucij s področja vzgoje in izobraževanja oseb s posebnimi potrebami. Izvedene so bile tudi prve predstavitve projekta za delodajalce (prispevek na REHA dnevih 2025, stojnica na konferenci Moje delo v Portorožu in Ljubljani, stojnica na konferenci JŠRIPSRS in predstavitev na mednarodni konferenci invalidskih podjetij v Ljubljani). Zastavljeni so tudi prvi okvirji glede izvedbe kampanje za ozaveščanje delodajalcev in vzpostavljen je LinkedIn profil. 
Pripravili so tudi celostno grafično podobo in prva informativna gradiva (priprava vsebine, oblikovanje in tisk): zloženko, letak, obvestilo za vzgojno-izobraževalne ustanove, predstavitev projekta za šole in starše ter uporabnike. Posodobili so spletno stran projekta (www.prehodmladih.si) in družbena omrežja, na novo so vzpostavili tudi Instagram profil. Projekt so predstavljali tudi na različnih konferencah (na primer na mednarodni konferenci Centra Janeza Levca v Ljubljani). 
Začetna faza izvajanja je bila za vse projektne partnerje v veliki meri namenjena vzpostavljanju organizacijskih, vsebinskih in administrativnih pogojev za nemoteno izvajanje operacije, seznanjanju strokovnih delavcev z metodologijo dela ter intenzivnemu informiranju in vzpostavljanju sodelovanja z vzgojno-izobraževalnimi ustanovami, starši, mladimi s posebnimi potrebami in drugimi ključnimi deležniki.
Nabor uporabnikov je potekal postopno, predvsem v vzgojno-izobraževalnih ustanovah ter v sodelovanju s šolskimi svetovalnimi delavci in starši. Projektnim partnerjem je v kratkem obdobju izvajanja projekta uspelo vključiti 80 mladih s posebnimi potrebami iz celotne Slovenije, pri čemer so bile vključitve dosežene tako na pobudo šol in staršev kot tudi na lastno pobudo posameznikov, vključenih že v predhodni projekt Prehod mladih na trg dela. Strokovni delavci so v tem obdobju tudi že začeli izvajati individualno strokovno delo z mladimi. 
V letu 2025 so se pri izvedbi projekta pojavile nekatere vsebinske, organizacijske in sistemske težave, ki so predvsem v začetni fazi vplivale na dinamiko izvajanja aktivnosti in hitrost vključevanja uporabnikov. Večina zaznanih izzivov je povezana s časovnimi in organizacijskimi okoliščinami ob zagonu projekta, značilnostmi ciljne skupine in z načinom delovanja vzgojno-izobraževalnega sistema.
Kljub zaznanim težavam ocenjujejo, da te ne bodo ogrožale doseganja končnih ciljev operacije. Izvedeni in načrtovani ukrepi prispevajo k večji prepoznavnosti projekta, postopnemu izboljševanju sodelovanja z deležniki ter k ustvarjanju pogojev za učinkovitejše izvajanje aktivnosti in intenzivnejše vključevanje uporabnikov v naslednjih obdobjih poročanja (ZIZRS, ukrep 5.6).
ZIPS poroča o socialnem dialogu z deležniki na področju zaposlovanja invalidov:
· V letu 2025 je potekala intenzivna javna razprava o pomenu in upravljanju invalidskih podjetij v državni lasti. V razpravi je aktivno sodeloval ZIPS kot strokovno interesno združenje invalidskih podjetij v Sloveniji – sodeloval je na sejah delovnih teles državnega zbora in v strokovnih razpravah glede upravljavskih standardov v podjetjih v državni ali mešani lasti. Prav tako pa je aktivno sodeloval v strokovnih razpravah MDDSZ glede sprememb zakonodaje na področju invalidskih podjetij. 
· ZIPS je v letu 2025 pripravil analizo uspešnosti in upravičenosti financiranja invalidskih podjetij, s katero je ocenil učinke obstoječih podpornih mehanizmov na zaposlovanje oseb z invalidnostjo, poslovno stabilnost podjetij ter njihovo razvojno naravnanost. Analiza je obravnavala zlasti razmerje med javnimi sredstvi in doseženimi rezultati na področju ohranjanja in ustvarjanja delovnih mest, prilagajanja delovnih mest ter vključevanja težje zaposljivih oseb z invalidnostjo. Analiza je potrdila sistemski pomen financiranja invalidskih podjetij kot instrumenta aktivne politike zaposlovanja ter kot mehanizma za zagotavljanje dolgoročne socialne in ekonomske vključenosti oseb z invalidnostjo (ZIPS, ukrep 5.2).
Dogodki 
NSIOS poroča, da invalidske organizacije, članice NSIOS, med svojimi programi namenjajo pozornost tudi usposabljanju invalidov za samostojno življenje in delo ter sodelujejo v projektih z namenom izboljšanja zaposlitvenih možnosti invalidov (na primer Društvo študentov invalidov, Zveza delovnih invalidov Slovenije, Društvo revmatikov Slovenije). Večina organizacij v okviru svojega delovanja zaposluje invalide, nekatere pa so svoje programe nadgradile tudi z ustanovitvijo invalidskega podjetja ali zaposlitvenega centra, v katerem omogočajo zaposlitveno rehabilitacijo, usposabljanje in zaposlovanje invalidov. NSIOS ves čas intenzivno sodeluje z Združenjem invalidskih podjetij Slovenije (NSIOS, ukrepi 5.4, 5.5 in 5.7).
ZIPS je izvedel Konferenco invalidskih podjetij 2025. Konferenca je bila namenjena strokovni obravnavi ključnih razvojnih vprašanj invalidskih podjetij, s poudarkom na:
· strokovnih vsebinah o aktualnih gospodarskih trendih, razpisnih možnostih in smernicah Evropske unije, ob predstavitvah primerov dobrih praks; krepitvi motivacije in psiholoških dejavnikih uspešnega delovnega okolja;
· strateškem in sistematičnem pridobivanju in ohranjanju kadrov;
· razvoju modela zgodnje poklicne in zaposlitvene rehabilitacije pri vračanju na delo;
· pričakovanih smernicah Evropske unije na področju spodbujanja zaposlovanja oseb z invalidnostjo;
· predstavitvi primerov dobre prakse invalidskih podjetij;
· podpornih mehanizmih za razvoj podjetij (aktualni razpisi, državne pomoči);
· analizi gospodarskih trendov in trga dela;
· krepitvi motivacije ter osebne odpornosti zaposlenih (ZIPS, ukrep 5.2).
Težave, opozorila, komentarji, predlogi
NSIOS poudarja, da so vzpodbude za zaposlovanje invalidov na voljo le delodajalcem, ki želijo zaposliti delavce s statusom invalida, ne pa vsem, ki zaposlujejo invalide. Kvote za zaposlitev v javni upravi in v sektorju informacijskih storitev so še vedno najnižje v primerjavi z drugimi sektorji, kar za gospodarski sektor ni spodbudno. 
Potrebna je dopolnitev zakonodaje v skladu z MKPI, in sicer, da se vključi pravica zahtevati razumne prilagoditve za invalide. Če delodajalec zaposli invalida, ki ima telesno okvaro, nima pa odločbe delovnega invalida (ker je invalidnost nastala ob rojstvu oziroma pred prvo zaposlitvijo), ne more izkoristiti sredstev za prilagoditev iz sklada za prilagoditve. Tudi če delavca s telesno okvaro napoti na invalidsko komisijo, da bi pridobil status delavnega invalida, ta tega statusa ne more pridobiti, ker ima izobrazbo že prilagojeno svojemu poklicu in ga lahko opravlja.

6. CILJ: FINANČNO-SOCIALNA VARNOST
Ukrepi
6.1 poenotenje sistema državnih podpor in olajšav, namenjenih storitvam in denarnim prejemkom za pokrivanje dodatnih stroškov zaradi invalidnosti. Sistem naj temelji predvsem na potrebah invalidov;
6.2 zagotavljanje minimalnega mesečnega dohodka, ki omogoča ustrezno socialno varnost invalidom, ki nimajo drugih primernih dohodkov;
6.3 zagotavljanje dohodka in socialne varnosti tudi osebam, ki skrbijo za invalide;
6.4 zagotavljanje primernega vsaj minimalnega denarnega prejemka invalidom, ki živijo v ustanovi in nimajo lastnih dohodkov;
6.5 omogočanje daljšega porodniškega dopusta in daljšega dopusta za nego otrok invalidnim materam ali očetom;
6.6 zagotavljanje dostopa do mehanizmov za večanje socialne varnosti in zmanjšanje tveganja revščine posebno ranljivim skupinam invalidov, na primer invalidnim ženskam, starejšim in težjim invalidom; 
6.7 vzpostavitev enovitega sistema dolgotrajne oskrbe, ki bo zagotavljal enako dostopnost in pravice za vse invalide.
Uresničevanje šestega cilja
Leta 2025 je bila sprejeta novela pokojninske zakonodaje, ki uvaja več ukrepov za izboljšanje socialne varnosti invalidov. Med ključnimi spremembami so višje invalidske pokojnine in nadomestila, ugodnejši izračuni pokojninske osnove, boljši pogoji za mlajše invalide ter uvedba dodatkov, kot je zimski dodatek. Uvajajo se tudi nekatere administrativne poenostavitve in nove možnosti za pridobitev pravic.
Na področju zakonodaje so v pripravi dodatne spremembe, zlasti za izboljšanje položaja vojnih invalidov. Izvajajo se tudi programi financiranja nevladnih organizacij, ki nudijo rehabilitacijo, zdravstveno podporo in socialno pomoč invalidom.
Podatki kažejo na precejšnje število upravičencev do invalidskih pravic ter pomembna sredstva, namenjena za njihove prejemke in programe podpore.
Nevladne organizacije si prizadevajo za dodatne sistemske rešitve, zlasti za uvedbo pravice do invalidnine tudi za osebe brez statusa delovnega invalida.
Kljub izboljšavam ostajajo pomembni izzivi, predvsem nizki dohodki invalidov, tveganje revščine in visoki dodatni stroški, povezani z invalidnostjo. Poudarja se potreba po nadaljnjih ukrepih za izboljšanje finančne in socialne varnosti ter zmanjšanje neenakosti.
Nosilci 
MDDSZ, MF, NIJZ, NSIOS
Poročevalci ministrstev in javnih zavodov
MDDSZ, MORS
Sprejeta zakonodaja
MDDSZ, Direktorat za delovna razmerja in pravice iz dela, Sektor za pokojnine, poroča, da je bilo z novelo ZPIZ-2O uvedenih več ukrepov, katerih cilj je izboljšanje socialne varnosti prejemnikov invalidskih pokojnin in nadomestil iz invalidskega zavarovanja. Ključne spremembe so:
· ugodnejše vrednotenje prištete dobe, ki po novem znaša dve tretjini obdobja med nastankom invalidnosti in dopolnjenim 67. letom starosti, kar omogoča višjo odmero pravic;
· zvišanje najnižje oziroma zagotovljene invalidske pokojnine z 41 na 50 odstotkov najnižje pokojninske osnove. Z začetkom veljavnost zakona 1. januarja 2026 se bodo najnižje invalidske pokojnine zvišale za 22 odstotkov, ukrep pa velja tudi za že obstoječe invalidske upokojence;
· zvišanje odmere invalidske pokojnine v primeru invalidnosti zaradi bolezni ali poškodbe zunaj dela, in sicer z 41 na 50 odstotkov dejanske pokojninske osnove (prav tako zvišanje za več kot 22 odstotkov, kar je več, kot je bilo sprva napovedano). Povečanje bo uvedeno postopno do leta 2029, z letnimi dvigi v višini 3 oziroma 2 odstotnih točk;
· povečanje zagotovljene starostne in invalidske pokojnine s 781,94 na 785 evrov;
· višje odmere nekaterih nadomestil iz invalidskega zavarovanja. Tako se na primer nadomestilo za invalidnost za nezaposlenega delovnega invalida zviša s 60 na 80 odstotkov invalidske pokojnine, v primeru prenehanja delovnega razmerja po lastni volji ali krivdi pa s 25 na 40 odstotkov;
· posreden vpliv na višino invalidskih pokojnin zaradi zviševanja splošnega odmernega odstotka, ki se bo postopno zvišal s sedanjih 63,5 na 70 odstotkov za 40 let dopolnjene pokojninske dobe. Dodatno lahko na višino pokojnine vplivajo tudi:
· zvišanje dodatnega odmernega odstotka za otroke z 1,36 na 1,6 za enega otroka (brez omejitve števila otrok) ter
· možnost uveljavljanja dodatnega odmernega odstotka za čas služenja vojaškega roka v razponu od 0,8 do 1,6, odvisno od njegovega trajanja;
· spremembe pri oblikovanju pokojninske osnove, in sicer:
· v izračun se ne bodo več vštevale osnove iz naslova dijaškega in študentskega dela,
· namesto nadomestila za brezposelnost se bo upoštevala osnova, ki jo je zavarovanec imel pred začetkom prejemanja nadomestila,
· ugodneje se bo upošteval skrajšani delovni čas po starševski zakonodaji,
· pri invalidskih pokojninah se ne bodo upoštevala koledarska leta, v katerih je zavarovanec dosegel manj kot šest mesecev zavarovalne dobe;
· ugodnejši pogoji za pridobitev invalidske pokojnine za mlajše invalide in pri minimalni pokojninski dobi, pri čemer se bo starostni pogoj postopno zviševal: v letu 2026 z 20 na 21 let oziroma s 30 na 31 let, v letu 2027 pa na 22 oziroma 32 let;
· uvedba administrativne upokojitve za zavarovance s priznano II. ali III. kategorijo invalidnosti, ki so dopolnili 62 let starosti, niso obvezno zavarovani in so bili v zadnjih desetih letih vsaj osem let prejemniki nadomestila iz invalidskega zavarovanja kot brezposelne osebe;
· izplačevanje nadomestila brez časovne omejitve za delovne invalide, ki jim delodajalec zaradi spremembe v invalidnosti ne more zagotoviti novega ustreznega delovnega mesta;
· prijava pri ZRSZ in pravica do nadomestila za invalidnost: če se zavarovanec po prenehanju delovnega razmerja ne prijavi pri ZRSZ v 30 dneh, pravico sicer pridobi, vendar se mu nadomestilo izplačuje šele od dneva prijave;
· zimski dodatek: vsem upokojencem in prejemnikom nadomestil iz invalidskega zavarovanja, ki so upravičeni do letnega dodatka, se izplačuje zimski dodatek, ki v letu 2026 znaša 170 evrov in se postopno zvišuje na 250 evrov (v prehodnem obdobju za 20 evrov letno), nato pa se bo usklajeval v skladu z zakonodajo o socialnih transferjih (MDDSZ, ukrep 6.2).
Zakonodaja v pripravi
MORS, Direktorat za vojne veterane in vojaško dediščino, poroča, da je bil v pripravi predlog novele Zakona o vojnih invalidih (Uradni list RS, št. 63/95, 2/97 – odl. US, 19/97, 21/97 – popr., 75/97, 11/06 – odl. US, 61/06 – ZDru-1, 114/06 – ZUTPG, 40/12 – ZUJF, 19/14, 21/18 – ZNOrg, 174/20 – ZIPRS2122, 159/21, 78/23 – ZZVZZ-T in 12/26; ZVoj). Novela predlaga izboljšanje socialnega položaja upravičencev (MORS, ukrep 6.1).
Programi
MORS, Direktorat za vojne veterane in vojaško dediščino, poroča, da sta bila izvedena dva javna razpisa, in sicer:
· javni razpis za sofinanciranje nevladnih organizacij v javnem interesu na področju vojnih veteranov;
· javni razpis za sofinanciranje programov na področju vojnih invalidov in žrtev vojnega nasilja (MORS, ukrep 6.6).
Količinski podatki
MDDSZ, Direktorat za invalide, poroča, da je bilo po ZSVI v letu 2025 7563 upravičencev (december 2025), ki jim je bilo izplačano 83.060.218 evra (MDDSZ, ukrepa 6.2 in 6.4).
MORS, Direktorat za vojne veterane in vojaško dediščino, poroča, da so v javnem razpisu za sofinanciranje nevladnih organizacij v javnem interesu na področju vojnih veteranov sodelovale tri nevladne organizacije, ki združujejo vojne invalide, in so za programe na področju vojnih veteranov pridobile 33.331,40 evra sredstev.
V javnem razpisu za sofinanciranje programov na področju vojnih invalidov in žrtev vojnega nasilja je sodelovalo pet nevladnih organizacij, ki so izvajale programe rehabilitacije in vključevanja invalidov v družbo (organizacija in pomoč pri zdraviliškem in klimatskem zdravljenju, zdravstveni oskrbi, negi, terapiji ter z invalidskimi, tehničnimi pripomočki in prilagoditvami) in program socialnega in zdravstvenega varstva (delavnice za ohranjanje zdravja, denarne pomoči, pomoči pri izvedbi opravkov) in so skupno pridobile 211.973,31 evra sredstev (MORS, ukrep 6.6).
Poročevalci nevladnih organizacij
NSIOS, Slovenska karitas
Programi
NSIOS poroča, da je njihova delovna skupina v letu 2024 pripravila predlog osnutka zakona invalidnine na podlagi telesne okvare in ga tudi finančno ovrednotila. Namen pripravljenega osnutka zakona je zagotoviti pravico do invalidnine osebam, ki nimajo statusa delavnega invalida, imajo pa telesno okvaro, ki je 50-odstotna ali večja. Te osebe so namreč pridobile invalidnost ob rojstvu ali pozneje v času šolanja, ko niso bile vključene v delovno razmerje. Čeprav je velika večina invalidov s telesno okvaro delovno aktivnih, ne morejo pridobiti pravice do invalidnine, ker ne morejo pridobiti statusa delovnega invalida. NSIOS meni, da je to diskriminatorno v primerjavi z drugimi invalidi. Zakon je bil v letu 2025 poslan MF in MDDSZ, kjer je bil zavrnjen. Kljub temu NSIOS nadaljuje aktivnosti, kajti diskriminatoren položaj invalidov, ki jim ne pripada invalidnina, čeprav so nekateri že več let zaposleni ali aktivni iskalci zaposlitev, je treba nemudoma odpraviti (NSIOS, ukrep 6.1).
Slovenska karitas poroča, da invalidnim osebam omogoča dostop do humanitarne pomoči, pomoči pri plačilu položnic ter dostavo toplih obrokov. Pomoč s paketi hrane je v letu 2025 prejemalo 2650 invalidov (povprečna skupna teža prejetih paketov je bila 36 kg na osebo). Invalidom pomagajo tudi pri uveljavljanju pravic in svetovanju v pisarnah Karitas (Slovenska karitas, ukrepi 6.1, 6.2, 6.6).
Dogodki 
NSIOS poroča o srečanju s predstavniki vlade, sestanku z MDDSZ in sestanku s fokalno skupino vlade (NSIOS, ukrep 6.1).
Težave, opozorila, komentarji, predlogi
NSIOS poudarja, da je finančna in socialna varnost invalidov še vedno zelo slaba. Na terenu se nemalokrat srečuje s težkimi razmerami, v katerih živijo invalidi. Slabo finančno stanje invalidov vpliva tudi na njihovo zdravje, tako fizično kot psihično. Zaradi vse večjih stisk posamezniki invalidi ne morejo prilagoditi svojega bivalnega okolja, zato večkrat tvegajo dodatne poškodbe pri preprostem transferju oziroma bivanju doma. 
Invalidi se pogosteje kot drugi prebivalci soočajo z nižjimi dohodki, posledično slabšim ekonomsko-socialnim položajem in socialno izključenostjo. Zlasti najnižje invalidske pokojnine ne dosegajo praga revščine, prav tako so nezadostna druga nadomestila iz naslova invalidnosti. Poleg tega se invalidi in njihove družine soočajo z dodatnimi stroški, povezanimi z nakupom različnih pripomočkov, urejanjem prilagojenega bivalnega okolja, plačili terapij in podobnim.
V okviru NSIOS je bila imenovana interna delovna skupina, katere naloga je analiza veljavne ureditve pravice do invalidnine ter priprava predloga za poenotenje oziroma ureditev pravice do invalidnine za vse polnoletne invalide.
NSIOS poudarja, da je staršem, ki skrbijo za odrasle osebe s posebnimi potrebami, ki niso vključene v celodnevno institucionalno varstvo, treba zagotoviti dodatne dni dopusta zaradi številnih obveznosti, povezanih s skrbjo za njihove otroke, kot so obiski zdravstvenih ustanov, CSD, urejanje formalnosti na upravnih enotah in drugo.

7. CILJ: ZDRAVJE IN ZDRAVSTVENO VARSTVO
Ukrepi
7.1 zagotavljanje celostne in usklajene zdravstveno-socialne politike (med drugim uveljavljanje klasifikacije Svetovne zdravstvene organizacije International Classification of Functioning, Disability and Health);
7.2 spodbujanje inovativnih organizacijskih pristopov, katerih cilj je povečati prožnost zagotavljanja zdravstvene oskrbe, prilagojene potrebam invalidov;
7.3 zagotavljanje čim boljše dostopnosti do zdravstvenih programov in storitev ne glede na starost, spol, obliko in stopnjo invalidnosti (na primer ZZZS financira obnovitveno rehabilitacijo);
7.4 spodbujanje dejavne vloge invalidov za reševanje njihovih zdravstvenih težav, podpiranje programov ozaveščanja o zdravem življenju in izvajanje preventivnih zdravstvenih programov za različne vrste invalidov s ciljem vzdrževanja in obnovitve ostankov njihovega zdravja (programi za krepitev in ohranjanje zdravja);
7.5 izboljšanje sistemske ureditve glede medicinskih pripomočkov, podporne tehnologije za invalide in ljudi, ki delajo z invalidi;
7.6 zagotavljanje zgodnjega odkrivanja in celovite zgodnje obravnave otrok s posebnimi potrebami in njihovih družin s posebnim poudarkom na mobilnih oblikah pomoči, ki omogočajo, da otrok ostane v družini;
7.7 zagotavljanje celostne rehabilitacije (medicinske, psihološke, socialne in poklicne rehabilitacije) odraslih oslepelih in slabovidnih, gluhih in naglušnih ter gluhoslepih oseb; 
7.8 zagotavljanje strokovnih programov obnovitvene rehabilitacije;
7.9 izboljšanje znanja ali vedenja osebja v zdravstvenih ustanovah o posameznih vrstah invalidnosti, da bodo invalidi ustrezno obravnavani glede na svojo invalidnost in potrebe in upoštevanje potreb ter spoštovanje dostojanstva invalidov med obravnavo, vključno s tem, da je, kadar je le mogoče, treba komunicirati neposredno z invalidi; 
7.10 sistematično zbiranje podatkov o zdravstvenem stanju in potrebah invalidov in otrok s posebnimi potrebami ter obstoječih mrežnih povezavah v skupnosti, pa tudi iskanje načinov prilagajanja zdravstvenih zmogljivosti dejanskim potrebam invalidov;
7.11 izboljšanje zagotavljanja zdravstvenih storitev za invalide, vključene v socialnovarstvene zavode in zavode za usposabljanje;
7.12 preučitev možnosti vzpostavitve enotnega kriterija in posledično enotnega multidisciplinarnega organa, ki bi združeval postopke ocenjevanja invalidnosti, začasne odsotnosti z dela, zaposljivosti, dolgotrajne oskrbe, poklicne rehabilitacije, prilagoditve delovnega mesta, medicinskih pripomočkov, pomoči in postrežbe drugega pri opravljanju osnovnih življenjskih potreb, zdravstvene rehabilitacije;
7.13 zagotavljanje informacij in napotkov zdravstvene službe neposredno invalidom na njim prilagojen način, s tolmačem slovenskega znakovnega jezika, tolmačem oseb z gluhoslepoto, osebnim asistentom, družinskim pomočnikom ali neformalnim oskrbovalcem invalidov; 
7.14 zagotavljanje invalidom prilagojenih programov glede na njihove potrebe;
7.15 prilagoditev standardov in normativov izvajanja zdravstvenih storitev posamezni vrsti invalidov;
7.16 podpora v procesu vračanja na delo;
7.17 sprememba in dopolnitev Seznama telesnih okvar in poklicnih bolezni;
7.18 v primeru izrednih okoliščin v državi se ranljive družbene skupine vključijo v izjeme oziroma pozitivno diskriminacijo, ko ukrepi, ki se navezujejo na izvajanje zdravstvene dejavnosti iz razloga varovanja in ohranjanja zdravja, zanje ne veljajo (na primer odpovedi pregledov in rehabilitacij, nezmožnosti obiskov v času hospitalizacij, obiski v domu za starejše in podobno).
Uresničevanje sedmega cilja
V letu 2025 so bile na področju zdravstva sprejete številne zakonodajne spremembe, usmerjene v izboljšanje pravic in dostopnosti za invalide. Ključne novosti vključujejo širitev nabora medicinskih pripomočkov, prilagoditve trajnostnih dob, lažje predpisovanje ter poenostavitev postopkov uveljavljanja pravic, tudi z digitalizacijo. Posodobitve so zajele tudi zobozdravstvene storitve, financiranje zdravstvenih programov in organizacijo zdravstvenega sistema, z namenom boljše dostopnosti in pravičnejšega financiranja.
Na programski ravni se izvajajo številni zdravstveni in rehabilitacijski programi za različne skupine bolnikov in invalidov, vključno s skupinsko obnovitveno rehabilitacijo in novimi modeli oskrbe v socialnovarstvenih zavodih. Velik poudarek je tudi na preventivi, izobraževanju strokovnjakov, zmanjševanju neenakosti v zdravju in vključevanju lokalnih skupnosti. Digitalizacija (na primer e-storitve, elektronsko obveščanje) dodatno izboljšuje dostopnost in učinkovitost sistema.
Pomembno vlogo imajo tudi strokovni dogodki, raziskave in sodelovanje različnih institucij pri razvoju politik in izboljševanju zdravstvenega sistema.
Nevladne organizacije izvajajo programe za krepitev zdravja, ozaveščanje in rehabilitacijo ter sodelujejo pri oblikovanju zdravstvenih storitev, zlasti za osebe s posebnimi potrebami.
Kljub napredku ostajajo izzivi, kot so pomanjkanje prilagojene opreme in usposobljenega kadra v zdravstvenih ustanovah, nezadostna dostopnost storitev in pomanjkanje sistematičnega zbiranja podatkov o zdravju invalidov. Poudarja se tudi potreba po večjem vključevanju invalidskih organizacij v načrtovanje politik in programov.
Nosilci 
MDDSZ, MZ, ZPIZ, ZZZS, SOUS, NIJZ, NSIOS
Poročevalci ministrstev in javnih zavodov
MZ, NIJZ, ZZZS, ZPIZ
Sprejeta zakonodaja
MZ, Direktorat za dostopnost in ekonomiko, poroča, da so spremembe in dopolnitve Pravil obveznega zdravstvenega zavarovanja, ki so bile objavljene v Uradnem listu RS, št. 102/25, na področju medicinskih pripomočkov uvedle naslednje novosti in spremembe, ki vplivajo na pravice invalidov:
· Zaradi potreb zavarovanih oseb se je uredila pravica do novega medicinskega pripomočka – ortoze za prsni koš in glavo.
· Pri medicinskih pripomočkih – ortopedski čevlji po Scheinu se je skrajšala doba trajanja zaradi potrebe po novih čevljih pri otrocih zaradi hitre rasti.
· Uredila se je pravica do delne prsne proteze kot novega medicinskega pripomočka, vključno s podatki o dobi trajanja pooblastili za predpisovanje in načinu izdaje za zavarovane osebe z delno amputacijo dojke.
· Uredila se je pravica do novega medicinskega pripomočka – stacionarna elektronska lupa, vključno s trajnostno dobo, pooblastili za predpisovanje za zavarovane osebe, če ni mogoče doseči izboljšanja vida z drugimi medicinskimi pripomočki za izboljšanje vida.
· Uredila se je pravica do novih medicinskih pripomočkov za zavarovane osebe z rakom grla, potrošnih materialov za govorno protezo (ta je v okviru storitve vstavljeni medicinski pripomočki), in sicer do seta, ščetke in zamaška za govorno protezo ter do govornega ventila za prostoročno uporabo, vključno s podatki o dobi trajanja, pooblastilih za predpisovanje in načinu izdaje.
· Stalni urinski kateter se je črtal kot pravica do medicinskih pripomočkov na naročilnico, saj se bo v skladu z dogovorom iz 63. člena ZZVZZ od 1. septembra 2025 zagotavljal v okviru storitve pri izvajalcih.
· Uredila se je pravica zaradi večje mobilnosti zavarovanih oseb do dodatnega koncentratorja (prenosnega).
· Pri protezah za zgornji ud in pri protezi za stopalo se je skrajšala trajnostna doba, saj zavarovane osebe potrebujejo te nove proteze prej, kot je bila prejšnja trajnostna doba.
· Zaradi obvladovanja sladkorne bolezni in odložitve njenih posledic se je razširila pravica do diagnostičnih trakov za aparat za določanje glukoze v krvi tudi na druge zavarovane osebe, ki imajo sladkorno bolezen tipa 2 in niso na inzulinu, in na zavarovane osebe s transplantacijo določenih organov.
· Posebej se je določila pristojnost vseh osebnih zdravnikov (tudi osebnega zobozdravnika) za predpis medicinskih pripomočkov za zaščito ustne sluznice zaradi nemotene dostopnosti do tega medicinskega pripomočka za zavarovane osebe. Na osebne zdravnike se je razširilo pooblastilo za predpis zahtevnih in zelo zahtevnih blazin za posteljo. Razširil se je tudi nabor zdravnikov, ki lahko predpisujejo medicinske pripomočke, pri katerih je potrebna timska obravnava zavarovane osebe.
· Zaradi poenostavitve postopkov za zavarovane osebe se je za nove medicinske pripomočke določila pravica zavarovanih oseb do ponovne izdaje brez naročilnice, vključno z določitvijo, da gre za ponovno izdajo na podlagi naročilnice za predhodno prejeti tak medicinski pripomoček, da se ponovna izdaja uveljavi šest let od prvega prejema na naročilnico, pri katerem koli dobavitelju (MZ, ukrep 7.5).
ZZZS poroča o sprejeti zakonodaji. Podrobnejši zapis je v Prilogi B5.
Programi
MZ, Direktorat za zdravstveno varstvo, poroča, da je organizatorjem omogočilo financiranje programov skupinske obnovitvene rehabilitacije:
· za osebe s paraplegijo, paralizo, multiplo sklerozo, mišičnimi in živčno-mišičnimi boleznimi, cerebralno paralizo, Parkinsonovo boleznijo, poškodbo glave, težjo ali težko motnjo v duševnem razvoju ob določeni funkcionalni okvari, avtizmom;
· za otroke s cerebralno paralizo, najtežjo obliko generalizirane psoriaze, juvenilnim revmatoidnim artritisom, sladkorno boleznijo, fenilketonurijo, celiakijo, poškodbo glave, razvojnim zaostankom ali intelektualno manjzmožnostjo;
· za otroke in mladostnike s čezmerno telesno težo.
Višina sredstev za financiranje programa skupinske obnovitvene rehabilitacije v letu 2025 je znašala 6.397.981,80 evra (MZ, ukrep 7.8).
MZ, Direktorat za dostopnost in ekonomiko, poroča o aktivnostih za začetek izvajanja projekta Zdravstveno negovalne enote v socialnovarstvenem zavodu (ZNE-SVZ). Projekt ZNE-SVZ se bo izvajal do 31. decembra 2028. Cilji projekta so:
· zagotoviti zmogljivosti za odpust pacientov s potrebo po zahtevnejših zdravstvenonegovalnih postopkih (v nadaljnjem besedilu: ZZNP) iz bolnišnic;
· usposobiti zdravstvene delavce za obravnavo pacientov s potrebo po ZZNP pri izvajalcih socialnovarstvene storitve institucionalno varstvo v mreži javne službe oziroma pri izvajalcih dolgotrajne oskrbe v instituciji (SVZ);
· opolnomočiti paciente s potrebo po ZZNP, če njihovo zdravstveno stanje to dopušča, oziroma njihove svojce za čim višjo stopnjo samooskrbe oziroma oskrbe pacientov, tako v primeru institucionalne kot skupnostne obravnave, če se bodo ti vrnili v domače okolje;
· pridobiti podatke za razvoj predloga modela zagotavljanja in financiranja obravnave pacientov s potrebo po ZZNP v SVZ za pripravo prehoda v sistemsko izvajanje vzpostavljenega projekta ZNE-SVZ v sodelovanju z MZ, ZZZS in ministrstvom, pristojnim za institucionalno varstvo.
Na javnem razpisu Zdravstveno negovalne enote v socialnovarstvenem zavodu (ZNE-SVZ) (Uradni list RS, št. 69/25 in 70/25) sta bila za vzpostavitev zdravstvenonegovalne enote izbrana dva zavoda, ki bosta pilotno vzpostavila in zagotovila zdravstveno obravnavo pacientom s potrebo po ZZNP na skupno 33 posteljah (MZ, ukrep 7.11).
NIJZ poroča o različnih dejavnostih:
· Strokovnjake stalno strokovno izobražujejo in jim nudijo podporo pri premoščanju različnih skupin ovir, s katerimi se srečujejo pri svojem delu. Posebno pozornost namenjajo izobraževanju: Aktivnosti v lokalni skupnosti, Razvijanje kulturnih kompetenc zdravstvenih delavcev ter Pristopi za vključevanje oviranih in invalidnih oseb v preventivne programe. Ob zaznanih posebnih potrebah problematiko aktivno rešujejo z medsebojnim povezovanjem, mreženjem strokovnjakov z različnih področij za prenos znanja, dobrimi praksami in izkušnjami (Celostna skrb za ustno zdravje otrok in mladostnikov s posebnimi potrebami in njihove starše) (NIJZ, ukrepa 7.6 in 7.9).
· Strokovnjake, uporabnike storitev in splošno javnost ozaveščajo o pomenu izboljšanja dostopnosti okolja, storitev in komunikacij za boljšo dostopnost in vključenost vseh prebivalcev Slovenije do preventivne zdravstvene dejavnosti na primarni ravni. Spodbujajo sodelovanje in povezovanje struktur na različnih ravneh, predvsem pa v lokalnih skupnostih, za zmanjševanje neenakosti v zdravju (NIJZ, ukrepa 7.4 in 7.9).
· Redno vabijo na strokovne dogodke v organizaciji NIJZ: svetovni dan zdravja, dan zdravja, svetovni dan duševnega zdravja, svetovni dan hrane, mesec preprečevanja zasvojenosti (NIJZ, ukrepi 7.2, 7.4, 7.6, 7.9).
· Podpirajo zdravstvene domove – centre za krepitev zdravja in zdravstvenovzgojne centre – pri načrtovanju in izvajanju inkluzivnih aktivnosti in programov za zdravje (NIJZ, ukrep 7.9).
· Sodelujejo z lokalno skupnostjo in CSD (NIJZ, ukrepi 7.12, 7.13, 7.15).
· Po potrebi izvajajo cepljenje tudi v reševalnem ali osebnem vozilu, če je pacient zelo slabo pomičen in bi zanj premik v ambulanto pomenil veliko težavo (NIJZ, ukrep 7.2).
ZZZS poroča, da je okviru akcije Moj zdravnik 2025 8. aprila 2025 potekal webinar z naslovom Vpliv zdravil na jetra in ledvice ter varna uporaba prehranskih dopolnil. Zaposlena v ZZZS je razgrnila podatke o porabi zdravil v Sloveniji in predstavila različne farmacevtske kognitivne storitve, ki so pacientom na voljo v Sloveniji. Število pacientov, ki prejemajo med pet in devet učinkovin, je v letu 2024 v Sloveniji preseglo 246.000, skoraj 67.000 pa jih je prejemalo deset učinkovin ali več. Polifarmakoterapija, to je jemanje velikega števila zdravil, je eden najpomembnejših razlogov za težave, povezane z zdravljenjem z zdravili. Verjetnost, da se bodo pojavile težave z zdravili, je večja tudi ob več sočasnih obolenjih, zmanjšanem delovanju ledvic in jeter, ob pogostih sprejemih v bolnišnico in kadar zdravila predpisuje več zdravnikov.
Skrben in aktiven bolnik mora poznati režim odmerjanja, pravilno jemanje oziroma način aplikacije zdravil v svoji farmakoterapiji ter mora vedeti, za katero zdravstveno težavo zdravila uporablja. Poleg osnovnih informacij o zdravilih je dobro vedeti tudi, kako na bolnikovo zdravstveno stanje in na presnovo zdravil vplivajo starost, okvarjeno delovanje jeter in ledvic in druge kronične bolezni. Zato se priporoča, da se za bolnike s polifarmakoterapijo ali težavami, ki so lahko povezane z zdravljenjem z zdravili, izvede ena od kognitivnih storitev in izdela osebna kartica zdravil (OKZ), ki je prenesena v Centralni register podatkov o pacientu (CRPP) in kadar koli vidna tako pacientom kot tudi zdravstvenim delavcem. Na primarni ravni zdravstvenega varstva se v lekarnah izvaja storitev pregled uporabe zdravil, ki vključuje posvet o pravilni uporabi zdravil, izdanih na recept, zdravil brez recepta, zeliščnih zdravil in prehranskih dopolnil. V zdravstvenih domovih izvajajo storitve farmacevtskega svetovanja, ki vključujejo optimizacijo farmakoterapije in odkrivanje težav zdravljenja z zdravili. S 1. julijem 2025 se je program farmacevtskega svetovanja začel izvajati tudi za ambulantno obravnavane bolnike na sekundarni zdravstveni ravni, v katerega lahko z delovnim nalogom napotujejo specialisti različnih področij. Na sekundarni ravni zdravstvenega varstva pa se že od začetka leta 2023 v breme obveznega zdravstvenega zavarovanja za hospitalizirane bolnike izvaja storitev brezšivne skrbi, pri kateri farmacevt uskladi zdravljenje z zdravili ob sprejemu v bolnišnico in ob odpustu, svetuje o pravilni uporabi zdravil in izvede izdajo novouvedenih zdravil (ZZZS, ukrepi 7.3, 7.5, 7.7).
V maju 2025 je ZZZS uvedel elektronsko obveščanje o pomembnih dogodkih za zavarovane osebe. Umestitev novih vsebin na portal zVEM in vklop obveščanja na portalu in mobilni aplikaciji zVEM sta bila izvedena v sodelovanju z NIJZ in sofinancirana z evropskimi sredstvi iz Sklada za okrevanje in odpornost v okviru investicije Digitalna preobrazba zdravstva, ki jo izvaja Ministrstvo za zdravje Republike Slovenije. Namen je večja preglednost, pravočasno obveščanje in boljše uporabniške izkušnje. 
Zavarovane osebe bodo po elektronski pošti obveščene o naslednjih dogodkih: 1) prijava ali odjava iz obveznega zdravstvenega zavarovanja, 2) prijava ali odjava iz zavarovanja za dolgotrajno oskrbo, 3) izdaja ali preklic elektronskega bolniškega lista, 4) izdaja potrdila o darovanju krvi, 5) opozorilo, če oseba nima urejenega zdravstvenega zavarovanja.
Za prejem elektronskih obvestil sta potrebna registracija in vpis veljavnega e-naslova na portalu zVEM. Obvestila se pošiljajo po elektronski pošti, dodatne podrobnosti pa so dostopne po prijavi v sistem. Uporabniki mobilne aplikacije zVEM bodo obvestila prejemali tudi kot potisna sporočila na svoje telefone. Če se dogodek nanaša na otroka, ki še ni dopolnil 15 let (na primer prijava v obvezno zdravstveno zavarovanje), bodo obvestilo prejeli tudi njegovi starši. Če je posameznik za uporabo storitev portala zVEM pooblastil drugo osebo, bo obvestilo prejela tudi pooblaščena oseba. V letu 2025 se je sistem elektronskega obveščanja tudi postopoma razširil. Med novimi funkcionalnostmi so tudi opomniki o poteku evropske kartice zdravstvenega zavarovanja in obveščanje o prijavah nezgod in poškodb pri delu (ZZZS, ukrepi 7.3, 7.5, 7.7).
ZZZS je na podlagi drugega odstavka 32. člena Zakona o interventnih ukrepih na področju zdravstva, dela in sociale ter z zdravstvom povezanih vsebin (Uradni list RS, št. 136/23, 35/24 – ZZdrS-J, 102/24 – ZZKZ, 112/24 – ZDIUZDZ in 32/25 – ZZDej-N; ZIUZDS) v Uradnem listu RS, št. 101/24 z dne 29. novembra 2024 in na spletni strani objavil Javni razpis za sofinanciranje preventivnih projektnih programov ohranjanja poklicnega zdravja in promocije zdravja na delovnem mestu za obdobje od leta 2025 do leta 2027 (ZZZS, ukrep 7.7).
Zdravstveni izvajalci so do 1. januarja 2025 v celoti prešli na uporabo elektronskega predloga imenovanemu zdravniku – ePIZ, s čimer se postopoma ukinja papirna različica dokumenta. ePIZ je digitalno podpisan elektronski dokument (XML), ki ga zdravnik pošlje ZZZS prek sistema on-line. Omogoča hitro, varno in učinkovito odločanje o pravici do nadomestila plače in zdraviliškega zdravljenja. Z uvedbo ePIZ zavarovane osebe hitreje uveljavljajo svoje pravice, izvajalci poenostavljajo postopke in pridobivajo celovit pregled nad že izdanimi predlogi, ZZZS pa izboljšuje kakovost vhodnih podatkov in odpravlja ročni vnos (ZZZS, ukrepa 7.3 in 7.7).
S 1. julijem 2025 se za obdobje od julija 2025 dalje oziroma od izplačanih dohodkov za to obdobje začnejo zbirati tudi prispevki za obvezno zavarovanje za dolgotrajno oskrbo (v nadaljnjem besedilu: prispevek za OZDO), poleg drugih že uveljavljenih prispevkov za socialno varnost. Prispevna stopnja za OZDO je določena v višini 1 odstotka. Delavci in delodajalci bodo plačali odstotek od bruto plače, samostojni podjetniki in kmetje, ki so hkrati delavci in delodajalci, pa bodo plačali 2 odstotka od bruto plače. Prispevek za OZDO se plačuje od osnove, od katere se plačuje zdravstveni prispevek za zavarovanje za primer bolezni in poškodbe izven dela, in od osnove, od katere se plačuje zdravstveni prispevek po predpisih, ki urejajo obvezno zdravstveno zavarovanje, ali drugih predpisih, po katerih se plačuje od dohodkov zavarovanca iz drugega pravnega razmerja ter iz naslova dejavnosti, ki se opravlja kot postranski poklic. Zavarovane osebe, ki same plačujejo prispevke in za katere pobiranje teh prispevkov izvaja ZZZS, so v januarju 2026 prispevek za OZDO plačale prvič na podlagi polletnega obračuna za obdobje od julija do decembra 2025. Mesečni prispevek za večino teh zavarovanih oseb znaša 5,99 evra. S prispevki za OZDO se zagotavljajo finančni viri za uveljavljanje pravic iz naslova dolgotrajne oskrbe (zagotavljanje potrebščin, storitev in oskrbe za osebe, ki potrebujejo pomoč pri vsakodnevnih opravilih zaradi bolezni, poškodbe ali težav, povezanih s starostjo), kar bo prispevalo k izboljšanju kakovosti življenja zavarovanih oseb, ki to oskrbo potrebujejo (ZZZS, ukrepi 7.3, 7.5, 7.7).


Količinski podatki
NIJZ poroča, da zbira podatke o zdravju in zdravstvenem varstvu glede na pravne podlage, ki so zajete v Zakonu o zbirkah podatkov o zdravstvenem varstvu (Uradni list RS, št. 65/00, 47/15, 31/18, 152/20 – ZZUOOP, 175/20 – ZIUOPDVE, 203/20 – ZIUPOPDVE, 112/21 – ZNUPZ, 196/21 – ZDOsk, 206/21 – ZDUPŠOP, 141/22 – ZNUNBZ, 18/23 – ZDU-1O, 84/23 – ZDOsk-1, 112/24 – ZDIUZDZ in 100/25 – ZDigZ; ZZPPZ). V teh pravnih podlagah invalidi in otroci s posebnimi potrebami niso posebej navedeni. Podatke o manjzmožnosti zbirajo v nekaterih nacionalnih raziskavah (na primer EHIS) v skladu z evropskimi uredbami, več takih podatkov pa zbirajo nekatere druge institucije v Sloveniji (na primer SURS, ZPIZ, IER). NIJZ v skladu z resolucijo Skupaj z družbo zdravja 2018–2025 redno pripravlja poročila o neenakosti v zdravju, zadnje poročilo je izšlo leta 2025 in je vključevalo tudi področje invalidnosti. Vsi podatki, ki jih NIJZ zbira, so prek različnih diseminacijskih kanalov (publikacije, podatkovni portal) na voljo različnim odločevalcem za nenehne izboljšave enakosti oziroma zmanjševanje neenakosti (NIJZ, ukrep 7.10).
Dogodki 
ZPIZ poroča o strokovnih predavanjih, organiziranih v okviru Sektorja za izvedenstvo:
V letu 2025 je zavod organiziral dve predavanji, vezani na posodabljanje izvedenske prakse na različnih področjih. Obe predavanji sta potekali hibridno, to je v živo in prek spleta. 19. junija 2025 je bilo izvedeno strokovno predavanje na temo Ocena delazmožnosti pri odvisnih od psihoaktivnih snovi. Predavanja se je udeležilo 68 slušateljev. 15. decembra 2025 je potekalo strokovno izobraževanje na temo Ocena delazmožnosti pri zavarovancih s poklicno boleznijo. Predavanj so se poleg zdravnikov specialistov udeležili tudi strokovni delavci zavoda, ki obravnavajo pritožbe, in sodelavci pravne službe, ki zastopajo zavod na DSS. Predavanja se je udeležilo 111 slušateljev. Predavanja so bila organizirana tudi v sodelovanju z Zdravniško zbornico Slovenije, zato so zdravniki za udeležbo prejeli tudi kreditne točke, ki se bodo upoštevale za podaljšanje licenc.
ZPIZ je v letu 2025 končal sodelovanje v delovni skupini MZ, ki je pripravila predlog Zakona o inštitutu za medicinsko in drugo izvedenstvo na področju socialne varnosti, ter sodeloval v zvezi s tem na odborih v državnem svetu in državnem zboru. ZPIZ je v letu 2025 sodeloval v javni razpravi in medresorskem usklajevanju pri predlogu Zakona o uporabi jezika gluhoslepih, ki je bil že sprejet in po katerem bo invalidska komisija od 1. januarja 2027 dalje podajala izvedenska mnenja o funkcionalni oceni gluhoslepote. Prav tako je sodeloval v javni razpravi in usklajevanju pri predlogu Zakona o osebni asistenci, ki še ni končal zakonodajne poti. Zavod je sodeloval z MSP pri pripravi novele ZDOsk-1, prav tako je sodeloval z MSP in CSD glede priprave interventnega zakona o prevedbi oskrbovancev v domovih za starejše. Zavod je 16. januarja 2025 izvedel predavanji v ZZZS za specializante in specialiste družinske medicine glede pravic iz invalidske zavarovanja in ocen invalidnosti. 10. marca 2025 je Socialni zbornici Slovenije in 11. novembra 2025 Skupnosti CSD in MSP predstavil podajanje izvedenskih mnenj glede oskrbovalcev družinskih članov, 13. maja 2025 je predstavil pravice iz invalidskega zavarovanja udeležencem Specializacije znanj s področja prava – modul Delovno pravo in pravo socialne varnosti na pravni fakulteti, 15. oktobra 2025 je na Očesni kliniki UKC Ljubljana predstavil pravice in primere iz prakse podajanja izvedenskih mnenj glede oseb s slepoto in slabovidnostjo pri iskanju zaposlitve in vračanju na trg dela, prav tako se je 15. oktobra 2025 udeležil projekta Modela zgodnje poklicne in zaposlitvene rehabilitacije v procesu vračanja na delo z vidika zdravja, 26. novembra 2025 je sodeloval na srečanju Slovenske mreže za promocijo zdravja pri delu v organizaciji Kliničnega inštituta za medicino dela, prometa in športa (KIMDPŠ). Izvedel je interna predavanja glede poklicne rehabilitacije (ZPIZ, ukrep 7.12).
ZZZS poroča, da je v Državnem svetu Republike Slovenije 9. maja 2025 potekal strateški posvet o sodobnem zdravstvenem sistemu in politikah. Dogodek, ki so ga skupaj pripravili državni svet, Slovensko gospodarsko in raziskovalno združenje iz Bruslja ter Gospodarska zbornica Slovenije, je združil ključne deležnike iz zdravstva, politike, gospodarstva in civilne družbe. Predstavljeni so bili trenutno stanje zdravstvene blagajne, opozorilo na ključne sistemske težave in mogoče smeri za finančno stabilizacijo in dolgoročno vzdržnost sistema. Posebej je bila poudarjena potreba po večji optimizaciji porabe sredstev in sodelovanju med različnimi deležniki za dosego skupnih ciljev v zdravstvu. Posvet je ponudil priložnost za odprt dialog in izmenjavo mnenj med strokovnjaki, odločevalci in predstavniki civilne družbe, s ciljem oblikovanja trajnostnega in odzivnega zdravstvenega sistema, ki bo kos izzivom sodobnega časa, ter sprejemanja ukrepov, ki sledijo potrebam pacientov oziroma zavarovancem (ZZZS, ukrepi 7.3, 7.5, 7.7).
Težave, opozorila, komentarji, predlogi
NIJZ predlaga vključevanje invalidskih organizacij v medsektorske operativne skupine na lokalni in regijski ravni – svete za zdravje, skupine za zdravje, program Zdrava mesta in druge. Predlagajo tudi obvezno vključevanje invalidskih organizacij v pripravo različnih strategij na ravni občin: strategije zdravja, prometne ureditve in podobno.
Poročevalci nevladnih organizacij
NSIOS, SOUS, Slovenska karitas
Programi
NSIOS je v letu 2025 v okviru včlanjenih invalidskih organizacij namenjal velik poudarek programom in dejavnostim za spodbujanje dejavne vloge invalidov pri obvladovanju njihovih zdravstvenih težav, ozaveščanju o zdravem življenjskem slogu in izvajanju preventivnih zdravstvenih programov za različne vrste invalidov s ciljem ohranjanja zdravja in preprečevanja sekundarnih posledic invalidnosti (programi za krepitev in ohranjanje zdravja).
Invalidske organizacije izvajajo naloge organizatorja skupinskih zdravstvenih programov obnovitvene rehabilitacije določenih skupin zavarovancev. V ta namen je NSIOS skupaj z invalidskimi organizacijami podal predlog, da se razpisi za izvajanje obnovitvene rehabilitacij pripravijo takoj v začetku leta, da bo program tekel nemoteno in da bo lahko čim več skupin začelo tako zelo potrebno obnovitveno rehabilitacijo (NSIOS, ukrepa 7.4 in 7.8).
Slovenska karitas poroča, da na več območjih po Sloveniji omogoča brezplačno izposojo medicinsko-tehničnih pripomočkov, kot so invalidski vozički, postelje, dvigala in podobno. V Murski Soboti so uvedli tudi sistem dostave postelj na dom. V okviru svetovalnih pisarn nudijo podporo pri reševanju zdravstvene problematike invalidov. Večkrat letno so po Sloveniji organizirana srečanja za svojce, ki v domačem okolju negujejo in oskrbujejo bolne ali invalide (Slovenska karitas, ukrepi 7.3, 7.5, 7.10).
SOUS v letu 2025 sodelovala pri sklepanju dogovora za zdravstveno dejavnost za leto 2025 oziroma sprejemanju Uredbe o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2025 (v nadaljnjem besedilu: uredba), vse z namenom izboljševanja zagotavljanja zdravstvenih storitev za invalide oziroma osebe s posebnimi potrebami, vključene v socialnovarstvene zavode in vzgojno-izobraževalne zavode. 
Z dogovorom oziroma uredbo se določijo skupen obseg programov zdravstvenih storitev, izhodišča za njegovo izvajanje, standardi ponudbe zdravstvenih storitev, oblikovanje cen in skupen obseg potrebnih sredstev za plačilo programa na državni ravni. Uredba je nadomestila prejšnji splošni dogovor in njegove priloge za zdravstveno dejavnost za posamezno pogodbeno leto in je pravna podlaga za sklepanje pogodb z izvajalci zdravstvenih storitev za tekoče leto. Pri sprejemanju velja postopek, po katerem ZZZS na podlagi smernic zdravstvene politike, ki jih za posamezno leto določi minister, pristojen za zdravje, pripravi predlog dogovora za namene pogajanj za naslednje pogodbeno leto in ga pošlje v soglasje ministru, pristojnemu za zdravje. Nato vlada, praviloma namesto dogovora, določi oziroma izda Uredbo o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za posamezno tekoče leto. 
Zdravstvene storitve za otroke, mladostnike in odrasle osebe s posebnimi potrebami obsegajo storitve zdravstvene nege, program logopedskih, psiholoških, defektoloških in avdioloških storitev ter fizioterapevtskih, delovnoterapevtskih in drugih rehabilitacijskih storitev. 
SOUS je aktivno koordinirala pripravo zdravstvenega programa – storitve zdravstvene nege, fizioterapije, delovne terapije, logopedije in druge rehabilitacijske storitve ter storitve na področju specifične specialistične dejavnosti, in sicer za socialnovarstvene zavode za usposabljanje, zavode za usposabljanje, domsko varstvo pri VDC ter v zavodih za izobraževanje otrok in mladostnikov z motnjami v razvoju. 
Skupna realizirana vrednost obsega programov zdravstvenih storitev za izvajalce v okviru SOUS za leto 2025 je bila v višini 35,42 milijona evrov. Od tega je bila realizacija:
· zdravstvenih storitev v socialnovarstvenih zavodih za usposabljanje v višini 14,6 milijona evrov,
· v centrih za sluh in govor v višini 3,92 milijona evrov,
· v VDC in koncesionarjih v višini 6,67 milijona evrov,
· v zavodih za usposabljanje v višini 4,08 milijona evrov,
· v centrih za rehabilitacijo po poškodbi glave v višini 2,48 milijona evrov,
· v svetovalnem centru v višini 1,1 milijona evrov ter
· v zavodih za izobraževanje otrok in mladostnikov s posebnimi potrebami v višini 2,54 milijona evrov.
V letu 2025 se kljub pozivom s strani SOUS ni nadaljevalo usklajevanje v letu 2020 pripravljenih dokumentov za standardizacijo zdravstvenih storitev oziroma poenotenje kadrovskih normativov za naslednje skupine izvajalcev socialnovarstvenih zavodov:
· socialnovarstvene zavode za usposabljanje – CUDV in VDC (domsko varstvo),
· zavode za rehabilitacijo po pridobljeni možganski poškodbi (do zdaj zavodi za poškodbo glave) ter
· kadrovskih normativov za izvajanje zdravstvene dejavnosti v zavodih za vzgojo in izobraževanje otrok in mladostnikov s posebnimi potrebami (SOUS, ukrepa 7.3 in 7.11).
Težave, opozorila, komentarji, predlogi
NSIOS je še naprej podajal različne predloge in jih pošiljal pristojnim institucijam:
· v zdravstvenih ustanovah še nimajo ustreznih pripomočkov za invalide (na primer električna stropna dvigala, dvižne WC školjke in tako dalje) in dovolj usposobljenih zaposlenih za nemoteno obravnavo in oskrbo oseb, ki potrebujejo stalno fizično pomoč druge osebe. Zagotoviti je treba ustrezno izobraževanje kadrov o obravnavi posebnih skupin invalidov v sodelovanju z invalidskimi organizacijami, saj imajo te največ izkušenj; 
· zagotoviti je treba dostopnost tako v javnih zdravstvenih ustanovah kot pri koncesionarjih in zasebnikih;
· sprejeti je treba ustrezen podzakonski akt kot podlago za izvedbo skupinskih zdravstvenih programov obnovitvene rehabilitacije usposabljanja za obvladovanje bolezni in zdravstvenega letovanja otrok;
· sistematično je treba začeti zbirati podatke o zdravstvenem stanju in potrebah invalidov ter otrok s posebnimi potrebami. 

NSIOS poudarja, da je treba invalidom zagotoviti vključevanje v obstoječe preventivne programe, kot sta programa DORA in SVIT, ter referenčne ambulante. Pri tem je treba upoštevati, da je prevalenca nekaterih zdravstvenih težav pri invalidih bistveno višja kot v splošni populaciji, zato bi bilo treba pogostost določenih preventivnih pregledov ustrezno prilagoditi.
[bookmark: _Toc228892921][bookmark: _Hlk35380713]
8. CILJ: KULTURNO UDEJSTVOVANJE
Ukrepi
8.1 ozaveščanje celotnega prebivalstva o kulturnih prispevkih invalidov; 
8.2 razširjanje možnosti sofinanciranja projektov, namenjenih invalidom, iz proračunskih sredstev;
8.3 spodbujanje splošnih knjižnic k zagotavljanju knjig in časopisov ter avdiovizualnega in elektronskega gradiva, prilagojenega slepim in slabovidnim, gluhim in naglušnim ter osebam z motnjo v duševnem razvoju; 
8.4 zagotavljanje razvoja specialne knjižnice za slepe in slabovidne ter druge osebe z motnjami branja ter za pretvarjanje knjig v oblike, dostopne slepim in slabovidnim; 
8.5 spodbujanje nastajanja društev in podobnih združenj na kulturnem področju ter spodbujanje združevanja umetnikov z invalidnostjo;
8.6 sistemsko zagotavljanje financiranja in izdajanja prilagojenih časopisov (za slepe in slabovidne ter za osebe z motnjo v duševnem razvoju);
8.7 priprava zakonodaje na področju avtorskih in sorodnih pravic, ki bo v skladu z mednarodnim pravom zagotovila, da bodo zakoni, ki ščitijo intelektualno lastnino, razumni oziroma nediskriminatorni v smislu dostopnosti invalidom;
8.8 zagotavljanje knjig in časopisov ter avdiovizualnega in elektronskega gradiva, prilagojenega slepim in slabovidnim, gluhim in naglušnim ter osebam z motnjo v duševnem razvoju, v specializiranih in splošnih knjižnicah;
8.9 uvrstitev knjižnice za slepe in slabovidne v državno shemo knjižnic, tako pa zagotovitev, da država sistemsko financira njeno delovanje;
8.10 spodbujanje sodelovanja med invalidskimi organizacijami, kulturno-umetniškimi skupinami in umetniki invalidi posamezniki pri kulturni in umetniški ustvarjalnosti na lokalni, državni, meddržavni, evropski in mednarodni ravni;
8.11 povečanje števila digitaliziranih in spletno dostopnih vsebin, prilagojenih potrebam pripadnikov različnih skupin invalidov.
Uresničevanje osmega cilja
Na področju kulture zakonodaja in strateški dokumenti celostno urejajo pravice invalidov, zlasti z vidika dostopnosti, vključevanja in spoštovanja človekovih pravic. Predvideni so ukrepi za večjo dostopnost kulturnih vsebin, knjižničnih storitev, medijev in digitalnega okolja, tudi za slepe, slabovidne, gluhe in druge ranljive skupine.
V praksi se to uresničuje s sofinanciranjem številnih projektov, prilagojenih kulturnih vsebin (na primer podnapisi, lahki jezik, znakovni jezik, brajica), digitalizacije kulturne dediščine in razvoja dostopnih e-vsebin. Pomembno vlogo imajo knjižnice, muzeji, arhivi in druge ustanove, ki povečujejo dostopnost gradiv in storitev ter vključujejo invalide tudi kot ustvarjalce in sodelavce.
Izvajajo se tudi raziskovalni in razvojni projekti, ki izboljšujejo komunikacijske možnosti (na primer lahki jezik, umetna inteligenca), ter številni kulturni programi in aktivnosti, ki spodbujajo ustvarjalnost, vključevanje in ozaveščanje o invalidnosti.
Nevladne organizacije pomembno prispevajo k socialnemu vključevanju s kulturnimi dejavnostmi, dogodki in prostori za ustvarjanje, pri čemer spodbujajo solidarnost, preseganje predsodkov in aktivno participacijo invalidov.
Kljub napredku ostajajo izzivi, predvsem na področju preglednosti in dostopnosti informacij, ter potrebe po nadaljnjem izboljševanju digitalne in fizične dostopnosti kulturnih vsebin.

Nosilci 
MK, NIJZ, NSIOS, YHD, Zveza Sonček
Poročevalci ministrstev in javnih zavodov
MK
Programi
MK, Direktorat za razvoj kulturnih politik, poroča, da ReNPK24–31 področje invalidov obravnava v več poglavjih in tako celostno skrbi za uresničevanje pravic na tem področju. Med drugim se tej problematiki posveča v poglavju Kulturne raznolikosti in človekove pravice, v katerem izrecno poudarja, da je spoštovanje človekovih pravic ena od temeljnih usmeritev kulture (MK, ukrep 8.1).
AN 2027 k ReNPK24–31 vključuje:
· Rešitev 11: Socialno vključevanje ranljivih skupin (kohezijska sredstva) in večanje dostopnosti za osebe z različnimi oviranostmi na področju kulture in Rešitev 72: Sofinanciranje medijskih vsebin v javnem interesu, ki obe predvidevata tudi sofinanciranje projektov za invalide s predhodno opisanim obsegom aktivnosti (MK, ukrep 8.2);
· Rešitev 32: Izboljšanje dostopnosti storitev knjižnične javne službe za slepe in slabovidne, ki predvideva aktivnost »omogočanje dostopnosti specializiranih knjižničnih storitev za slepe in slabovidne v mreži splošnih knjižnic« (MK, ukrep 8.3);
· Rešitev 26: Sofinanciranje produkcije kakovostne literature z aktivnostjo »vsaka literatura, ki je izdana z javnimi sredstvi, je v enem izvodu poslana knjižnici za slepe in slabovidne v dostopnih e-formatih«. Dodatno Rešitev 32: Izboljšanje dostopnosti storitev knjižnične javne službe za slepe in slabovidne predvideva aktivnosti: »Rešitev sistematično podpira prilagajanje in večjo dostopnost storitev knjižnične javne službe slepim in slabovidnim ter starejšim. Prispeva k bolj uravnoteženemu razvoju specializirane knjižnice za slepe in slabovidne ter državnega knjižničnega sistema. Sestavljena je iz več sklopov: sofinanciranje kontinuiranega izvajanja koncesionirane knjižnične dejavnosti za slepe in slabovidne na državni ravni (tudi v naslednjem obdobju 2026–2036) …« (MK, ukrep 8.4);
· Rešitev 72: Sofinanciranje medijskih vsebin v javnem interesu z opisom: »Rešitev predvideva posodobljeni letni razpis za sofinanciranje medijskih vsebin v javnem interesu, vključno s sofinanciranjem programskih vsebin za osebe z naglušnostjo, gluhoto, slabovidnostjo, slepoto, gluhoslepoto in intelektualnimi invalidnostmi v njim prilagojenih tehnikah« (MK, ukrepa 8.5 in 8.6);
· Rešitev 60: Gradnja in posodabljanje infrastrukture za slovenski jezik v digitalnem okolju (delno kohezijska sredstva), ki vsebuje aktivnost »sofinanciranje večje dostopnosti kulturnih vsebin v okviru razvoja digitalnega založništva – zlasti za slepe in slabovidne, osebe z bralno-napisovalnimi težavami, osebe, ki jim je slovenščina drugi jezik, in druge (kohezijska sredstva)« (MK, ukrep 8.8).
MK, Direktorat za medije, poroča, da je bil izveden Javni razpis za izbor kulturnih projektov, namenjenih senzorno oviranim, za leto 2025 (oznaka JPR-SO-2025), sofinanciran iz proračuna Republike Slovenije, namenjenega za kulturo. V okviru javnega razpisa je bilo v letu 2025 sofinanciranih skupno 15 projektov. Med največjimi prejemniki proračunskih sredstev sta bili obe krovni združenji – Zveza društev slepih in slabovidnih Slovenija (v nadaljnjem besedilu: ZDSSS) ter Zveza društev gluhih in naglušnih Slovenija (v nadaljnjem besedilu: ZDGNS). ZDSSS je prejela 64.395 evrov za štiri projekte, ZDGNS pa 141.046 evrov za sedem projektov. Podrobnejši podatki so v Prilogi D v preglednici 11.
MK je v letu 2025 z RTV Slovenija podpisalo pogodbo, s katero bo s sredstvi iz Evropskega sklada za regionalni razvoj in proračunskimi sredstvi sofinanciralo vzpostavitev sistema za samodejno podnaslavljanje televizijskih programov RTV Slovenija ter s tem omogočilo gluhim in naglušnim osebam spremljanje televizijskih programov oziroma oddaj. S tem pomembnim ukrepom se uresničuje pravica invalidov do obveščenosti in sodelovanja v kulturnem življenju družbe (30. člen MKPI) (MK, ukrepi 8.1, 8.2, 8.3, 8.5 in 8.7).
MK, Direktorat za kulturno dediščino, Sektor za muzeje, arhive in knjižnice, poroča, da so arhivi v letu 2025 stremeli k spoštovanju in uresničevanju zakonodaje s področja varstva invalidov ter k uresničevanju ciljev in ukrepov API 2022–2030. Arhivi omogočajo delitev izkušenj in dobrih praks na področju udejstvovanja in zaposlovanja invalidov, ozaveščajo javnost o problematiki invalidnosti in z lastnim zgledom (zaposlovanje invalidov, objavljanje strokovnih člankov, predstavitev tem na konferencah in izobraževanjih – teme so predstavljali tudi zaposleni invalidi) spodbujajo sodelovanje z invalidi z namenom preprečevanja predsodkov in diskriminacije invalidov (MK, ukrep 8.1). 
Na področju muzejske dejavnosti z razvijanjem in organiziranjem različnih storitev muzeji omogočajo dostop do predstavitve svoje ponudbe in gradiva na spletu. Med storitvami so senzorno prilagojene spletne strani, vodenja z asistenti za gluhe, za slepe pa predvsem tipne, veččutne slike, predstavitve z znakovnim jezikom in drugo (MK, ukrep 8.8).
Vsebine, povezane z uporabniki s posebnimi potrebami, splošne knjižnice objavljajo na svojih spletnih straneh, portalu Knjiznice.si, v spletnem časopisu Knjižničarske novice in na spletni strani Knjižnice slepih in slabovidnih Minke Skaberne (MK, ukrep 8.1).
Z razvijanjem in organiziranjem različnih storitev knjižnice omogočajo dostop do ponudbe različnih knjižničnih gradiv na spletu. Knjižnice so si tudi v letu 2025 prizadevale za čim večjo dostopnost e-vsebin in informacij za vse prebivalce s povečanim nakupom e-knjig in zvočnih knjig. Dobro je zaživela tudi nova javna platforma za izposojo e-knjig Cobiss Ela. Razširjena je tudi možnost brezplačne medknjižnične izposoje knjižničnega gradiva v okviru posameznih knjižničnih območij Slovenije (MK, ukrep 8.8).
V letu 2025 so knjižnice nadaljevale s prilagoditvami svojih spletnih strani v skladu z ZDSMA. Od spletnih storitev so knjižnice omogočale spletni vpis, spletno podaljšanje članstva, e-knjige in e-vire. Spletni dogodki knjižnic, objavljeni na YouTubu, so bili zlasti namenjeni širjenju bralne kulture (pogovori o aktualnih knjižnih delih, spletno branje pravljic in podobno). Mestna knjižnica Ljubljana poroča o storitvi Knjiga na klik in objavah prilagojenih vsebin na prenovljeni spletni strani (na primer glasno branje, podkast) (MK, ukrep 8.11).
MK, Služba za slovenski jezik, poroča, da je na podlagi Javnega razpisa za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2025, sofinanciralo tudi naslednje projekte:
Kulturni projekt Javnega zavoda Kinodvor z naslovom Filmski svet s prilagoditvami za gluhe in naglušne, ki ga je MK sofinanciralo v višini 10.000 evrov. Vključevanje gluhih in naglušnih je potekalo na dveh ravneh: v rednem programu Kinodvora, s čimer so spodbujali navade obiskovanja kina pri tej ciljni skupini in povezovali skupnost gluhih in naglušnih ter slišeče, in kot priprava enkratnih dogodkov z neposrednim sodelovanjem z gluhimi in naglušnimi. Tako osrednji mestni kino postaja tudi prostor njihove skupnosti. Dogodke z eno ali več prilagoditvami so izvajali kot del različnih programov: družinskega programa Kinobalon, Kinodvorovega šolskega programa, filmskega programa Kinotrip – mladi za mlade, rednega programa za odraslo občinstvo in v okviru projekta Filmski mostovi. V Kinodvoru so gostili tudi filmski dogodek skupnosti gluhih, in sicer 18. filmski festival gluhih (predvajali so šest kratkih filmov gluhih filmskih ustvarjalcev). Na podlagi Javnega razpisa za izbiro ponudnikov za izvedbo projektov prilagojenih načinov sporazumevanja na podlagi nacionalnega programa za jezikovno politiko v letih 2025–2026 so bili sofinancirani tudi projekti:
Kulturni projekt Zveze društev slepih in slabovidnih Slovenije, Ljubljana, z naslovom Kdo se boji brajice, ki ga je MK sofinanciralo v višini 9.000 evrov. Glavni namen projekta je, da slepi in slabovidni izboljšajo veščini branje in pisanje v brajici ter da širša javnost spozna potrebe in zmožnosti oseb z okvaro vida. V letu 2025 so izvedli ogled gledališke predstave Juriš v Slovenskem ljudskem gledališču Celje, opremljene z zvočnim opisom, usposabljanje za prepisovalce leposlovja in strokovne literature v brajico, tekmovanje v branju in pisanju brajice ter desetprstnem tipkanju, usposabljanji mentorjev za poučevanje brajice na medobčinskih društvih slepih in slabovidnih ter obisk razstave Umetnost onkraj vidnega v Novi Gorici.
Kulturni projekt javnega zavoda Radiotelevizija Slovenija z naslovom Krepitev dostopnosti in izboljšanje kakovosti medijskih vsebin v lahkem branju za osebe z intelektualno oviranostjo, ki ga je MK sofinanciralo v višini 9.000 evrov. RTV Slovenija je izvedla podroben pregled lastnih vsebin v lahkem jeziku na portalu Enostavno. Ugotovljeno je bilo, da portal od leta 2020 izkazuje stabilen in obsežen tok novic v lažje razumljivem jeziku, z izrazitim poudarkom na domačih temah, športu in novicah iz sveta. Pripravili so osnutek vprašalnika za testiranje razumljivosti besedil, Zavod Risa ga je vsebinsko dopolnil glede na posebnosti ciljnih skupin. Nastal je tudi osnutek priročnika V1, ki opredeljuje predlagano strukturo poglavij, slogovna načela, način obravnave terminov in dodatke. Pripravili so osnutka scenarijev za razložitvena animirana videoposnetka, ki upoštevata vizualne in pripovedne zakonitosti lahkega branja (dva osrednja termina lahki jezik in deinstitucionalizacija). Na podlagi analiz (RTV vsebine v lahkem jeziku, publikacije Zavoda Risa, odzivi uporabnikov in mentorjev) je bila potrjena usmeritev projekta: poudarek na kakovosti terminoloških rešitev, sistematičnem vključevanju uporabnikov ter usklajevanju med uredništvi in strokovnjaki.
Kulturni projekt Združenja gluhoslepih Slovenije DLAN z naslovom Jezik gluhoslepih kot sredstvo vključevanja ljudi z gluhoslepoto ter ozaveščanje javnosti, ki ga je MK sofinanciralo v višini 9.000 evrov. Cilji projekta so izboljšana komunikacijska zmožnost in bralna pismenost oseb z gluhoslepoto, njihova večja socialna vključenost ter negovana in razvita kultura, ozaveščena javnost o gluhoslepoti in pomenu enakopravne dostopnosti kulturnih vsebin osebam z gluhoslepoto. Ključni del projekta je multimedijska predstava v jeziku gluhoslepih, katerega del je tudi haptični način sporazumevanja. Premiera predstave »20 let skupnosti, ki posluša s srcem in gleda z dlanmi« je bila 22. oktobra 2025 v Siti Teatru v Ljubljani; predstavila je raznolikost ljudi z gluhoslepoto, jezik gluhoslepih, njihove uspehe, talente in sposobnosti. V projektu so organizirali tudi delavnice in usposabljanja za uporabo haptičnega načina sporazumevanja in brajice. 
Kulturni projekt Zveze društev gluhih in naglušnih Slovenije z naslovom Slovenski znakovni jezik, del vključujoče družbe, ki ga je MK sofinanciralo v višini 5.747 evrov. Glavni cilj projekta je standardizacija slovenskega znakovnega jezika (SZJ) in njegova raba. Omogoča aktivno sodelovanje gluhih oseb ter pripomore k odstranjevanju ovir pri sporazumevanju z okolico in bolj kakovostno izobraževanje. Najprej so zbrali prispevke iz življenja, dela in kulture – pisno gradivo v slovenskem jeziku, nato so prilagodili besedila za lažje razumevanje. Skupina gluhih raziskovalcev SZJ je določila standarde za neraziskano besedišče in različice (narečja) za neko besedo, sledili so snemanje in montaža kretenj, opremljanje in objava videoposnetkov, oblikovanje tematskih delov. Poskrbeli so za določitev glosa in uporabo glosa v stavku, uporabo kretnje v stavku, razlago pomena besede v SZJ, razlago po SSKJ in razlago težjih besed. Razvijajo metode in didaktična gradiva, ki se bodo uporabljali za izvajanje izobraževanj, pogovorov in različnih predstavitev ter za testiranje in usposabljanje.
Pripravljen je bil tudi Ciljni raziskovalni program 2025 − LahTex: Korpus lahkega branja v slovenščini za poenostavljanje besedil z umetno inteligenco. Izvajalec je Inštitut za novejšo zgodovino, soizvajalca sta Filozofska fakulteta UL ter Fakulteta za računalništvo in informatiko UL, obdobje: od 1. septembra 2025 do 28. februarja 2027; sofinancerja: MK 50.000, ARIS 50.000 evrov. Cilji so izdelati korpus lahkega branja (taka poenostavljena besedila se uporabljajo za osebe z zmanjšanimi sposobnostmi), ta bo osnova za izdelavo tehničnih pripomočkov, na primer (samodejnega) pretvornika besedil v lahko branje in elektronskih bralnikov, in orodij za komunikacijo oseb s posebnimi potrebami s ciljem, da se povečajo njihove sporazumevalne zmožnosti, dostop do kulturnih dobrin in storitev sodobne informacijske družbe ter orodij za izdelavo vsebin v lahkem branju. Pridobljeno gradivo bo namenjeno za veliki jezikovni model. Porabljena sredstva: 10.000 evrov (MK, ukrepi 8.1, 8.2, 1.1, 3.4, 4.6 in 4.8).
MK, Direktorat za kulturno dediščino, Sektor za muzeje, arhive in knjižnice, poroča, da je bil v okviru Javnega razpisa za izbor javnih kulturnih projektov na področju nesnovne kulturne dediščine, ki jih je v letu 2025 sofinancirala Republika Slovenija iz proračuna, namenjenega kulturi (JPR-NKD2025), sofinanciran tudi kulturni projekt Zveze društev gluhih in naglušnih Slovenije z naslovom Etimološki slovar slovenskega znakovnega jezika. Projekt je MK sofinanciralo v višini 25.000 evrov (MK, ukrepa 8.2 in 4.11).
MK, Služba za digitalizacijo na področju kulture, poroča, da pri vseh projektih, ki jih vodijo, zavezujejo zunanje izvajalce in projektne partnerje k upoštevanju ZDSMA pri nadgrajevanju in razvoju informacijskih rešitev in digitalnih vsebin (MK, ukrep 8.11).
MK, Direktorat za kulturno dediščino, Sektor za muzeje, arhive in knjižnice, povzema prispevke zunanjih javnih (kulturnih) ustanov in javnih zavodov, ki so v Prilogi A5.
MK, Direktorat za ustvarjalnost, Sektor za umetnost, povzema prispevke zunanjih javnih (kulturnih) ustanov in javnih zavodov, ki so v Prilogi A5.
MK, Direktorat za medije, povzema prispevke zunanjih javnih (kulturnih) ustanov in javnih zavodov, ki so v Prilogi A5.
Težave, opozorila, komentarji, predlogi
MK, Direktorat za kulturno dediščino, Sektor za muzeje, arhive in knjižnice, poroča, da v muzejih skrbijo, da je vedno več razstav pripravljenih interaktivno in inkluzivno, tako da jih lahko obiskujejo vse skupine obiskovalcev. V zadnjem obdobju se ugotavljajo različne ciljne objave in posledično povečano število objav spletnih vsebin. To lahko otežuje seznanjanje s ključnimi dogodki in vsebinami. Z digitalizacijo in objavo digitaliziranega gradiva na spletni strani muzejev se splošno povečuje dostopnost do gradiva. Poleg državnih jih 17 pooblaščenih muzejev na svoji spletni strani objavlja gradivo, prilagojeno senzorno oviranim obiskovalcem. V letu 2025 je tako objavljenih skupaj 33.822 enot (pooblaščeni muzeji 9109, državni 24.713) (MK, ukrepa 8.11 in 3.4).
MK, Direktorat za ustvarjalnost, Sektor za umetnost, povzema prispevke zunanjih javnih (kulturnih) ustanov in javnih zavodov, ki so v Prilogi A5.

Poročevalci nevladnih organizacij
NSIOS, YHD
Programi
NSIOS je s projektom Vseslovenska akcija o socialnem vključevanju invalidov izvajal različne aktivnosti, ki imajo kulturno-umetniško noto. V aktivnosti so bili vključeni invalidi z različnimi oblikami in vrstami invalidnostmi pod mentorstvom strokovnjakov, ki niso invalidi. Tako so bili invalidi vključeni v Mini gledališko šolo, snemanje različnih promocijskih filmčkov na temo EU kartice ugodnosti za invalide, potujočo fotografsko razstavo Nič drugačno življenje, medijsko kampanjo in številne podkaste na temo spoznavanja življenja invalidov. V okviru projekta je bila nadgrajena in ažurirana interaktivna zbirka podatkov ponudnikov ugodnosti za invalide v Sloveniji, tudi na področju kulture.
NSIOS v okviru svojih aktivnosti veliko pozornosti namenja področju dostopnosti. V ta namen redno deluje delovna skupina za dostopnost informacij, komunikacij in grajenega okolja, ki s priporočili in usmeritvami seznanja različne ponudnike spletnih vsebin. NSIOS v okviru svojega delovanja in projektov ponudnike in širšo javnost ozavešča o pomenu zagotavljanja dostopnosti za invalide.
Članice NSIOS s svojimi lokalnimi društvi aktivno sodelujejo v programih kulturnega udejstvovanja, v okviru katerih pripravljajo različne kulturne dogodke oziroma se jim pridružujejo ter na ta način prispevajo k raznolikosti kulturnih izvajalcev (NSIOS, ukrepa 8.1 in 8.10).
YHD poroča, da se z dejavnostjo in izvajanjem aktivnosti v klubu SOT 24,5 promovirajo teorija hendikepa, kulturne vsebine in drugačnost ter informira in ozavešča o različnih vidikih življenja ter s tem razvija kultura solidarnosti, aktivnega sodelovanja in kakovostnega sobivanja. Klub SOT 24,5 je prostor za razvijanje teorij in praks, ki so povezane s sprejemanjem drugačnosti, razvojem solidarnosti, socialno odgovornostjo, družbeno angažiranim delovanjem in neodvisnim življenjem hendikepiranih ter preprečevanjem diskriminacije. 
V njem periodično potekajo aktivnosti, kot so otvoritve razstav, usposabljanja, predavanja, diskusijski/tematski večeri, okrogle mize, kreativne in izobraževalne interaktivne delavnice, družabni večeri. V klubu je na voljo informacijsko gradivo in nekaj knjig. Poudarjajo predvsem pomen kreativnega ustvarjanja in sodelovanja, druženja in izmenjave idej, uveljavljanje interesov in skupnih ciljev ter spodbujanje ustvarjanja kulturne produkcije.
Program klub SOT 24,5 je namenjen ozaveščanju hendikepiranih in širše javnosti ter preseganju predsodkov, povezanih s hendikepom. Organizirajo in izvajajo različne aktivnosti in vsebine. Aktivnosti so namenjene promociji in predstavitvi kulture hendikepa, ustvarjanja hendikepiranih in informiranju. Program poudarja povezovanje ter izmenjavo izkušenj in informacij, ki prispevajo k večanju kompetenc, opolnomočenju in izvedbi novih projektov. Med druženjem ob aktivnostih programa prihaja do medsebojne izmenjave izkušenj, ki pripomorejo k solidarnosti, sprejemanju drugačnosti in hendikepa ter soočanju z njima in h krepitvi tolerance.
O večjih dogodkih obveščajo javnost prek medijev. Program se nadaljuje in neprekinjeno izvaja že 30 let ter poteka vse leto, razen avgusta oziroma v času dopustov in počitnic; v tem času se izvajajo vzdrževalna dela. Klub je odprt dvakrat tedensko med osmo in enajsto uro zvečer. V času prireditev pa se odpiralni čas prilagodi in klub odprejo prej oziroma podaljšajo odprtost. Različne aktivnosti v sodelovanju z drugimi izvajalci pa potekajo  podnevi. Klub SOT 24,5 je v letu 2024 obiskalo 52 neponovljivih uporabnikov, odprt je bil dvakrat tedensko po tri ure oziroma skupaj 264 ur, tudi v času drugih aktivnosti (YHD, ukrepi 8.1, 8.5 in 8.10).
Dogodki 
NSIOS poroča o objavah v Novičniku NSIOS, ki dvakrat mesečno izide v elektronski obliki. V Novičniku so povzeli celotno dogajanje na področju projekta Vseslovenske akcije o socialnem vključevanju invalidov. Redno so pošiljali novice Evropskemu forumu invalidov, ki jih je objavljal na spletni strani EDF.
V luči aktualnosti digitalne dostopnosti je NSIOS aktivno sodeloval na konferenci DIGIN (NSIOS, ukrep 8.1).
Količinski podatki
NSIOS poroča o naslednjih količinskih podatkih:
· 12 invalidov vključenih v Mini šolo nastopanja,
· devet promocijskih filmčkov z invalidi,
· trije TV oglasi,
· 20 številk Novičnika NSIOS.
NSIOS kot nevladna organizacija združuje invalidske organizacije in nima članstva fizičnih oseb (NSIOS, ukrep 8.1).
[bookmark: _Toc228892922][bookmark: _Hlk35380659]
9. CILJ: ŠPORT IN PROSTOČASNE DEJAVNOSTI
Ukrepi
9.1 uvajanje védenja o posebnostih športa invalidov v izobraževalne programe strokovnih športnih strokovnjakov ter tako zagotavljanje kakovostne športne vzgoje za invalide;
9.2 dostopnost športnih objektov invalidom, ki se ukvarjajo s športom, in invalidom, ki športne prireditve obiskujejo kot gledalci (vhod, sanitarije, oznake, informacije in komunikacije);
9.3 spodbujanje rekreativnih dejavnosti v invalidskih organizacijah in drugih društvih, primernih vrsti ali stopnji invalidnosti in starosti invalida;
9.4 učenje športnih elementov naj postane sestavni del izobraževanja in rehabilitacije vseh invalidov;
9.5 spodbujanje izvajanja panožnih športnih tekmovanj za vse invalide na ravni države (v šolskem sistemu);
9.6 statusno/pravno izenačevanje športnikov in športnikov invalidov (kategorizacija, bonitete …).
Uresničevanje devetega cilja
Leta 2025 je bila sprejeta resolucija o nacionalnem programu športa za obdobje 2026–2035, ki med drugim določa cilje za razvoj športa invalidov. Ti so usmerjeni v večjo vključenost invalidov v športne dejavnosti ter njihovo vključevanje v redne športne programe.
Začelo se je tudi izvajanje večletnega projekta za izboljšanje dostopnosti športa invalidom, ki spodbuja njihovo socialno vključenost in povečuje možnosti za aktivno udejstvovanje.
Na ravni dejavnosti se izvajajo programi za ozaveščanje in vključevanje, zlasti med mladimi, in različne športne aktivnosti v okviru invalidskih organizacij. Organizirajo se tudi prilagojene aktivnosti, ki invalidom omogočajo sodelovanje v športu in rekreaciji.
Kljub napredku ostajajo izzivi. Invalidi nimajo enakih možnosti za športno udejstvovanje, predvsem zaradi visokih stroškov za prilagojeno opremo in pomanjkanja sistemske podpore. Opozarja se tudi na potrebo po boljši usposobljenosti trenerjev in večji vključenosti invalidov, zlasti otrok, v redne športne programe.
Nosilci
MGTŠ, MOPE, NIJZ, NSIOS, Zveza Sonček, Olimpijski komite Slovenije – Združenje športnih zvez (v nadaljnjem besedilu: OKS-ZŠZ)
[bookmark: _Hlk165204446]Poročevalci ministrstev in javnih zavodov
MGTŠ
Sprejeta zakonodaja
MGTŠ, Direktorat za šport, poroča, da je bila v letu 2025 sprejeta Resolucija o nacionalnem programu športa v Republiki Sloveniji za obdobje 2026–2035 (Uradni list RS, št. 55/25), ki v poglavju 3.1.7 Šport invalidov opredeljuje strateške cilje na področju športa invalidov in ukrepe za njihovo doseganje. Strateški cilji in ukrepi so usmerjeni predvsem v povečanje obsega športnih programov in vključenosti invalidov v te programe ter v vključevanje invalidov v »redne« športne programe nacionalnih panožnih športnih zvez (MGTŠ, ukrep 9.3).
Programi
MGTŠ, Direktorat za šport, poroča, da so se v letu 2025 začele izvajati vadbe v okviru ESS+ projekta Aktivno inkluzivno (trajanje 2024–2028, financirata EU in MGTŠ), ki je namenjen izboljšanju dostopnosti športa za invalide in njihovi večji socialni vključenosti. Skupna vrednost financiranja projekta je pet milijonov evrov, izvajata ga konzorcijska partnerja Zveza za šport invalidov Slovenije – Slovenski paralimpijski komite ter OKS-ZŠZ (MGTŠ, ukrep 9.3).
Poročevalci nevladnih organizacij
NSIOS
Dogodki 
NSIOS poroča, da prek Zveze za šport invalidov Slovenije – Slovenskega paralimpijskega komiteja in drugih včlanjenih invalidskih organizacij redno sodeluje s Slovenskim paralimpijskim komitejem, ki s svojimi dejavnostmi med drugim izvaja program Paralimpijski športni dan, ki je namenjen ozaveščanju o športnikih invalidih, hkrati pa spodbuja mlajše generacije k dejavnejšemu vključevanju v šport in rekreacijo. Navedeni program spodbuja tudi inkluzijo med vrstniki. Program Paralimpijski športni dan se izvaja v osnovnih in srednjih šolah po Sloveniji z namenom širitve védenja o posebnostih športa invalidov, poleg tega prispeva vsebine v izobraževalne programe športnih strokovnjakov, tako da se zagotovi kakovostna športna vzgoja za invalide. 
Pomembno vlogo pri popularizaciji športa kot dejavnika aktivnega, zdravega in kakovostnega življenja imajo tudi včlanjene invalidske organizacije, ki športne aktivnosti za invalide organizirajo in izvajajo v okviru svojih programov.
Štiri invalidske organizacije v partnerstvu s Planinsko zvezo Slovenije sodelujejo v projektu GOGO – Gibalno ovirani gore osvajajo, s katerim omogočajo invalidom prilagojene obiske znanih planinskih točk.
NSIOS je na posvetu Več športa za osebe s posebnimi potrebami opozoril na potrebo po sistemski ureditvi vključujočega športa, ki bi enakovredno vključeval invalide s prilagojenimi vadbami in športnimi pripomočki (NSIOS, ukrepa 9.1 in 9.3).
Težave, opozorila, komentarji, predlogi
[bookmark: _Hlk35380635]NSIOS poudarja, da invalidi nimajo enakih možnosti za udejstvovanje v športu. Prilagojena športna oprema je bistveno dražja in za mnoge invalide finančno nedosegljiva. Ker šport in rekreacija izboljšujeta tako fizično sposobnost kot tudi vse sociološke in psihološke vidike posameznika, je nujno, da država zagotovi pomoč invalidom, ki si želijo biti aktivni. Zato NSIOS predlaga uvedbo subvencije invalidom, ki se želijo ukvarjati s športom, v obliki sofinanciranja športnega pripomočka, podobno kot pri osnovnem invalidskem pripomočku.
Posebno pozornost pa bi bilo treba nameniti mladim športnikom invalidom, in sicer omogočiti vsem otrokom s posebnimi potrebami inkluzivno vključevanje v športne ure in druge športne dejavnosti v rednem šolskem sistemu ter postaviti sistem vključevanja vseh zainteresiranih invalidov v različne športne aktivnosti v okviru klubske dejavnosti.


Ena od težav pa je tudi usposobljenost športnih vaditeljev/trenerjev, posledično pa tudi inkluzivno vključevanje invalidov v športna društva in klube.

[bookmark: _Toc228892923]10. CILJ: VERSKO IN DUHOVNO ŽIVLJENJE
Ukrepa
10.1 omogočanje trajne duhovne oskrbe invalidom, ki to želijo, posebno tistim, ki so negibljivi v trajni negovalni oskrbi v domačem ali drugem okolju ali institucijah, z obiski verskega delavca ali drugega duhovnega vodje registrirane verske skupnosti po lastni izbiri;
10.2 omogočiti dostop do verskih objektov, cerkva (invalidi na vozičkih, slepi s psom vodnikom …).
Uresničevanje desetega cilja
V letu 2025 je bila številnim invalidnim osebam omogočena redna duhovna oskrba na domu, v domovih za starejše ter v okviru srečanj in romanj. Poseben poudarek je na spremljanju, vključevanju v skupnosti ter zmanjševanju osamljenosti.
Pomembno vlogo imajo prostovoljci, ki so pogosto edina povezava invalidov z versko skupnostjo. Organizirajo se tudi srečanja in aktivnosti na lokalni ravni ter izboljšuje dostopnost verskih objektov. Skupno te dejavnosti prispevajo k večji socialni in duhovni vključenosti invalidov.
Nosilci
MK, Slovenska Karitas
Poročevalci ministrstev in javnih zavodov
MK
Težave, opozorila, komentarji, predlogi
MK, Služba za kulturne raznolikosti, človekove pravice in versko svobodo, poroča, da MK sicer ni pristojno za uresničevanje tega ukrepa, kolikor se nanaša na dejavnost registriranih verskih skupnosti. Cerkve in druge verske skupnosti delujejo ločeno od države in so svobodne v svojem organiziranju ter pri izvajanju svojih dejavnosti, ki so v svojem jedru usmerjene prav v versko duhovno oskrbo vseh kategorij njihovih pripadnikov. Država ne sme posegati v njihovo organiziranje in delovanje, razen v primerih, določenih z zakonom (MK, ukrep 10.1). 

Poročevalci nevladnih organizacij
Slovenska karitas
Programi
Slovenska karitas je tudi v letu 2025 zagotavljala redno duhovno oskrbo invalidnim osebam, ki to želijo, v njihovem domačem okolju, v domovih za starejše ter v okviru različnih duhovnih srečanj in romanj. Skupno je bilo v dejavnosti Karitas vključenih 2650 invalidov. V sodelovanju z župnijskimi Karitas se je izvajalo spremljanje invalidov k nedeljskim svetim mašam in na romanjih, hkrati pa so bili invalidi vključeni tudi v duhovne skupnosti, kot sta Vera in luč ter Krščansko bratstvo bolnikov in invalidov. Prostovoljci Karitas so pogosto edini stik z versko skupnostjo, ki ga imajo invalidne osebe, zato je ta povezava za mnoge neprecenljiva. Več župnijskih Karitas je organiziralo tudi letna srečanja za invalide in starejše v prostorih župnijskih skupnosti, kar je pripomoglo k povečanju duhovne in socialne vključenosti teh oseb. Dodatno se zagotavlja dostopnost verskih objektov za invalide, vključno s prilagoditvami vhodov, sanitarij in parkirnih mest. Po Sloveniji Karitas izvajajo obiske na domu, osebno oskrbo, romanja in družabna srečanja za starejše in invalidne osebe, ki so se znašle v osamljenosti in potrebujejo podporo v njihovem okolju (Slovenska karitas, ukrepa 10.1 in 10.2).
[bookmark: _Hlk35380583][bookmark: _Toc228892924][bookmark: _Hlk196814245]
11. CILJ: SAMOORGANIZIRANJE INVALIDOV 
Ukrepi
11.1 razvijanje vloge invalidskih organizacij s trajnim, stabilnim, zadostnim in neodvisnim financiranjem iz Fundacije za financiranje invalidskih in humanitarnih organizacij ter drugih virov;
11.2 ureditev pravnega statusa in zagotavljanje sofinanciranja delovanja nacionalnega sveta invalidskih organizacij po zgledu financiranja Evropskega invalidskega foruma;
11.3 izpopolnjevanje meril in pogojev za dodelitev statusa reprezentativnosti invalidskih organizacij ter občasno preverjanje izpolnjevanja teh pogojev; 
11.4 izpopolnjevanje meril in pogojev za programsko financiranje IO;
11.5 zagotavljanje trajnih, zadostnih in neodvisnih sredstev za izvajanje zagovorništva in predstavljanja/zagovarjanja problematike invalidov pred državnimi in drugimi organi vsem reprezentativnim invalidskim organizacijam;
11.6 urediti status Svet za invalide Republike Slovenije in njegov ustrezni položaj. 
Uresničevanje enajstega cilja
Leta 2025 je bila sprejeta novela Zakona o invalidskih organizacijah, ki omogoča stabilnejše financiranje nacionalnega sveta invalidskih organizacij in s tem nemoteno izvajanje nalog v javnem interesu. Sklenjeno je bilo tudi kratkoročno financiranje za njegovo delovanje, medtem ko na področju statusov ni bilo sprememb.
Na programski ravni poteka redno sodelovanje med državo in invalidskimi organizacijami prek posebne medresorske skupine, ki omogoča neposredno obravnavo ključnih vprašanj invalidov ter podajanje konkretnih predlogov za izboljšave. Povečuje se tudi poudarek na dostopnosti, tako fizični kot komunikacijski.
Nevladne organizacije izvajajo programe podpore neodvisnemu življenju, zlasti z vrstniškim svetovanjem, izobraževanji in coachingom. Ti programi pomagajo invalidom pri pridobivanju veščin, uveljavljanju pravic in prevzemanju nadzora nad lastnim življenjem.
Kot pomemben izziv se poudarja potreba po večjem vključevanju invalidov v procese odločanja ter zagotavljanju stabilnega financiranja njihovih organizacij. Poudarja se načelo, da morajo biti invalidi aktivno vključeni v oblikovanje politik, ki so povezane z njimi, ter da morajo njihove organizacije imeti ključen glas pri izboljševanju njihovega položaja.
Nosilci
MDDSZ, NIJZ, NSIOS, YHD, Zveza Sonček 
Poročevalci ministrstev in javnih zavodov
MDDSZ
Sprejeta zakonodaja
MDDSZ, Direktorat za invalide, poroča, da je bila v letu 2025 sprejeta novela Zakona o invalidskih organizacijah (Uradni list RS, št. 108/02, 61/06 – ZDru-1, 95/24 in 56/25; ZInvO), ki omogoča financiranje Nacionalnega sveta invalidskih organizacij, da bo lahko nemoteno opravljal naloge, ki jih po zakonu opravlja v javnem interesu (MDDSZ, ukrep 11.2).



Programi
MDDSZ, Direktorat za invalide, poroča, da je bila z NSIOS v letu 2025 sklenjena pogodba o financiranju na podlagi 26. člena ZInVO za obdobje od 1. novembra do 31. decembra 2025 (MDDSZ, ukrep 11.2).
Količinski podatki
MDDSZ, Direktorat za invalide, poroča, da v letu 2025 ni bil podeljen noben status reprezentativne invalidske organizacije. Nobeni invalidski organizaciji status reprezentativnosti ni bil odvzet (MDDSZ, ukrep 11.3).
Poročevalci nevladnih organizacij
NSIOS, YHD
Programi
NSIOS poroča, da v kabinetu predsednika vlade deluje medresorski operativni organ – fokalna skupina med vlado in NSIOS kot reprezentativnim organom, ki skrbi za dvosmerno komunikacijo. Namen fokalne skupine je sistematično obravnavanje tematik, ki jih kot najbolj pereče vidijo invalidske organizacije in s katerimi se srečujejo osebe z invalidnostjo v vsakdanjem življenju, na način, ki bi bil organizacijsko čim bolj učinkovit. 
Predvideno je, da se fokalna skupina sestaja mesečno, po posameznih vsebinskih sklopih. Na ta način so, glede na obravnavano temo, na srečanjih prisotna vsebinsko pristojna ministrstva in predstavniki tistih invalidskih organizacij, ki jih posamezna tema prizadeva. Namen fokalne skupine je predaja konkretnih predlogov NSIOS in invalidskih organizacij ter hkrati opozarjanje na težave, ki jih je zaznati med invalidi zaradi veljavne zakonodaje ali morebitnih sprememb zakonodaje.
Predstavniki NSIOS sodelujejo v različnih delovnih skupinah ministrstev in direktoratov. V zadnjem času je zaznati povečan obseg dela na temo tako fizične dostopnosti kot tudi dostopnosti do informacij in komunikacij.
NSIOS je posebej opozarjal, da mora država zagotoviti posebna sredstva za samozagovorništvo invalidov v njihovih organizacijah ter financiranje nalog, ki jih te organizacije izvajajo v skladu z MKPI (NSIOS, ukrep 11.5).
YHD poroča o programu Vrstniško svetovanje, strokovno svetovanje in coaching. Cilji programa so:
· izvajanje izobraževanja o pomenu in upravljanju neodvisnega življenja za hendikepirane;
· izvajanje individualnega vrstniškega svetovanja;
· izvajanje coachinga,
· usposabljanje hendikepiranih za pomoč uporabnikom pri vodenju in upravljanju neodvisnega življenja (predvsem osebne pomoči),
· izvajanje svetovanja za hendikepirane.
Namen programa vrstniško svetovanje je sporočati informacije in krepiti veščine, ki so potrebne za upravljanje neodvisnega življenja, podpora pri iskanju ustreznih rešitev vsaki osebi s hendikepom, ki se znajde v položaju, za katerega sama trenutno ne najde zadovoljive rešitve, usposobiti hendikepirane in druge osebe za pomoč hendikepiranim uporabnikom pri upravljanju osebne pomoči in drugih storitev, ki omogočajo neodvisno življenje hendikepiranim.
Program zagotavlja podporo uporabnikom, da lahko uveljavijo pravico do osebne pomoči in vseh drugih storitev ter jih uporabijo po načelih neodvisnega življenja. S pomočjo storitev, ki so jim omogočene, prevzamejo nadzor nad svojim življenjem, sprejemajo lastne odločitve in zanje prevzemajo tudi odgovornost. Svetovalec je v enakovrednem razmerju s svojim sogovornikom, s katerim sodeluje v izobraževalnem oziroma svetovalnem odnosu. Njegova vloga torej ni, da bi reševal težave osebe, ki je prišla k njemu na izobraževanje oziroma svetovanje, ali da bi ji govoril, kaj mora narediti, ter ji delil osebne nasvete. Namesto tega spodbuja drugo osebo pri odkrivanju rešitev, in sicer s poslušanjem, izmenjavo izkušenj, odkrivanjem mogočih akcij, igro vlog, analizo primerov, ovrednotenjem konkretnih položajev, pa tudi s čustveno podporo. Uporabnik ima možnost o svojem položaju spregovoriti z nepristransko osebo, ki ga razume, saj ima podobno življenjsko izkušnjo ali je ustrezno usposobljena (YHD, ukrep 11.5).
Težave, opozorila, komentarji, predlogi
NSIOS v okviru tega cilja deležnike opozarja na nujnost doslednega spoštovanja načela Nič o invalidih brez invalidov, torej na obveznost temeljitega posvetovanja s predstavniki invalidov v vseh procesih odločanja o zadevah, ki se tičejo invalidov. NSIOS zagovarja stališče, da so invalidi s svojimi reprezentativnimi organizacijami najprimernejši za svetovanje odločevalcem glede najprimernejših rešitev na področju uresničevanja pravic invalidov in zagotavljanja njihove enakopravnosti. 
NSIOS ob tem opozarja na določbe MKPI, še posebej na njegov 29. člen, s katerim se je Republika Slovenija zavezala zagotavljati invalidom pravice in možnost ustvarjanja okolja, v katerem lahko učinkovito in polno sodelujejo pri upravljanju javnih zadev, kar vključuje tudi sodelovanje v nevladnih organizacijah in združenjih ter ustanavljanje invalidskih organizacij, ki zastopajo invalide na mednarodni, državni, regionalni in lokalni ravni, in vključevanje vanje, ter na 32. člen, ki določa obveznost držav pogodbenic, da zagotavljajo mednarodno sodelovanje, ki vključuje invalide.
Posebej so opozarjali na pomen zagotavljanja trajnih in zadostnih sredstev za samoorganiziranje invalidov v invalidskih organizacijah ter izvajanje njihovih posebnih socialnih programov, ki pomembno dopolnjujejo obveznosti države na področju invalidskega varstva in zagotavljanja enakih možnosti invalidov.

12. CILJ: NASILJE IN DISKRIMINACIJA
Ukrepi
7. 
8. 
9. 
10. 
11. 
12. 
12.1 ozaveščanje invalidov o njihovih pravicah in možnostih ukrepanja ob morebitnih zlorabah in nasilju, tudi z zagotavljanjem priročnikov o odkrivanju in preprečevanju nasilja nad invalidi v invalidom prilagojeni obliki;
12.2 opozarjanje javnosti na nasilje in zlorabe (posebno na nasilje nad invalidnimi otroki, invalidnimi ženskami in starimi invalidi) in na pomen (ne)diskriminacije;
12.3 ozaveščanje in preprečevanje šikaniranja na delovnem mestu zaradi invalidnosti;
12.4 zagotavljanje izobraževanja za strokovne delavce o prepoznavanju zlorab, preprečevanju nasilja in ukrepanju;
12.5 zagotavljanje programov in storitev za pomoč invalidom in njihovo samopomoč glede odkrivanja, razreševanja in preprečevanja nasilja nad njimi (vključno z varno hišo, ki je dostopna invalidkam in invalidom, zagotavljanje osebne asistence v varni hiši in podobno);
12.6 zagotavljanje prepovedi zdravstvenih ali znanstvenih poskusov na invalidih brez njihove prostovoljne in zavestne privolitve;
12.7 preučitev možnosti pridobivanja statističnih podatkov o nasilju in diskriminaciji nad invalidi.
Uresničevanje dvanajstega cilja
V letu 2025 se je nadaljeval raziskovalni projekt o diskriminaciji in nasilju nad invalidnimi ženskami, ki obravnava pravne, ekonomske in socialne vidike ter vključuje teoretično analizo, pravno presojo in kvalitativno raziskovanje izkušenj žensk in strokovnjakinj. Razpis za raziskavo o zbiranju statističnih podatkov o invalidih ni bil uspešen, saj ni bilo prijav.
Na področju dogodkov je bil organiziran strokovni seminar o nasilju nad starejšimi in ranljivimi skupinami v institucionalnem varstvu, namenjen vodstvenim kadrom socialnovarstvenih ustanov, z osredinjenostjo na ozaveščanje, izmenjavo izkušenj in preprečevanje nasilja.
Nevladne organizacije opozarjajo, da je nasilje nad invalidi premalo obravnavano in povezano z njihovo ranljivostjo, odvisnostjo in socialno izključenostjo. Izvajajo aktivnosti ozaveščanja in podpore, vendar primanjkuje ustreznih kapacitet, zlasti dostopnih varnih hiš za invalide.
Nosilci
MK, MDDSZ, NSIOS, YHD, Zveza Sonček
Poročevalci ministrstev in javnih zavodov
MDDSZ, MNZ (Policija), MSP
Raziskovalna dejavnost
MDDSZ, Direktorat za invalide, poroča, da se je v letu 2025 nadaljevalo izvajanje ciljno raziskovalnega projekta Krepitev varnosti in enakosti invalidnih žensk v zasebnem življenju in na trgu dela: pravni, ekonomski in socialni vidiki problematike diskriminacije in nasilja nad invalidnimi ženskami Fakultete za upravo Univerze v Ljubljani (UL) s projektnima partnerjema Ekonomsko fakulteto UL in Fakulteto za socialno delo UL. Projekt traja od 1. oktobra 2024 do 30. septembra 2026 in obsega pet delovnih svežnjev. V letu 2025 so se izvajale aktivnosti treh delovnih svežnjev:
1. Teoretična izhodišča in problemska opredelitev diskriminacije na podlagi invalidnosti in spola,
2. Pravna analiza – diskriminacija na podlagi invalidnosti in spola ter nasilje nad invalidnimi ženskami v zasebnem življenju in na trgu dela,
3. Diskriminacija in nasilje s perspektive invalidnih žensk in strokovnjakinj, ki jih lahko podprejo in jim nudijo pomoč: kvalitativna analiza.
(MDDSZ, ukrepi 12.1, 12.2, 12.3 in 12.4)
V okviru Javnega razpisa za izbiro projektov Ciljnega raziskovalnega programa »CRP 2025« v letu 2025 je bila razpisana tema Izhodišča za zbiranje statističnih podatkov o invalidih, vendar se na razpisano temo ni prijavila nobena raziskovalna institucija (MDDSZ, ukrep 12.7).
Dogodki 
MSP, Direktorat za starejše, dolgotrajno oskrbo in deinstitucionalizacijo, poroča, da je 30. septembra 2025 v sodelovanju s Socialno zbornico Slovenije organiziralo seminar Nasilje nad starejšimi oziroma ranljivimi skupinami v institucionalnem varstvu. Šesturni seminar je bil namenjen direktoricam in direktorjem socialnovarstvenih ustanov, ki izvajajo institucionalno varstvo po Zakonu o socialnem varstvu (Uradni list RS, št. 3/07 – uradno prečiščeno besedilo, 23/07 – popr., 41/07 – popr., 61/10 – ZSVarPre, 62/10 – ZUPJS, 57/12, 39/16, 52/16 – ZPPreb-1, 15/17 – DZ, 29/17, 54/17, 21/18 – ZNOrg, 31/18 – ZOA-A, 28/19, 189/20 – ZFRO, 196/21 – ZDOsk, 82/23, 84/23 – ZDOsk-1, 24/25 in 112/25; ZSV). Namen seminarja je bilo spodbujanje razprave, ozaveščanja ter izmenjave strokovnih pogledov in izkušenj, ki so ključni za preprečevanje nasilja in krepitev nenasilne kulture.
Izobraževanja se je udeležilo 30 direktoric in direktorjev, največ iz VDC, ki izvajajo storitve za ljudi z motnjami v duševnem razvoju. Na seminarju so predstavili tudi analizo poročanj o nasilju izvajalcev institucionalnega varstva za obdobje od aprila 2024 do avgusta 2025 (MSP, ukrep 12.4).
Težave, opozorila, komentarji, predlogi
MNZ, Generalna policijska uprava, Uprava uniformirane policije, Sektor splošne policije, poudarja, da evidence niso vodene na način, ki bi omogočal določitev in prepoznavo osebnih okoliščin obravnavane osebe. Policija na podlagi 14. člena Zakona o nalogah in pooblastilih policije nikogar ne sme diskriminirati na podlagi narodnosti, rase, barve kože, spola, jezika, vere, spolne usmerjenosti, političnega ali drugega prepričanja, premoženjskega stanja, rojstva, genetske dediščine, izobrazbe, družbenega položaja, invalidnosti ali katere koli druge osebne okoliščine. Na tak način mora biti zagotovljeno tudi vodenje evidenc in podatkov, ki se skladno s tem vodijo samo po zakonskih opisih prekrškov in procesnih kriterijih (na primer pravna kvalifikacija, čas, kraj, ukrep), ne pa po vsebinski »segmentaciji« glede na morebitne osebne okoliščine storilca ali oškodovanca (MNZ, ukrep 12.7).
Poročevalci nevladnih organizacij
NSIOS
Dogodki 
NSIOS je vse leto izjemno dobro sodeloval z zagovornikom načela enakosti. Hkrati se je odzival na aktualno problematiko posameznikov in podajal svoje predloge in pobude pristojnim (NSIOS, ukrep 12.2).
Težave, opozorila, komentarji, predlogi
NSIOS poudarja, da je nasilje nad invalidi težava, ki se preredko obravnava, prav tako o njem ni ustreznih statističnih podatkov. Nasilje nad invalidi je povezano z njihovim šibkejšim družbenim položajem, fizično, komunikacijsko in finančno odvisnostjo od drugih oseb, socialno izključenostjo in neozaveščenostjo. Invalidske organizacije v okviru svojih posebnih socialnih programov in dejavnosti skrbijo za informiranje in ozaveščanje invalidov in njihovih svojcev. Ena od invalidskih organizacij (Društvo Vizija) pa omogoča tudi začasno dostopno nastanitev gibalno oviranim invalidom, ki so se zaradi nasilja primorani umakniti iz svojega vsakdanjega okolja. NSIOS še vedno opozarja, da v Sloveniji ni zadostnih kapacitet, kot so varne hiše, ki bi bile prilagojene oziroma dostopne invalidom na invalidskih vozičkih.

13. CILJ: STARANJE Z INVALIDNOSTJO 
Ukrepi
13. 
13.1 ozaveščanje o staranju ter spodbujanje spoštovanja pravic in dostojanstva starejših, predvsem z bojem proti stereotipom in predsodkom;
13.2 vključevanje izobraževalnih vsebin o potrebah starejših in invalidov v programe, ki izobražujejo za poklice v zdravstvu in socialnem varstvu, ter ponujanje dodatnega izobraževanja za strokovno osebje v domovih za starejše, rehabilitacijskih centrih in drugih zavodih;
13.3 gradnja primernih bivalnih prostorov za starejše in starajoče se invalide, ki so vključeni v urbano okolje;
13.4 zagotavljanje starejšim invalidom, ki živijo v ustanovah, spoštovanje njihove zasebnosti in sodelovanje pri odločitvah, ki se nanašajo na življenjske razmere v ustanovi;
13.5 zagotavljanje socialne varnosti za starejše in starajoče se invalide, tudi programov za zmanjševanje tveganja revščine ter financiranje in vzpostavitev služb, katerih namen je skrb za osebe v njihovem običajnem okolju;
13.6 ureditev strokovne pomoči v centrih za socialno delo (poseben koordinator) za starejše in starajoče se invalide ter vzpostavitev instituta spremljevalca in zagovornika na lokalni ravni, ki bi bil v pomoč pri urejanju različnih zadev ter pri preprečevanju nasilja in zlorab, pa tudi pri ukrepanju ob njunem morebitnem pojavu;
13.7 zagotavljanje dolgotrajne oskrbe in zdravstvenih storitev, ki jih starejši (invalidi) zaradi starostnih težav in invalidnosti najpogosteje potrebujejo; 
13.8 spodbujanje medgeneracijskih oblik sodelovanja, prostovoljstva in javnih del za pomoč starejšim in starajočim se invalidom;
13.9 spodbujanje delovanja organizacij, ki zastopajo starejše in starajoče se invalide, na mednarodni, državni, regionalni in lokalni ravni;
13.10 zagotavljanje pravnega varstva starejšim, ki postanejo invalidi;
13.11 zagotavljanje varstva ob krizah in naravnih nesrečah;
13.12 omogočanje starejšim invalidom ohranjanja znanega socialnega okolja z različnimi aktivnostmi, prilagojenimi njihovim sposobnostim.
Uresničevanje trinajstega cilja
Leta 2025 je bila sprejeta zakonodaja za financiranje gradnje in obnove javnih najemnih stanovanj, ki predvideva do ene milijarde evrov sredstev do leta 2034.
Na ravni programov se spodbuja varstvo pravic starejših, tudi invalidov, tako v mednarodnem okolju kot v Sloveniji. Izvajajo se izobraževanja za strokovne delavce, aktivnosti za zmanjševanje neenakosti v zdravju in vključujoči dogodki za starejše.
Na področju investicij je bilo leta 2025 namenjenih več kot 50 milijonov evrov za infrastrukturo za starejše in osebe z oviranostjo, vključno z gradnjo in prenovo domov ter novih kapacitet. Zgrajenih je bilo tudi nekaj novih oskrbovanih stanovanj, dodatne kapacitete pa so še v nastajanju.
Dodatno se razvijajo tudi sistemske rešitve na področju dolgotrajne oskrbe, zlasti z uvajanjem modelov za presojo kakovosti in krepitev kompetenc zaposlenih, ki podpirajo večjo usmerjenost v potrebe uporabnikov ter omogočajo, da ti čim dlje ostanejo v domačem okolju ter živijo samostojno in vključeno.
Nevladne organizacije poudarjajo pomen dostojanstva, vključenosti in izboljšanja položaja starejših in invalidov. Aktivno sodelujejo pri zakonodajnih spremembah, zlasti na področju pokojninskega in invalidskega zavarovanja, ter opozarjajo na potrebo po boljših finančnih pogojih in učinkovitem sistemu poklicne rehabilitacije.
Velik poudarek je tudi na prostovoljstvu, medgeneracijskem sodelovanju in lokalni podpori starejšim, vključno z obiskovanjem na domu ter povezovanjem z drugimi organizacijami. Kljub temu ostajajo izzivi, predvsem pri socialno-ekonomskem položaju invalidov, kjer so tveganja revščine in brezposelnosti še vedno visoka.
Nosilci 
MSP, MZEZ, NIJZ, SOUS, NSIOS, ZDUS
Poročevalci ministrstev in javnih zavodov
MSP, MZEZ, NIJZ, IRSSV
Sprejeta zakonodaja
MSP, Direktorat za stanovanja, poroča, da je bil v letu 2025 sprejet Zakon o financiranju in spodbujanju gradnje javnih najemnih stanovanj (Uradni list RS, št. 57/25 in 112/25; ZFSGJNS), ki zagotavlja za izvajanje projektov gradnje ali obnove skupno do ene milijarde evrov v letih od 2025 do vključno 2034 (MSP, ukrep 13.3).
Programi
MZEZ, Direktorat za multilateralno sodelovanje, poroča, da v mednarodnih forumih spodbuja in podpira obravnavo varstva ter uveljavljanja človekovih pravic in dostojanstva starejših, vključno starejših z invalidnostjo. 
Stalno predstavništvo Republike Slovenije pri Uradu ZN in drugih mednarodnih organizacijah v Ženevi je ob robu 60. zasedanja Sveta OZN za človekove pravice septembra 2025 v Ženevi kot sopredsedujoče Skupini prijateljev človekovih pravic starejših sodelovalo na stranskem dogodku o promociji dostopnosti (MZEZ, ukrep 13.1).
NIJZ poroča, da v okviru projekta Integracija geriatrične oskrbe starejših izvaja dvodnevni izobraževalni modul za zdravstvene in socialne delavce. V okviru skupine za poučevanje neenakosti v zdravju namenjajo posebno pozornost starejšemu invalidnemu prebivalstvu predvsem z vidika pravičnosti v zdravju. Pri akciji za starejše Pokloni čas, polepšaj dan skušajo organizirati čim več dogodkov v inkluzivnem okolju (NIJZ, ukrepi 13.1, 13.2, 13.7).
IRSSV z novo investicijo Model presoje kakovosti in kompetence zaposlenih v dolgotrajni oskrbi (Kakovostna dolgotrajna oskrba) podpira vzpostavitev sistema dolgotrajne oskrbe, s poudarkom na potrebah uporabnic in uporabnikov dolgotrajne oskrbe. Uporabniki dolgotrajne oskrbe so vse osebe, ki zaradi posledic bolezni, starostne oslabelosti, poškodb, invalidnosti, pomanjkanja ali izgube intelektualnih sposobnosti potrebujejo pomoč drugih oseb pri opravljanju osnovnih in podpornih dnevnih opravil v daljšem obdobju, ki ni krajše od treh mesecev, ali trajno. Ključni cilj projekta je omogočiti, da uporabnice in uporabniki, če to želijo, čim dlje ostanejo v domačem okolju oziroma skupnosti ter živijo čim bolj samostojno in vključeno življenje. Projekt vključuje razvoj metodologij za spremljanje izvajanja dolgotrajne oskrbe in pilotno testiranje modela presoje kakovosti, ki v ospredje postavlja kakovost življenja, pravice, avtonomijo in vključenost uporabnikov. V tem okviru se razvija tudi vloga koordinatorja dolgotrajne oskrbe, ki uporabnikom nudi podporo pri načrtovanju in izvajanju storitev. Projekt vključuje tudi usposabljanje in krepitev kompetenc strokovnih delavcev ter razvoj novih metod dela in inovativnih pristopov za obravnavo uporabnikov, tudi v kompleksnih življenjskih razmerah. Hkrati potekajo aktivnosti informiranja in ozaveščanja javnosti ter vzpostavljanje dostopa do znanja in dobrih praks (IRSSV, ukrepi 1.4, 2.1, 2.4, 6.7, 13.2, 13.5, 13.6, 13.7).  


Količinski podatki
MSP, Služba za investicije, poroča, da je bilo v letu 2025 na področju investicij v infrastrukturo za varstvo starejših in oseb z oviranostjo v celoti realiziranih 25,34 milijona evrov iz integralnega proračuna Republike Slovenije ter 25,8 milijona evrov iz sklada Načrta za okrevanje in odpornost. Pomembni projekti so gradnja delavnic za uporabnike VDC v naselju Trebnje, gradnja prizidka k dnevnemu centru za otroke in mladostnike ZUDV Dornava v Mariboru, gradnja rehabilitacijskega centra za Dom Lukavci, gradnja oziroma celovita prenova objektov domov za starejše v Slovenski Bistrici, Moravčah, Celju, Ilirski Bistrici, Podčetrtku, Ljubljani v Šiški. Iz sredstev Načrta za odpornost in okrevanje je v gradnji (dokončanje v letu 2026) 15 novih enot domov za starejše s skupaj 516 dodatnimi posteljami (MSP, ukrep 13.3). 
MSP, Direktorat za stanovanja, poroča, da je bilo v letu 2025 dokončanih 11 novih oskrbovanih stanovanj (Soseska Črnuški bajer, JSS MOL), katerih sredstva za izgradnjo so bila zagotovljena v Načrtu za okrevanje in odpornost (MSP, ukrep 13.3).
Poročevalci nevladnih organizacij
ZDUS
Programi
ZDUS poroča, da se pri njih združujejo starejši in upokojenci, tudi invalidi, zato so njihove pravice in dostojanstvo zanje zelo pomembna vrednota. Te vrednote vgrajujejo v izobraževanja za svoje člane, prostovoljce in širšo javnost (seminarji, predavanja, delavnice). Vedno in povsod poudarjajo pomen vključenosti za vse in z vsemi vsebinami pomagajo pri premagovanju predsodkov in stereotipov, ki se pojavljajo v javnosti (ZDUS, ukrep 13.1).
Komisija za pokojninske in invalidske zadeve ZDUS aktivno spremlja vso zakonodajo, ki je povezana z upokojenci in invalidi, pri pripravi pokojninske reforme v letu 2025 so vodstvo ZDUS, strokovna telesa in komisije aktivno sodelovali pri dajanju pripomb in stališč ter se večkrat sestali z resornim ministrom in predsednikom vlade, vse s ciljem izboljšanja gmotnega položaja upokojencev in invalidov, zvišanja pokojnin, pravičnejšega usklajevanja in zvišanja pokojninskih osnov za invalide. Vlado še naprej opozarjajo, da položaj invalidov z reformo v letu 2025 ni bil rešen in da je to področje treba čim prej urediti s spremembo zakonodaje, po možnosti v letu 2026 oziroma v najkrajšem mogočem času.
V letu 2025 je tako Komisija za pokojninske in invalidske zadeve ZDUS večkrat obravnavala problematiko upokojencev, starejših občanov in predvsem invalidov ter dajala predloge za izboljšanje njihovega gmotnega položaja, tako glede nadomestil iz invalidskega zavarovanja kot glede ugodnejših pogojev glede višine invalidske pokojne, predvsem pa pravice do poklicne rehabilitacije, načina izvajanja poklicne rehabilitacije, nadomestil, ki naj bi jih invalidi prejemali v času poklicne rehabilitacije in tudi potem, ko to uspešno končajo. 
Glavni cilji prenove invalidskega dela obveznega zavarovanja po ZPIZ-2O, ki je bil sprejet v septembru 2025, so:
· zagotoviti učinkovit sistem za ohranjanje in pridobitev zaposlitve osebam z začasno ali trajno zmanjšano zmožnostjo za delo,
· vzpostaviti učinkovit sistem poklicne rehabilitacije,
· vzpostaviti preglednejši sistem invalidskega zavarovanja.
Vsi navedeni ukrepi so zastavljeni na način, da se lahko uresniči cilj izboljšanja gmotnega položaja uživalcev pravic iz invalidskega zavarovanja.
Poklicna rehabilitacija ima v okviru urejanja invalidskega zavarovanja poseben status in pomen, saj ji je zaradi zagotavljanja in varovanja zaposlitve delovnih invalidov in njihove socialne vključenosti namenjena osrednja vloga. Na pomen poklicne rehabilitacije je opozarjala že vsebina Bele knjige o pokojninah iz leta 2016, ki je kot enega od ukrepov na področju invalidskega zavarovanja predlagala, naj bo pravica do poklicne rehabilitacije v prihodnjem sistemu tudi z vidika izvajanja temeljna pravica iz invalidskega zavarovanja (vendar do sprememb v zakonodaji ni prišlo).
Na področju invalidskega zavarovanja, ob vzpostavitvi ustreznega stanja na trgu dela, mora poklicna rehabilitacija postati temeljna pravica iz invalidskega zavarovanja, pri čemer je treba vzporedno prilagajati tudi sistem zdravstvenega zavarovanja ter varnosti in zdravja pri delu ter druge sisteme, povezane z invalidskim zavarovanjem. 
Osnovni namen poklicne rehabilitacije mora biti v pravočasni odzivnosti na način, da se odpravijo ali ublažijo posledice bolezni ali poškodbe in morebitne posledične zmanjšane delovne zmožnosti. Z njo se zavarovancu zagotavlja ohranitev zaposlitve oziroma izboljšujejo njegove možnosti za nadaljnje delo, hkrati pa tudi socialna vključenost in socialna varnost. Za dosego tega pa je potrebno sočasno prilagajanje zdravstvenega in invalidskega zavarovanja ter sodelovanje ključnih akterjev procesov. 
Za učinkovitejšo obravnavo zavarovancev z začasno ali trajnejšo nezmožnostjo za delo je tako z vidika odprave administrativnih ovir in trajanja posameznih postopkov pred različnimi organi kot tudi z namenom zagotoviti večjo kakovost in usklajenost ocen izvedencev v posameznih fazah postopka ključnega pomena uvedba univerzalne delovne dokumentacije. Smisel univerzalne dokumentacije je razpoložljivost celovite zdravstvene in delovne dokumentacije že v zgodnji fazi bolniške odsotnosti, ki bi bila na voljo izvedencem v različnih postopkih in bi spremljala zavarovanca od začetka trajne ali začasne nezmožnosti za delo do obravnave v postopkih pred invalidsko komisijo ZPIZ.
Sprejeti ZPIZ-2O, ki je začel veljati 1. januarja 2025, določa ugodnejše pogoje tako za odmero višine nadomestil iz invalidskega zavarovanja kot tudi pogoje za odmero višjih odstotkov za odmero invalidske pokojnine, vendar se višina odstotka odmere dviguje postopoma od leta 2028 do 2035.
Posebna novost je 162. člen ZPIZ-2O, ki določa: »Delovnim invalidom, ki so na dan 31. decembra 2025 uživalci nadomestil iz invalidskega zavarovanja po predpisih, ki so veljali do uveljavitve tega zakona, ki so brezposelni delovni invalidi, prijavljeni pri zavodu za zaposlovanje, niso vključeni v obvezno zavarovanje ter so dopolnili 62 let starosti, ter so v zadnjih desetih letih vsaj osem let uživali nadomestilo iz invalidskega zavarovanja kot brezposelni delovni invalidi, prijavljeni pri zavodu za zaposlovanje, 30. aprila 2026 prenehajo pravice iz invalidskega zavarovanja in se jim preneha izplačevati nadomestilo iz invalidskega zavarovanja. 1. maja 2026 pridobijo pravico do invalidske pokojnine, ki se izračuna na način, kot je določen za zavarovance iz pete alineje prvega odstavka spremenjenega 41. člena zakona.«
Pri obravnavi je predsednica Komisije za pokojninske in invalidske zadeve aktivno sodelovala in je predlagala, naj se uskladijo zgoraj navedene zadeve (ZDUS, ukrep 13.5).
Temeljna oblika delovanja članstva v ZDUS je prostovoljstvo. Na vseh ravneh delovanja organov v ZDUS in delovnih skupinah omogočajo enakovredno sodelovanje in udejstvovanje članov s statusom invalida. Na lokalni ravni v društvih upokojencev delujejo poverjeniki, ki večkrat letno obiščejo člane na njihovih domovih, med njimi so tudi starejši invalidi, ter jim po potrebi nudijo pomoč ali organizirajo storitve in pomoč. Navedene aktivnosti se izvajajo tudi v okviru programa Starejši za starejše. V obeh delovanjih spodbujajo medgeneracijsko povezovanje in sodelovanje v družinskih okoljih in tudi širše. Gre za sodelovanje društev upokojencev z drugimi institucijami, šolami, medgeneracijskimi centri. Tako se spodbuja medgeneracijsko sodelovanje na lokalni ravni, ko prihaja do povezovanja društev upokojencev in medgeneracijskih centrov, v katerih si predstavniki različnih generacij med seboj delijo izkušnje in znanja. Društva upokojencev na lokalni ravni so v nekaterih posameznih primerih tudi (so)ustanovitelji takih centrov. Društva upokojencev ali pokrajinske zveze upokojencev sodelujejo tudi v obliki zaposlovanja prek javnih del in ne samo v obliki prostovoljstva.
ZDUS deluje tudi v okviru Medgeneracijske koalicije Slovenije – MeKoS, pri kateri gre za medgeneracijsko sodelovanje, in odločevalce skupno opozarjajo na različna vprašanja, povezana s skupno, medgeneracijsko problematiko (ZDUS, ukrep 13.8).
ZDUS sodeluje oziroma se povezuje z različnimi invalidskimi organizacijami, patronažno službo, CSD, zavodi za oskrbo na domu in drugimi sorodnimi službami na lokalni ravni, na primer z Rdečim križem, Karitas in drugimi humanitarnimi organizacijami (ZDUS, ukrep 13.9).
Pravnega varstva starejšim in starejšim invalidom v ZDUS v letu 2025 niso izvajali, saj imajo omejene kadrovske in finančne vire. Se pa njihove strokovne službe odzovejo na vsako stisko in na vsa pisma z vprašanji, ki so naslovljena na ZDUS, in skušajo pridobiti ustrezne odgovore pristojnih institucij ali naših strokovnjakov (ZDUS, ukrep 13.10).
Količinski podatki
ZDUS navaja, da iz Poročila o raziskavi socialno-ekonomskega položaja upokojencev, delovnih invalidov in starejšega prebivalstva lahko razberemo, da so med skupinami upokojencev izrazite razlike. Krivulja za starostne upokojence v obdobju 2010−2020 se je gibala približno vzporedno s tisto za vse upokojence, v letih 2012−2017 je bila njihova stopnja tveganja revščine nižja kot za vse osebe, celo za 3,8 odstotne točke leta 2013. Stopnja za invalidske upokojence je precej višja in se je po letu 2017 močno povečala, na kar 28,8 odstotka leta 2020. Za invalidske upokojence v upokojenskih gospodinjstvih je še višja in je leta 2020 znašala 37,5 odstotka. Stopnja za delovne invalide se je gibala obratno od tiste za upokojence: do leta 2014 se je zviševala, nato pa do leta 2019 zniževala. Od leta 2019 do leta 2020 se je zvišala za 4,9 odstotne točke (na 18,1 odstotka).
Iz poročila še izhaja, da se je število delovnih invalidov zmanjšalo s 51,2 tisoč v letu 2010 na 47,8 tisoč v letu 2020. Do leta 2016 je bilo zaposlenih manj kot polovica vseh delovnih invalidov. Leta 2012, ko je bila ekonomska kriza v polnem razmahu, je bilo brezposelnih kar 32,5 odstotka delovnih invalidov, skoraj 19 odstotkov pa je bilo neaktivnih. Od leta 2017 naprej je delež delovnih invalidov v delovnem razmerju naraščal in leta 2020 dosegel 55,4 odstotka. Leta 2020 je bila še vedno brezposelna skoraj petina vseh delovnih invalidov (18,7 odstotka), kar je zelo veliko v primerjavi s 5 odstotki brezposelnih v celotni populaciji. Vendar se stanje zaposlenih invalidov v zadnjih treh letih izboljšuje.
Težave, opozorila, komentarji, predlogi
NSIOS opozarja, da je starejših oseb s posebnimi potrebami vse več. Njihova starostna struktura se spreminja, saj je življenjska doba oseb s posebnimi potrebami bistveno daljša kot v preteklosti. Starejšim osebam s posebnimi potrebami je treba zagotoviti:
· vključenost v okolje in aktivnosti, ki so jih vajene, in sicer v njim prilagojenem obsegu in pogostosti; 
· ustrezne prostorske in predvsem kadrovske pogoje za kakovostno obravnavo v starosti; 
· dodatno izobraževanje kadra, ki dela s temi osebami, z namenom boljšega in lažjega obvladovanja različnih težav v tem življenjskem obdobju.

[bookmark: _Toc228892927]
RAZISKAVE IN OBJAVE, KI SE NANAŠAJO NA VEČ RAZLIČNIH CILJEV API OZIROMA NA VSE CILJE
Pri uresničevanju ciljev v zvezi z invalidi za leto 2025 je posredno sodeloval tudi SURS,[footnoteRef:2] in sicer: [2:  Povezave, na katerih so dostopni rezultati vseh raziskovanj: http://www.stat.si (različne objave po področjih), https://pxweb.stat.si/SiStat/sl (podatkovna zbirka SiStat).] 

· SURS je tako kot prejšnja leta tudi v letu 2025 opravil in objavil nekatere statistične raziskave, ki so bile vsebinsko bolj ali manj povezane z invalidi oziroma invalidnostjo. Do navedenih podatkov je prišel s pomočjo lastnih raziskovanj ali pa jih je pridobil od nosilcev uradnih evidenc. Vsa raziskovanja, ki jih izvaja SURS oziroma za katera pridobi podatke od drugih nosilcev uradnih evidenc, imajo zakonsko podlago v Letnem programu statističnih raziskovanj – LPSR,[footnoteRef:3] ki je vsako leto ažuriran in objavljen v Uradnem listu Republike Slovenije. [3:  Vsa statistična raziskovanja potekajo v skladu z zakonom, ki ureja delovanje državne statistike. Delijo se na redne in razvojne naloge. V okviru dejavnosti državne statistike jih izvajajo SURS in pooblaščeni izvajalci.] 

· SURS sicer sam ne sodeluje neposredno pri uresničevanju posameznih ciljev oziroma ukrepov, določenih v API 2022–2030, vendar različnim nosilcem teh nalog omogoča, da imajo na voljo določene informacije in podatke pri vrednotenju narejenega v smeri uresničevanja ciljev, ki so postavljeni v programu.
· SURS redno objavlja ugotovitve vseh svojih raziskovanj elektronsko, s podanim kratkim komentarjem (v tako imenovani Prvi objavi), podrobni podatki pa so uporabnikom na voljo v spletni podatkovni zbirki SiStat. 
· Podatke, povezane s področjem invalidnosti, SURS večinoma objavlja na področjih socialna zaščita (izdatki in financiranje socialne zaščite, dolgotrajna oskrba), kakovost življenja (zdravje in zdravstvo), delo in brezposelnost ter izobraževanje. Posebnih publikacij (brošur), ki jih je izdajal v preteklosti in ki so podrobno prikazovale oziroma razčlenjevale aktualne vsebine s področja, ki bi vključeval invalidnost, ne izdaja več.
V nadaljevanju navajamo objave oziroma povezave (elektronske objave in povezave do podatkovne zbirke SiStat), ki obsegajo podatke s področja invalidov oziroma invalidnosti v okviru naslednjih področij:
Socialna zaščita: Izdatki in viri financiranja programov socialne zaščite
· Izdatki in viri financiranja programov socialne zaščite, podrobni podatki, Slovenija, 2022. 27. oktober 2025;[footnoteRef:4] Prva objava in podatkovna zbirka SiStat (1996–2023) [4:  https://pxweb.stat.si/SiStatData/pxweb/sl/Data/-/1262201S.px in   
  https://pxweb.stat.si/SiStatData/pxweb/sl/Data/-/1262202S.px.] 

Socialna zaščita: Izdatki in viri financiranja programov zdravstvenega varstva
· Izdatki in viri financiranja zdravstvenega varstva, podrobni podatki, Slovenija, 2022. 23. oktober 2025;[footnoteRef:5] Prva objava in podatkovna zbirka SiStat (2008–2023) [5:  https://pxweb.stat.si/SiStatData/pxweb/sl/Data/Data/0886501S.px/,
  https://pxweb.stat.si/SiStatData/pxweb/sl/Data/Data/0886502S.px/.] 

Socialna zaščita: Dolgotrajna oskrba
· Dolgotrajna oskrba, Slovenija, 2023. 19. december 2025[footnoteRef:6] (izdatki za dolgotrajno oskrbo in prejemniki storitev dolgotrajne oskrbe) [6:  https://www.stat.si/StatWeb/News/Index/14049.
  https://pxweb.stat.si/SiStatData/pxweb/sl/Data/-/H169S.px,
  https://pxweb.stat.si/SiStatData/pxweb/sl/Data/-/H170S.px.


] 

Delo in brezposelnost: Delovno aktivno prebivalstvo
Podatke o delovno aktivnih invalidih in invalidskih podjetjih SURS objavlja v okviru nacionalnega raziskovanja Delovno aktivno prebivalstvo (DAK). Glavni podatkovni vir je Statistični register delovno aktivnega prebivalstva (SRDAP). V raziskavi je tudi podatek o vrsti invalidnosti za posamezno delovno aktivno osebo. Glavni vir podatkov o invalidskih podjetjih v Sloveniji je Register invalidskih podjetij, ki ga vodi Ministrstvo za delo, družino, socialne zadeve in enake možnosti Republike Slovenije.
V sklopu strukturnih podatkov SURS objavlja naslednje preglednice o delovno aktivnih invalidih in invalidskih podjetjih:
· Delovno aktivni invalidi (brez kmetov) po dejavnostih (SKD 2008) in spolu, Slovenija, letno (https://pxweb.stat.si/SiStatData/pxweb/sl/Data/-/0765501S.px),
· Delovno aktivni invalidi (brez kmetov) po občinah delovnega mesta in spolu, Slovenija, letno (https://pxweb.stat.si/SiStatData/pxweb/sl/Data/-/0765505S.px),
· Delovno aktivni invalidi (brez kmetov) po skupinah poklicev (SKP-08) in spolu, Slovenija, letno (https://pxweb.stat.si/SiStatData/pxweb/sl/Data/-/0765506S.px),
· Delovno aktivni invalidi (brez kmetov) po statističnih regijah delovnega mesta, statusu zaposlitve in spolu, Slovenija, letno (https://pxweb.stat.si/SiStatData/pxweb/sl/Data/-/0765504S.px),
· Delovno aktivni invalidi (brez kmetov) v javnem in zasebnem sektorju po doseženi izobrazbi in spolu, Slovenija, letno (https://pxweb.stat.si/SiStatData/pxweb/sl/Data/-/0765502S.px),
· Delovno aktivni invalidi (brez kmetov) v javnem in zasebnem sektorju po petletnih starostnih skupinah in spolu, Slovenija, letno (https://pxweb.stat.si/SiStatData/pxweb/sl/Data/-/0765503S.px),
· Invalidska podjetja po dejavnostih (SKD 2008), Slovenija, letno (https://pxweb.stat.si/SiStatData/pxweb/sl/Data/-/0765508S.px),
· Invalidska podjetja po velikosti glede na število zaposlenih oseb, Slovenija, letno (https://pxweb.stat.si/SiStatData/pxweb/sl/Data/-/0765509S.px),
· Invalidska podjetja v javnem in zasebnem sektorju, Slovenija, letno (https://pxweb.stat.si/SiStatData/pxweb/sl/Data/-/0765507S.px),
· Zaposlene invalidne osebe v invalidskih podjetjih po ravni dosežene izobrazbe in spolu, Slovenija, letno (https://pxweb.stat.si/SiStatData/pxweb/sl/Data/-/0765513S.px),
· Zaposlene invalidne osebe v invalidskih podjetjih v javnem in zasebnem sektorju po spolu, Slovenija, letno (https://pxweb.stat.si/SiStatData/pxweb/sl/Data/-/0765512S.px),
· Zaposlene osebe v invalidskih podjetjih po ravni dosežene izobrazbe in spolu, Slovenija, letno (https://pxweb.stat.si/SiStatData/pxweb/sl/Data/-/0765511S.px),
· Zaposlene osebe v invalidskih podjetjih v javnem in zasebnem sektorju po spolu, Slovenija, letno (https://pxweb.stat.si/SiStatData/pxweb/sl/Data/-/0765510S.px).
Izobraževanje
Na področju izobraževanja SURS objavlja naslednje podatke, povezane z invalidnostjo (vir podatkov je Zavod Republike Slovenije za šolstvo):
· Učenci s posebnimi potrebami, vključeni v redne ali prilagojene programe osnovne šole, po vrsti motnje in vrsti programa motnje, Slovenija (https://pxweb.stat.si/SiStatData/pxweb/sl/Data/-/0952765S.px),
· Učenci s posebnimi potrebami, vključeni v redne ali prilagojene programe osnovne šole, po spolu in starosti, Slovenija (https://pxweb.stat.si/SiStatData/pxweb/sl/Data/-/0952768S.px),
· Število dijakov s posebnimi potrebami po vrsti izobraževanja in vrsti motnje, začetek šolskega leta, Slovenija (https://pxweb.stat.si/SiStatData/pxweb/sl/Data/-/0953255S.px),
· Učenci s posebnimi potrebami, vključeni v redne ali prilagojene programe osnovne šole, po vrsti motnje in vrsti programa, Slovenija (https://pxweb.stat.si/SiStatData/pxweb/sl/Data/-/0952765S.px),
· Učenci s posebnimi potrebami, vključeni v redne ali prilagojene programe osnovne šole, po vrsti motnje, spolu in starosti, Slovenija (https://pxweb.stat.si/SiStatData/pxweb/sl/Data/-/0952768S.px).
Kakovost življenja – Življenjski pogoji
V letno raziskovanje Življenjski pogoji (Statistics on Income and Living Conditions) – EU-SILC so po metodologiji GALI (Global Activity Limitation Indicator) - Limitation in activities because of health problems (Oviranost pri aktivnostih zaradi zdravstvenih težav) vključena naslednja vprašanja:
· Ali ste trenutno ovirani zaradi kakršnih koli zdravstvenih težav pri običajnih aktivnostih?
· Ali ta oviranost traja neprekinjeno vsaj šest mesecev?
· V kolikšni meri ste ovirani zaradi svojih zdravstvenih težav pri običajnih aktivnostih (zelo, zmerno …)?
Vprašanje se nanaša na oviranost zaradi takšnih ali drugačnih zdravstvenih razlogov, kar se sicer ne nanaša vedno neposredno na invalidnost, saj vprašanja merijo občutek oviranosti, ne glede na status invalidnosti. Poleg tega imajo lahko ljudje občutek oviranosti tudi, ne da bi imeli priznane zdravstvene težave.
Z novo krovno uredbo EU o socialnih raziskovanjih so se leta 2021 določeni podatki v zvezi z oviranostjo, harmonizirano po usklajeni opredelitvi oziroma metodologiji GALI, začeli zbirali še v nekaterih drugih raziskovanjih, ki se izvajajo v okviru državne statistike:
· Aktivno in neaktivno prebivalstvo (Labour Force Survey) – ANP (SURS),
· Nacionalna raziskava o zdravju in zdravstvenem varstvu (European Health Interview Survey) – EHIS (Nacionalni inštitut za javno zdravje),
· Uporaba Informacijsko-komunikacijske tehnologije v gospodinjstvih – IKT-GOSP (SURS),
· Raziskovanje Učenje in izobraževanje odraslih – SURS, 
· v letu 2026 tudi pri raziskovanju Poraba v gospodinjstvih – APG (SURS), 
· predvidoma okrog leta 2032 tudi pri raziskovanju Poraba časa (Harmonised European Time Use Survey) – APČ (SURS).
Eurostat v okviru domene »Disability« objavlja kar nekaj koristnih podatkov na to temo kot rezultatov iz raziskovanj Življenjski pogoji (EU-SILC), Delovno aktivno prebivalstvo (LFS) in Nacionalna raziskava o zdravju in zdravstvenem varstvu (EHIS), ki jih SURS redno letno pošilja Eurostatu, oziroma v primeru raziskovanja EHIS, te podatke pošilja NIJZ kot pooblaščeni izvajalec državne statistike (https://ec.europa.eu/eurostat/web/health/database).
Domena: Disability (hlth_dsb)
· Prevalence of disability (LFS survey), 	
· Prevalence of disability (EHIS survey),	
· Barriers to social integration of disabled people (EHIS), 	
· Health problems of disabled people (sources EU-SILC or EHIS), 	
· Access to education and training for disabled people (LFS), 	
· Access to labour market for disabled people (source LFS), 	
· Housing conditions of disabled people - EU-SILC, 	
· Income distribution and poverty among disabled people - EU-SILC, 	
· Material deprivation among disabled people - EU-SILC,	
· Social participation of disabled people - EU-SILC. 	
V letu 2025 je bil v raziskovanje EU-SILC vključen priložnosti modul Dostopnost do storitev, katerega del se je nanašal tudi na tematiko: Oskrba na domu (za referenčno leto 2024); torej, ali je v gospodinjstvu oseba, ki potrebuje pomoč/oskrbo na domu zaradi dolgotrajne telesne ali duševne bolezni, oviranosti ali starosti. Upoštevane so osebe z zdravstvenimi težavami, ki trajajo najmanj šest mesecev (pri posamezni osebi, vključno z otroki) ali za katere se pričakuje, da bodo trajale toliko časa. Pomoč zajema kakršno koli pomoč druge osebe, ne glede na to, ali je strokovna oziroma formalna (ki jo izvajajo zunanji, usposobljeni in plačani izvajalci) ali neformalna oziroma na prostovoljni ravni (ki jo običajno izvajajo preostali člani gospodinjstva, sorodniki, prijatelji, sosedi). Lahko vključuje zdravstveno nego na domu in/ali socialno oskrbo na domu. Pri čemer se tu ne da izločiti, v katerih primerih gre za invalidne osebe. Podatki so dostopni na (za področje: Kakovost življenja – Življenjski pogoji – Dostopnost do storitev – Oskrba na domu): https://pxweb.stat.si/SiStat/sl/Podrocja/index/53/kakovost-zivljenja#1728. 
Nacionalna raziskava o zdravju in zdravstvenem varstvu (European Health Interview Survey) – EHIS, ki jo izvaja Nacionalni inštitut za javno zdravje, vključuje (del) priporočil krajšega nabora vprašanj o invalidnosti. To raziskovanje, ki se je izvedlo v letu 2025, je del državne, uradne statistike, saj je NIJZ pooblaščeni izvajalec državne statistike (več o tem: https://nijz.si/podatki/podatkovne-zbirke-in-raziskave/nacionalna-raziskava-o-zdravju-in-zdravstvenem-varstvu//). Ugotovitve so/bodo dostopne na: https://podatki.nijz.si/pxweb/sl/NIJZ%20podatkovni%20portal/.

Zakoni
	Leto
	Naziv 

	2025
	Zakon o dodatnih interventnih ukrepih na področju zdravstva (ZDIUPZ) (Uradni list RS, št. 111/25, 34/26 in 37/26 – popr.)

	2025
	Zakon o financiranju in spodbujanju gradnje javnih najemnih stanovanj (ZFSGJNS) (Uradni list RS, št. 57/25 in 112/25)

	2025
	Zakon o invalidskih organizacijah (ZInvO) (Uradni list RS, št. 108/02, 61/06 – ZDru-1, 95/24 in 56/25)

	2025
	Zakon o spremembah in dopolnitvah Zakona o pokojninskem in invalidskem zavarovanju (ZPIZ-2O) (Uradni list RS, št. 90/25)

	2025
	Zakon o potrjevanju učnih gradiv (ZPUG) (Uradni list RS, št. 112/25)

	2025
	Zakon o spremembah in dopolnitvah Zakona o osnovni šoli (ZOsn-L) (Uradni list RS, št. 54/25)

	2025
	Zakon o spremembah in dopolnitvah Zakona o organizaciji in financiranju vzgoje in izobraževanja (ZOFVI-R) (Uradni list RS, št. 48/25)

	2025
	Zakon o spremembah in dopolnitvah Zakona o izenačevanju možnosti invalidov (ZIMI-D) (Uradni list RS, št. 112/25)

	2025
	Zakon o ukrepih za optimizacijo določenih postopkov na centrih za socialno delo in domovih za starejše ob uvedbi novega sistema dolgotrajne oskrbe (ZUOPCSD) (Uradni list RS, št. 91/25)

	2025
	Zakon o spremembah in dopolnitvah Zakona o socialnem varstvu (ZSV-L) (Uradni list RS, št. 112/25)

	2025
	Zakon o uporabi jezika gluhoslepih (ZUJG) (Uradni list RS, št. 85/25)

	2024
	Zakon o spremembah in dopolnitvah Zakona o volitvah v državni zbor (ZVDZ-E) (Uradni list RS, št. 12/24)

	2024
	Zakon o spremembah in dopolnitvi Zakona o spodbujanju digitalne vključenosti (ZSDV-B) (Uradni list RS, št. 30/24)

	2024
	Zakon o dopolnitvah Zakona o izenačevanju možnosti invalidov (ZIMI-C) (Uradni list RS, št. 95/24)

	2024
	Zakon o spremembah in dopolnitvah Zakona o prevozih v cestnem prometu (ZPCP-2I) (Uradni list RS, 23/24)

	2024
	Zakon o spremembah in dopolnitvah Zakona o osnovni šoli (ZOsn-K) (Uradni list RS, št. 16/24)

	2024
	Zakon o spremembah in dopolnitvah Zakona o dolgotrajni oskrbi (ZDOsk-1A) (Uradni list RS, št. 112/24)

	2024
	Zakon o spremembah in dopolnitvah Zakona o davku na dodano vrednost (ZDDV-1O) (Uradni list RS, št. 104/24)

	2024
	Zakon o začasnih ukrepih za izboljšanje kadrovskih in delovnih pogojev ter zmogljivosti pri izvajalcih socialnovarstvenih storitev in dolgotrajne oskrbe (ZZUKDPSS) (Uradni list RS, št. 62/24)

	2023
	Zakon o interventnih ukrepih na področju zdravstva, dela in sociale ter z zdravstvom povezanih vsebin (ZIUZDS) (Uradni list RS, št. 136/23)

	2023
	Zakon o interventnih ukrepih za odpravo posledic poplav in zemeljskih plazov iz avgusta 2023 (ZIUOPZP) (Uradni list RS, št. 95/23)

	2023
	Zakon o spremembah in dopolnitvah Zakona o zdravstvenem varstvu in zdravstvenem zavarovanju (ZZVZZ-T) (Uradni list RS, št. 78/32)

	2023
	Zakon o spremembah in dopolnitvah Zakona o pokojninskem in invalidskem zavarovanju (ZPIZ-2N) (Uradni list RS, št. 133/23)

	2023
	Zakon o dolgotrajni oskrbi (ZDOsk-1) (Uradni list RS, št. 84/23)

	2023
	Zakon o začasnih ukrepih za odpravo posledic draginje za najbolj ranljive skupine prebivalstva (ZZUOPD) (Uradni list RS, št. 117/22)

	2023
	Zakon o spremembah in dopolnitvah Zakona o izvrševanju proračunov Republike Slovenije za leti 2023 in 2024 (ZIPRS2324) (Uradni list RS, št. 150/22, 65/23, 76/23 – ZJF-I, 97/23 in 123/23 – ZIPRS2425)

	2022
	Zakon o spremembi Zakona o zdravstvenem varstvu in zdravstvenem zavarovanju (ZZVZZ-S) (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk in 15/22)

	2022
	Zakon o nujnih ukrepih za zagotovitev stabilnosti zdravstvenega sistema (ZNUZSZS) (Uradni list RS, št. 100/22 in 141/22 – ZNUNBZ)

	2022
	Zakon o zdravstveni dejavnosti (ZZDej) (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ in 196/21 – ZDOsk)

	2022
	Zakon o spremembi Zakona o zaposlitveni rehabilitaciji in zaposlovanju invalidov (ZZRZI-E) (Uradni list RS, št. 18/21)

	2022
	[bookmark: _Hlk99438017]Zakon o spremembah in dopolnitvah Zakona o osebni asistenci (ZOA-B) (Uradni list RS, št. 172/21)

	2022
	Zakon o Radioteleviziji Slovenija (ZRTVS-1) (Uradni list RS, št. 96/05, 109/05 – ZDavP-1B, 105/06 – odl. US, 26/09 – ZIPRS0809-B in 9/14)

	2022
	Zakon o zagotavljanju sredstev za določene nujne programe Republike Slovenije v kulturi (ZZSDNPK) (Uradni list RS, št. 73/19)

	2022
	Zakon o socialnem podjetništvu (ZSocP) (Uradni list RS, št. 20/11, 90/14 – ZDU-1I in 13/18)

	2022
	Zakon o spodbujanju razvoja turizma (ZSRT-1) (Uradni list RS, št. 13/18)

	2022
	Zakon o verski svobodi (ZVS) (Uradni list RS, št. 14/07, 46/10 – odl. US, 40/12 – ZUJF in 100/13)

	2022
	[bookmark: _Hlk99412356]Zakon o dostopnosti spletišč in mobilnih aplikacij (ZDSMA) (Uradni list RS, št. 30/18, 95/21 – ZInfV-A in 189/21 – ZDU-1M)

	2022
	Zakon o varstvu kulturne dediščine (ZKVD-1) (Uradni list RS, št. 16/08, 123/08, 8/11 – ORZVKD39, 90/12, 111/13, 32/16 in 21/18 – ZNOrg) 

	2022
	[bookmark: _Hlk99053260]Zakon o knjižničarstvu (ZKnj-1) (Uradni list RS, št. 87/01, 96/02 – ZUJIK in 92/15)

	2022
	Zakon o spremembah in dopolnitvah Zakona o avdiovizualnih medijskih storitvah (ZAvMS-B) (Uradni list RS, št. 204/21)

	2022
	[bookmark: _Hlk98365242]Zakon o spremembah in dopolnitvah Stanovanjskega zakona (SZ-1E) (Uradni list RS, št. 90/21)

	2022
	[bookmark: _Hlk98354508][bookmark: _Hlk98354610]Zakon o posebnih pravicah žrtev v vojni za Slovenijo 1991 (ZPPZV91) (Uradni list RS, št. 49/97, 114/06 – ZUTPG in 159/21)

	2022
	[bookmark: _Hlk98354289]Zakon o vojnih invalidih (ZVojI) (Uradni list RS, št. 63/95, 2/97 – odl. US, 19/97, 21/97 – popr., 75/97, 11/06 – odl. US, 61/06 – ZDru-1, 114/06 – ZUTPG, 40/12 – ZUJF, 19/14, 21/18 – ZNOrg, 174/20 – ZIPRS2122 in 159/21)

	2022
	Zakon o izplačilu neizplačanega dodatka za pomoč in postrežbo (ZINDPP) (Uradni list RS, št. 121/21)

	2022
	Zakon o dolgotrajni oskrbi (ZDOsk) (Uradni list RS, št. 196/21)

	2022
	Zakon o spremembah Zakona o dolgotrajni oskrbi (ZDOsk-A) (Uradni list RS, št. 134/22).

	2022
	[bookmark: _Hlk98353910]Zakon o izplačilu neizplačanega nadomestila za invalidnost (ZINNI) (Uradni list RS, št. 202/21)

	2022
	Zakon o spremembi Zakona o starševskem varstvu in družinskih prejemkih (ZSDP-1E ) (Uradni list RS, št. 92/21)

	2022
	Zakon o interventnih ukrepih za pomoč pri omilitvi posledic drugega vala epidemije COVID-19 (ZIUPOPDVE) (Uradni list RS, št. 203/20)

	2022
	Zakon o spremembah in dopolnitvah Zakona o pokojninskem in invalidskem zavarovanju (ZPIZ-2I) (Uradni list RS, št. 51/21)

	2022
	Zakon o spremembah in dopolnitvah Zakona o pokojninskem in invalidskem zavarovanju (ZPIZ-2J) (Uradni list RS, št. 121/21)

	2022
	Zakon o spremembah in dopolnitvah Zakona o pokojninskem in invalidskem zavarovanju (ZPIZ-2M) (Uradni list RS, št. 29/22)


Pravilniki
	Leto
	Naziv 

	2025
	Pravilnik o spremljanju poslovanja socialnih podjetij (Uradni list RS, št. 107/25)

	2025
	Pravilnik o spremembah in dopolnitvah Pravilnika o dostopnosti proizvodov za invalide, o označevanju in postopku ugotavljanja skladnosti (Uradni list RS, št. 109/25)

	2025
	Pravilnik o osebni asistenci (Uradni list RS, št. 26/22, 27/23, 71/23, 10/24, 110/24, 5/25, 47/25, 94/25 in 6/26)

	2024
	Pravilnik o spremembah in dopolnitvah Pravilnika o kriterijih za uveljavljanje pravic za otroke, ki potrebujejo posebno nego in varstvo (Uradni list RS, št. 74/24)

	2024
	Pravilnik o izobraževanju učencev s posebnimi potrebami na domu (Uradni list RS, št. 53/24)

	2024
	Pravilnik o normativih in standardih za izvajanje vzgojno-izobraževalnih programov za otroke s posebnimi potrebami (Uradni list RS, št. 53/24)

	2024
	Pravilnik o podrobnejših pogojih glede dostopnosti storitev, ki invalidom zagotavljajo dostop do avdiovizualnih medijskih storitev (Uradni list RS, št. 82/24)

	2024
	Pravilnik o standardih in normativih socialnovarstvenih storitev pomoč družini na domu, socialni servis, institucionalno varstvo in vodenje in varstvo ter zaposlitev pod posebnimi pogoji (Uradni list RS, št. 47/24)

	2024
	Pravilnik o spremembah Pravilnika o osebni asistenci (Uradni list RS, št. 10/24, 110/24)

	2023
	Pravilnik o spremembah Pravilnika o osebni asistenci (Uradni list RS, št. 27/23)

	2023
	Pravilnik o poklicnih boleznih (Uradni list RS, št. 25/23)

	2023
	Pravilnik o spremembah in dopolnitvah Pravilnika o dodatni strokovni in fizični pomoči za otroke s posebnimi potrebami (Uradni list RS, št. 46/23)

	2023
	Pravilnik o normativih za opravljanje dejavnosti predšolske vzgoje (Uradni list RS, št. 127/14, 47/17, 43/18, 54/21 in 82/23)

	2023
	Pravilnik o normativih in standardih za izvajanje izobraževalnih programov in vzgojnega programa na področju srednjega šolstva (Uradni list RS, št. 62/10, 99/10, 47/17, 30/18, 16/21, 178/21 in 74/23)

	2023
	Pravilnik o normativih in standardih za izvajanje vzgojno-izobraževalnih programov za otroke s posebnimi potrebami (Uradni list RS, št. 74/23)

	2023
	Pravilnik o dodatni strokovni in fizični pomoči za otroke s posebnimi potrebami (Uradni list RS, št. 88/13, 108/21 in 46/23)

	2023
	Pravilnik o spremembi Pravilnika o načinu izvajanja mature za kandidate s posebnimi potrebami (Uradni list RS, št. 46/23)

	2022
	Pravilnik o storitvah socialnega vključevanja invalidov (Uradni list RS, št. 58/22)

	2022
	Pravilnik o spremembi pravilnika o zaposlitvenih centrih (Uradni list RS, št. 8/18 in 11/22)

	2022
	Pravilnik o tehničnih pripomočkih in prilagoditvi vozila (Uradni list RS, št. 71/14, 37/17 in 57/18)

	2022
	Pravilnik o spremembah in dopolnitvah Pravilnika o potniških ladjah (Uradni list RS, št. 7/21


Resolucije
	Leto
	Naziv 

	2025
	Resolucija o nacionalnem programu športa v Republiki Sloveniji za obdobje 2026–2035 (ReNPŠ26–35) (Uradni list RS, št. 55/25)

	2024
	Resolucija o nacionalnem programu za kulturo 2024–2031 (ReNPK 2024–2031) (Uradni list RS, št. 61/24)

	2024
	Resolucija o nacionalnem programu varstva pred naravnimi in drugimi nesrečami v letih od 2024 do 2030 (ReNPVNDN24–30) (Uradni list RS, št. 94/24)

	2024
	Resolucija o nacionalnem programu preprečevanja nasilja v družini in nasilja nad ženskami 2024–2029 (ReNPPND24–29) (Uradni list RS, št. 38/24)

	2022
	[bookmark: _Hlk99110447]Resolucija o nacionalnem programu za jezikovno politiko 2021–2025 (ReNPJP21–25) (Uradni list RS, št. 94/21)


Drugo
	Leto
	Naziv 

	2025
	Sklep o osnovnih zahtevah kakovosti za medicinske pripomočke iz obveznega zdravstvenega zavarovanja (Uradni list RS, št. 102/25)

	2025
	Sklep o spremembi Sklepa o zdravstvenih stanjih in drugih pogojih za upravičenost do medicinskih pripomočkov iz obveznega zdravstvenega zavarovanja (Uradni list RS, št. 28/25)

	2025
	Uredba o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2025 (Uradni list RS, št. 13/25, 56/25, 110/25 in 13/26)

	2025
	Spremembe in dopolnitve Pravil obveznega zdravstvenega zavarovanja (Uradni list RS, št. 102/25)

	2025
	Odlok o Strategiji razvoja socialne ekonomije za obdobje 2025–2035 (Uradni list RS, št. 94/25)

	2025
	Sklep o spremembi cene storitve tolmačenja zaradi uskladitve z višino minimalne plače

	2025
	Akcijski načrt do leta 2027 za izvajanje Resolucije o nacionalnem programu za kulturo 2024–2031

	2024
	Strategija Republike Slovenije za deinstitucionalizacijo v socialnem varstvu za obdobje 2024–2034

	2024
	Uredba o standardni klasifikaciji dejavnosti (Uradni list RS, št. 27/24)

	2024
	Uredba o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2024 (Uradni list RS, št. 14/24, 30/24, 47/24, 53/24 – popr., 109/24, 9/25 in 13/25)

	2024
	Uredba o določitvi kvote za zaposlovanje invalidov (Uradni list RS, št. 21/14 in 106/24)

	2024
	Pravila za dodelitev statusa kandidata s posebnimi potrebami in posebnim statusom (NU)

	2024
	Spremembe in dopolnitve Pravil obveznega zdravstvenega zavarovanja (Uradni list RS, št. 82/24)

	2024
	Sklep o spremembah in dopolnitvah Sklepa o zdravstvenih stanjih in drugih pogojih za upravičenost do medicinskih pripomočkov iz obveznega zdravstvenega zavarovanja (Uradni list RS, št. 84/24)

	2024
	Sklep o usklajenih višinah transferjev, ki so določeni v nominalnih zneskih, ter o odstotku uskladitve drugih transferjev posameznikom in gospodinjstvom v Republiki Sloveniji (Uradni list RS, št. 15/24)

	2024
	Sklep o uskladitvi pokojnin in drugih prejemkov od 1. januarja 2024 (Uradni list RS, št. 15/24)

	2024
	Učni načrti za prilagojen izobraževalni program z nižjim izobrazbenim standardom za izbirne predmete Ples, Ljudski plesi in Družabni plesi

	2024
	Smernice za pripravo odprtodostopnih gradiv za visokošolske učitelje (UL)

	2024
	Smernice za razvijanje socialnih veščin in načrtovanje individualiziranega programa za otroka z avtistično motnjo (MVI)

	2024
	Odredba o spremembah in dopolnitvah prilagojenega izobraževalnega programa devetletne osnovne šole z nižjim izobrazbenim standardom (Uradni list RS, št. 18/24)

	2023
	Spremembe in dopolnitve Pravil obveznega zdravstvenega zavarovanja

	2023
	Uredba o programih storitev obveznega zdravstvenega zavarovanja, zmogljivostih, potrebnih za njegovo izvajanje, in obsegu sredstev za leto 2023

	2023
	Sklep o spremembah in dopolnitvah Sklepa o merilih in postopku za določanje višine sredstev za kritje stroškov prilagoditve prostorov in delovnih sredstev ter usposabljanja za ohranitev zaposlitve delovnega invalida (Uradni list RS, št. 30/23)

	2023
	Učni načrti za prilagojen izobraževalni program z nižjim izobrazbenim standardom za predmete: Glasbena umetnost (obvezni predmet, posodobljen 2024), Gospodinjstvo (obvezni predmete, posodobljen 2024), Prehrana in načini prehranjevanja (obvezni izbirni predmet, posodobljen 2024)

	2023
	Smernice za pripravo in spremljanje individualiziranih programov za otroke s posebnimi potrebami

	2022
	Odredba o določitvi vrst in stopenj telesnih okvar (Uradni list RS, št. 163/21)

